טיוטה לדיון, לא להפצה

כל הערה תתקבל בברכה

[ssmooha@univ.haifa.ac.il](mailto:ssmooha@univ.haifa.ac.il)

לא שוברים את הכלים

מדד יחסי ערבים-יהודים בישראל 2015

סמי סמוחה

*Still Playing by the Rules:*

*Index of Arab-Jewish Relations in Israel 2015*

Sammy Smooha

עריכת הטקסט:

עבודת השדה: סקר ערבים — ד"ר נוהאד עלי, המכללה האקדמית גליל מערבי; סקר יהודים — ד"ר מינה צמח, מכון מדגם

עיצוב הספר וסדר:

עיצוב העטיפה:

על העטיפה:

הדפסה:

מסת"ב ISBN

אין לשכפל, להעתיק, להקליט, לתרגם, לאחסן במאגר מידע, לשדר או לקלוט בכל דרך או אמצעי אלקטרוני, אופטי או מכני או אחר — כל חלק שהוא מהחומר בספר זה. שימוש מסחרי מכל סוג שהוא בחומר הכלול בספר זה אסור בהחלט אלא ברשות מפורשת בכתב מהמחבר

© כל הזכויות שמורות למחבר

פרסום זה מותר להורדה חינם, במלואם או בחלקם, מאתר האינטרנט

תוכן העניינים

תודות

ממצאים עיקריים

פרק 1 יחסי ערבים–יהודים בישראל והמדד

פרק 2 הפרדה, דימוי האחר, ניכור, אי-אמון

פרק 3 קיפוח, איומים, זיכרון קיבוצי

פרק 4 לגיטימציה של דו-קיום

פרק 5 סכסוכים באזור, השתלבות באזור, זהות

פרק 6 הנהגת המיעוט, אוטונומיה, אמצעי מאבק

פרק 7 אפשרויות שינוי, הערכת מצב היחסים

פרק 8 מנבאים

פרק 9 מגמות שינוי

פרק 10 מסקנות

סקר ערבים 2015

סקר יהודים 2015

النتائج والاستنتاجات

Main Findings

לוחות

לוח 2.1 שילוב חברתי קולקטיבי, ערבים ויהודים, 2003, 2012, 2015-2013 (באחוזים)

לוח 2.2 רצון של הערבים לשילוב אישי ונכונות אישית של היהודים לשלבם, ערבים ויהודים, 2015-2011 (באחוזים)

לוח 2.3 שילוב חברתי אישי, ערבים ויהודים, 2003, 2015-2012 (באחוזים)

לוח 2.4 ידיעת עברית/ערבית ברמה של ניהול שיחה, ערבים ויהודים, 2003, 2012-2015 (באחוזים)

לוח 2.5 שמירת דת, ערבים, 1980, 1985, 1995, 2003, 2015-2012 (באחוזים)

לוח 2.6 עמדה כלפי התנועה האסלאמית, ערבים, 1995, 2003, 2015-2012 (באחוזים)

לוח 2.7 מרשים לצעירה רווקה ערביה שיהיה לה חבר אישי, ערבים, 1980, 1985, 1995, 2015 (באחוזים)

לוח 2.8 הגדרה עצמית על שמירת דת, יהודים, 1980, 1985, 1995, 2003, 2015-2012 (באחוזים)

לוח 2.9 שילוב תרבותי קולקטיבי, ערבים ויהודים, 2003, 2015-2012 (באחוזים)

לוח 2.10 חשיפה לערוצי טלוויזיה, ערבים, 2013, 2015 (באחוזים)

לוח 2.11 דימוי היהודי, ערבים, 2003, 2012, 2013, 2015 (באחוזים)

לוח 2.12 דימוי הערבי, יהודים, 2003, 2012, 2013, 2015 (באחוזים)

לוח 2.13 הרגשת אי-נוחות במקומות שבהם ערבים ויהודים מזדמנים יחד, ערבים ויהודים, 2011, 2015 (באחוזים)

לוח 2.14 הרגשת ריחוק מהיהודים/מהערבים ומהמדינה, ערבים ויהודים, 2003, 2012, 2013, 2015 (באחוזים)

לוח 2.15 הרגשת קרבה/ריחוק מיהודים/מערבים בעקבות מבצע צוק איתן בקיץ 2014, הבחירות לכנסת ב-2015 ובעקבות כשלון האביב הערבי, ערבים ויהודים, 2015 (באחוזים)

לוח 2.16 אי-שביעות רצון מהמדינה, ערבים ויהודים, 2003, 2012, 2013, 2015 (באחוזים)

לוח 2.17 דחיית הצד האחר, ערבים ויהודים, 2003, 2012, 2013, 2015 (באחוזים)

לוח 2.18 אי-אמון אישי, ערבים ויהודים, 2003, 2012, 2013, 2015 (באחוזים)

לוח 2.19 אי-אמון במוסדות, ערבים ויהודים, 2003, 2011, 2013, 2015 (באחוזים)

לוח 2.20 אי־אמון במוסדות, ערבים ויהודים, 2008, 2012, 2015 (באחוזים)

לוח 3.1 התנסויות שליליות של המשפחה, ערבים ויהודים, 2003, 2012, 2013, 2015 (באחוזים)

לוח 3.2 התנסויות אישיות שליליות, ערבים ויהודים, 2003, 2012, 2013, 2015 (באחוזים)

לוח 3.3 התנסויות אישיות חיוביות, ערבים ויהודים, 2008, 2012, 2013, 2015 (באחוזים)

לוח 3.4 דברים טובים/רעים שעשתה המדינה לערבים בישראל, ערבים ויהודים, 2013-2010 (באחוזים)

לוח 3.5 הגדרת אמירות שנאמרו במערכת הבחירות לכנסת ב-2015 כגזעניות, ערבים ויהודים, 2015 (באחוזים)

לוח 3.6 הגדרת אמירות שנאמרו במערכת הבחירות לכנסת ב-2015 כגזעניות לפי זרם פוליטי, יהודים, 2015 (באחוזים)

לוח 3.7 איומים קולקטיביים, ערבים, 2003, 2012, 2013, 2015 (באחוזים)

לוח 3.8 איומים אישיים, ערבים, 2003, 2012, 2013, 2015 (באחוזים)

לוח 3.9 איומים קולקטיביים, יהודים, 2003, 2012, 2013, 2015 (באחוזים)

לוח 3.10 זכויות היסטוריות ולאומיות על הארץ, ערבים, 2007, 2012, 2013, 2015 (באחוזים)

לוח 3.11 זכויות היסטוריות ולאומיות על הארץ, יהודים, 2011, 2012, 2013, 2015 (באחוזים)

לוח 3.12 אשמה בסכסוך בין היהודים לפלסטינים, ערבים ויהודים, 2003, 2012, 2013, 2015 (באחוזים)

לוח 3.13 נרטיב הנכבה, ערבים ויהודים, 2003, 2013-2010, 2015 (באחוזים)

לוח 3.14 נרטיב השואה, ערבים, 2013-2006, 2015 (באחוזים)

לוח 4.1 קבלה של דו־קיום, ערבים ויהודים, 2008, 2012, 2013, 2015 (באחוזים)

לוח 4.2 קבלה של זכויות לאומיות, ערבים ויהודים, 2003, 2012, 2013, 2015 (באחוזים)

לוח 4.3 זכות הקיום של ישראל כמדינה עצמאית, ערבים, 2003, 2012, 2013, 2015 (באחוזים)

לוח 4.4 קבלת זכות הקיום של ישראל כמדינה יהודית ודמוקרטית, ערבים, 2003, 2012, 2013, 2015 (באחוזים)

לוח 4.5. השלמה עם ישראל כמדינה יהודית, ערבים, 2013-2011, 2015 (באחוזים)

לוח 4.6 זכות הקיום של ישראל כמדינה ציונית, ערבים, 2003, 2012, 2013, 2015 (באחוזים)

לוח 4.7 השלמה עם ישראל כמדינה ציונית, ערבים, 2013, 2015 (באחוזים)

לוח 4.8 זכות הקיום של ערבים לחיות בישראל כמיעוט בעל זכויות פרט מלאות, יהודים, 2003, 2012, 2013, 2015 (באחוזים)

לוח 4.9 זכויות קיבוציות אתניות של הערבים בישראל, יהודים, 2012-2010 (באחוזים)

לוח 4.10 זכות הקיום של ישראל כמדינה ציונית, יהודים, 2013-2012, 2015 (באחוזים)

לוח 4.11 הגבלות על זכויות האזרח של הערבים, יהודים, 2003, 2012, 2013, 2015 (באחוזים)

לוח 4.12 ייחוס אי-נאמנות לערבים מתנגדי משטר, יהודים, 2003, 2013-2012, 2015 (באחוזים)

לוח 4.13 העדפה במקרה של ניגוד בין מדינה יהודית למדינה דמוקרטית, יהודים, 2003, 2013-2012, 2015 (באחוזים)

לוח 4.14 קדימות של מדינה יהודית על פני מדינה דמוקרטית, יהודים, 2013, 2015 (באחוזים)

לוח 5.1 פתרונות לשאלה הפלסטינית, ערבים ויהודים, 2003, 2012, 2013, 2015 (באחוזים)

לוח 5.2 תנאים מסייעים לפתרון השאלה הפלסטינית, יהודים, 2015 (באחוזים)

לוח 5.3 אמונה שהמשא ומתן המתנהל בין ישראל לפלסטינים יוביל להסדר קבע, ערבים ויהודים, 2013, 2015 (באחוזים)

לוח 5.4 הצדקה של אינתיפאדה שלישית אם יימשך הקיפאון המדיני, ערבים 2012, 2013, 2015 (באחוזים)

לוח 5.5 הצדקה של היציאה של ישראל למבצע צוק איתן (מלחמת עזה), ערבים ויהודים, 2015 (באחוזים)

לוח 5.6 תמיכה בהסכם שלום בין ישראל לפלסטינים שיתעלם מבעיות הערבים בישראל, ערבים, 2013-2012, 2015 (באחוזים)

לוח 5.7 כוח התנגדות לישראל באזור, ערבים ויהודים, 2013-2011, 2015 (באחוזים)

לוח 5.8 התפתחויות באזור, ערבים ויהודים, 2013-2011 (באחוזים)

לוח 5.9 התפתחויות באזור, ערבים, 2015 (באחוזים)

לוח 5.10 השתלבות באזור, ערבים ויהודים, 2003, 2012, 2013, 2015 (באחוזים)

לוח 5.11 זהות אישית כיהודי לעומת זהות אישית כישראלי, יהודים, 2013, 2015 (באחוזים)

לוח 5.12 אזרחות, דת ולאום כרכיבים של זהות אישית, ערבים ויהודים, 2003, 2012, 2013, 2015 (באחוזים)

לוח 5.13. ציונות כרכיב של זהות אישית, ערבים ויהודים, 2003, 2012, 2013, 2015 (באחוזים)

לוח 5.14 חשיבותו של זיכרון השואה בחיים, יהודים, 2013 (באחוזים)

לוח 5.15 זהות לאומית אישית, ערבים, 2003, 2012, 2013, 2015 (באחוזים)

לוח 5.16 זהות אישית של ערבי-פלסטיני לעומת ערבי-ישראלי, ערבים, 2013, 2015 (באחוזים)

לוח 5.17 חשיבותו של זיכרון הנכבה בחיים, ערבים, 2013, 2015 (באחוזים)

לוח 5.18 ההתאמה של זהות פלסטינית בישראל לערבים, ערבים ויהודים, 2003, 2012, 2013, 2015 (באחוזים)

לוח 5.19 זיקתם של הערבים בישראל לפלסטינים, ערבים ויהודים, 2003, 2012, 2013, 2015 (באחוזים)

לוח 5.20 רגשותיהם של הערבים בישראל כלפי הפלסטינים בגדה המערבית וברצועת עזה, ערבים, 2003, 2012, 2013, 2015 (באחוזים)

לוח 6.1 אמון במוסדות ההנהגה הערבית בישראל, ערבים ויהודים, 2003, 2012, 2013, 2015 (באחוזים)

לוח 6.2 אי־אמון במנהיגים הערבים בישראל, ערבים ויהודים, 2013-2011, 2015 (באחוזים)

לוח 6.3 עמדה כלפי הרשימה המשותפת, ערבים ויהודים, 2015 (באחוזים)

לוח 6.4 אוטונומיה לערבים בישראל, ערבים, 2003, 2012, 2013, 2015 (באחוזים)

לוח 6.5 אוטונומיה לערבים בישראל, יהודים, 2003, 8002, 2012, 2013, 2015 (באחוזים)

לוח 6.6 אמצעי מאבק פרלמנטריים, ערבים ויהודים, 2003, 2012, 2013, 2015 (באחוזים)

לוח 6.7 אמצעי מאבק חוץ־פרלמנטריים, ערבים ויהודים, 2003, 2012, 2013, 2015 (באחוזים)

לוח 6.8 השתתפות בפעולות מחאה ובאירועי זיכרון, ערבים, 2003, 2012, 2013, 2015 (באחוזים)

לוח 6.9 השתתפות באירועי זיכרון השנה, ערבים, 2015 (באחוזים)

לוח 6.10 אמצעי מאבק לא חוקיים, ערבים, 2003, 2012, 2013, 2015 (באחוזים)

לוח 7.1 אסטרטגיה להסדרת היחסים בין ערבים ויהודים בישראל, ערבים ויהודים, 2013-2012 (באחוזים)

לוח 7.2 אפשרויות שינוי משטר, ערבים, 2003, 2012, 2013, 2015 (באחוזים)

לוח 7.3 אפשרויות שינוי משטר, יהודים, 2003, 2012, 2013, 2015 (באחוזים)

לוח 7.4 הצעדים שהערבים מוכנים לעשות כדי שהמדינה והיהודים יתייחסו לערבים בשוויון, בכבוד ובאמון, ערבים, 2013-2009, 2015 (באחוזים)

לוח 7.5 הצעדים שהיהודים מוכנים לעשות כדי שהאזרחים הערבים ירגישו שישראל היא מדינתם והם אזרחים שווי זכויות בה, יהודים, 2013-2009, 2015 (באחוזים)

לוח 7.6 הצעדים שהיהודים מוכנים לעשות לשם שיפור היחסים בין ערבים ויהודים, יהודים, 2012-2009 (באחוזים)

לוח 7.7 שירות אזרחי של צעירים ערבים, ערבים ויהודים, 2013-2012, 2015 (באחוזים)

לוח 7.8 תכניות להסדרת התיישבות הבדואים בנגב, ערבים ויהודים, 2013 (באחוזים)

לוח 7.9 הערכת מצב היחסים בין ערבים ליהודים, ערבים ויהודים, 2003, 2012, 2013, 2015 (באחוזים)

לוח 7.10 הערכת השינוי במצב האישי כערבי במדינה, ערבים, 2015

לוח 8.1 סולם דו-קיום, ערבים ויהודים, 2013-2009, 2015

לוח 8.2 ניתוח רגרסיה של המנבאים הטובים ביותר של סולם הדו-קיום, ערבים, 2015

לוח 8.3. ניתוח רגרסיה של המנבאים הטובים ביותר של סולם דו-קיום, יהודים, 2013

לוח 9.1 מגמת שינוי בהתנסויות עם יהודים, ערבים, 2015-2003 (באחוזים)

לוח 9.2 מגמת שינוי בהשתתפות בפעולות מחאה ובאירועי זיכרון, ערבים, 2015-2003 (באחוזים)

לוח 9.3 מגמת שינוי בעמדות נבחרות, ערבים, 2015-2003 (באחוזים)

לוח 9.4 מובהקות סטטיסטית של הבדלים בין 2012 ל-2013 בממוצעי קבוצות אוכלוסייה על סולם לוחמנות, ערבים, 2013-2012 (ממוצעים)

לוח 9.5 מובהקות סטטיסטית של הבדלים בין 2013 ל-2015 בממוצעי קבוצות אוכלוסייה על סולם לוחמנות, ערבים, 2013, 2015 (ממוצעים)

לוח 9.6 מגמת שינוי בתוצאות הבחירות לכנסת לפי זרם פוליטי, 2015-1999 (באחוזים ובמנדטים)

לוח 9.7 מגמת שינוי בהגדרה עצמית לפי זרם פוליטי, יהודים, 2015-2003 (באחוזים)

לוח 9.8 מגמת שינוי בהתנסויות עם ערבים, יהודים, 2013-2003, 2015 (באחוזים)

לוח 9.9 מגמת שינוי בעמדות נבחרות, יהודים, 2013-2003, 2015 (באחוזים)

לוח 9.10 מגמת שינוי בעמדות לוחמניות נבחרות, ערבים, 2015-1976 (באחוזים)

לוח 9.11 מגמת שינוי בעמדות סרבניות נבחרות, ערבים, 2015-1976 (באחוזים)\*

לוח 9.12 מגמת שינוי בעמדות סרבניות נבחרות, יהודים, 2015-1980 (באחוזים)

לוח 9.13 סיכום מגמות השינוי ב-2015-1976, ערבים ויהודים

לוח 9.14 סיכום מגמות השינוי ב-2013-2012, ערבים ויהודים

לוח 9.15 סיכום מגמות השינוי ב-2015-2013, ערבים ויהודים

תרשימים

תרשים 2.1 מסכימים שערבים יגורו בשכונות יהודיות, ערבים ויהודים, 2015-2003 (באחוזים)

תרשים 2.2 מוכנים שערבים יגורו בשכונותיהם, לפי זרם פוליטי, יהודים, 2015 (באחוזים)

תרשים 2.3 סבורים שרוב היהודים/הערבים נוטים להתנהגות אלימה, ערבים ויהודים, 2015-2003 (באחוזים)

תרשים 2.4 לא מוכנים שיהיה להם שכן יהודי/ערבי, ערבים ויהודים, 2013-2003, 2015 (באחוזים)

תרשים 2.5 מאמינים שאי-אפשר לתת אמון ברוב היהודים/האזרחים הערבים, ערבים ויהודים, 2015-2003 (באחוזים)

תרשים 3.1 נפגעו אישית מאיומים, מהשפלות או ממכות מהצד האחר, ערבים ויהודים, 2015-2003 (באחוזים)

תרשים 3.2 חוששים מטרנספר, מסיפוח המשולש לפלסטין ומהטרדת השלטונות, ערבים, 2015-2003 (באחוזים)

תרשים 3.3 חוששים ממרד עממי וממאבק לשינוי אופייה של המדינה, יהודים, 2015-2003 (באחוזים)

תרשים 3.4 מאשימים את היהודים בסכסוך עם הפלסטינים ואינם מאמינים שקרתה שואה ליהודים, ערבים, 2003, 2015-2006 (באחוזים)

תרשים 3.5 מאשימים את הפלסטינים בסכסוך ואינם מאמינים שקרתה נכבה לפלסטינים, יהודים, 2003, 2015-2006 (באחוזים)

תרשים 4.1 מקבלים את זכות הקיום של ישראל, ערבים, 2013-2003, 2015 (באחוזים)

תרשים 4.2 מקבלים את זכויות הערבים, יהודים, 2013-2003, 2015 (באחוזים)

תרשים 5.1 תומכים בפתרון של שתי מדינות לשני עמים, ערבים ויהודים, 2013-2003, 2015 (באחוזים)

תרשים 5.2 סבורים שישראל צריכה להשתלב במערב ולקיים עם מדינות ערב קשרים הכרחיים בלבד, ערבים ויהודים, 2013-2009, 2015 (באחוזים)

תרשים 5.3 סבורים ששייכותם החשובה ביותר היא אזרחות ישראלית, ערבים ויהודים, 2013-2003, 2015 (באחוזים)

תרשים 6.1 לא נותנים אמון במנהיגים הערבים בישראל ומבקרים אותם, ערבים ויהודים, 2013-2011, 2015 (באחוזים)

תרשים 6.2 סבורים שהמדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם, ערבים ויהודים, 2013-2003, 2015 (באחוזים)

תרשים 6.3 סבורים שישראל היא דמוקרטיה גם לערבים ותומכים במחאה בחוץ לארץ, ערבים ויהודים, 2013-2003, 2015 (באחוזים)

תרשים 6.4 תומכים בשביתות כלליות ובהפגנות לא חוקיות, ערבים, 2013-2003, 2015 (באחוזים)

תרשים 6.5 השתתפו אי-פעם בפעולות מחאה ובאירועי זיכרון, ערבים, 2013-2003, 2015 (באחוזים)

תרשים 7.1 תומכים בשינויי משטר ומדיניות, ערבים, 2013-2003, 2015 (באחוזים)

תרשים 7.2 תומכים בשינויי משטר ומדיניות, יהודים, 2013-2003, 2015 (באחוזים)

תרשים 7.3 מעריכים שהממשלה נוהגת בערבים כאזרחים מדרגה שנייה או כאזרחים עוינים וצופים שהיחסים בין ערבים ויהודים יורעו, ערבים ויהודים, 2013-2003, 2015 (באחוזים)

תרשים 8.1 ציון ממוצע על סולם דו-קיום, ערבים ויהודים, 2013-2009, 2015

תרשים 9.1 עמדות לוחמניות וסרבניות, ערבים, 2015-1976 (באחוזים)

תרשים 9.2 עמדות סרבניות, יהודים, 2015-1980 (באחוזים)

תודות

מדד יחסי ערבים–יהודים בישראל הוא פרויקט שנחנך בשנת 2003 בחסות אוניברסיטת חיפה, ובשנים 2012 ו-2013 היה מיזם משותף לאוניברסיטה ולמכון הישראלי לדמוקרטיה.

מדדים 2012 ו-2013 התבצעו בחסות אוניברסיטת חיפה ומרכז גוטמן לסקרים בראשותה של פרופ' תמר הרמן במכון הישראלי לדמוקרטיה. מדד 2014 לא נערך מסיבות תקציביות ומדד 2015 התנהל בחסות אוניברסיטת חיפה. ד"ר נוהאד עלי מהמכללה האקדמית גליל מערבי היה האחראי על ביצוע הסקר במגזר הערבי, וד"ר מינה צמח, מנהלת-שותפה של מרכז למחקר סקרים מדגם, על ביצוע הסקר במגזר היהודי. שניהם סייעו גם בניסוח חלק מהשאלות. אני מודה להם על תרומתם למחקר.

במדד 2015 תמכו קרן אלאן ב' סליפקא (Slifka Foundation), קרן פוס (Fohs Foundation), קרן ריץ' (Marc Rich Foundation), קרן פראט (Pratt Foundation), מוסד ישראל (Israel Institute) וחן ואורני פטרושקה. בספר מופיעים גם ממצאים נבחרים ממדד 2003 וממדדים אחרים שבהם תמכו מענקים ממקורות שונים שצוינו בפרסומים קודמים. אני מודה לכולם על תמיכתם.

תודה לכל עשרות המראיינים שעשו במלאכה ולאלפי הנשאלים ששיתפו אותנו בדעתם על הנושאים הרגישים שהמחקר מתמקד בהם.

ספר זה של מדד 2015 מתבסס על הטקסט ועל ניתוח הנתונים של ספר מדד 2013 עם שינויים ועדכונים כנדרש.

הפרסום איננו משקף את דעת הקרנות המממנות ואת דעת אוניברסיטת חיפה, ואני נושא באחריות מלאה ובלעדית לכל הכתוב בו.

סמי סמוחה

נובמבר 2015

ממצאים עיקריים

התזה השלטת בקרב הציבור הרחב, אנשי תקשורת, קובעי מדיניות וחוקרים באקדמיה היא שהמגמה ביחסי ערבים-יהודים בישראל מאז קום המדינה היא הקצנת עמדות של שני הצדדים שתוביל לעימות ולקריסת היחסים ביניהם. זאת כחלק מתהליכים רחבים יותר. הציבור הערבי עובר העצמה, פלסטיניזציה והדתה; הציבור היהודי עובר סחף לימין ולדת ומתחפר בעמדתו לגבי הכיבוש ומדינה יהודית; והמדינה והחברה עוברות עיצוב מחדש בכיוון אתנו-לאומי ולא-ליברלי על-ידי הימין השולט. כך שאף צד לא פועל ממש למען חיים משותפים ושוויוניים.

מטרת מדד יחסי ערבים-יהודים בישראל היא לערוך סקרי דעת קהל שיתנו תמונה עדכנית ומפורטת של עמדות שני הצדדים וישפכו אור על תזת ההקצנה השלטת. במסגרת פרויקט מקיף זה נערכים מדי שנה בשנה מאז 2003 שני סקרים: סקר המתבסס על 700 ראיונות פנים-אל-פנים עם אזרחים ערבים בוגרים (בכללם דרוזים ובדואים) וסקר המתבסס על 700 ראיונות טלפוניים עם יהודים בוגרים (בכללם עולים, חברי קיבוצים ומושבים ומתנחלים). מדד זה הוא הכלי המדעי היחיד בישראל הבודק כל שנה באותה שיטה את עמדות הערבים והיהודים אלה כלפי אלה וכלפי המדינה, ומודד מגמות שינוי לאורך זמן. מ-1976 ועד 2002 בוצעו סקרי עמדות בתחום זה אך לא בשיטתיות ובעקביות של סקרי המדד. יחד עם זאת הם ספקו נתונים שניתן ללמוד מהם על מגמות שינוי ביחסי ערבים-יהודים.

הסקרים שלפני 2003 וסקרי המדד מאז לא תומכים בתזת ההקצנה של הערבים והיהודים. בארבעים שנות מחקר דעת הקהל התקבלו נתונים שיש בהם עליות וירידות ושנים חריגות. בדיקת שינויים לאורך כל התקופה 2015-1976 מובילה למסקנה שחלה החרפה, לא הקצנה, ברוב עמדות הציבור הערבי, בחלק לא חל שינוי אך כמעט ואין עמדות שבהן חלה התמתנות. ההחרפה היא לרוב בעמדות הקשורות בשוויון זכויות תוך שמירה על המסגרת הדמוקרטית כמו למשל הרחבת המחאה לחוץ לארץ ועלייה בשלילת זכות הקיום של המדינה כיהודית-ציונית, אם כי יש גם פה ושם הקצנת עמדות בכיוון לא-דמוקרטי כמו תמיכה באלימות ואי-נכונות ליחסי חברות עם יהודים. ואולם הממצאים בכללותם אינם תומכים בתזת הקצנה ערבית. התמונה הרבה יותר חד-משמעית בקרב הציבור היהודי שאצלו אנו מוצאים לאורך התקופה 2015-1980 יציבות בעמדות ברוב המקרים והתמתנות בחלק לא מבוטל של העמדות, אך כמעט ואין החרפה. ממצאים אלו עומדים בסתירה חזקה עם תזת ההקצנה הן לגבי הערבים והן לגבי היהודים.

במהלך השנים מאז 1976 בלטו מספר שנים חריגות. בשנת 1995 עמדות הערבים היו מתונות באופן מובהק. הן שקפו הן את השפעת הסכמי אוסלו והן את שינוי המדיניות של ממשלת רבין כלפי המגזר הערבי (ביטול אפליות מסויימות, הזרמת תקציבים ופגישות עם ראשי המפלגות הערביות שתמכו בקואליציה הממשלתית מבחוץ). אך מאז 1996 התרחשה החרפת עמדות בקרב הערבים. גם שנת 2003 מראה על עמדות מתונות של הציבור הערבי המשקפות כנראה את האפקט המצנן של ארועי אוקטובר 2000. בתקופת ממשלת נתניהו מ-2009 חלה החרפה בעמדות האזרחים הערבים אך היא נעצרה ב-2013 באופן לא צפוי, כנראה עקב המשא ומתן לשלום שהתנהל אז בין ישראל והרשות הפלסטינית, שחרור אסירים בטחוניים, אכזבה מהאביב הערבי והבשלה של תהליך היסטורי של הרחבת המעמד הבינוני הערבי.

כנגד "תזת ההקצנה" ניתן להציב את "תזת ההתקרבות" שלפיה לכל הצדדים יש עניין בשמירת דו-קיום. הערבים עברו ישראליזציה (כולל רכישת דו-לשוניות ודו-תרבותיות ואפשרות לנהל אורח חיים מודרני), כאזרחים יש להם את האמצעים הדמוקרטיים להיאבק ולשנות, הם נהנים ממערכת משאבים והטבות של מדינת הרווחה, והם גם נתונים תחת פיקוח בטחוני מרתיע ויעיל. החרפת העמדות של הערבים היא תוצאה של הפוליטיזציה שלהם שמחדדת את התודעה שלהם למעמדם הנחות ולמדיניות האפליה ולאפשרות להשתמש באמצעי מאבק דמוקרטיים להשגת שינוי. היא גם תגובה למלחמות ישראל עם הפלסטינים והעולם הערבי ולצעדים שנוקטים השלטונות להגבלת הפעילות הפוליטית של הערבים, אבל גם משום שההעצמה הגוברת שלהם דוחפת אותם להתבטאויות ולהתנהגויות שניתן לפרשן כהפרות חוק וסדר או כאי-נאמנות למדינה. אך התמתנות מתרחשת כאשר יש התקרבות בין ישראל והעם הפלסטיני ומונהגת מדיניות שוויונית כלפי האזרחים הערבים כפי שקרה בתקופת ממשלת רבין השנייה. בכל מקרה הערבים למדו מה הקווים האדומים שאסור להם לחצות – להימנע מטרור ומתמיכה בו, לא לפגוע בבטחון המדינה ולא לשבש את שיגרת החיים.

בדומה לערבים, גם היהודים עוברים מספר תהליכים: עלייה של ימין רדיקלי שאחת מפעילויותיו המרכזיות היא התנכלות למיעוט הערבי, התחזקות הימין, גיבוש מרשים של גוש המרכז והתכווצות השמאל. ההתלהמות של הימין הקיצוני יוצרת אווירה עויינת לערבים ומקרינה רושם מוטעה שכלל הציבור היהודי נעשה יותר ויותר לא-סובלני וגזעני. מחקרי המדד מפריכים את התזה הרווחת המוטעית שהציבור היהודי נעשה לאורך השנים יותר ויותר אנטי-ערבי. הציבור היהודי למד במרוצת השנים להבדיל את פלסטינים אזרחי המדינה מהפלסטינים שמעבר לקו הירוק. הוא מקבל את האזרחים הערבים כחלק מהמדינה והחברה, אם כי הוא מסוייג מהם בהיותם חלק מהעם הפלסטיני העוין ומתנגדי משטר (לא ציונים). גם כל ממשלות ישראל עשו ועושות הבחנה חדה בין פלסטינים משני עברי הקו הירוק. המדינה נענית באופן חלקי למאבק הערבי לשוויון אזרחי ולמדה במרוצת השנים, ובמיוחד כלקח ממהומות אוקטובר 2000, לא לחצות את הקווים האדומים שהערבים מציבים לה – אסור למשטרה לירות במפגינים ערבים, אסור למדינה להטיל חובת שירות צבאי או אזרחי על צעירים ערבים ועליה להימנע מהפקעה רצינית של אדמות מערבים כפי שעשתה בעשור וחצי מקום המדינה.

במערכת היחסים בין המדינה, המיעוט הערבי והרוב היהודי שוררים שקט, יציבות ואי-אלימות, וניתן לראות בהתפרצויות מדי פעם אירועים יוצאים מהכלל המאשרים את הכלל . כל צד מודע לקווים האדומים של הצד האחר ונמנע מחצייתם. שום צד איננו שובר את הכלים.

השנה וחצי שחלפו בין מדד 2013 ומדד 2015 היו משופעות בהשפעות שליליות למדי על עמדות הערבים והיהודים. ביניהן הקיפאון המדיני ביחסים בין ישראל לפלסטינים, המשך קמפיין הימין הרדיקלי נגד האזרחים הערבים, המשך מסע ההפחדה "אל-אקצא בסכנה" של הפלג הצפוני של התנועה האסלאמית, החרפת הסכסוך עם הבדואים בנגב, מבצע צוק איתן ומסע הבחירות לכנסת במארס 2015. לכל אלה יש להוסיף את העצמת המיעוט הערבי שגורמת להחרפת עמדות הציבור הערבי ולתגובת נגד של הציבור היהודי וההנהגה היהודית. הרשתות החברתיות נותנות תהודה דרמטית הן להעצמה הערבית והן לתגובת הנגד היהודית. השפעות שליליות אלו מרוככות על-ידי כשלון האביב הערבי, עליית דאעש, המשך מלחמת האזרחים בסוריה והתפוררות כמה ממדינות ערב, תמורות שיוצקות יחד משמעות וערך מוסף לחיי הערבים בישראל. גם להמשך הניעות החברתית, יוזמות לשילוב ערבים בדרגות בינוניות ובכירות במשק, השקעות ממשלתיות לפיתוח כלכלי במגזר הערבי ופרויקט להגדלת הנגישות של צעירים ערבים למוסדות להשכלה גבוהה הייתה השפעה מרסנת וממתנת. למרות הכוחות השליליים שפעלו בין מדד 2013 למדד 2015 לא נמצאו הבדלים משמעותיים ועקביים ביניהם בעמדות הערבים והיהודים.

סקרים של יחסי יהודים-ערבים החלו בשנת 1976 והמדד השנתי נחנך ב-2003. ב-2015 השתתפו במדד 700 ערבים המהווים מדגם ארצי מייצג של האוכלוסייה הערבית הבוגרת (כולל דרוזים ובדואים) שרואיינו במאי-יולי 2015 בראיונות פנים-אל-פנים בערבית ו-700 יהודים המהווים מדגם ארצי מייצג של האוכלוסייה היהודית הבוגרת (כולל חברי קיבוצים ומושבים, עולים ומתנחלים) שרואיינו ביוני 2015 בראיונות טלפוניים בעברית וברוסית. טעות הדגימה היא 3.7%. המדד הוא הכלי המדעי היחיד הקיים בישראל שבודק מדי שנה את עמדות היהודים והערבים אלה כלפי אלה באופן שיטתי ולאורך זמן.

להלן יוצגו הממצאים העיקריים של מדד 2015 בהשוואה ל-2003, 2012 ו-2013 כדי לעמוד על המגמה לאורך זמן ועל המהימנות והיציגות של נתוני שנת 2015 על-ידי השוואתם עם נתוני שנים סמוכות.

ממצאי מדד 2015 מראים בבירור שהערבים והיהודים ממשיכים לקבל את כל הרכיבים של מסגרת היסוד של הדו־קיום ביניהם. בשנת 2015 עמד טווח ההסכמה בקרב הערבים על יסודות הדו־קיום על 62.8%-81.3% (לעומת 64.0%-81.7% ב-2008), ובקרב היהודים — על 58.9%-88.9% (לעומת 60.0%-88.9% ב-2008). שיעורים גבוהים מאוד אלה חושפים מחויבות רבה של הערבים והיהודים לדו־קיום ברמה העקרונית. מזמן שנשאלו שאלות אלו על דו־קיום לראשונה ב־2008 שוררת יציבות בקבלתו על-ידי שני הצדדים. למשל, 66.0% מהערבים ו-58.9% מהיהודים ב-2015 (66.4% ו-55.8% ב-2013) הסכימו ש"טוב שהאזרחים הערבים והיהודים יחיו תמיד יחד בישראל" 81.3% ו-82.0% (84.0% ו-76.7%) בהתאמה מסכימים ש"בין האזרחים הערבים ליהודים צריכים להתקיים גם קשרים שאנשים בוחרים בהם מרצונם, כמו חברות אישית ופעילות בארגונים משותפים". הסכמה זו ממתנת את הפערים העמוקים ואת המחלוקות הקשות שמפלגות אותם בסוגיות מפתח ספציפיות וקונקרטיות. הנשאלים הערבים והיהודים ענו בחיוב רב על כל שאלות הדו-קיום שהוצגו, שמהן עלתה הסכמה על גבולות המדינה, משטרה הדמוקרטי, נאמנות אליה, הערכת החיים ביחד כנכס וקיום יחסים רצוניים בין הצדדים מעבר לנחוץ. מדדי 2015-2008 מאשררים הסכמה רבה לפיה הערבים והיהודים מקבלים את מדינת ישראל שבתחום הקו הירוק כמדינתם ואת הדמוקרטיה כשיטה לניהול היחסים ביניהם ולשינויים, מחויבים לשוויון זכויות ולנאמנות למדינה ומכירים בחשיבות הקיום של יחסים מרצון ביניהם. הערבים נותנים לגיטימציה לקיומה של ישראל כמדינה, ואילו היהודים מסכימים לעיקרון של שתי מדינות לשני עמים ולזכות קיומו של מיעוט ערבי בעל זכויות אזרח מלאות בישראל. ואולם מסגרת זו של דו־קיום איננה מחייבת את הערבים לקבל את ישראל כמדינה יהודית־ציונית או להיות פטריוטים, ואיננה מחייבת את היהודים להכיר בזכויות קולקטיביות לאומיות של הערבים ולהסכים לדו-לאומיות במסגרת של מדינה אחת או שתיים.

הערבים והיהודים נשאלו איך השפיעו עליהם מבצע צוק איתן והבחירות לכנסת ה-20 שהתרחשו סמוך לסקרי מדד 2015. 78.6% מהערבים אמרו שבעקבות מבצע צוק איתן, שאליו התנגדו, הם הרגישו רחוק יותר מהיהודים, ואילו 62.1% מהיהודים אמרו שבעקבות המבצע, שבו תמכו 85.4% מהם, הם הרגישו רחוק יותר מהערבים. בעקבות הבחירות לכנסת ב-2015 הרגישו 58.4% מהערבים ו-44.9% מהיהודים הגדלת הריחוק ביניהם. בנוגע להתבטאויות של מנהיגים במהלך מסע הבחירות, 85.8% מהערבים לעומת 42.2% מהיהודים (22.2% מאנשי ימין, 57.7% מאנשי מרכז ו-90.5% מאנשי שמאל) סברו שקריאת ראש הממשלה נתניהו לתומכיו ללכת להצביע כי הערבים נוהרים לקלפיות בכמויות גדולות היא גזענית, וכגזענית ראו גם 82.6% מהערבים לעומת 38.7% מהיהודים (21.5% מאנשי ימין, 50.6% מאנשי מרכז ו-80.3% מאנשי שמאל) את ההצהרה של ראש מפלגת "כולנו" כחלון שלא יצטרף לקואליציה שנשענת על קולות הערבים. ממצאים אלה מדגימים הן את השסע בין ערבים ויהודים והן את השסע הפוליטי הגדול בין תומכי ימין לתומכי שמאל בכל הנוגע לדמוקרטיה, זכויות אדם, סובלנות לאחר וגזענות.

מממצאי מדד 2015 עולה תמיכה של רוב הערבים לעומת רק מיעוט מהיהודים ברשימה המשותפת. 55.9% מהערבים ו-39.0% מהיהודים סבורים שהרשימה המשותפת מייצגת בנאמנות את הערבים בישראל. 79.2% מהערבים רוצים שהרשימה המשותפת תתרכז בפתרון בעיות היום-יום של האוכלוסייה הערבית ו-75.7% מהם אומרים שהיא צריכה להידבר עם השלטונות והמפלגות היהודיות כדי לקדם את ענייני האוכלוסייה הערבית. 57.6% מהערבים אפילו מרחיקים לכת בהבעת רצון שהיא תצטרף לקואליציית שמאל-מרכז כאשר תקום. הציבור הערבי תולה ברשימה המשותפת את תקוותיו שאינן מתמלאות על-ידי ההנהגה הערבית הקיימת.

לגבי ההתרחשויות באזור אמרו 49.6% מהערבים ש"כל עוד לא שורר שלום בין ישראל והעולם הערבי, צריך כוח חזק, ערבי או מוסלמי, שיעמוד בפני ישראל ויפגע בה קשות אם יהיה צורך בכך", 62.8% ברכו על הסכם הגרעין עם איראן, 58.1% התנגדו לפעולות מצד ישראל למנוע מאיראן לתפוס את מקומה כמדינה החזקה ביותר באזור ו-82.4% הסכימו ש"דאעש הוא ארגון טרור קיצוני והם כערבים מתביישים בו".

ואולם קשה להתעלם מהממצא ש-16.9% מהערבים שלא מסכימים שדאעש הוא ארגון טרור קיצוני ואינם מתביישים בו. זאת למרות שהפסילה של דאעש על-ידי ההנהגה הערבית, כולל הפלג הצפוני של התנועה האסלאמית, היא קטגורית ומקיר לקיר. ערבים שמחזיקים בעמדת מיעוט חריגה זו של אי-התנגדות לדאעש מהווים 18.2% מהמוסלמים, 19.8% מהמוסלמים בעלי השכלה גבוהה, 25.7% מהמוסלמים ששוללים את זכות הקיום של ישראל, 27.3% מהמוסלמים שזהותם פלסטינית או ערבית פלסטינית ללא רכיב ישראלי, 28.1% מהמוסלמים שמכל המפלגות והתנועות בישראל הם מרגישים קרבה הכי גדולה לפלג הצפוני של התנועה האסלאמית, 29.2% מהמוסלמים שלא הצביעו בבחירות לכנסת ב-2015, 29.8% מהמוסלמים שמוכנים לעבור לגור במדינה פלסטינית ו- 38.2% מהמוסלמים שלא מסכימים שהכאוס בעולם הערבי גורם להם להרגיש שטוב שהם חיים בישראל. אלה הם ערבים ששייכים לפלח באוכלוסייה עם השקפת עולם סרבנית השוללת את הקיום יחד במדינה יהודית ובאמצעות אי-התנגדות לדאעש הם מביעים מחאה על קיפוחם והדרתם במדינת ישראל.

עמדות אלה כלפי המרחב חושפות עמדה מורכבת ודו-ערכית של הציבור הערבי עם הטייה לטובת ישראל. 64.2% מהערבים אמרו כי "כאשר הם רואים את אי-השקט ואת אי-היציבות בעולם הערבי מאז התחלת האביב הערבי ב-2011, הם מרגישים שטוב שהם חיים בישראל". ואולם הערבים חצויים ביחס לדילמה של השתלבות באזור לבין השתלבות במערב. ב־2015 אמרו 52.9% מהערבים (46.8% ב-2012 ו-48.2% ב-2013), לעומת 60.6% מהיהודים (63.4% ב-2012 ו-60.1% ב-2013) ש"ישראל צריכה להשתלב במערב ולקיים עם מדינות ערב קשרים הכרחיים בלבד". בשאלה זו, כמו בשאלות אחרות על השתלבות באזור, נמצא שבניגוד למנהיגותו התומכת ללא סייג בהשתלבות ישראל במרחב הערבי, המיעוט הערבי חצוי בסוגיה זו, בעוד שרוב היהודים מצדדים בהשתלבות במערב.

מסקרי המדד עולה שב-2015 56.4% מהערבים (בהשוואה ל-81.0% ב-2003, 58.0% ב-2012 ו-55.6% ב-2013) מכירים בזכותה של ישראל להתקיים כמדינה, 51.7% (65.6% ב-2003, 47.4% ב-2012 ו-52.8% ב-2013) מכירים בזכותה להתקיים כמדינה יהודית ודמוקרטית, ו-42.7% (29.6% ב-2012 ו-43.1% ב-2013) מכירים בזכותה להתקיים כמדינה השומרת על רוב יהודי (כלומר, כמדינה ציונית). 60.3% מהערבים ב-2015 (55.9% ב-2012 ו-52.1% ב-2013) משלימים עם ישראל היום כמדינה בעלת רוב יהודי ו-51.7% (70.9% ב-2006, 48.2% ב-2012 ו-53.2% ב-2013) אומרים שבמשאל עם הם יצביעו בעד חוקה שמגדירה את ישראל כמדינה יהודית ודמוקרטית ומבטיחה זכויות אזרח מלאות לערבים. 64.70% מהערבים ב-2015 (74.5% ב-2007, 58.5% ב-2012 ו-70.7% ב-2013) אומרים שישראל היא מקום טוב לחיות בו. מספרים אלה מצביעים על שיעורים גבוהים למדי של הכרה בישראל והשלמה עמה מצד המיעוט הערבי-פלסטיני במדינה שמכריזה על עצמה ששייכת לעם היהודי, שנמצאת ביחסי איבה עם העם הפלסטיני שלו ושהמנהיגות שלו שוללת באופן מוחלט ובגלוי את אופייה היהודי והציוני. ואולם חלה ירידה במידת הלגיטימציה שערבים נותנים לזכות קיומה של ישראל כמדינה וכמדינה יהודית ודמוקרטית.

בקרב היהודים 74.9% ב-2015 (72.6% ב-2003, 75.0% ב-2012 ו-73.7% ב-2013) מכירים בזכות הערבים לחיות במדינה כמיעוט בעל זכויות אזרח מלאות, ו-69.5% (63.1% ב-2003, 67.0% ב-2012 ו-66.7% ב-2013) מקבלים את האזרחים הערבים כחברים מלאים בחברה הישראלית. עם זאת, 29.0% ב-2015 (40.3% ב-2003, 38.0% ב-2012 ו-38.2% ב-2013) לא מוכנים שהממונה עליהם בעבודה יהיה ערבי, 21.1% (33.7%, 27.9% ו-30.5% בהתאמה) מתנגדים לתת לערבים זכות הצבעה לכנסת, 44.9% ב-2013 (52.0% ב-2003 ו-44.6% ב-2012) מצדדים בהוצאת חד"ש מחוץ לחוק ו-29.5% ב-2015 בעד הוצאת הרשימה המשותפת מחוץ לחוק. ממצאים אלו מראים שרוב היהודים מקבלים את האזרחים הערבים כחלק מהחברה הישראלית ועמדותיהם לא השתנו לאורך זמן, אך יש מיעוט של חמישית או יותר השוללים את זכויות היסוד של מיעוט ערבי במדינה יהודית.

בעניין חוק הלאום, 66.9% מהיהודים ב-2013 ו-68.6% ב-2015 הסכימו ש"ישראל היא קודם כול מדינה יהודית ורק אחר כך מדינה דמוקרטית" ו-64.2% ו-67.3% בהתאמה הסכימו ש"דרוש חוק שיקבע כי דמוקרטיה תתקיים בישראל רק אם איננה פוגעת במדינה יהודית". תומכים בחקיקת חוק הלאום, שישראל היא קודם כל מדינה יהודית, הם 88.5% מנשאלים שהגדירו את עצמם ימין, 84.6% ימין מתון, 61.4% מרכז, 34.7% שמאל מתון ו-14.3% שמאל; 96.5% מהחרדים, 78.7% מהדתיים, 75.7% מהמסורתיים ו-60.2% מהחילוניים. מכאן עולה שרוב הציבור היהודי, חוץ מהמיעוט בשמאל, תומך בחוק לאום חדש שמכפיף את הדמוקרטיה לאופייה היהודי של המדינה.

בניגוד לסטראוטיפ של היהודי כתומך בהדרת ערבים, סקרי המדד מצביעים על פתיחות גדולה של יהודים לשילוב ערבים. 51.8% מהערבים ב-2015 (66.4% ב-2003, 55.3% ב-2012 ו-62.8% ב-2013) ו-52.7% מהיהודים ב-2015 (34.5% ב-2003 ו-45.7% ב-2012) בעד שערבים יחיו בשכונות יהודיות. 46.5% מהערבים ב-2015 (70.5%, 45.1% ו-54.1%) ו-60.4% מהיהודים ב-2015 (51.5% ב-2003 ו-54.9% ב-2012) בעד שערבים ילמדו בבתי ספר תיכוניים יהודיים. שכונות ובתי ספר הם מסגרות המבוססות על קרבה שהשילוב בהן עשוי לשבור את ההפרדה העצומה בקהילות בין ערבים ויהודים. לא פחות חשובה היא ההסכמה של 72.4% מהערבים ב-2015 (80.7% ב-2003, 72.8% ב-2012 ו-79.8% ב-2013) ושל 51.5% מהיהודים ב-2015 (47.4% ב-2003 ו-52.8% ב-2013) לצירוף מפלגות ערביות לקואליציות ממשלתיות, אופציה שמשמעותה בזמן עריכת הסקר ב-2015 הייתה כניסה של הרשימה המשותפת לקואליציה. תמיכת הערבים והיהודים בכניסת מפלגות ערביות לקואליציה היא גבוהה במיוחד על רקע ההתנגדות של המפלגות הערביות והיהודיות לצעד זה. בעוד שב-2003 נכונות היהודים לשילוב חברתי הייתה נמוכה באופן עקבי מנכונות הערבים, הפערים בנכונות נסגרו מאז. יתרה מזו, רצון הערבים בשילוב ונכונות היהודים לשלבם הם לא רק ברמה הכללית הפחות-מחייבת אלא גם ברמה האישית היותר מחייבת. 39.4% מהערבים ב-2015 (48.6% ב-2013) רוצים באופן אישי לגור בשכונות יהודיות ו-43.7% (49.2%) מהיהודים מוכנים שערבים יגורו בשכונת מגוריהם. זוהי תמיכה גדולה באינטגרציה הן מצד ערבים והן מצד יהודים בחברה שיש בה הפרדה עצומה במגורים, בחינוך, בחברה האזרחית, במפלגות ובכוחות הביטחון.

מאידך, קיים ניכור לא-מבוטל בין הצדדים המתבטא בהרגשת אי-נוחות במפגשים מזדמנים ביניהם במרחב הציבורי. 26.6% מהערבים ב-2015 לא מרגישים בנוח כאשר הם עובדים במקום עבודה בו גם יהודים עובדים, 33.6% (עלייה מ-25.2% ב-2011) אינם מרגישים בנוח כאשר יוצא להם להיות בקניון ששוהים בו גם יהודים, ו-31.1% (עלייה מ-24.5% ב-2011) לא מרגישים בנוח כאשר הם מקבלים שירות במשרד ממשלתי שגם יהודים מקבלים בו שירות. שיעורי אי-הנוחות המקבילים בקרב היהודים ב-2011 הם 34.1% במקומות עבודה מעורבים, 33.1% בקניונים משותפים ו-20.6% במשרדים ממשלתיים. יש להניח שהדיווח על אי-נוחות לוקה בחסר בגלל תקינות פוליטית. אף על פי שרק מיעוט מהערבים ומהיהודים מדווחים על אי־נוחות ממפגש במרחב הציבורי המשותף, ממצאים אלה מעידים על ניכור הדדי ניכר בין שתי האוכלוסיות. ממצא חשוב אחר, המבטא תערובת של ניכור, פחד והחרמה, הוא ש-58.0% מהיהודים ב-2013 ו-59.3% ב-2015 מדווחים שהם נמנעים מלהיכנס ליישובים ערביים בישראל.

קיים שסע עמוק בין ערבים ויהודים לגבי הזיכרון ההיסטורי. האזרחים הערבים מקבלים את הנרטיב הפלסטיני, כך ש-54.7% מהם ב-2015 (62.5% ב-2011, 57.0% ב-2012 ו-47.3% ב-2013) רואים ביהודים בישראל "מתיישבים זרים שאינם משתלבים באזור, סופם לעזוב, והארץ תחזור לפלסטינים", דימוי של צלבנים. ואילו היהודים מקבלים את הנרטיב הציוני, כך ש-62.0% מהם (65.5%, 64.2% ו-58.7%) חושבים ש"הפלסטינים הם ערבים שהתיישבו בארץ ישראל השייכת לעם היהודי". 68.2% מהערבים (61.1%, 77.2% ו-64.8%) מאשימים את היהודים בסכסוך עם הפלסטינים בעוד ש-72.2% מהיהודים (64.8%, 68.6% ו-59.6%) מאשימים את הפלסטינים בסכסוך. יותר קריטי הוא הממצא ש-31.0% מהערבים ב-2015 (34.5% ב-2013) אינם מאמינים שקרתה שואה שבה נרצחו מיליוני יהודים על-ידי הנאצים ו-54.2% מהיהודים (54.5%) אינם מאמינים שקרתה נכבה לפלסטינים ב-1948 בכך שהם הפסידו את המלחמה עם היהודים, נהפכו לפליטים, יישוביהם נהרסו והם לא הקימו מדינה משלהם. כל צד תופס את עצמו כקורבן ואת הצד האחר כתוקפן.

בתיאור זהותם בחרו 36.1% מהערבים ב-2015 (53.0% ב-2003 ו-32.6% ב-2012 ו-42.5% ב-2013) בזהויות ערביות ישראליות ללא רכיב פלסטיני (ערבי, ישראלי, ערבי ישראלי, ערבי בישראל), 37.1% (40.1% ו-45.0% ו-ב39.0%) בזהויות פלסטיניות עם רכיב ישראלי (פלסטיני בישראל, ערבי פלסטיני בישראל, פלסטיני ישראלי) ו-25.8% (5.6%, 21.5% ו-17.6%) בזהויות פלסטיניות ללא רכיב ישראלי (פלסטיני, ערבי פלסטיני). למרות העלייה בשיעור האזרחים הערבים המזדהים כפלסטינים במנותק מישראליותם, ל-73.2% מהערבים ב-2015 יש רכיב ישראלי בזהותם. רק 16.7% מהערבים ב-2013 ו-15.8% ב-2015 רואים את עצמם "כערבים פלסטינים וכערבים ישראלים באותה מידה" לעומת 63.5% ו-61.1% מהיהודים שרואים את עצמם "כיהודים וכישראלים באותה מידה". ליהודים קל יותר לשלב ישראליות עם יהודיות מאשר לערבים לשלב ישראליות עם פלסטיניות משום שישראל היא מדינה יהודית ומשום שהפלסטיניות נתפסת כעויינת כפי שניתן ללמוד מההסכמה של 66.5% מהיהודים ב-2015 (75.6% ב-2003, 69.4% ב-2012 ו-68.1% ב-2013) ש"ערבי שמגדיר את עצמו 'ערבי פלסטיני בישראל' לא יוכל להיות נאמן למדינה ולחוקיה". יש הבדלים מובהקים במידת הפסילה של זהות "ערבית פלסטינית בישראל": 86.1% מתומכי ימין סבורים כך, 73.7% ימין מתון, 66.3% מרכז, 43.7% שמאל מתון, ורק 27.5% מתומכי שמאל. לעומת זאת, אין כמעט הבדלים לפי שמירת דת: חושבים כך 77.4% מהחרדים, 74.7% מהדתיים הלאומיים, 77.3% מהמסורתיים ו-64.9% מהחילונים.

שני הצדדים חשים מאוימים מאוד זה מזה אך פחדיהם לא התגברו מאז 2003. 67.9% מהערבים ב-2015 (71.1% ב-2003 ו-77.8% ב-2012 ו-70.7% ב-2013) חוששים מפגיעה חמורה בזכויות היסוד שלהם, 67.1% (71.1%, 75.9% ו-67.0%) מאלימות מצד המדינה ו-53.5% (50.6%, 66.5% ו-53.6%) מסיפוח המשולש לפלסטין. גם אצל היהודים לא גדל הפחד מהאזרחים הערבים. 61.2% מהם ב-2015 (71.8% ב-2003, 64.9% ב-2012 ו-59.4% ב-2013) מפחדים ממאבק ערבי לשינוי אופייה היהודי של המדינה, 64.4% (73.8%, 63.8% ו-60.6%) ממרד עממי ערבי ו-73.5% (83.1%, 76.0% ו-67.5%) מתמיכת הערבים במאבק של העם הפלסטיני. תחושת האיום ההדדית הקשה שיש לערבים וליהודים בישראל חושפת אי-אמון רב ביניהם ומהווה מחסום חמור בפני שילוב ושוויון ביניהם.

הערבים והיהודים חלוקים בשאלה אם מוסדות ההנהגה הערבית מייצגים בנאמנות את הציבור הערבי. 59.6% מהערבים ב-2015 (58.9% ב-2003, 62.7% ב-2012 ו-59.5% ב-2013) רואים את ועדת המעקב העליונה כמייצגת, 57.0% (51.8%, 61.8% ו-56.8%) מחשיבים את התנועה האסלאמית כמייצגת וּ-60.9% (55.0% ב-2012 ו-60.7% ב-2013) רואים את ועד ראשי הרשויות המקומיות הערביות כגוף מייצג. גם המפלגות הערביות נחשבות כמייצגות בעיני 59.1% מהערבים ב-2013 (53.1% ב-2003 ו-61.9% ב-2012). לעומת זאת, רוב הציבור היהודי, שהיכרותו עם גופי ההנהגה הערביים מוגבלת אך הוא נחשף אליהם דרך תקשורת לא אוהדת, אינו נותן אמון בהם. רק 34.4% מהיהודים ב-2015 (36.0% ב-2012 ו-39.6% ב-2013) חשבו את ועד ראשי הרשויות המקומיות הערביות כיציג ורק 36.6% מהם ב-2013 (53.1% ב-2003 ו-35.4% ב-2012) סברו שהמפלגות הערביות מייצגות נאמנה את האוכלוסייה הערבית. כאמור, היהודים גם לא נותנים אמון ברשימה המשותפת.

לעומת זאת יש הסכמה בין ערבים ויהודים על אי-אמון במנהיגים הערבים בישראל. ל-59.8% מהערבים ב-2015 (63.3% ב-2013) ו-80.0% (84.8%) מהיהודים אין אמון במנהיגים הערבים בישראל. 66.5% מהערבים ב-2015 (66.5% ב-2013) בדומה ל-62.4% מהיהודים ב-2013 סבורים שהמנהיגים הערבים בישראל אינם משרתים את האוכלוסייה הערבית בקידום פתרונות מעשיים לבעיותיה. 59.6% מהערבים ב-2015 (62.4% ב-2012 ו-61.3% ב-2013) רוצים שהערבים ייאבקו יותר לשוויון אזרחי וחברתי־כלכלי ופחות לשלום ולשינוי אופי המדינה. נראה שהציבור הערבי תומך בגישתו זו של ראש הרשימה המשותפת, ח"כ איימן עודה.

ערבים ויהודים נשאלו אלו צעדים הם מוכנים לנקוט כדי לשפר את היחסים ביניהם. לערבים הוצגו 16 צעדים שהם צריכים לעשות "כדי שהמדינה והיהודים יתייחסו אליהם בשוויון, בכבוד ובאמון". הצעדים כוללים מגוון תחומים כגון שלום עם הפלסטינים, שימוש באמצעי מאבק ושינוי אופי המדינה. מהממצאים עולה ששום צעד לא קיבל את הסכמתם של רוב הנשאלים הערבים. שיעורי ההסכמה היו בטווח של 46.9%-19.1% בלבד ב-2009, 35.9%-16.7% ב־2012, 45.0%-19.8% ב-2013 ו-46.7%-27.7% ב-2015. לגבי 4 צעדים ב-2013 ו-7 ב-2015 הייתה הסכמה של 40% עד 47% מהערבים. מגמת ההקשחה בעמדות בשנים 2012-2009 התחלפה בריכוך בשנים 2013 ו-2015. שיעורי ההסכמה השתנו מצעד לצעד. מצד אחד 27.7% מהערבים ב-2015 מסכימים שהאזרחים הערבים לא ידרשו הכרה בהם כמיעוט לאומי פלסטיני ומצד אחר 42.9% מהם מסכימים לקבל את ישראל כמדינה יהודית ודמוקרטית. ומצד אחד 27.5% מוכנים לוותר על זכות השיבה של הפליטים הפלסטינים למדינת ישראל ומצד אחר 46.7% מסכימים להכיר בזכות היהודים לקבוע את השפה, את התרבות, את הסמלים ואת המדיניות של המדינה תוך הכרה בצורכי האזרחים הערבים.

ליהודים הוצגו 17 צעדים ונשאלו אם הם מוכנים לעשותם "כדי שהאזרחים הערבים ירגישו שישראל היא מדינתם והם אזרחים שווי זכויות בה". שיעורי ההסכמה היו בטווח 80.1%-15.5% ב-2009, 65.8%-12.7% ב-2012, 57.6%-12.5% ב-2013 ו-65.8%-11.6% ב-2015. ההסכמה ב-2009 הייתה גבוהה במיוחד ועלתה מ-2013 ל-2015. לגבי 12 מתוך 17 צעדים ב-2013 וב-2015 הייתה הסכמה של 40% או יותר. אלה שיעורי הסכמה גבוהים באופן מובהק משיעורי ההסכמה של הערבים. 55.8% מהיהודים ב-2015 היו מוכנים לתת לערבים אוטונומיה דתית, חינוכית ותרבותית, 59.2% הסכימו שהמדינה תקבע בחוק שהאזרחים הערבים יקבלו את חלקם היחסי בתקציב המדינה ו-55.0% היו בעד שהמדינה תפעיל תכנית חירום לסגירת הפערים בין האזרחים הערבים ליהודים. נראה שהיהודים פתוחים לשינוי כל עוד אינו נראה כפוגע בביטחון המדינה, אינו מטשטש את אופייה היהודי ואינו מעניק העדפה מתקנת לערבים. הסתייגויות אלו מקבלות ביטוי בשיעורי הסכמה נמוכים עם הצעדים הבאים: 26.4% בלבד מהיהודים הסכימו שלא יהיו הבדלים בין ערבים ליהודים בבדיקות הביטחוניות במעברי הגבול, 28.1% בלבד הסכימו שהמדינה תיתן לאזרחים הערבים ביטוי מתאים בסמליה, בדגלה ובהמנונה, ו־31.3% בלבד הסכימו שתינתן העדפה מתקנת לאזרחים הערבים בקבלה לעבודה במוסדות המדינה וללימודים באוניברסיטאות ובמכללות.

הציבור הערבי תומך באוטונומיה תרבותית. רוב מכריע של 77.6% ב-2015 (90.9% ב-2003, 86.5% ב-2012 ו-80.4% ב-2013) אומרים ש"המדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם", ורוב של 54.1% (66.4%, 60.4% ו-65.8%) מסכימים ש"האזרחים הערבים ייהנו מזכויות דמוקרטיות, יקבלו את חלקם היחסי בתקציבים וינהלו את מוסדות הדת, החינוך והתרבות שלהם בעצמם". רובם גם תומכים בכך שהמדינה תכיר בוועדת המעקב העליונה ומעוניינים שהציבור הערבי יבחר את חבריה כדי להגדיל את יציגותה ואת הלגיטימיות שלה. מפתיע למצוא רוב של 59.0% מהיהודים ב-2015 (58.3% ב-2012 ו-52.6% ב-2013) שהסכימו להעניק אוטונומיה חינוכית, תרבותית ודתית לערבים, וב־2008 אפילו תמכו 52.6% מהם בהקמת אוניברסיטה ערבית ו־40.2% בבחירת גוף עליון שייצג את הערבים לפני המדינה. רבים מהיהודים כנראה מבלבלים בין הפרדה ובין אוטונומיה ואינם מודעים לחששות של השלטונות מסכנותיה. לכן הציבור היהודי מוכן יותר מהנהגתו לתת אוטונומיה תרבותית לערבים.

לערבים יש מחוייבות לנהל את מאבקם לשוויון ושלום באמצעים דמוקרטיים. 54.0% מהערבים ב-2015 הביעו את אמונתם ש"למרות חסרונותיו, המשטר בישראל הוא דמוקרטיה גם לערבים" ו-77.7% הסכימו ש"מותר לאזרחים הערבים והיהודים לפעול לשינוי היחסים ביניהם בדרכים חוקיות ודמוקרטיות בלבד". הערבים תומכים במאבק פעיל ונמרץ כפי שניתן להסיק מתמיכתם של 70.5% בשימוש בשביתות כלליות ו-58.9% במחאה בחוץ לארץ. מאידך 29.3% גם תומכים בהפגנות לא חוקיות, 32.5% בהחרמת הבחירות לכנסת ו-18.5% (5.4% ב-2003, 16.6% ב-2012 ו-16.0% ב-2013) בשימוש בכל האמצעים כולל אלימות. שיעור התמיכה בהחרמת הבחירות למרות הקמתה של הרשימה המשותפת הפופולרית ושיעור התמיכה בשימוש באלימות מעידים על כרסום חמור במחוייבות לדמוקרטיה של האזרחים הערבים. יתרה מזו, 54.0% מהערבים ב-2015 (51.7% ב-2013) מצדיקים פתיחה באינתיפאדה משלהם אם מצבם לא ישתפר במידה ניכרת, ו-55.8% ב-2013 הצדיקו פתיחת אינתיפאדה בדואית בנגב אם תכנית הממשלה להסדר התיישבות הבדואים בנגב תאושר כחוק ויוחל בביצועה.

הערבים תופסים את מצב היחסים בינם לבין היהודים כגרוע במיוחד. רוב של 67.0% ב-2015 (62.3% ב-2003, 70.5% ב-2012 ו-66.7% ב-2013) העריכו שהממשלה נוהגת בהם כאזרחים מדרגה שנייה או כאזרחים עוינים שאינם ראויים לשוויון. 57.6% (58.3%, 61.4% ו-53.5%) העריכו את היחסים עם היהודים כלא טובים. 61.8% (43.0%, 66.2% ו-52.3%) צפו הרעה ביחסי ערבים-יהודים בעתיד. לעומת הערבים רק 28.7% מהיהודים (37.9%, 31.0% ו-30.4%) הסכימו שמדיניות הממשלה כלפי הערבים היא כאל אזרחים מדרגה שנייה או עויינים, אך רוב של 70.2% (85.8%, 69.3% ו-63.6%) הסכימו שהיחסים היום הם רעים, ו־49.1% (54.2%, 49.6% ו-40.5%) צפו הרעה ביחסים בעתיד.

נמצאו הבדלים מובהקים בעמדות בקרב הערבים ובקרב היהודים. ערבים הנוקטים עמדות ביקורתיות ורדיקליות הם לא-דרוזים, דתיים, בעלי זהות ערבית פלסטינית ללא רכיב ישראלי, מי שמרגישים הכי קרוב לפלג הצפוני של התנועה האסלאמית, חסרי התנסויות אישיות חיוביות עם יהודים (חברים, ביקורים בבית, עזרה, בילויים) ובעלי התנסויות אישיות שליליות עם יהודים או עם מוסדות המדינה (נתקלו באיומים, בהשפלות ובמכות, באפליה, בהטרדה על ידי השלטונות, בהפקעת אדמות או בעקירה מיישובם ב-1948). לא נמצאה השפעה של גיל, מגדר ורמת השכלה על עמדות הערבים.

באשר להבדלים הפנימיים בקרב היהודים, נמצא שבעלי העמדות הביקורתיות והשליליות הם חרדים ודתיים-לאומיים, בני 24-18, חסרי השכלה אקדמית מלאה, מי ששייכותם החשובה ביותר היא הדת היהודית או העם היהודי (ולא האזרחות הישראלית), המשתייכים לימין המתון ולימין, מי שאין להם התנסויות אישיות חיוביות עם ערבים (חברים, ביקורים בבית, עזרה, בילויים) ומי שיש להם התנסויות אישיות שליליות עם ערבים (נתקלו באיומים, בהשפלות או במכות מאזרחים ערבים).

פרק 1

יחסי ערבים-יהודים בישראל והמדד

מטרתו של מחקר זה לבדוק את דעת הקהל בישראל בכל הנוגע ליחסים בין האזרחים הערבים והיהודים ב-2015 ומגמות השינוי בעשורים האחרונים, בעיקר מאז 2003 — שנת התחלת המדד.

מטרת המחקר היא להציג את עמדות הערבים והיהודים אלה כלפי אלה וכלפי המדינה במאי-יולי 2015: האם ההרעה המתמשכת במצב היחסים ביניהם מאז אמצע שנות התשעים מתבטאת בעמדות אלו? האם מגמת ההחרפה נמשכת ב-2015? ואם כן, האם אחד הצדדים – המיעוט הערבי, הרוב היהודי או המדינה – שבר את הכלים או עומד על סף ניפוץ תשתית הדו-קיום?

המיעוט הערבי פלסטיני במדינה היהודית

מעמד המיעוט הערבי בישראל עוצב ב־1948 בנסיבות טרגיות של מלחמה, חורבן, פינוי וכפייה. הערבים נהפכו, שלא מרצונם, לחלק מהאויב, והיו נתונים לממשל צבאי ולהפקעת אדמות נרחבת. הם נמנו עם העם הפלסטיני, הרואה עצמו התושב המקורי והבעלים הבלעדיים של הארץ ונלחם נגד עצם הקמתה וקיומה של מדינת ישראל. אלו מקצת התנאים הקשים שיצרו שסע עמוק בין המיעוט הערבי לרוב היהודי והנציחו אותו.[[1]](#footnote-1)

מכלל 8,066,900 אזרחי ישראל ב-2015 היו 1.412,100 ערבים פלסטינים, שהם כ־17.5% מאזרחי המדינה וכ־14% מבעלי זכות הבחירה לכנסת.[[2]](#footnote-2) הערבים הם קהילה של מעמד עובדים ועניים בחברה של מעמד בינוני. כ־88% מהם גרים בכפרים ובערים על טהרת האוכלוסייה הערבית, וכמעט כל 12% הנותרים מתגוררים בשכונות ערביות בערים יהודיות. הם אינם שותפים בשלטון, אינם מקבלים את החלק המגיע להם בתקציב המדינה, ואינם נהנים מנגישות שווה לעבודה ולדיור במגזר הפרטי היהודי.

הערבים ככלל הם מיעוט אתני, דתי, לשוני, תרבותי ולאומי נפרד, שאינו נטמע ברוב היהודי, מקיים קהילות ומוסדות נפרדים, מתנגד למשטר, חשוד באי־נאמנות למדינה, מופלה לרעה, ועם זה עובר העצמה, עומד על שלו, לוחמני ומנהל מאבק נמרץ לשינוי מעמדו.

הערבים אינם שותפים לקונצנזוס הלאומי היהודי בשלוש סוגיות אידאולוגיות עיקריות: הם שוללים את הציונות ואת מכלול המנגנונים, כמו חוק השבות, לשימור אופייה היהודי-ציוני של המדינה; הם מתנגדים ל"עמדה היהודית" בסכסוך עם הפלסטינים; בהקשר זה הם לא רק מאשימים את היהודים בסכסוך, אלא גם דוחים את כל "הלאווים היהודיים" בעניין פתרון שתי המדינות לשני עמים — לא לנסיגה מלאה של ישראל לגבולות שמלפני 1967, לא לפירוק כל ההתנחלויות היהודיות, לא לחלוקת ירושלים, לא להכרה בזכות השיבה לישראל של הפליטים הערבים, ולא להקמת מדינה פלסטינית ריבונית, לא-מפורזת עם גבולות פתוחים. הם גם חולקים על המרוץ של ישראל למערב ומייחלים לאיזון בין השתלבותה במערב ובין יחסים של שלום ושיתוף עם המדינות הערביות והמוסלמיות במזרח התיכון.

רכיבים חמורים אלה, שהולידו את מערכת היחסים הקיימת בין יהודים לערבים, משמשים בסיס מוצק ל"תזת ההקצנה הערבית" השלטת בהלכי החשיבה בקרב הציבור היהודי, קובעי המדיניות, מובילי תקשורת ההמונים והחוקרים באקדמיה.[[3]](#footnote-3) על פי תזה זו הערבים עוברים תהליך היסטורי של ניכור והיפרדות מהיהודים ומהמדינה, ולפיכך העימות האלים בוא יבוא, והשאלה מתי. בהקשר זה מהומות אוקטובר 2000 נתפסות כמבשרות את התקרבותו של המפץ הגדול. עוד נטען כי הערבים כפופים לכוחות היסטוריים רבי עוצמה הדוחפים אותם להקצנת עמדות ולמאבק לאומי. הם עוברים תהליך פלסטיניזציה של זהותם, תרבותם וקשריהם, ורבים מהם נמשכים לתנועה האסלאמית הפונדמנטליסטית, המנכרת אותם מהיהודים. בתור חלק מרוב אזורי של 340 מיליון ערבים ומ־1.6 מיליארד מוסלמים בעולם, הם חשים את הייסורים של פיתוח פסיכולוגיה של מיעוט ומסרבים להשלים עם הסטטוס שלהם כמיעוט ערבי במדינה יהודית. כמוסלמים הם אינם מוכנים לקבל את ההגמוניה היהודית על ארץ שהמוסלמים כבשו וקידשו כאדמת ואקף. הם זועמים על המשך הכיבוש של הגדה המערבית, על המצור על רצועת עזה ועל הדיכוי שהישראלים מדכאים את אחיהם הפלסטינים והורגים בהם. הם גם מתוסכלים מהמודרניזציה החלקית שחוו, שהעלתה למרום את ציפיותיהם בלי לספק להם כלים נאותים וסיכויים למימושן. התסכול מהפער בין השאיפות הגבוהות ובין ההישגים הנמוכים מוגבר גם בשל אימוצה של החברה היהודית כקבוצת השוואה. פצצת הזמן הערבית מתקתקת בישראל.

על פי תזה זו, הערבים מקצינים גם בשל השינוי בעמדות היהודים ובהתנהגותם. מאז מלחמת ששת הימים נמשך סחף היהודים לימין ולימין הרדיקלי, הידועים בעמדותיהם הקשוחות כלפי ערבים. המצב רק הורע שכן החרדים, הדתיים־לאומיים, המזרחים, העולים מחבר המדינות העצמאיות והיהודים מהפריפריה — קבוצות האוכלוסייה הפחות סובלניות כלפי ערבים — החלו לצבור כוח והשפעה מאז אמצע שנות השבעים.

תזת ההקצנה הערבית גם מדגישה כי ישראל אינה ממלאת את המצופה מכל מדינה דמוקרטית — לשכך סכסוכים בין רוב למיעוט. במקום לשמור על ניטרליות ולסייע למיעוט, המדינה היהודית עומדת לצד היהודים, מפלה את הערבים ואינה מחנכת את שני הצדדים ברוח הערכים של זכויות אדם, שוויון, סובלנות, כבוד, הכרה באחר ודו-קיום.

ההיגיון והעדויות התומכים בתזת ההקצנה הערבית הם כה משכנעים, שרק מעטים מעזים לצאת נגדה. עם זאת היא אינה מתיישבת עם לא מעט עדויות מהשטח. היא אינה מסבירה את העובדה שמאז 1948 נשארו האזרחים הערבים נאמנים למדינה, לא השתתפו במלחמות בין ישראל לעולם הערבי ובשתי האינתיפאדות הפלסטיניות, לא פתחו בהתקוממויות עממיות ולא חתרו תחת החוק, הסדר והיציבות הפוליטית. מהומות אוקטובר 2000 החריגות היו בעיקר תגובה לברוטליות של המשטרה נגד מפגינים ערבים. כמו כן הערבים דוחים כל רעיון של העברת חלק מיישוביהם למדינה פלסטינית וקושרים בקשרים אמיצים את גורלם ואת עתידם במדינת ישראל.

את הביקורת הזאת נגד תזת ההקצנה הערבית מעלים הדוגלים ב"תזת הפוליטיזציה הערבית".[[4]](#footnote-4) במקום להתעלם מהכוחות המרחיקים את הערבים מהיהודים, התזה החלופית מניחה כי לצדם פועלים כוחות ממתנים ומסיקה כי התוצאה איננה בהכרח סכסוך, משבר ואלימות. תהליך הפוליטיזציה שהם חוֹוים מעצים את הערבים ומגביר את אי־השלמתם עם אפליה והדרה ואת מאבקם לשוויון ולשלום.

הפוליטיזציה הערבית מוזנת מהכוחות הפועלים על הערבים, על היהודים ועל המדינה. הערבים חוו ישראליזציה, ללא טמיעה, הקושרת אותם למדינה וליהודים בתחומי חיים רבים. הם נעשו דו-לשוניים ודו־תרבותיים, הם עברו מודרניזציה חלקית באורח חייהם וחשיבתם, הם מורגלים לסטנדרטים הישראליים ומאמצים את החברה היהודית כקבוצת התייחסות. הם מעריכים את יתרונות החיים בישראל — נגישות למודרנה, שירותי מדינת הרווחה והענקת הקצבאות, שלטון החוק והמוסדות הדמוקרטיים והגנה מפני השתלטות פונדמנטליסטית אסלאמית או יהודית. עוד הם מבינים היטב כי החיים כמיעוט בישראל הם הרע במיעוטו, כי הם אינם יכולים לכפות את רצונם על הרוב היהודי וכי הם יהיו פגיעים אם ישתמשו באמצעים לא דמוקרטיים.

את הפוליטיזציה ואת ההשלמה עם המעמד של מיעוט מזינים גם תהליכי שינוי בישראל בכלל. ישראל שבתחום הקו הירוק נהפכה לדמוקרטית יותר עם השנים. הממשל הצבאי על המיעוט הערבי הוסר ב־1966 והפיקוח עליו הוגמש. הערבים קיבלו פטור מחובת שירות למדינה (שירות צבאי, שירות מילואים ושירות אזרחי), והמדיניות נעשתה מפלה פחות כלפיהם. השלטונות מרשים לערבים להתארגן באופן עצמאי, למחות ולנהל מאבק חריף לשוויון ולשלום בלי להסתכן בדיכוי ובאלימות. באופן פרדוקסלי, אפילו היבטים מסוימים של הסכסוך בין ישראל לעולם הערבי השפיעו לטובה על היחסים בין ערבים ליהודים. כך הסכמי השלום עם מצרים ועם ירדן נותנים לגיטימציה לקיומה של מדינת ישראל ולפיוס עמה; גם הסכמי אוסלו, חרף המשבר שבא בעקבותיהם, הביאו לידי פריצת דרך היסטורית של הכרה הדדית בזכויות הלאומיות של העמים היהודי והפלסטיני ולקבלת הפתרון של שתי מדינות הן בקרב האליטות והן בקרב הציבור הרחב בשני הצדדים.

הממסד הישראלי והממסד הפלסטיני מבחינים היטב בין הפלסטינים משני עברי הקו הירוק. כל ממשלות ישראל מתייחסות באופן שונה לאזרחים הפלסטינים שבתחום הקו הירוק ולפלסטינים הלא-אזרחים שתחת הכיבוש. גם התנועה הלאומית הפלסטינית מגייסת את ההמונים תחת הכיבוש ובפזורה למאבק לשחרור לאומי ולעצמאות, אך אינה רואה באזרחי ישראל הערבים חלק מתנועת ההתנגדות הפלסטינית, אלא מייעדת להם את התפקיד הצר של שדולה פוליטית בתוך ישראל למען העם הפלסטיני. כל אלה מחזקים את הערכתם של הערבים לאזרחותם ואת זיקתם למדינה.

גם השינוי בציבור היהודי תרם להשלמתם של הערבים עם המדינה ועם מעמדם כמיעוט בתוכה. בעקבות מדיניות ממשלות ישראל, המבחינות בין הפלסטינים משני עברי הקו הירוק, למדו היהודים עם השנים להבחין בין האזרחים הערבים לאחיהם הלא-אזרחים. הם מודעים יותר לאפליה שהערבים סובלים ממנה ומוכנים יותר להעניק להם שוויון אזרחי. ככל שהתפשטו האינדיווידואליזם, שיח הזכויות והנורמות של זכויות פרט ושוויון בחברה הישראלית, כך נעשו היהודים והמדינה היהודית מחויבים יותר לאמץ בהדרגה מדיניות של שוויון ושילוב אזרחי כלפי האזרחים הערבים.

ישראל מתאפיינת במשולש כוחות — רוב יהודי, מיעוט ערבי ומדינה יהודית ודמוקרטית. מאזן הכוחות הוא לטובת היהודים, כרוב הגדול השולט במדינה, והמיעוט הערבי המועצם משתמש ב"פוליטיקה של מאבק דמוקרטי" (democratic contentious politics) כדי לשפר את מעמדו.[[5]](#footnote-5) השאלה העיקרית היא אם פוליטיקה זו עלולה להידרדר לידי מרי אזרחי ואלימות.

למרות ההרעה ביחסים בין המיעוט הערבי לרוב היהודי והמדינה מאז סוף עידן רבין ב־1996, אף צד לא שבר את הכלים. תשתית הדו־קיום נותרה על כנה, וכמעט שאין אלימות בין ערבים ליהודים כקבוצות.

**שלבים בהתפתחות יחסי ערבים-יהודים**

ניתן לחלק את פרשת היחסים בין האזרחים הערבים והיהודים בישראל מאז קום המדינה לשלושה שלבים: שלב הכפיפות (1967-1948), שלב המחאה (1995-1967) ושלב המאבק הלאומי (2015-1996).

**שלב הכפיפות (1967-1948)**

בשלב הכפיפות היה המיעוט הערבי אובייקט הכפוף למדינה היהודית ולרוב היהודי. כפיפותו נוצרה על-ידי הנכבה, אסון התבוסה הערבית במלחמת 1948. במהלך המלחמה ובעקבותיה נוסדה מדינת ישראל, חצי מהעם הפלסטיני הפך לפליטים, למעלה מ-450 יישובים פלסטיניים נהרסו, הפלסטינים חדלו להיות ישות לאומית-מדינית והשליטה על פלסטין המנדטורית עברה לישראל בגבולות 1949, לירדן בגדה המערבית ולמצרים ברצועת עזה. הסגמנט הפלסטיני שבתוך ישראל נעשה למיעוט בשליטת המדינה היהודית הטרייה.

הערבים שנותרו בישראל סבלו מדיסאורינטציה ונאלצו לעבור תהליך מכאיב של הסתגלות למעמד של מיעוט כנוע. הם חשו אי-ביטחון בסיסי וחששו מפני אלימות וגירוש. רובם היו כפריים חסרי השכלה וכמעט ללא מעמד בינוני, ללא בעלי מקצועות חופשיים וללא אליטות. השפה והתרבות העבריות היו זרות להם. בהיותם חלק מהאויב שהמשיך לאיים על המדינה, הם הוכפפו לממשל צבאי שקבע את אורחות חייהם. חלק גדול מאדמותיהם הופקע, כחמישית מהם הפכו לעקורים ("פליטים במולדתם") חסרי כל שנאלצו להתיישב בישובים ערביים אחרים, ורובם עברו בלית ברירה תהליך פרולטריזציה (כלומר, נעשו לפועלים שכירים).

המדינה הקימה מערכת שליטה במיעוט הערבי כדי למנוע ממנו להתארגן ולחתור תחת קיומה. השליטה נעשתה על-ידי קואופטציה של המנהיגות החמולתית והעדתית, תלות כלכלית במדינה והפרדה בין הערבים לבין עצמם ובינם לבין יהודים.[[6]](#footnote-6) הערבים נותקו מהעולם הערבי ומאחיהם הפלסטינים. המפלגה הקומוניסטית שהייתה אז בשליטה יהודית נאבקה למענם ונתנה ביטוי מסוים למאווייהם הלאומיים. הם לא גילו התנגדות ותנועת אל-ארד שהעזה להתנגד למשטר הוצאה מחוץ לחוק.

יחד עם זאת, עוד מראשיתה הכריזה ישראל על עצמה כמדינה יהודית ודמוקרטית, שוחרת שלום עם שכנותיה וחותרת להשתלבות המיעוט הערבי בתוכה, יעדים שקבלו ביטוי נמרץ במגילת העצמאות. ברוח זו הוענקה לערבים אזרחות ישראלית עם כל הזכויות והחירויות האזרחיות, הושקו תכניות חומש לפיתוח ישוביהם, נפתחו להם שוק העבודה והסתדרות העובדים הכללית וניתנו להם שירותים קהילתיים חיוניים. הם קבלו גם זכויות קיבוציות הדרושות לקיום נפרד כמו מערכת חינוך נפרדת בערבית והכרה כדתות נבדלות המקיימות נישואי פנים. הם גם זכו לפטור מגיוס לצבא שחסך מהם לעמוד במבחן נאמנות למדינה אך גם העמיס מכשולים בדרך לשילוב ולשוויון.

תשתית מוצקה לצביונה הדואלי הזה של ישראל הונחה עם הקמתה. עד מלחמת ששת הימים הייתה המדינה הרבה יותר יהודית מאשר דמוקרטית והערבים היו הרבה יותר במעמד של נתינים נחותים מאשר אזרחים שווי זכויות. אך במצב זה היה טמון פוטנציאל גדול לשינוי.

עמוד התווך של שלב הכפיפות היה הממשל הצבאי על היישובים הערבים מאוקטובר 1948 ועד נובמבר 1966. המטרה הרשמית של הממשל הצבאי הייתה למנוע מהמיעוט הערבי להיהפך לגייס חמישי פעיל, אך הוא שימש בפועל מטרות סמויות אחרות, ובכללן מניעה מהערבים לשוב לכפריהם ההרוסים ולנכסיהם המופקעים ולאפשר התיישבות והשתלטות היהודים בהם, הרחקת הערבים משוק העבודה כדי להבטיח תעסוקה לעולים החדשים ורתימת הערבים כמצביעים וכנותני שירותים למפלגת השלטון. ואולם הממשל הצבאי חידד את הדילמה בין אופייה היהודי ואופייה הדמוקרטי של המדינה. הכוחות הליברליים ממפלגות שונות בשלטון ובאופוזיציה נאבקו לביטול הממשל הצבאי לא רק מדאגה לאזרחים הערבים אלא גם ובעיקר כחלק מתהליך הדמוקרטיזציה שהתפשט אט-אט בעשור הראשון של המדינה ותפס תאוצה בעשור השני.[[7]](#footnote-7)

**שלב המחאה (1995-1967)**

ביטול הממשל הצבאי ומלחמת ששת הימים שינו את מצבו של המיעוט הערבי. המלחמה, שהייתה הרת תמורות בחברה הישראלית כולה, איחדה את הערבים עם אחיהם הפלסטינים בשטחים הכבושים החדשים ועם העולם הערבי. במשך שלוש השנים הראשונות התגייסו מאות ערבים ישראלים לפעולות טרור פלסטיניות. יחד עם הפלסטינים הם פיתחו זהות פלסטינית נפרדת מהזהות הפאן-ערבית שהחלה להשתלב ולהתחרות עם הזהות הישראלית. הפיקוח ההדוק עבר מהאזרחים הערבים לפלסטינים בשטחי הכיבוש. בראשית שנות השבעים פרצו גלי מחאה בחברה הישראלית, ב-1971 מחאת הפנתרים ובעקבותיה תנועת האוהלים (ב-1980), ב-1974 תנועת המחאה הגדולה שלאחר מלחמת יום כיפור ותנועת גוש אמונים וב-1978 תנועת שלום עכשיו. המדינה שעברה דמוקרטיזציה אפשרה את המחאות הללו ועוד מחאות רבות אחרות. הערבים השתלבו בתוך המחאה הנרחבת הזו בהכרזתם על שביתה כללית ביום האדמה ב-1976 ובפעולות מחאה רבות לאחר מכן. ב-1982 פתחה ישראל במלחמת לבנון הראשונה ובסוף 1987 פרצה האינתיפאדה הראשונה. הערבים בישראל תמכו באחיהם הפלסטינים בלבנון, בגדה וברצועה, אך לא הצטרפו אליהם ללוחמה ולתנועת ההתנגדות. רק"ח, לאחר שהתפלגה ממק"י ב-1965 והייתה בשליטה ערבית, סיפקה מנהיגות וחזון לאזרחים הערבים. היא גבשה אותם סביב שתי מטרות עליונות: שוויון ושלום. לפי רק"ח, שוויון הוא ביטול האפליה וההדרה ושלום הוא הקמת מדינה פלסטינית בגדה וברצועה לצד מדינת ישראל.

תקופת המחאה הזו הסתיימה בסוף ממשלת רבין השנייה (1995-1992), שהיטיבה רבות עם הערבים ועדיין נחשבת בעיניהם כתור זהב. רבין ביטל את האפליה נגד הערבים בקצבאות למשפחות מרובות ילדים והגדיל את התקציבים לרשויות המקומיות הערביות ואת ההשקעות בחינוך הערבי. הוא התייחס למנהיגות הערבית בכבוד וחברי הכנסת הערבים תמכו מבחוץ בקואליציה הממשלתית שהקים. אולם המפנה הגדול התחולל בעקבות הסכמי אוסלו עם הפלסטינים, מצרים וירדן. הערבים בישראל האמינו בסיום הסכסוך עם העולם הערבי וביצירת מזרח תיכון חדש. ציפיותיהם המריאו אל-על והתחזקה מחויבותם לדו-קיום ערבי-יהודי.

**שלב המאבק הלאומי (2012-1996)**

רצח רבין החל את התקופה השלישית המאופיינת במעבר ממחאה למאבק לאומי ובהדרדרות היחסים בין הערבים לבין המדינה והיהודים. זרעי הירידה ניטעו עוד בזמן ממשלת רבין. העלאת ציפיות והתבדותן בשנים שלאחר עידן רבין יצרו אצל הערבים משבר של "קיפוח יחסי" (relative deprivation) שידוע בהיסטוריה ובחקר תנועות חברתיות כמנוע המהפכנות. הם חשו ששינוי במצבם הוא אפשרי והחל להתממש אך פתאום נקטע.

שינוי נוסף שעיצב מחדש את השיח הציבורי הערבי התחולל בפוליטיקה הערבית. שתי תנועות ערביות חדשות – בל"ד והתנועה האסלאמית – הצטרפו לבחירות לכנסת ב-1996. בל"ד (ברית לאומית דמוקרטית), בראשותו של עזמי בשארה, העלתה על נס את הזיקה האמיצה של האזרחים הערבים לעם הפלסטיני ואת הסיסמה "מדינת כל אזרחיה" שבניגוד למובנה הפשוט היא למעשה קוד למדינה דו-לאומית. היא הטתה וממשיכה להטות את השיח הערבי בכיוון לאומי פלסטיני ולהניע את יתר המפלגות הערביות ואת החברה האזרחית הערבית לאתגר את המדינה היהודית. גם לתנועה האסלאמית הייתה השפעה לא מבוטלת. החלטת חלק מראשי התנועה האסלאמית להתמודד בבחירות לכנסת כסיעה במפלגה הדמוקרטית הערבית פיצלה את התנועה האסלאמית ויצרה את הפלג הצפוני. פלג בדלני זה התנגד להצטרפות לכנסת כדי לא לתת לגיטימציה למדינה היהודית. הוא פועל להקמת חברה ערבית נפרדת בישראל והיטה וממשיך להטות את השיח הערבי בכיוון דתי-לאומי רדיקלי.

תהליך השלום חולל גם מפנה בחשיבה של האליטות הערביות. דווקא התקווה של סיום הסכסוך המחישה להם שהמתווה להסכם הקבע עם הפלסטינים יתעלם מהם וממכלול תביעותיהם מהמדינה. הם הבינו שעליהם לחשוב בנפרד על עצמם ולהסדיר את בעיותיהם עם המדינה ללא קשר עם השאלה הפלסטינית. זוהי תפיסה שהובילה מאוחר יותר למסמכי החזון העתידי. אולם ההשפעה הקריטית של רצח רבין הייתה קטיעת מדיניות החוץ והפנים המיטיבות עם הפלסטינים בישראל.

גם הימין תרם את חלקו להגברת הניכור של הערבים בישראל. הוא השתמש באסטרטגיה של דה-לגיטימציה נגד הסכמי אוסלו בהעלותו את הטענה שאינם נתמכים ברוב פוליטי יהודי ושממשלת רבין מתקיימת בזכות התמיכה בכנסת מבחוץ של המפלגות הערביות שלא היו שותפות בקואליציה הממשלתית.[[8]](#footnote-8) למרות שגונתה כגזענית על-ידי השמאל, טענה זו התקבלה על-ידי רוב היהודים ושידרה לערבים שהם לא אזרחים מלאים ורצויים.

השנים מרצח רבין ב-1995 ועד למהומות אוקטובר 2000 היו רצופות אכזבה קשה של הערבים. ממשלת המעבר של פרס הייתה אחראית להתנגשויות עם הפלסטינים בלבנון ובעזה, ציננה את התלהבות הערבים משלטון העבודה והאשימה את הערבים באובדן השלטון בשל אי-תמיכה מספקת מצידם בבחירות 1996. נתק שרר בין ממשלת נתניהו הראשונה לאזרחים הערבים והקיפאון המדיני הסב להם תסכול רב. הם ייחלו לחילופי שלטון ותמכו באהוד ברק בבחירות 1999 בתקווה שממשלתו תהייה המשך לממשלת רבין. אך ממשלת ברק התעלמה מהערבים בישראל, לא ערכה הכנות מספיקות לשיחות קמפ דיוויד, האשימה את הפלסטינים בכשלון המשא ומתן וקיבעה בתודעה היהודית את המסר של הימין שאין שותף פלסטיני לשלום. מפח הנפש מממשלת ברק הכשיר את הקרקע למהומות אוקטובר 2000. המשטרה הציתה את המהומות כאשר במהלכן ירתה למוות ב-13 מפגינים ערבים. המתפרעים הערבים הרסו רכוש ציבורי, סגרו עורקי תחבורה, הרגו יהודי אחד, איימו על ישובים יהודיים סמוכים והתעמתו עם כוחות הביטחון. בשנתיים הראשונות של האינתיפאדה השנייה היו ערבים ישראלים מעורבים בטרור הפלסטיני בדומה למה שהיה אחרי מלחמת ששת הימים והאינתיפאדה הראשונה. יחד עם זאת, הערבים בישראל כקולקטיב לא הצטרפו לאינתיפאדה השנייה שדוכאה סופית ב-2005.

העשור הראשון של שנות האלפיים היה רצוף אירועים שהחריפו את המחלוקות בין ערבים ויהודים. השמאל היהודי והאזרחים הערבים קיבלו ברגשות מעורבים את הנסיגה החד-צדדית מרצועת עזה ב-2005. מלחמת לבנון השנייה שהתלקחה ב-2006 עוררה אי-הסכמה חמורה בין הציבור הערבי והציבור היהודי. לראשונה נפגעו ערבים בנפש וברכוש, ממלחמה שהתנגדו לה. הטלת הסגר על עזה בעקבות השתלטות החמאס שם ב-2006 והפגזת כוחותיו את יישובי הדרום, פלישת ישראל לעזה בסוף 2008 והתחלת 2009, שגרמו לאבידות רבות ולסבל רב לעם הפלסטיני, התקבלו בכאב ובזעם על-ידי האזרחים הערבים. לכל אלה יש להוסיף את בניית גדר ההפרדה שחלקה נבנה בצד הפלסטיני של הקו הירוק ושאליה מתנגדים האזרחים הערבים, כי בעיניהם היא עונש וקיבוע הנישול של העם הפלסטיני והצבת חיץ בינם לבני עמם.

במהלך העשור קרו מספר התפתחויות בתהליך המדיני שלא הניבו שום הסכם. ב-2001 פרסמה הליגה הערבית תכנית שלום בין העולם הערבי לישראל אך ממשלת ישראל דחתה אותה. באוגוסט 2005 ישראל, בהנהגת שרון, נסוגה באופן חד-צדדי מרצועת עזה ופירקה את ההתנחלויות שם, מהלך שזכה לתגובות מעורבות מצד הציבור הערבי, המפלגות הערביות ומחנה השלום בישראל, בגלל שנעשה כצעד כפוי. ראש הממשלה אולמרט ניהל משא ומתן עם אבו מאזן על הסדר קבע שנקטע לאחר התפטרות אולמרט והליכה לבחירות ב-2009. בלחץ אמריקני, ראש הממשלה נתניהו הכריז ב"נאום בר-אילן" ביוני 2009 על קבלת העיקרון של שתי מדינות לשני עמים והתנה את הקמת המדינה הפלסטינית במספר תנאים שבעיני הפלסטינים נחשבו לחמורים כמו הכרה בישראל כמדינתו של העם היהודי וויתור על זכות השיבה ועל ירושלים המזרחית כבירת מדינת פלסטין. בספטמבר 2009 הקפיאה ישראל את הבנייה בהתנחלויות לעשרה חודשים ופתחה במשא ומתן עם הפלסטינים אך הוא הופסק לאחר כשנה ללא הסכם בין הצדדים. ישראל חידשה את הבנייה בהתנחלויות כי הרשות הפלסטינית סרבה להיענות לתנאיה המוקדמים.

מנהיגים ערבים בישראל, בעיקר חברי כנסת ערבים שנהנים מחסינות, ביקרו בארצות ערביות כמו סוריה ולוב שנחשבות למדינות אויב, נפגשו עם רודנים שם ויצאו בהכרזות חריפות נגד ממשלת ישראל. הגדילו לעשות כמה מהם שהשתתפו במאי 2010 במשט המרמרה נגד הסגר על עזה. בעיני היהודים נחשב משט המרמרה כקריאת תגר על ישראל בתמיכתו בחמאס הפועל לחיסול מדינת ישראל. במשט השתתפו מוחמד זידאן, ראש ועדת המעקב העליונה של הערבים בישראל, השייך ראאד סלאח, ראש הפלג הצפוני של התנועה האסלאמית, וחברת הכנסת חנין זועבי ממפלגת בל"ד. ועדת המעקב תמכה במשט והכריזה על שביתה כללית ביום שלאחר השתלטות צה"ל על הספינה והרג 9 מהפעילים שעל סיפונה. זועבי הואשמה בסיוע לאויב ונענשה בהגבלה זמנית של פעילותה בכנסת.

לאירועים הללו שמקורם בסכסוך בין ישראל והעולם הערבי התווספו כמה שינויים פנימיים. במהלך העשור פרץ משבר כלכלי, הופעלה מדיניות ריסון וצומצמו התמיכות והשירותים מטעם המדינה. שיעור האבטלה עלה ונפגעו במיוחד השכבות הנמוכות שעימן נמנים רוב האזרחים הערבים. בתחום הפוליטי צברו כוח מפלגות הימין הרדיקלי ובאופן מיוחד מפלגת "ישראל ביתנו", אך האירוע הפוליטי החשוב ביותר של העשור הוא הקרע בליכוד והקמת מפלגת "קדימה" כמפלגת מרכז שכבשה את השלטון ב-2006. אחרי הבחירות בפברואר 2009 הוקמה ממשלה בראשות הליכוד. היא נתפסה כעויינת ביותר בעיני האזרחים הערבים משום שהייתה הממשלה הימנית ביותר שקמה אי-פעם בישראל.

בעקבות מהומות אוקטובר 2000 נחלש שיתוף הפעולה בין ערבים ויהודים בהרבה מרחבים משותפים. יהודים החרימו עסקים ויישובים ערביים. בלחץ ערבי כבד הוקמה ועדת אור לחקר האירועים. זוהי ועדת חקירה ממלכתית ראשונה מסוגה מאז קום המדינה לבדיקת קובלנות של האזרחים הערבים. ב-2003 הגישה הועדה דוח היסטורי שבו הטילה את האשמה על המדינה והיהודים המפלים ערבים, על ההסתה של מנהיגים ערבים ועל מדיניות שגויה של המשטרה כלפי המגזר הערבי.[[9]](#footnote-9) הועדה קראה לרפורמה מקיפה, קריאה שהעלתה את ציפיות הערבים לשינוי לטובה וגרמה לאכזבה גדולה עקב התפוגגותן של המלצותיה. תיקי החקירה נגד השוטרים החשודים בירי נסגרו סופית בהתחלת 2005 בטענה של חוסר תשתית ראייתית מספקת (שנגרמה, בין השאר, בשל התנגדות המשפחות לנתיחת גופות יקיריהן) למגינת ליבם של האזרחים הערבים שחשו שדם ערבי הוא זול יותר מדם יהודי.

בנוסף למהומות אוקטובר 2000 נרשמו במהלך העשור התנגשויות אחרות בין ערבים ויהודים. באוקטובר 2007 התרחשה התנגשות בין המשטרה לתושבי פקיעין. המשטרה הגיעה בכוחות גדולים לעצור חשודים בחבלה באנטנה סלולרית, התעמתה עם התושבים, הופעל נשק חם, נחטפה שוטרת וחולצה בהתערבות של אנשי דת ונפצעו עשרות תושבים ושוטרים. שנה לאחר מכן, באוקטובר 2008, פרצה התנגשות אלימה בין צעירים יהודיים וערביים לאחר כניסה ברכב של ערבי לשכונה מעורבת בעכו בליל יום כיפור. היהודים פירשו את הכניסה הרעשנית כפרובוקציה. ההתפרעויות של שני הצדדים הסתיימו בונדליזם, נזק רב לרכוש והגברת הפחד והאיבה.

גילויי המחאה הערבית התרבו והחריפו. המחאה בחוץ לארץ גדלה באופן ניכר ואחד מאירועיה הקשים ביותר התרחש בועידת דרבן 2001 כאשר פעילי ציבור ערבים מישראל מארגונים לא-ממשלתיים חברו לתנועת ההתנגדות הבינלאומית למדינת ישראל. ישראל הואשמה בכיבוש נוסח אפרטהייד, בגזענות ובמדיניות אפלייה כלפי האזרחים הערבים והיא יחד עם מדינות מערב רבות פרשו מהועידה. ארגוני החברה האזרחית הערבית מופיעים מאז דרך קבע בפורומים של האומות המאוחדות והאיחוד האירופי ושגרירויות זרות בישראל ומבקרים לא רק את מדיניות הממשלה אלא גם את הציונות ואת אופייה היהודי של המדינה. במהלך העשור גדל גם מספר ההפגנות והשביתות הכלליות הערביות ושיעור המשתתפים בהן. המחאה הערבית נגד מלחמת לבנון השנייה ומלחמת עזה הייתה חריפה במיוחד הן מעל במת הכנסת והן בשטח.

במהלך העשור התחולל שינוי ניכר גם בהתנהגות הפוליטית של הציבור הערבי. ההשתתפות בבחירות הארציות פחתה. לראשונה הושגה הסכמה גורפת להחרמת בחירות ארציות – הציבור הערבי החרים את הבחירות לראשות הממשלה ב-2001 בתור עונש לאהוד ברק (שיעור ההשתתפות עמד על 18% בלבד מקרב בעלי זכות הבחירה הערביים). אחוז ההצבעה של הערבים בבחירות לכנסת ב-2003 היה 62.0% (ירד באופן חד מ-75.0% ב-1999), הוסיף לרדת ל-56.3% ב-2006, ל-53.4% ב-2009 אך עלה קלות ל-56.5% ב-2013. למרות שהירידה בשיעור ההצבעה הערבית מקבילה לירידה בשיעור ההצבעה היהודית, היא הרבה יותר חדה וגם יש לה מרכיב החרמה שכמעט לא קיים בציבור היהודי. בנוסף, חלה נטישה של המפלגות היהודיות והתכנסות במפלגות הערביות. חד"ש, בל"ד ורע"ם-תע"ל זכו ב-64.0% מקולות הערבים ב-2003 (ירידה מ-68.7% ב-1999), ב-71.9% ב-2006, ב-82.1% ב-2009 וב-77.2% ב-2013. הערבים נתנו בכך גט כריתות למפלגות היהודיות.[[10]](#footnote-10)

בשנים 2007-2006 פרסמו אנשי אקדמיה וציבור ערביים מסמכי חזון עתידי שבהם הציגו את ישראל כמדינה קולוניאלית, לא-דמוקרטית ויהודית ודרשו להפוך אותה למדינה דמוקרטית ודו-לאומית. התגובה היהודית למסמכים הללו הייתה בוטה. תומכי המסמכים הוקעו כעויינים וכחתרנים וראש השב"כ הכריז שהשב"כ יעקוב אחרי ארגונים החותרים תחת אופייה היהודי של ישראל גם אם יפעלו בדרכים חוקיות ולא-אלימות.

המדינה נקטה צעדים מרסנים ומגבילים, תוך פגיעה בשוויון, נגד האזרחים הערבים. תיקון לחוק האזרחות והכניסה לישראל (הוראת שעה) צמצם באופן גורף את אפשרות ההשתקעות בישראל של בן זוג לנישואין מהגדה ומעזה ומכל מקום אחר הנחשב כעוין את ישראל, ותיקוני חקיקה שונים הגבילו את הפעילות הפוליטית הערבית. ראש הפלג הצפוני של התנועה האסלאמית הואשם במגע עם סוכן זר וישב בכלא. ח"כ עזמי בשארה, ראש מפלגת בל"ד, הואשם בסיוע לחיזבאללה במהלך מלחמת לבנון השנייה אך ניתן לו לעזוב את הארץ לצמיתות במקום לעמוד למשפט. חברי כנסת מהימין מאשימים באיבה ובבגידה את חברי הכנסת הערביים שמתבטאים בחומרה נגד מלחמות ישראל ושמבקרים בארצות ערב וברצועת עזה שאינן ביחסי שלום עם ישראל. הקמפיין של מפלגת "ישראל ביתנו" בסיסמה "אין אזרחות ללא נאמנות" עורר פחד והתנגדות עזים בקרב הציבור הערבי. הועלו הצעות חוק שונות להטלת הגבלות על ארגוני זכויות אדם המפעילים בקרה על פעולות ישראל בשטחים ולהנהגת שבועת נאמנות למדינה יהודית של חברי כנסת ומתאזרחים. הכנסת שבשליטת ממשלת נתניהו השנייה (2013-2009) חוקקה חוק המכונה "חוק הנכבה" המאפשר לקנוס גופים ציבוריים המציינים את יום העצמאות של ישראל כיום אבל (אך אינו אוסר על עריכה והשתתפות באירועי נכבה), את חוק ועדות הקבלה המתיר מיון מפלה של מועמדים ליישובים קהילתיים ואת חוק ההתנחלויות המפליל כל מי שקורא להחרמת מוצרים מההתנחלויות. ההנהגה והציבור הערביים רואים בצעדים הללו רדיפה פוליטית ופגיעה בזכויות היסוד שלהם.[[11]](#footnote-11)

כמו כן התרבו מקרים של הריסת בתים שנבנו ללא רשיון ביישובים ערביים ובמיוחד בקרב הבדואים בנגב, בלי שניתנו פתרונות דיור מתאימים חלופיים לאוכלוסייה, מה שעורר תסיסה רבה והגיע במקרים אחדים לעימותים אלימים עם המשטרה. ועדת פראוור ליישום המלצות ועדת גולדברג הרעה את תנאי ההסדר המוצע לבדואים בנגב והממשלה איימה ב-2012 בעיגון ההסדר בחקיקה למורת רוחם של הערבים וב-2013 אכן הגישה הצעת חוק לכנסת בעניין זה.

העדויות על אי-השוויון הכלכלי-חברתי בין המיעוט הערבי והרוב היהודי במהלך העשור אינן עקביות. מחד גיסא חל גידול מסוים בפער עקב המשך הגלובליזציה, הפגיעה במדינת הרווחה והמשבר הכלכלי. מאידך גיסא, בוצעו באופן חלקי, בעיקר לאחר מלחמת לבנון השנייה, החלטות ממשלה להשקעה במגזר הערבי. גם המדיניות להעדפה מתקנת בגיוס ערבים למשרות בכירות בשירות המדינה, לדירקטוריונים של חברות ממשלתיות ולעמדות ניהול של רשויות ממלכתיות הגדילו באופן משמעותי את הייצוג הערבי בגופים שלטוניים. מספר יוזמות לשילוב אקדמאים ערבים בכלכלה היהודית ולתמיכה ביזמים ובאנשי טכנולוגיה עילית ערביים יצאו לדרך. במשרד ראש הממשלה הוקמה "הרשות לפיתוח כלכלי של המגזר הערבי, הדרוזי והצ'רקסי" לשם עידוד הפעילות הכלכלית במגזר הערבי וצמצום הפער הכלכלי בינו למגזר היהודי. ומאז שנות התשעים הלך והתרחב והתבסס מעמד בינוני ערבי הכולל מרצים, מורים, עובדי רפואה, משפטנים, פקידים בשירות המדינה, טכנאים, מהנדסים, סוחרים, תעשיינים ועוד.

גם בתחום השילוב התמונה לא ברורה. ב-2007 הורחב השירות האזרחי לצעירים ולצעירות ערביים שלא נקראים לגיוס לצבא, יוזמה שנתמכה על-ידי הציבור הערבי אך נתקלה בעויינות מצד המנהיגות הערבית. ההנהגה הערבית גם לא קידמה בברכה את פסק דין בג"צ ב-2005 לטובת הזוג קעדאן לבנות בית בישוב היהודי קציר, למרות שהוא מחזק את זכות האזרח הערבי לבחור את מקום מגוריו למגינת ליבו של הציבור היהודי. זאת משום שפסק הדין אינו מגן ומרחיב את הזכויות הקולקטיביות והלאומיות של המיעוט הערבי בישראל. לעומת זאת, עדאלה וההנהגה הערבית תמכו בהגשת בג"צ בעניין בני הזוג פאתנה ואחמד זבידאת מסכנין להתקבל ליישוב הקהילתי רקפת שבמועצה האזורית משגב ובפסק הדין לטובתם.

ההתפתחויות הללו ביחסי ערבים-יהודים מאז רצח רבין מצביעות על מספר מגמות. הציבור הערבי והנהגתו עברו תהליך מואץ של העצמה – צבירת כוח, עליית מדרגה בהתארגנות ובאפשרות הגיוס והמחאה של הציבור הערבי, הגברת היוזמה והתחכום וכן נכונות לשאת באחריות לגורל האוכלוסייה הערבית ולא להשאיר זאת למדינה ולרוב היהודי. ההעצמה קיבלה ביטוי בהחרפת פעולות המחאה והדרישות. גם רמת התסכול של הערבים עלתה בשל הצירוף הפוגעני של דיכוי העם הפלסטיני והעדר שיפור במעמד האזרחי והלאומי של המיעוט הערבי. מנגד, המדינה והציבור היהודי המשיכו להיות נחושים בשמירה על הסטטוס קוו ביחסי ערבים-יהודים, שמשמעותו לא לעשות מפנה ממשי – לא לטובה אך גם לא לרעה – ביחסים הבין-קהילתיים, לשמור על החוק והסדר, לפעול ביד חזקה נגד כל מי שפוגע בביטחון המדינה או חשוד בעבירות בטחוניות, להמנע מתוכניות גדולות לצמצום הפערים הניכרים במשאבים ובשירותים בין ערבים ויהודים, ולהבטיח את אופייה היהודי והציוני של המדינה. זניחתן של רוב המלצות ועדת אור מעידה אף היא שהמדינה ממשיכה בדרך זו.

ואולם ההתפתחות החשובה ביותר שקרתה לאחר מהומות אוקטובר 2000 היא היווצרות של "מאזן אימה" בין המדינה והאוכלוסייה הערבית. שני הצדדים מודעים היטב למחיר הכבד שכל צד עלול לשלם במצב של עימות – שימוש באלימות, מהומות ודיכוי. כל צד עושה כמיטב יכולתו לשמור על השקט. המשטרה לא מתערבת בהפגנות, בעצרות, בתהלוכות, בשביתות כלליות ובפעולות מחאה ערביות אחרות, כל עוד אין הפרות סדר גדולות. היא נמנעת משימוש בנשק ומתאמת את פעולותיה עם אנשי ציבור ערביים. גם הציבור הערבי נמנע מהפרות סדר המוניות וארציות. מאזן האימה מסביר מדוע אירועי פקיעין ועכו לא התדרדרו למידת החומרה של מהומות אוקטובר 2000.[[12]](#footnote-12)

למרות ההרעה במצב היחסים בין המיעוט הערבי לבין הרוב היהודי והמדינה, אף צד לא שבר את הכלים. תשתית הדו-קיום נותרה על כנה וכמעט אין כל אלימות בין ערבים ויהודים כקבוצות.

מהמתרחש בשנת 2013 (בין מדד 2012 למדד 2013)

ניתוח התהליכים ההיסטוריים הללו וממצאי מדד 2012 הביאו לידי המסקנה שמאז אמצע שנות התשעים של המאה העשרים ניכרת בקרב הערבים מגמה של החרפת עמדות. ואולם בשונה ממגמת ההחרפה בקרב הערבים, מדד 2012 לא אישר את קיומה של מגמת החרפת עמדות בקרב היהודים. בדיקת ממצאי מדד 2013 הראתה עצירה של מגמת ההחרפה אצל הערבים והמשך מגמת היציבות-התמתנות אצל היהודים.

שנת 2013 נפתחה בבחירות לכנסת שנערכו ביום 22.1.2013. לקראת הבחירות פנה "המרכז היהודי-ערבי לפיתוח כלכלי" בהרצליה לכל המפלגות לחתום על "אמנה לשוויון אזרחי" והתחייבות לסגירת פערים בין ערבים יהודים בתוך עשר שנים בהקצאה של 2.5 מיליארד ₪ לשנה. על האמנה חתמו נציגי העבודה, מרצ, יש עתיד, התנועה, קדימה וחד"ש בלבד.[[13]](#footnote-13)

ועדת הבחירות המרכזית החליטה לפסול את מועמדותה של ח"כ חנין זועבי מבל"ד להתמודדות בבחירות לכנסת, אך דחתה את לחצי הימין לפסול גם את הרשימות הערביות בל"ד ורע"ם-תע"ל בטענה שהן מזדהות עם ארגוני טרור. היועץ המשפטי לממשלה התנגד לפסילות, ובית המשפט העליון אישר את מועמדותה של זועבי. הציבור הערבי הפגין אדישות לבחירות, ורק בסוף יום הבחירות נענה לקריאות הנואשות של המפלגות הערביות להגיע לקלפי, כך ששיעור ההצבעה נשאר נמוך אך עלה במקצת בהשוואה לבחירות הקודמות לכנסת ב-2009.[[14]](#footnote-14)

המפלגות הערביות שמרו על כוחן. גם לא חלה ירידה במשקלו של המרכז הפוליטי אם כי הרכבו השתנה – מפלגות המרכז יש עתיד (19), התנועה (6) וקדימה (2) זכו ביחד ב-2013 ב-27 מושבים במקום מפלגת המרכז קדימה שזכתה ב-28 מנדטים ב-2009. האיחוד בין המפד"ל לתקומה, שיצר את מפלגת הבית היהודי, הוכיח את עצמו והניב 12 מושבים. יש עתיד והבית היהודי שיתפו פעולה להדיר את המפלגות החרדיות מהקואליציה במטרה לחייב את החרדים בגיוס. בהיותה פחות ימנית מקודמתה, קיימה הממשלה החדשה, בלחץ ובתיווך אמריקניים, משא ומתן עם הפלסטינים על הסדר קבע ואף שחררה אסירים פלסטיניים במהלך 2013.

ממשלת הימין-מרכז החדשה לא הייתה משאת נפשם של האזרחים הערבים. מיד לאחר הבחירות פסל לפיד, ראש יש עתיד, את האפשרות שהסתמנה ליצור גוש חוסם לממשלת ימין באומרו שהוא לא יחבור ל"זועביז", התבטאות בוטה שהתפרשה כפסילה של כל חברי הכנסת הערבים. מאוחר יותר הבהיר שהתכוון לח"כ זועבי בלבד.[[15]](#footnote-15) הממשלה המשיכה לאמץ יוזמות חקיקה הפוגעות בערבים. על אף התנגדותו של היועץ המשפטי לממשלה, אישרה ועדת השרים לענייני חקיקה ביום 15.6.2013 את הצעת "חוק זכויות התורמים למדינה" המקנה למשוחררי צה"ל והשירות האזרחי-לאומי הטבות בחיים האזרחיים (קבלה לעבודה אצל מעסיק פרטי, עדיפות בהקצאת קרקע במכרז, קדימות בקבלה למעונות סטודנטים והעדפת חייל במדים בקבלת שירות). ב-22.7.2013 הוגשה לכנסת "הצעת חוק-יסוד: ישראל – מדינת הלאום של העם היהודי" לאחר שאישרה אותה ועדת השרים לחקיקה, אלא ששרת המשפטים החליטה להעביר את הנושא לבדיקה חיצונית לפני שיובא לדיון בכנסת.

ב-10 ביוני 2013 הוצע תיקון לחוק שנותן מינוי נפרד של (ערבי) נוצרי בוועדה המייעצת לנציבות שוויון הזדמנויות בעבודה, האחראית על אכיפת החוק (התיקון נהפך לחוק ב-23.2.2014). הצעת החוק הוקעה כמקדמת מטרה גזענית ודכאנית של "הפרד ומשול".[[16]](#footnote-16) בספטמבר 2013 טען משרד הפנים כי ב-2013 הרס 212 בתי בדואים וכי בדואים הרסו בעצמם 187 מבנים לפי צווי הריסה שהוציאו בתי המשפט. לאחר כמה גלגולים גובש הסדר התיישבות הבדואים בנגב כהצעת חוק ממשלתית, וזו עברה בקריאה ראשונה בכנסת ביוני 2013. חברי הכנסת הערבים גינו אותה כדבר תועבה והחרימו את הדיון בכנסת עליה. בנגב ובמקומות אחרים בארץ נערכו הפגנות אלימות נגד הצעת החוק. אנשי שמאל התנגדו לה בטענה שהיא כרוכה בנישול הבדואים, ואנשי ימין פסלו אותה בטענה שהיא נדיבה מדי. בשלב זה הוקפאה הצעת החוק לאחר שהתברר שאין לה סיכוי לעבור.[[17]](#footnote-17)

במרוצת 2013 קידמה [החטיבה להתיישבות של ההסתדרות הציונית](http://www.themarker.com/news/politics/1.2155553) את תכניתה לייהוד הגליל על ידי הקמת יישובים יהודיים חדשים והרחבת היישובים היהודיים הקיימים מעבר למגבלות שהציבה תכנית המתאר הארצית.[[18]](#footnote-18) בהשפעת חוגי ימין שוכתב ספר הלימוד לאזרחות **להיות אזרחים בישראל** באופן שמבליט את אופייה היהודי של המדינה ומצניע את אופייה הדמוקרטי, וגם הוצאו ממנו דברי ביקורת על המדינה והיהודים.[[19]](#footnote-19) בדיון על אפליית ערבים בבידוק בשדות התעופה אמרה נשיאת בית המשפט העליון, דורית ביניש, כי בעבר היה תיוג מחמיר מדי של אזרחים ערבים כ"סיכון ביטחוני".[[20]](#footnote-20)

האזרחים הערבים הביעו עמדה מתריסה בכמה אירועים שאירגנו. ביום העצמאות, שנחוג באמצע אפריל 2013, השתתפו כעשרת אלפים בני אדם, רובם צעירים ובני נוער, בתהלוכה ובעצרת לציון יום הנכבה על אדמות הכפר העקור ח'וביזה שמדרום [לחיפה](http://www.haaretz.co.il/misc/tags/1.3708). יושב ראש "הועד להגנה על זכויות העקורים בישראל", אחמד שיח' מוחמד, ציין בנאום בעצרת כי מדי שנה בשנה עולה מספר המשתתפים באירוע לציון יום הנכבה, והוסיף:

זכות השיבה היא זכות קדושה עבור העקורים והפליטים ולאף גורם פלסטיני או ערבי אין מנדט לוותר על הזכות הזו. אנחנו קוראים להתגייסות צעירים למאבק הצודק למען זכות השיבה והנוכחות הגדולה והמפתיעה של הצעירים כאן מוכיחה כי בניגוד לציפיות של מנהיגי מדינת ישראל לדורותיהם, העקורים וילדיהם ונכדיהם לא ישכחו ולא יוותרו על זכות השיבה.[[21]](#footnote-21)

בכנס שארגן ביוני 2013 ה"ועד נגד שירות אזרחי", הזהיר ח"כ ג'מאל זחלקה, ראש בל"ד, את הצעירים והצעירות הערבים המשרתים או המתכוונים להתנדב לשירות אזרחי מפני נידוי חברתי, שיגיע עד לכדי מניעת הצעות לשידוך.[[22]](#footnote-22)

רבים מהאירועים הנזכרים לעיל הזינו את מגמת ההחרפה הממושכת של עמדות הערבים מאז רצח רבין וביתר שאת מאז מהומות אוקטובר 2000. רכס היטיב לבטא מגמה זו במאמר סקירה על ההתפתחויות בקרב האליטות האינטלקטואליות הערביות בישראל מאז הסכמי אוסלו. את שינוי העמדה הערבית מאז אוקטובר 2000 כינה רכס "פירוק והבנייה מחדש של פרדיגמת 1948", שהיא מסגרת הדו-קיום היהודי-ערבי שהמדינה עיצבה מיד לאחר הקמתה. לפי רכס פרדיגמת 1948 מושתתת על סינתזה ואיזון בין העיקרון של ביטחון לאומי, הרואה בערבים מיעוט עוין שיש לבלום אותו, ובין עיקרון ליברלי-אינטגרטיבי, המחייב לתת להם זכויות שוות ולשלבם בחברה.[[23]](#footnote-23) רכס ממשיך ומסביר שבשנות האלפיים האליטות הערביות מפרקות מן היסוד את הפרדיגמה שהנהיג הממסד היהודי-ציוני בהגדירן מחדש את מעמד הערבים כמיעוט לאומי וכאוכלוסייה ילידית בצירוף התביעה שישראל תכיר במעמד זה; בהרחבתן ובחזקן את שיח הנכבה; בקריאתן לשיבת הפליטים הפנימיים ליישוביהם ההרוסים; בדרישתן להענקת אוטונומיה; ובהציבן את החלופה של מדינה דו-לאומית במקום מדינה יהודית. מאחר שכל התביעות והרעיונות הללו מנוגדים למדיניות של כל ממשלות ישראל, העימות בין המדינה למיעוט הערבי הולך ומחריף. כשם שלא נראה לעין פתרון לסכסוך בין ישראל לפלסטינים, כך גם אין פתרון לסכסוך בין האזרחים הערבים והיהודים. עם זאת, רכס אומר שאת העימות הפנימי אפשר לנהל על ידי הגברת השוויון האזרחי והחברתי-כלכלי והענקת אוטונומיה תרבותית, אפשרות שיש לה סיכוי שכן כמה עדויות מראות שהציבור הערבי פרגמטי יותר מההנהגה שלו.[[24]](#footnote-24)

למרות המשך ההחרפה בעמדותיהם של הערבים והיהודים, מנגד פעלו גם זרמים תת-קרקעיים לבלימתה. אחד הכוחות במעגל החיצוני היה המשא ומתן בין ישראל לפלסטינים. אף שרק 25.7% מהערבים במדד 2013 האמינו שהשיחות יובילו להסדר של קבע (שאלה 112 בסקר הערבים), עצם קיומן שידר קורטוב של רצון טוב ותקווה שמשהו בכל זאת יצא מהן. דרך ההידברות ליישוב הסכסוך עם הפלסטינים נעשתה כה רווחת עד שרק 48.6% מהערבים הצדיקו פתיחת אינתיפאדה שלישית אם יימשך הקיפאון המדיני (שאלה 117 במדד 2013). גם התפכחות מהאביב הערבי אולי ריככה את עמדות האזרחים הערבים. לכך נמצא ביטוי בהתנגדותם של 54.4% מהם לסילוק בדרך לא דמוקרטית של תנועת האחים המוסלמים מהשלטון במצרים שנבחרה בבחירות דמוקרטיות (שאלה 124) ובהתנגדות של 65.4% להמשך שלטון אסד בסוריה ולמרחץ הדמים האכזרי שם (שאלה 125).[[25]](#footnote-25) לכל אלה יש להוסיף את העלייה מ-62.7% ב-2012 ל-71.2% ב-2013 בהתנגדותם של הערבים לפיתוח נשק גרעיני בידי איראן (שאלה 126), שינוי שמחדד את תודעתם הגאו-פוליטית כישראלים ומקרבם לעמדה הישראלית-יהודית והכלל-ערבית.

במעגל הפנימי פעלו בשנת 2013 כוחות שהפיגו במידה מסוימת את חששות האזרחים הערבים. הקמפיין של ישראל ביתנו לסיפוח יישובי המשולש למדינה פלסטינית עתידית, שבשנים קודמות זרע פחד וניכור בקרב האזרחים הערבים, ייתכן שדווקא קירב אותם לאחר מכן ליהודים ולמדינה, שכן הוא הכריח אותם להעריך מחדש בחיוב את אזרחותם הישראלית ואת זיקתם למדינה, לכלכלה ולחברה בישראל וגם להבין יותר לעומק את התוצאות הקשות של ניתוקם מישראל. בעניין זה כתב הסופר והעיתונאי עודה בשאראת:

אך, ובהתעלמות מהשיח הפרובוקטיבי של ליברמן, על הציבוריות הערבית להגיד דברים ברורים בעניין. הרי אם הערבים אינם רוצים, ובצדק, להיות חלק מהמדינה הפלסטינית, ואינם רוצים, בצדק, לחיות באוטונומיה פוליטית גיאוגרפית, יש להגיד בקול רם שהסטטוס הכי טוב בשבילנו הוא להיות אזרחי המדינה. הגיע הזמן שניאבק שלא להיות זרים בה. שאופייה יהיה דמוקרטי ויכיל את כולם, סמליה ישקפו את כולם, וכולם ייהנו מאוצרותיה. הרי למרות הכל יש כאן איים מעוררי השתאות של שיתוף יהודי-ערבי, ולמרות הכל הערבים נהנים מזכויות נכבדות, שיש להיאבק על הרחבתן. אחרי 65 שנה, הדברים משתנים. ממעמד של קורבן למעמד של שותף. הגיע הזמן "להחליף את הדיסקט" גם ביחס לשכנינו, האזרחים היהודים, שרובם המכריע נולדו אחרי הלילה הטראומטי, בכיוון של דיאלוג ושיתוף. הרי זה מבטיח יותר מאשר רתיעה וניכור.[[26]](#footnote-26)

ואכן חלה ירידה בחשש הערבים מפני סיפוח אחדים מיישובי המשולש למדינה הפלסטינית – מ-66.5% ב-2012 ל-53.6% ב-2013 (שאלה 45). חששות הערבים גם פחתו כשהוסר כליל מעל סדר היום הלאומי – עם כינונה של ממשלת ימין-מרכז במרס 2013 – רעיון הטלת חובת שירות אזרחי במקום שירות צבאי על הערבים. גם התפוגג החשש של האזרחים הערבים שבמשא ומתן יקבלו הפלסטינים את הדרישה הישראלית להכרה בישראל כמדינתו של העם היהודי.

נוסף על הפגת החששות הערביים, נתנו את אותותיהם גם צעדים לשילוב כלכלי של הערבים שננקטו מאז אמצע שנות האלפיים. צעדים אלה כללו את הקמת הרשות לפיתוח כלכלי במגזר הערבי, הדרוזי והצ'רקסי במשרד ראש הממשלה ב-2007, את עמותת קו משווה ואת עמותת צופן. גופים אלה פועלים להגדלת השתתפות הערבים בשוק העבודה, לשילוב אקדמאים ערבים במשק היהודי ולסיוע ליזמים ערבים. ייצוג הערבים בשירות המדינה עלה ליותר מ-8%, ונציגים ערבים נכנסו לגופים כמו רשות מקרקעי ישראל, שבעבר הם הודרו מהם לחלוטין. בהופעתה הציבורית הראשונה מאז אישור מינויה בממשלה, אמרה קרנית פלוג, נגידת בנק ישראל: "אם לא נדע לשלב את ערביי ישראל בכלכלה הישראלית, נשלם מחיר כלכלי וחברתי כבד בשנים הבאות".[[27]](#footnote-27) כחלק מתכנית הממשלה להסדר התיישבות הבדואים בנגב נעשו גם השקעות להקלת מצוקתם. העלייה הגדולה והלא-פוסקת מאז 2007 בהתנדבות ערבים לשירות אזרחי, פרויקט הדורש מימון רב, מעידה גם היא על יצירת הזדמנויות, בייחוד לצעירות ערביות, שלא מעט ערבים מוקירים ומנצלים.[[28]](#footnote-28)

נראה שהכוחות החיוביים שפעלו על הערבים והיהודים היו חזקים יותר מהכוחות השליליים. לכן נרשמה ב-2013 עצירה של מגמת ההחרפה בקרב הערבים והמשך מגמת היציבות-התמתנות בקרב היהודים.

מהמתרחש מהתחלת 2014 עד אביב 2015 (בין מדד 2013 למדד 2015)

בקטע הזמן שבין מדד 2013 למדד 2015 (מינואר 2014 עד אביב 2015) התרחשו מספר אירועים חשובים שהבולטים ביניהם הם מבצע צוק איתן והבחירות לכנסת ה-20. הם הגדילו את הניכור בין ערבים ויהודים.

למבצע צוק איתן קדם מבצע שובו אחים שהחל ב-12.6.2015 למציאת שלושה נערי ישיבה שנחטפו בגדה על-ידי חוליה של החמאס. השלושה נמצאו הורגים לאחר כשבועיים וחצי. למחרת ההלוויה ב-2.7.2014 כמעשה נקמה חטפו ורצחו יהודים את הנער מוחמד אבו ח'דיר משועפט ומפגינים יהודים בירושלים צעקו "מוות לערבים" ופגעו בעוברי אורח ערבים. הערבים הגיבו בהפגנות מחאה, הבערת צמיגים, חסימת כבישים והתנגשויות עם המשטרה. המהומות במזרח ירושלים וירי הרקטות מרצועת עזה התגברו.

מבצע צוק איתן החל ב-8.7.2014 והסתיים ב-26.8.2014. הוא הסב נזק חמור לשני הצדדים: אלפי רקטות ופצצות מרגמה נורו מרצועת עזה לעבר יישובי עוטף עזה ומרכז הארץ. בהתקפות אוויר ובפשיטה מהקרקע תקף צה"ל אלפי מטרות ברצועה, פגע ביותר מעשרת אלפים מבנים והשמיד 32 מנהרות טרור. למעלה מאלפיים פלסטינים, אזרחים ולוחמים, נהרגו, למעלה מעשרת אלפים נפצעו ורבע מיליון לפחות נעקרו מבתיהם. למעלה משבעים חיילים ואזרחים ישראלים נהרגו ולמעלה מ-1,600 נפצעו. חלק מתושבי עוטף עזה התפנו, תושבי המרכז סבלו מאי-שקט ושדה התעופה בן גוריון נסגר לזמן מה. לחץ הציבור ונציגי הימין הקיצוני בממשלה לכבוש את עזה ולסלק את ממשלת החמאס נבלם, מה שגרם לתסכול רב של היהודים.

החיכוך והמתח בין האזרחים הערבים והיהודים עלו לממדים גבוהים.[[29]](#footnote-29) למרות שהאזרחים הערבים לא תמכו ברצח הנערים, בהפגזות מעזה ובחמאס, הם תמכו בצד הפלסטיני, גינו את המלחמה והתייחסו בחומרה רבה לממדי ההרג וההרס שגרמה ישראל לתושבי עזה. לעומתם, היהודים, כולל התקשורת, האופוזיציה (חוץ ממרצ) והציבור הרחב הצדיקו את המלחמה וגילו עויינות לביקורת על התנהלותה.

המלחמה חשפה והעמיקה את השסע הערבי-יהודי. הערבים נתנו ביטוי להתנגדותם למלחמה בהפגנות שבחלקן שנעשו לאלימות ואיימו על שלומם של היהודים, בשביתה כללית ובהעלאת פוסטים פוגעניים מאוד ברשתות החברתיות (כמו הבעת שמחה לאיד על מות חיילים). דברי ח"כ חנין זועבי שחוטפי הנערים אינם מחבלים והוקעתה את חיילי צה"ל כרוצחים זכו לתהודה עצומה והתקבלו על-ידי היהודים כבוגדניים ובמידה רבה כייצוג אותנטי של הלוך הרוח שבקרב הערבים. ערבים הותקפו בקניונים, בתחבורה הציבורית ובמקומות העבודה. היו מקרים של נזיפות ואפילו פיטורים של עובדים ערבים שהואשמו בהתבטאויות חמורות. ערבים חששו לדבר ערבית במרחב הציבורי המשותף. הגדיל לעשות שר החוץ דאז, אביגדור ליברמן, בקראו לציבור היהודי להחרים את העסקים הערביים שהשתתפו בשביתה הכללית נגד המלחמה, קריאה שהערבים פרשו כחרם יהודי גזעני על כלל העסקים הערביים כפי שקרה אחרי מהומות אוקטובר 2000.

אירועי מבצע צוק איתן שקפו החמרה ביחסי ערבים-יהודים. ההסתה הייתה הן ברמת הציבור והן ברמת ההנהגה. החיכוכים הפוגעניים היו לא רק בין הציבור הערבי לשלטונות אלא גם בינו לציבור היהודי. לראשונה לאחר אוקטובר 2000 נוספה רשת האינטרנט כזירה לקונפליקט שהקלה על כל צד לבטא ולהפיץ את הביקורת ואת השנאה שלו ובכך להעצים את הקונפליקט.

האירוע המנכר הגדול שבא בסמיכות למבצע צוק איתן היה הבחירות לכנסת ה-20 שנערכו ב-17.3.2015. הבחירות התמלאו באירועים המשסעים ערבים מיהודים. במארס 2014 הועלה אחוז החסימה מ-2% ל-3.25%. ישראל ביתנו יזמה את העלאתו במטרה רשמית לשיפור המשילות ובמטרה שקופה לסילוק המפלגות הערביות מהכנסת. תיקון חוק הבחירות התקבל בהתנגדות המפלגות הערביות. חד"ש הגישה בג"צ נגד החוק בטענה שהוא פוגע בשוויון אך בית המשפט העליון דחה את הערעור ונאות לדון בו מחדש אחר הבחירות אם אכן יתברר שהוא פוגע בייצוג הערבים בכנסת. העלאת אחוז החסימה אילץ את ארבע המפלגות ליצור את הרשימה המשותפת שבראשה הועמד עו"ד איימן עודה, ראש חד"ש החדש.

הרשימה המשותפת, כמו המפלגות הערביות, הפכה עם הקמתה לסלע מחלוקת בין ערבים ויהודים. רוב הערבים במשך עשרות שנים ציפו להקמת רשימה ערבית משותפת ולכן ברכו על הקמתה, בעוד שהציבור היהודי, שאיננו נותן אמון במפלגות הערביות ובנציגיהן בכנסת, לא התלהב מהקמתה. התקשורת היהודית התייחסה בחיוב למנהיגה החדש של חד"ש ולרשימה המשותפת. בעימות הטלוויזיוני של ראשי המפלגות הטיח ליברמן בעודה "אתה גיס חמישי, אתה נציג של ארגוני טרור בכנסת ישראל", אך עודה השיב לו בשקט ובשום שכל. ואולם החלטת הרשימה המשותפת, בלחץ בל"ד והתנועה האסלאמית, לא לחתום על הסכם עודפים עם מרצ עוררה כעס רב בקרב תומכי מרכז ושמאל יהודיים.

במערכת הבחירות לכנסת ה-20 בלטה ההתנגדות בימין לאפשרות הגדלת כוחם ושל הערבים ושיתופם בשלטון. העיתון ישראל היום הזהיר מפני זרימת כספים מחו"ל להגדלת הצבעת השמאל והערבים. משה כחלון, ראש מפלגת כולנו, הצהיר שלא ישב בממשלה שמבוססת על הערבים. הגדיל לעשות ראש הממשלה נתניהו שביום הבחירות פרסם סטטוס וסרטון בפייסבוק שבהם הוא קרא: "שלטון הימין בסכנה. המצביעים הערבים נעים בכמויות אל הקלפי. עמותות השמאל מביאות אותם באוטובוסים. לנו אין [V-15](https://he.wikipedia.org/wiki/%D7%A0%D7%99%D7%A6%D7%97%D7%95%D7%9F_2015). יש לנו [צו 8](https://he.wikipedia.org/wiki/%D7%A6%D7%95_8). יש לנו רק אתכם. צאו אל הקלפי, תביאו את החברים ובני המשפחה, הצביעו מחל כדי לסגור את הפער בינינו לבין מפלגת העבודה. בעזרתכם ובעזרת השם נקים ממשלה לאומית שתשמור על מדינת ישראל". קריאה זו גונתה כגזענות על-ידי הערבים ותומכי שמאל-מרכז יהודיים, כפסילה של זכות הערבים להצביע וכהסתה. לאחר הבחירות הצטרף לביקורת גם נשיא ארצות הברית ברק אובמה ונתניהו הצהיר שבאמירה זו הוא לא התכוון לפגוע בערביי ישראל. נראה שקריאתו זו אכן הצליחה להגדיל את מספר המצביעים עבורו.

הרשימה המשותפת הצליחה להעלות את שיעור ההצבעה הערבית וייצוגה בכנסת. הפיכתה לסיעה השלישית בגודלה הקנתה לה כוח בכנסת ומעמד בולט יותר בפוליטיקה הישראלית למגינת ליבם של ראשי גוש הימין ותומכיהם. בתור סיעה גדולה היא זכתה ביותר חברויות בועדות הכנסת, כמו ועדת הכספים, ואפילו בראשות הועדה לקידום מעמד האישה ולשוויון מגדרי (בתפקיד זה מכהנת ח"כ עאידה תומא-סלימאן מחד"ש). לראשונה אמור ראש הממשלה לפי הנוהל הקיים לתדרך ולעדכן בענייני המדינה לעיתים מזומנות את ראש הרשימה המשותפת, בתור מפלגה גדולה באופוזיציה.

לאפקט השלילי ליחסי ערבים-יהודים של מבצע צוק איתן והבחירות לכנסת העשרים נוספו התפתחויות אחרות. הקיפאון ביחסים בין ישראל לפלסטינים נמשך. על סדר היום של ממשלת ישראל והקהילה הבינלאומית בתקופה זו ניצב המשא ומתן בין המעצמות ואיראן להשגת הסכם למניעת פיתוח נשק גרעיני. ראש הממשלה הקדיש את כל מרצו להתנגדות למשא ומתן והתעלם מהשאלה הפלסטינית. ראש הרשות הפלסטינית פעל לקדם את הנושא באמצעים דיפלומטיים תוך שיתוף פעולה בטחוני עם ישראל והתנגדות למאבק עממי אלים. נמשך הקמפיין של הפלג הצפוני של התנועה האסלאמית "אל-אקצא בסכנה" והצליח לגבש הסכמה של הערבים בישראל, על כל עדותיהם ועמדותיהם הפוליטיות, שיש להגן על "אל-חראם א-שריף" (הר הבית) בהיותו לא רק סמל דתי אלא גם סמל לאומי. הפחד הערבי מפני שינוי הסטטוס קוו בהר הבית ניזון גם מפסיקות חדשות של רבנים מהציונות הדתית המתירות עלייה ותפילה על הר הבית ומהגדלה של מספר היהודים שעושים זאת. לכל אלה יש להוסיף את האכזבה הרבה של הציבור הערבי מהכשלון להפלת שלטון נתניהו ואי-כינון שלטון חלופי שהיה נותן כוח והשפעה לרשימה המשותפת.

גם סכסוך המדינה עם הבדואים נמשך למרות הקפאת הצעת החוק בעניין זה אך היא נותרה כחרב התלויה על צוארם לא רק של הבדואים בנגב אלא גם על המגזר הערבי בכללותו. לא התקיים משא ומתן עם ראשי הבדואים כדי להגיע לפשרה אחרת וגדל מספר הריסות הבתים בכפרים הלא-מוכרים בנגב. על רקע זה התרחשה ב-18.1.2015 התנגשות חמורה בין המשטרה לחלק מתושבי רהט. העימות קרה בין צעירים שבאו להלוויה של בן העיר שנהרג מירי המשטרה במהלך עצירת סוחרי סמים שבוע קודם לכן שהסתיים בהרוג ו-22 פצועים.[[30]](#footnote-30) מייד לאחר הבחירות ארגנו ראש הרשימה המשותפת צעדת מחאה מהנגב לירושלים בדרישה להכיר בכפרים הלא-מוכרים בנגב ובתביעות תושביהם. ב-5.5.2015 התקבלה פסיקת בית המשפט העליון נגד הערר על הרס הכפר הלא-מוכר אום אל-חיראן בנגב המזרחי, פינוי כאלף מתושביו לעיירה חורה והפקעת האדמות עליהן הם יושבים. הציבור הערבי זעם משום שתושבי הכפר הועברו אליו בשנות החמישים על-ידי השלטונות והתיישבו בו ברשות ומשום שבמקום הכפר ההרוס יוקם כפר יהודי-דתי בשם חירן.[[31]](#footnote-31) ב-11.6.2015 הפגינו מול קריית הממשלה ובתי המשפט ב[באר שבע](https://he.wikipedia.org/wiki/%D7%91%D7%90%D7%A8_%D7%A9%D7%91%D7%A2) מאות בדואים, ערבים מהצפון וחברי כנסת ערביים נגד ההחלטה להריסת אום אל-חיראן.[[32]](#footnote-32)

כנגד הגורמים הנזכרים לעיל שמגבירים את הפילוג ואת הניכור בין ערבים ויהודים, פעלו כוחות אחרים מאזנים, ממתנים ומקרבים. כשלון האביב הערבי הפך ממחלוקת בשנים 2012-2011 להבנה ולהערכה דומה מאז. שני הצדדים רואים את האביב הערבי ככשלון, אך הערכה מחדש זו של האזרחים הערבים דוחפת אותם להכיר ביתרונות חייהם כערבים בישראל לעומת האנדרלמוסיה בעולם הערבי והתפוררות של כמה ממדינות ערב. הערבים בישראל חשים הסתייגות ודחייה כלפי האלימות של תנועות האסלאם בקרב בני עמם, בעולם הערבי ובעולם המוסלמי. דאעש היא סמל הקיצוניות הברוטלית שאותה דוחים ערבים חילונים ואסלאמיסטים בישראל.

האוכלוסייה הערבית בשני העשורים האחרונים רושמת שיעורים גבוהים של ניעות חברתית אישית וקבוצתית. השיפורים מתבטאים בהתרחבות המעמד הבינוני ובמיוחד גידול באחוז של בעלי המקצועות החופשיים (עורכי דין, רופאים, רוקחים, רואי חשבון, אנשי אקדמיה ועוד), סוחרים בינוניים, פקידים ומנהלים בדרגים בינוניים וגבוהים, דירקטורים בחברות ממשלתיות, מורים ועובדי צווארון לבן אחרים. מוביליות זו הושגה לא רק על-ידי משפחות קטנות יותר בדור הצעיר אלא גם הודות להשקעות ממשלתיות לפיתוח כלכלי ולהגדלת הנגישות להשכלה גבוהה במגזר הערבי. שכבה מבוססת זו מעוניינת בשילוב בכלכלה ובחברה הישראלית תוך שמירה על זיקתה לתרבות וללאומיות הפלסטינית.

המיעוט הערבי ממשיך לעבור העצמה. הוא משכיל יותר, עירוני יותר, מבוסס כלכלית יותר, מודע יותר לזכויותיו ויודע טוב יותר כיצד לרתום את הדמוקרטיה הישראלית למאבקו ולצרכיו. מעמדו השולי הכפול בחברה הישראלית ובעם הפלסטיני אינו גורם המחליש, המדכא והמפורר אותו ומעוות את התפתחותו אלא מחזק את ייחודו ואת אחדותו.[[33]](#footnote-33) מיעוט שמזדהה עם החזון של הפיכת ישראל למדינה דו-לאומית והעורך מאבק נמרץ נגד האפליה וההדרה ולקידום השוויון והשלום איננו מיעוט חלש וכנוע. זהו מיעוט מגויס לעילא שיש לו מפלגות והנהגה לאומית ופוליטית משלו, הזוכות לתמיכה המונית עצומה (למשל, הרשימה המשותפת זכתה ב-83.2% מקולות הערבים ב-2015). להעצמת הציבור הערבי ולהנהגתו יש השפעה כפולה ומנוגדת. מצד אחד היא מגבירה את הצורך והרצון בהשתלבות ומצד אחר מעניקה יותר זקיפות קומה וכוח. תחושת העוצמה הערבית מחריפה את המחאה ואת ההתרסה שפוגעות בציבור היהודי ומגבירות את ניכורו.

מאזן הכוחות השליליים והחיוביים בפרק הזמן שבין מדד 2013 למדד 2015 לא גרם לשום צד לשבור את הכלים. הערבים לא הצטרפו למלחמה ולא פתחו במרי אזרחי. השלטונות לא הטילו ממשל צבאי על הערבים ולא שללו את זכויות היסוד שלהם. המשטרה לא ירתה למוות במפגינים הערבים. החיכוכים לא גרמו לאבידות בנפש וברכוש. החרם על עסקים ערביים חלף. העלאת אחוז החסימה לא הביאה להחרמת הכנסת ולא הקטינה את ייצוג הערבים בה. נראה שמערכת הדו-קיום עומדת בלחצים הכבדים הפועלים עליה.

פרויקט מדד יחסי ערבים–יהודים בישראל

מדד יחסי ערבים–יהודים בישראל, שנערך מאז 2003, משתלב במדדים אחרים העוסקים בעמדות של ערבים ויהודים: מדד השלום, מדד הדמוקרטיה ומדד החוסן הלאומי. אך הוא ייחודי בהיותו מוקדש כולו לכך, בודק במפורט 16 סוגיות שונות, מבוסס על מדגמי אוכלוסייה גדולים ומשתמש בראיונות פנים-אל-פנים בקרב הערבים.[[34]](#footnote-34)

מטרתו העיקרית של מדד יחסי ערבים–יהודים היא עריכת סקר מדעי העוקב באופן שוטף אחר עמדותיהם של הציבור הערבי מכאן והציבור היהודי מכאן זה כלפי זה וכלפי המדינה. הבדיקה החוזרת ונשנית מדי שנה בשנה יוצרת מסד נתונים שמאפשר בחינה רצופה של פן חשוב בשסע הלאומי. נתוני המדד נותנים תמונת מצב על ישראל כחברה שסועה בשסע עמוק, על ההסתגלות ההדדית של ערבים ויהודים אלה לאלה, על הבעייתיות באופייה היהודי והדמוקרטי של המדינה ועל הסדרת מעמדו של המיעוט הערבי כתנאי ליישוב מלא של הסכסוך הישראלי-פלסטיני.

השאלון הערבי במדד 2015 כלל 198 פריטים, והשאלון היהודי — 125 פריטים. כל השאלות היו שאלות סגורות. הנוסח העברי של השאלון בערבית עם התפלגויות באחוזים של התשובות מופיע בסקר ערבים 2015 (בסוף הספר); הנוסח העברי של השאלון ליהודים עם התפלגויות באחוזים של התשובות מופיע בסקר יהודים 2015 (בסוף הספר).

אוכלוסיית המדד הורכבה מאזרחי ישראל הבוגרים החיים בארץ. האוכלוסייה הערבית כוללת את האזרחים הערבים הגרים בתחום הקו הירוק, בכללם גם דרוזים ובדואים (גם מי שמתגוררים בכפרים הלא-מוכרים בנגב), אך לא את ערביי מזרח ירושלים ואת הדרוזים בגולן, שרובם ככולם אינם אזרחי המדינה. המדגם הערבי האקראי השמי הוצא באפריל 2015 מתוך מרשם התושבים של משרד הפנים מ-28 יישובים. בין מאי לאוגוסט 2015 ערכו מראיינים ערבים 700 ראיונות פנים-אל-פנים בשפה הערבית בבתי המרואיינים. הניהול והריכוז של עריכת הסקר בוצעו באמצעות מערך מיוחד שהוקם לשם כך בחסות אוניברסיטת חיפה.

המדגם היהודי נלקח מתוך ספר הטלפונים הקוויים והניידים. נקבעה בו מכסה מיוחדת לעולים (14.0%), לחרדים (12.1%), למתנחלים (4.5%), לחברי מושבים ויישובים כפריים (4.2%) ולחברי קיבוצים (1.8%). ביוני 2015 נערכו 729 ראיונות טלפוניים עם יהודים, 86% מהם בשפה העברית ו־14% בשפה הרוסית. הראיונות נערכו על ידי מכון מדגם.

נתוני שני סקרי המדד שוקללו לפי תוצאות ההצבעה לכנסת בבחירות שנערכו ב־17 במארס 2015. טעות הדגימה בכל סקר היא פלוס או מינוס 3.7%.

המהימנות של תשובות הנשאלים בסקרי עמדות מושפעת מעיתוי הריאיון. על כן ראוי לציין כי שני סקרי מדד 2015 בוצעו באפריל-יולי 2013. בין 8.7.2014 ל-26.8.2014 נערך מבצע צוק איתן, ב-17.3.2015 נערכו הבחירות לכנסת ה-20 וב-14.5.2015 הוקמה הממשלה ה-34 בראשות בנימין נתניהו. הממשלה החדשה הייתה ממשלה צרה של 61 ח"כים ממפלגות הימין כולל מפלגת כולנו שהציגה את עצמה כמרכז-ימין. תומכי השמאל-מרכז חשו אכזבה מרה מהעדר מהפך שלטוני ונשמעו מתוכם התבטאויות של התנשאות והכפשה כלפי תומכי ימין. האירועים הללו הגבירו את המתח ואת הניכור בין ערבים ויהודים. ניתן לשער שעיתוי איסוף הנתונים היטה את מאזן ההטיות של סקרי מדד 2015 בכיוון של החרפת העמדות של שני הצדדים.

לעתים קרובות מועלים ספקות באשר לדיוק התשובות של הערבים בסקרים. האם הערבים דוברים אמת? האם דעותיהם יציבות? האם הם אינם מפחדים? האם הם עונים לפי מה שמצופה מהם ואינם מגלים את מה שהם חושבים באמת? פקפוקים אלה מועלים לרוב בנוגע לערבים בלבד, כאילו אין בעייתיות דומה בנוגע ליהודים. לסטנדרטים כפולים אלה אין הצדקה.

אפשר לציין עובדות אחדות המחזקות את תקפות הממצאים בסקרים הערביים של המדד. הראיונות נערכים בבית הנשאלים באווירה נינוחה ומעוררת אמון; לנשאל מובטחת סודיות מלאה; כדי למנוע זיופים נערך אימות מדגמי של הראיונות לכל אחד מהמראיינים; המספר הגדול של שאלות בשאלון מאפשר בדיקה של העקביות הפנימית של התשובות, והבדיקה שנעשתה מצביעה על עקביות גבוהה. כמו כן העמדות של הדרוזים ותומכי המפלגות היהודיות נמצאו, כצפוי, הרבה יותר מתונות מהעמדות של המוסלמים, הנוצרים ותומכי המפלגות הערביות. אשר לגורם המרסן של הפחד, שאין ספק שהוא נוכח אך קשה לאמוד את השפעתו, חשוב לציין שהוא לא מנע מ־45.7% מהערבים במדד 2015 לתמוך בהקמת מדינה פלסטינית בכל פלסטין במקום ישראל (שאלה 84), ולא מנע מ־54.0% מלהביע את הסכמתם ש"מוצדק שהאזרחים הערבים בישראל יפתחו באינתיפאדה משלהם אם מצבם לא ישתפר באופן ניכר" (שאלה 118).

לנוכח האמור לעיל, המהימנות והתקפות של נתוני הסקרים הערביים, שהתבססו על מדגמים אקראיים שמיים הלקוחים ממרשם האוכלוסין ועל ראיונות פנים-אל-פנים, אינן בשום אופן פחותות מאלה של נתוני הסקרים היהודיים, שהתבססו על ראיונות בטלפון. מסקנה זו מקבלת חיזוק מהערכת המראיינים באשר למהימנות הכללית של המידע שמסרו המרואיינים. רק 5.2% מהראיונות עם הערבים במדד 2012, 6.4% במדד 2013 ו-4.9% במדד 2015 (שאלה 196), לעומת רק 1.4% מהראיונות עם היהודים במדד 2012, הוערכו כלא מניחים את הדעת. ככלל, הראיונות של שני הצדדים הוערכו כמהימנים.[[35]](#footnote-35)

בניתוח הנתונים נבדקה ההשפעה של "גורמי העיצוב" של עמדות הנשאלים. גורמים אלה מוינו לארבע קטגוריות: רקע סוציו־דמוגרפי, זהות, התנסויות אישיות חיוביות עם האחר והתנסויות אישיות שליליות עם האחר.

ניתוח הנתונים מראה שבכל השאלות שהוצגו קיימים הבדלים לא רק בין ערבים ליהודים, אלא גם בקרב הערבים בינם לבין עצמם ובקרב היהודים בינם לבין עצמם, אך גורמי העיצוב הללו, השופכים אור על ההבדלים הפנימיים בכל עמדה, עקביים למדי. כדי להקל את עומס הקריאה, להימנע מחזרות ולצמצם את היקף הדיווח, הדיון בהבדלים הפנימיים מרוכז בפרק נפרד (פרק 8 "מנבאים").

לסיכום, פרסום זה מוקדש לדיווח על ממצאי מדד 2015 בהשוואה למדד הראשון מ־2003 ולשני המדדים שקדמו לו (מדד 2012 ומדד 2013). הממצאים בכל סוגיה מוצגים לערבים וליהודים בנפרד. כדי לפשט את הלוחות מופיע רק שיעור ההסכמה (המורכב משיעור הנוטים להסכים והמסכימים) לצד ציון מספר השאלה במדד 2015. השאלונים וההתפלגות המלאה באחוזים של כל התשובות מצויים בנספחי הספר. מספרי השאלות מצוינים רק בנוגע ל־2015, שכן נספחי השאלונים מתייחסים לשנה זו בלבד. הצגת התשובות למדד 2003, למדד 2012 ולמדד 2013 בצד התשובות למדד 2015 מאפשרת לעמוד על מגמת השינוי לאורך זמן ועל מגמת השינוי בשנים האחרונות. אף שהבדלי העמדות בקרב הערבים ובקרב היהודים אינם מוצגים בדיווח על כל עמדה ועמדה, יש לזכור שאלה קיימים, והם מדווחים במרוכז בהמשך הדברים.[[36]](#footnote-36)

פרק 2

הפרדה, דימוי האחר, ניכור, אי-אמון

הפרדה

בישראל ערבים ויהודים מסכימים ביניהם על הפרדה בשפה, בתרבות, בדת, בזהות, במוסדות ובמשפחות ועל התנגדות לטמיעה. ישראל איננה חברה רב-תרבותית, שבה לפרט הזכות הלגיטימית לבחור בין הפרדה ובין התבוללות, אם כי אפשרות זו מותרת בחוק. התשתית החוקית להפרדה מתייחסת לעדות דתיות (לפי שיטת המילֶט — חלוקת האוכלוסייה לפי דתות המנהלות את ענייני הדת ואת מעמדו האישי של האזרח), בסיסה התרבותי הוא הבדלי תרבות אותנטיים וקבועים, ובסיסה החברתי הוא ההפרדה העצומה בקהילות, בשכונות המגורים, בבתי הספר, בצבא, בחברה האזרחית, במפלגות, במרכזי הקניות, במקומות בילוי הפנאי ובמידה לא מבוטלת גם במקומות העבודה. להפרדה זו, החריגה בממדיה, יש בסיס אידאולוגי והיסטורי, אך יש בה גם יסודות של הדרה מצד הרוב היהודי, חשש מדחייה מצד המיעוט הערבי ורצון להבטיח את הקיום הנפרד מצד הערבים והיהודים. ההדרה משיגה את יעדה בשמירה על ההפרדה בין שתי קבוצות הלאום, אך הערבים משלמים עליה מחיר כבד בנחיתות במשאבים ובשירותים שהם מקבלים.

בסקרי המדד הוצגו שאלות על עמדות הנשאלים כלפי שילוב בתחומים מסוימים. לוח 2.1 מראה שרוב הערבים מעוניינים בשילוב בהתארגנויות רצוניות, בפארקים, במקומות בילוי, במפגשי נוער ובקואליציות ממשלתיות. כך למשל 77.1% מהערבים ב-2015 (פחות מ-87.2% ב-2003 ובדומה ל-75.8% ב-2013) תמכו בהתארגנויות משותפות של ערבים ויהודים. בהסכמתם לשילוב מביעים הערבים רצון לבטל את ההדרה כלפיהם ובעקבות כך ליהנות ממשאבים ומשירותים שבמגזר היהודי הם גדולים ואיכותיים יותר. ואולם רק כמחצית מהערבים ב-2015 מוכנים לשילוב בבתי ספר (46.5%) ובשכונות מגורים (51.8%), מוקדי אינטגרציה שעלולים לאיים על שימור התרבות והזהות ומחייבים תשלום מחיר של ניעות גיאוגרפית. המבחן הסופי של השילוב הוא טמיעה באמצעות נישואי חוץ, אפשרות שהערבים שוללים באופן חדמשמעי [תוספת #1 כאן].

בניגוד לדימוי הרווח של היהודי הנתפס כתומך בהדרת ערבים, סקרי המדד מצביעים על פתיחות גדולה של יהודים לשילוב ערבים. רוב היהודים מוכנים לשלב ערבים במסגרות המוניות כמו פארקים וקניונים וכמחצית או יותר מוכנים אף לשלבם במסגרות המבוססות על קרבה כמו בתי ספר (60.4% ב-2015, לוח 2.1) ושכונות מגורים (52.7%). לא פחות חשובה ההסכמה של 51.5% מהיהודים לצירוף מפלגות ערביות לקואליציות ממשלתיות, אופציה שמשמעותה בזמן עריכת הסקר ב-2015 הייתה כניסה של הרשימה המשותפת לקואליציה. בעוד שב-2003 נכונות היהודים לשילוב הייתה נמוכה באופן עקבי מנכונות הערבים, הפערים בנכונות נסגרו מאז. כצפוי, היהודים שוללים מכל וכל נישואים עם ערבים [תוספת #2].

לוח 2.1 שילוב חברתי קולקטיבי, ערבים ויהודים, 2003, 2012, 2015-2013 (באחוזים)\*\*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| מסכימים שיהיו יחסי חברות בין יהודים לערבים | 89.4 | 79.6\*\*\* | \* | \* | 77.9 | 69.2\*\*\* | \* | \* |
| מסכימים שערבים יחיו בשכונות יהודיות (ע' 4, י' 2) | 66.4 | 55.3 | 62.8 | 51.8 | 34.5 | 45.7 | \* | 52.7 |
| מסכימים שערבים ילמדו בבתי ספר תיכוניים יהודיים (ע' 3, י' 1) | 70.5 | 45.1 | 54.1 | 46.5 | 51.5 | 54.9 | \* | 60.4 |
| מסכימים שיהיו מפגשים בין נוער ערבי ליהודי | 86.2 | \* | \* | \* | 75.6 | \* | \* | \* |
| מסכימים שערבים יבלו במקומות בילוי יהודיים (ע' 2) | \* | \* | 76.5 | 72.7 | \* | \* | \* | \* |
| מסכימים שערבים יבלו בפארקים ובברכות שחייה במגזר היהודי | 78.1 | \* | \* | \* | 57.4 | \* | \* | \* |
| מסכימים שיהיו התארגנויות משותפות של ערבים ויהודים (ע' 1) | 87.2 | 68.8 | 75.8 | 77.1 | 70.5 | 69.4 | \* | \* |
| מסכימים שמפלגות ערביות ישתתפו בקואליציות ממשלתיות (ע' 5, י' 3) | 80.7 | 72.8 | 79.8 | 72.4 | 47.4 | 52.8 | \* | 51.5 |

\* השאלה לא הוצגה

\*\* בלוח זה ובכל הלוחות הבאים מובאים מספרי השאלות בשאלון לערבים במדד 2015. כך למשל, הסימון ע' 4 מתייחס לשאלה 4 לערבים, שנוסחהּ מופיע ב"סקר ערבים 2015", בסוף הספר; הסימון י' 2 מתייחס לשאלה 2 ליהודים, שנוסחה מופיע ב"סקר יהודים 2015" בסוף הספר. בסקרים שלפני 2015 מספרי השאלות לא רשומים.

\*\*\* ב־2010

אבל ערבי שמצדד בשילוב בין שתי הקהילות הלאומיות אינו מתכוון בהכרח לממש אפשרות זו באופן אישי. במדדי 2015-2011, נוסף על תמיכתם של ערבים ויהודים בשילוב ברמה הקהילתית, נבדקו לראשונה גם רצונם האישי של הערבים להשתלב ונכונותם האישית של היהודים לשלבם. כצפוי, שיעור הערבים התומכים באופן כללי בשילוב גדול משיעור הרוצים אותו באופן אישי. ב־2015 תמכו 51.8% מהערבים במגורי ערבים בשכונות יהודיות (לוח 2.1), אך רק 39.4% מהערבים היו רוצים לעשות זאת באופן אישי (לוח 2.2). הרצון של חלק לא מבוטל מהערבים להשתלב במגורים אינו ניתן למימוש בתנאים הקיימים בגלל היעדר שירותים קהילתיים לערבים כגון בתי ספר ומוסדות תרבות ודת ביישובים היהודיים וכן בשל יוקר הדיור והמחיה הגבוה יותר בהרבה בהם.

7 מתוך 10 מהערבים רוצים באופן אישי לבלות במקומות בילוי (בפארקים, בחופי רחצה, במסעדות ועוד) של יהודים (69.1% ב-2015) ו-6 מתוך 10 רוצים להשתתף באופן אישי בהתארגנויות משותפות של ערבים ויהודים (59.9%). כשתי חמישיות היו רוצים שילדיהם ילמדו בבתי ספר תיכוניים יהודיים (38.4%). יתרה מזו, 73.5% מהערבים ב-2011 הביעו רצון אישי שמפלגות ערביות ייכנסו לקואליציות ממשלתיות, עמדה שהמפלגות הערביות שוללות באופן נחרץ. מדובר בשיעורים גבוהים של רצון לשילוב ולחיים משותפים בְּחברה שבה ההפרדה היא מהגדולות בעולם, והם מעידים על המצוקה הקשה שהערבים חווים ועל כמיהתם הרבה לעלייה ברמת החיים ובאיכותם.

לוח 2.2 רצון של הערבים לשילוב אישי ונכונות אישית של היהודים לשלבם, ערבים ויהודים, 2015-2011 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **ערבים** | | | | **יהודים** | | | |
|  | **2011** | **2012** | **2013** | **2015** | **2011** | **2012** | **2013** | **2015** |
| מוכנים שערבים ישראלים יהיו בין חבריהם לעבודה (י' 1) | \* | \* | \* | \* | \* | \* | 76.7 | \* |
| רוצים/מוכנים שמפלגות ערביות יצטרפו לקואליציות ממשלתיות | 73.5 | \* | \* | \* | 44.3 | \* | \* | \* |
| רוצים באופן אישי לבלות במקומות בילוי של יהודים/מוכנים שאזרחים ערבים יבלו במקומות בילוי שבהם הם מבלים (ע' 7, י' 4) | 68.2 | 66.7 | 71.8 | 69.1 | 58.0 | \* | 63.5 | 65.1 |
| רוצים באופן אישי להשתתף/מוכנים שאזרחים ערבים ישתתפו בהתארגנויות של יהודים | 34.0 | \* | \* | \* | 59.0 | \* | \* | \* |
| רוצים באופן אישי להשתתף בהתארגנויות משותפות של ערבים ויהודים (ע' 6) | \* | \* | 70.4 | 59.9 | \* | \* | \* | \* |
| רוצים שילדיהם ילמדו בבתי ספר יהודיים /מוכנים שילדים ערבים ילמדו בבתי ספר של ילדיהם (ע' 8, י' 5) | 33.8 | 37.1 | 42.5 | 38.4 | 55.9 | \* | 54.0 | 57.5 |
| רוצים באופן אישי לגור בשכונות יהודיות/מוכנים שאזרחים ערבים יגורו בשכונות מגוריהם (ע' 9, י' 6) | 34.0 | 42.4 | 48.6 | 39.4 | 42.3 | \* | 49.2 | 54.1 |

\*השאלה לא הוצגה

רצונם של הערבים בשילוב חזק יותר בקרב קבוצות אוכלוסייה מסוימות. בדקנו את מאפייני הערבים הרוצים באופן אישי לגור בשכונה יהודית, שכן מדובר באינדיקטור חשוב ורגיש. השיעור הכללי של הערבים הרוצים לגור בשכונה יהודית הוא כאמור 39.4%, אך הוא גבוה במידה ניכרת בקרב מי שמסכימים שערבים יגורו בשכונות יהודיות (67.2%) ובייחוד בקרב אלה שכבר גרים בערים יהודיות (66.2%). שיעור הרוצים לגור בשכונה יהודית גדול יותר בקרב התומכים בהתארגנויות משותפות להם וליהודים (44.5%), בקרב הרוצים באופן אישי להצטרף להתארגנויות משותפות (52.8%); ומי שרוצים שילדיהם ילמדו בבתי ספר תיכוניים יהודיים (73.4%). משתמעת מכך עמדה כללית המצדדת בשילוב בין ערבים ליהודים במגוון תחומי חיים. בגישה זו מחזיקים יותר נוצרים (61.8%), דרוזים (61.8%), לא דתיים (61.3%), ערבים שמרגישים הכי קרובים למפלגות יהודיות (65.4%) או הצביעו עבורן ב-2015 (73.6%), מי ששייכותם החשובה ביותר היא אזרחות ישראלית (66.0%), מי שהזדהו כישראלים (75.6%), כערבים בישראל (62.2%), כערבים ישראלים (54.7%), או כפלסטינים ישראלים (50.0%), מי שזהותם היא בעיקר או רק ערבית-ישראלית ולא ערבית-פלסטינית (67.9%), ומי שיש להם חברים יהודים שבבתיהם הם מבקרים (66.3%). לכל קבוצות האוכלוסייה הללו יש יחסי קרבה ליהודים. גברים (47.5%) מעוניינים יותר במגורים מעורבים מאשר נשים (31.8%) ובעלי השכלה אקדמית מלאה (46.5%) יותר מחסרי השכלה אקדמית (36.4%). לגיל אין השפעה. מן הראוי להדגיש שבניגוד לדעה הרווחת, לא נמצא במחקר שגברים, צעירים, משכילים ועירוניים הם בעלי עמדות בדלניות.

בדיקת השינוי שחל במשך השנים בעמדתם של הערבים כלפי שילוב מראה על מגמה מעורבת. חלה ירידה בהסכמת הערבים לשילוב קולקטיבי, ירידה שבלטה ב-2015. כך למשל שיעור הערבים שמסכימים שערבים ילמדו בבתי ספר תיכוניים יהודיים ירדה מ-70.5% ב-2003 ל-54.1% ב-2013 ול-46.5% ב-2015. גם שיעור הערבים הרוצים באופן אישי שילדיהם ילמדו בבתי ספר תיכוניים יהודיים שעלה מ-33.8% ב-2011 ל-37.1% ב-2012 ול-42.5% ב-2013, ירד ל-38.4% ב-2015. התמיכה הכללית במגורי ערבים בשכונות יהודיות ירדה מ-66.4% ב-2003 ל-55.3% ב-2012, אך עלתה ל-62.8% ב-2013 וירדה שוב ל-51.8% ב-2015 (לוח 2.1, תרשים 2.1). גם המגמה בנכונות לשילוב אישי בשנים 2015-2011 היא מעורבת עם עלייה עד 2013 וירידה ב-2015. שיעור הערבים הרוצים באופן אישי לגור בשכונה יהודית עלה מ-34.0% ב-2011 ל-42.4% ב-2012 ול-48.6% ב-2013 ולירידה ל-39.4% ב-2015. מספרים אלה חושפים מגמה מורכבת. מחד גיסא הירידה במשך העשור בתמיכה בשילוב ערבים כקהילה מעידה על ניכור והתרחקות מהיהודים במישור הקולקטיבי-לאומי. מאידך גיסא התחזקות הרצון בשילוב אישי עד שנת 2013 מצביעה על העדפת האינטרס הפרטי על פני האינטרס הלאומי, מגמה שנחלשה ב-2015. מגמה מעורבת זו מטלטלת את הציבור הערבי בין שילוב שמבטיח משאבים וחיבור לחברה הישראלית לבין הפרדה שמבטיחה שימור של התרבות והזהות. הטלטלה היא גם תגובה מעורבת לקמפיין של ישראל ביתנו לסיפוח עתידי של המשולש למדינת פלסטין – מיאוס וריחוק מצד אחד והבעת זיקה לישראל ואשרור האזרחות הישראלית מצד אחר.

תרשים 2.1 מסכימים שערבים יגורו בשכונות יהודיות, ערבים ויהודים, 2015-2003 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2010 | 2012 | 2013 | 2015 |
| ערבים | 66.4 | 67.5 | 57.5 | 62.3 | 55.3 | 62.8 | 51.8 |
| יהודים | 34.5 | 35.6 | 38.3 | 39.2 | 45.7 |  | 52.7 |

בהתחשב בהפרדה ובהדרה הרווחות בחברה הישראלית ראויה לציון מיוחד הנכונות האישית של רוב גדול מקרב היהודים שערבים יהיו חבריהם לעבודה (76.7% ב-2013) ויבלו במקומות הבילוי שלהם (65.1% ב-2015) (לוח 2.2). 57.5% מהיהודים גם מוכנים שילדים ערבים ילמדו בבתי הספר התיכוניים שילדיהם לומדים בהם ו-54.1% שערבים יגורו בשכונותיהם.

מפליא במיוחד הממצא ש־54.1% מהיהודים ב־2015 היו מוכנים באופן אישי שערבים יגורו בשכונות מגוריהם (לוח 2.2). נכונות זו היא גבוהה במיוחד בקרב יהודים שמוכנים באופן אישי שיהיה להם שכן ערבי (89.4%), שתלמידים ערבים ילמדו בבית הספר התיכון שילדיהם לומדים בו (82.4%) ושיהיה ממונה ערבי עליהם בעבודה (71.8%), וכן בקרב אלה שמוכנים לאפשר לערבי לקנות אדמה בכל מקום שירצה (90.1%). היא מצויה יותר אצל יהודים חילונים (68.9%), בני 46 ומעלה (60.7%), בעלי השכלה על-תיכונית לפחות (59.8%), מי שבעבורם האזרחות הישראלית (ולא הדת היהודית או העם היהודי) היא השייכות החשובה ביותר (70.7%) ומי שזהותם העיקרית או הבלעדית היא ישראלית (80.5%). פתיחות גדולה יותר לשילוב מצויה גם בקרב יהודים שיש להם חברים ערבים שביקרו בבתיהם (76.2%), בילו זמן עם ערבים (67.4%), קיבלו עזרה מערבים (65.7%) ולא נתקלו באיומים, בהשפלות או במכות מצד האזרחים הערבים (60.5%). יהודים שגרים בערים מעורבות (64.6%) וגברים (61.0%) הביעו יותר נכונות למגורי ערבים בשכונותיהם. ואולם הגורם המשפיע ביותר על נכונותם של יהודים לשלב ערבים הוא הזרם הפוליטי (על הרצף ימין-מרכז-שמאל), שבו שזורים דתיות ומעמד חברתי (אנשי ימין הם דתיים יותר ובמעמד נמוך יותר מאנשי שמאל ומרכז). ההבדל הדרמטי בין אנשי שמאל לאנשי ימין בשיעור המוכנים שערבים יגורו בשכונת מגוריהם הוא ביחס של יותר מפי שלושה (90.5% מאלה שמגדירים את עצמם שמאל לעומת 26.7% מאלה שמגדירים את עצמם ימין) (תרשים 2.2).

המגמה אצל היהודים היא עלייה בנכונות לשילוב ערבים. הסכמת היהודים למגורי ערבים בשכונות יהודיות עלתה מ-34.5% ב-2003 ל-52.7% ב-2015 (תרשים 2.1) ונכונותם האישית שערבים יגורו בשכונות יהודיות עלתה מ-42.3% ב-2011 ל-54.1% ב-2015 (לוח 2.2). הסתמנה גם עלייה בתמיכתם של יהודים בהצטרפותן של מפלגות ערביות לקואליציות ממשלתיות מ-47.4% ב-2003 ל-51.5% ב-2015.

תרשים 2.2 מוכנים שערבים יגורו בשכונותיהם, לפי זרם פוליטי, יהודים, 2015 (באחוזים)

|  |  |  |  |  |  |
| --- | --- | --- | --- | --- | --- |
|  | ימין | ימין מתון | מרכז | שמאל מתון | שמאל |
|  | 26.7 | 41.6 | 75.0 | 88.9 | 90.5 |

למרות ההפרדה בקהילות ובמוסדות בין ערבים ליהודים קיים מרחב ציבורי משותף שבו מתקיימים ביניהם מגעים. כשני שלישים (65.0%) מקרב בני שני הלאומים נפגשים מדי יום או לעתים קרובות (לוח 2.3). רוב המפגשים הללו הם טכניים, כמו שאפשר ללמוד מהממצא שרק ל־24.3% מהערבים ול־14.0% מהיהודים יש חברים מהצד האחר שהם מבקרים בבתיהם.

לוח 2.3 שילוב חברתי אישי, ערבים ויהודים, 2003, 2015-2012 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| פוגשים ערבים/יהודים מדי יום או לעתים קרובות (ע' 161) | 69.4 | 61.6 | 64.9 | 65.0 | 53.8 | 63.5 | \* | \* |
| חברים יהודים/ערבים (ע' 162, י' 108):  אין  יש אך ללא ביקורים בבית  יש עם ביקורים בבית  אין תשובה | 36.8  25.5  37.4  0.3 | 49.0  30.8  18.8  1.4 | 40.9  31.3  27.2  0.6 | 47.2  28.1  24.3  0.4 | 65.0  18.7  16.3  0.0 | 66.5  17.9  15.4  0.1 | 67.4  17.5  14.5  0.6 | 67.9  16.3  14.0  1.9 |

\*השאלה לא הוצגה

נעבור לדיון בשילוב תרבותי הדרוש כדי לגשר על פני הבדלי התרבות הגדולים בין ערבים ויהודים. שתי קבוצות הלאום נבדלות בשפה, בדת ובתרבות. כמו קבוצות מיעוט אחרות בעולם, כורח החיים מחייב את הערבים להתקרב ליהודים. ואכן 81.2% מהם אומרים שהם יודעים מספיק עברית כדי לנהל שיחה בעברית בנושאים שונים עם יהודי בישראל (לוח 2.4). שיעור ידיעת עברית נמוך במיוחד בקרב בעלי השכלה עממית או תיכונית חלקית (57.1%), בני 51 ומעלה (60.2%) ועקרות בית (61.9%).

לוח 2.4 ידיעת עברית/ערבית ברמה של ניהול שיחה, ערבים ויהודים, 2003, 2012-2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | | יהודים | | |
|  | 2003 | 2006 | 2012 | 2013 | 2015 | 2003 | 2006 | 2012 |
| יודעים מספיק עברית/ערבית כדי לנהל שיחה בעברית/בערבית בנושאים שונים עם יהודי/ערבי בישראל (ע' 160) | 78.4 | 81.5 | 80.4 | 78.0 | 81.2 | 19.0 | 19.2 | 18.6 |

\*השאלה לא הוצגה

להבדלי הדת יש השפעה במידה וכל צד שומר על הדת. ואכן הערבים שומרים במידה רבה על הדת ורק 22.3% מהם מגדירים את עצמם כ"לא דתיים" (לוח 2.5). החילוניות חדרה רק במעט למגזר הערבי בישראל ועודנה נחשבת לכפירה ואולי אף לסטייה. רוב המוסלמים והנוצרים בישראל מחזיקים באמונות הדתיות המסורתיות ומקיימים את רוב מצוות הדת המסורתית [תוספת #3].

לוח 2.5 שמירת דת, ערבים, 1980, 1985, 1995, 2003, 2015-2012 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | ערבים | | | | | | |
|  | 1980 | 1985 | 1995 | 2003 | 2012 | 2013 | 2015 |
| מגדירים את עצמם על שמירת דת (ע' 182):  דתיים מאוד  דתיים  דתיים במידה מסוימת  לא דתיים  אין תשובה | 19.2  28.8  34.4  17.2  0.4 | 11.9  24.7  32.3  30.8  0.2 | 8.4  24.3  36.2  30.7  0.4 | 7.4  30.6  27.5  34.1  0.4 | 8.9  31.4  32.9  23.5  3.3 | ירו  7.4  26.3  38.4  25.6  2.3 | 7.7  33.6  34.9  22.3  1.5 |

\* השאלה לא הוצגה

ואולם מעבר לשמירת הדת המסורתית, כמחצית או רוב של הערבים מחזיקים גם באמונות פונדמנטליסטיות כמו שלילת האבולוציה, שיש רק דרך אחת לפרש את מה שהדת מלמדת, שדתם היא האמונה האמתית היחידה שמובילה לחיי נצח בשמיים, ושאדם לא יכול להיות מוסלמי או נוצרי אם איננו מאמין באלוהים (או לא יכול להיות מוסלמי אם היה מאמין שהיו נביאים אחרי מוחמד) [תוספת #4].

קרבת הערבים לדת מתבטאת גם בעמדתם כלפי התנועה האסלאמית. במענה לשאלה לאיזו מפלגה או תנועה הנשאל מרגיש הכי קרוב, ענו 3.6% מהערבים שהם הכי קרובים לפלג הדרומי המתון של התנועה האסלאמית ו-9.4% לפלג הצפוני הרדיקלי (שאלה 178 בסקר לערבים). מקרב הבדואים בנגב 18.4% מרגישים הכי קרובים לפלג הדרומי ו-11.4% לפלג הצפוני. באשר לעמדה כלפי התנועה האסלאמית, 42.2% מכלל הציבור הערבי על כל עדותיו הגדירו את עצמם בתור אוהדים, חברים מהשורה או פעילים בתנועה האסלאמית (לוח 2.6). כך הגדירו את עצמם 50.7% מהמוסלמים שאינם בדואים ו-41.1% מהבדואים בנגב. יחד עם זאת מפתיע ש-31.8% מהערבים הנוצרים הגדירו את עצמם בתור אוהדים, חברים או פעילים. התנועה האסלאמית היא לא רק תנועת מאמינים מוסלמים להפצה ולתחייה של האסלאם אלא גם פדרציה של עמותות הפעילות בענייני רווחה והמשרתות את כלל האוכלוסייה הערבית על כל עדותיה.[[37]](#footnote-37) לכן אין מניעה שגם הנוצרים יטלו בה חלק.

לוח 2.6 עמדה כלפי התנועה האסלאמית, ערבים, 1995, 2003, 2015-2012 (באחוזים)

|  |  |  |  |  |  |
| --- | --- | --- | --- | --- | --- |
|  | ערבים | | | | |
|  | 1995 | 2003 | 2012 | 2013 | 2015 |
| מגדירים את עמדתם כלפי התנועה האסלאמית בישראל בתור (ע' 183)  מתנגדים  לא מתנגדים ולא אוהדים  אוהדים  חברים מהשורה  חברים פעילים  אין תשובה | 22.7  50.7  20.5  3.7  0.8  1.5 | 14.5  51.4  25.6  4.7  1.6  2.2 | 6.8  50.4  29.6  6.1  3.4  3.7 | 16.3  44.0  23.7  9.3  3.5  3.2 | 7.6  48.8  28.7  8.6  4.9  1.4 |

הציבור הערבי לא רק שומר על דתו, על שפתו ועל תרבותו, אלא גם עודנו ערבי-מסורתי במידה משמעותית בסגנון חייו. אחד הביטויים המובהקים לכך הוא אי השוויון המגדרי. למרות שהאשה הערבייה היום היא משכילה יותר מהגבר הערבי ומספר הילדים שהיא מעמידה במהלך חייה קרוב לממוצע הישראלי, השתתפותה בשוק העבודה עודנה נמוכה ביותר והפיקוח המשפחתי והקהילתי עליה עודנו חמור. חופש צעירה שיהיה לה חבר אישי הוא אינדיקטור רגיש למדידת מעמד האשה. מכך נהנות צעירות יהודיות לא חרדיות. מקרב הערבים רק 10.2% "מרשים לצעירה רווקה ערביה שיהיה לה חבר אישי" (לוח 2.7). שיעור זה עמד על 20.4% כאשר הוצגה שאלה זו לראשונה ב-1980. ירידה זו במתן חופש אישי-מיני לצעירות ערביות מצביע על מורכבות השינוי התרבותי שעוברת האוכלוסייה הערבית בישראל.

לוח 2.7 מרשים לצעירה רווקה ערביה שיהיה לה חבר אישי, ערבים, 1980, 1985, 1995, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 1980 | 1985 | 1995 | 2015 |
| מרשים לצעירה רווקה ערביה שיהיה לה חברה אישי (ע' 184):  מרשים  מרשים במידה מסוימת  לא מרשים  אין תשובה | 20.4  31.6  46.8  1.2 | 17.5  27.0  54.7  0.7 | 10.9  24.5  64.1  0.6 | 10.2  29.0  58.9  1.9 |

על רקע המסורתיות התרבותית השוררת בקרב הערבים בולט אורח החיים הפתוח של הציבור היהודי. המאפיין המרכזי שלו הוא ההגדרה העצמית כחילונים של 50.1% מהיהודים ו-24.5% כמסורתיים שכמחציתם קרובים לחילונים (לוח 2.8). למרות הגידול בשיעור החרדים והדתיים לאורך השנים (מ-17.4% ב-1980 ל-24.9% ב-2015), הרוב הלא-דתי המוצק מקרב היהודים יכול למצוא בסיס תרבותי משותף בעיקר עם מיעוט לא כל כך גדול של לא דתיים מקרב הערבים.

לוח 2.8 הגדרה עצמית על שמירת דת, יהודים, 1980, 1985, 1995, 2003, 2015-2012 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | ערבים | | | | | | |
|  | 1980 | 1985 | 1995 | 2003 | 2012 | 2013 | 2015 |
| מגדירים את עצמם על שמירת דת בתור (ע' 114):  חרדים  דתיים  מסורתיים  חילונים  אין תשובה | 5.5  11.9  40.8  40.5  1.3 | 2.0  10.9  32.6  52.5  2.1 | 2.5  15.9  29.4  51.3  0.9 | 7.3  7.3  28.4  56.8  0.3 | 10.3  12.8  18.7  57.2  1.0 | 10.2  10.0  24.4  54.4  1.0 | 12.0  12.9  24.5  50.1  0.6 |

תמיכתם של הערבים בשילוב חברתי והרצון לממשו מקבלים משנה תוקף בהסכמה של 63.3% מהם עם האמירה שהערבים בארץ צריכים לאמץ "הרבה ערכים ומנהגים טובים וחשובים" של היהודים ובהסכמה של 67.7% מהם עם האמירה שהערבים והיהודים צריכים ליצור יחד ערכים ומנהגים משותפים (לוח 2.9). בכך הם מתכוונים להשיג העשרה תרבותית ללא ויתור על תרבותם. למרות ש-81.2% מהערבים יודעים עברית ברמה מספקת לתפקוד סביר בחברה הישראלית בלי לאבד את הערבית כשפתם העיקרית (לוח 2.4), רק 23.8% מהם חשים הכי קרובים לאחד מערוצי הטלויזיה הישראלית בעברית (לוח 2.10). ואילו שני שלישים (66.7%) מהערבים מרגישים הכי קרובים לערוצי הטלויזיה זרים בערבית (אל-ג'זירה, אל-ערבייה וערוצי הטלויזיה מהמדינות השכנות).

לוח 2.9 שילוב תרבותי קולקטיבי, ערבים ויהודים, 2003, 2015-2012 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| ליהודים/לערבים יש הרבה ערכים ומנהגים טובים וחשובים שהערבים/שהיהודים צריכים לאמץ (ע' 19, י' 11) | 65.8 | 52.3 | 60.7 | 63.3 | 43.2\* | 41.8 | 36.1 | 45.7 |
| האזרחים הערבים והיהודים צריכים ליצור ביחד ערכים ומנהגים משותפים נוסף על הערכים והמנהגים שלהם (ע' 20, י' 12) | 60.4 | 63.9 | 67.2 | 67.7 | 57.6 | 54.0 | 51.9 | 58.6 |

\* ב־2004

לוח 2.10 חשיפה לערוצי טלוויזיה, ערבים, 2013, 2015 (באחוזים)

|  |  |  |
| --- | --- | --- |
|  | ערבים | |
|  | 2013 | 2015 |
| צופים מדי יום או לעתים קרובות בערוץ הטלוויזיה אל-ג'זירה | 31.8 | \* |
| ערוץ הטלוויזיה שאליו מרגישים הכי קרוב (ע' 177)  אל-ג'זירה  אל-ערבייה  ערוצי טלויזיה בלבנון, סוריה, ירדן ומצרים  ערוץ הטלויזיה הישראלית בערבית  אחד מערוצי הטלויזיה הישראלית בעברית  אין תשובה | 18.2  15.0  30.6  8.8  24.8  2.6 | 19.2  11.0  36.5  7.9  23.8  1.6 |

פתיחותם של היהודים לתרבות הערבית נמוכה בהרבה מזו של הערבים לתרבות העברית. היהודים מעוניינים באימוץ תרבות המערב, דוחים את התרבות הערבית ומתייגים אותה כנחותה. אף שהשפה הערבית היא שפה רשמית ואף שמוצאו של מיעוט גדול מהאוכלוסייה היהודית מארצות ערב, רק 18.6% מהיהודים ב-2012 (35.0% מהמזרחים, 16.7% ממוצא מעורב ו־7.8% מהאשכנזים) דיווחו שהם יודעים ערבית בסיסית (בעיקר דיבור והבנה, אך לא קריאה וכתיבה) ברמה המספיקה להם לתקשר בערבית פשוטה עם ערבי בישראל. התרבות הערבית-יהודית של היהודים המזרחים נכחדה בתהליך הישראליזציה הרב־דורי שעברו מאז שנות החמישים, ורק שרידים ממנה נותרו כחלק מתרבות משנה מזרחית.

דימוי האחר

דימויים סטראוטיפיים של הצד האחר הם מאפיין של חברות שסועות, והם נוטים מאוד להיות שליליים בחברות שסועות לעומק כמו ישראל.

מדד יחסי ערבים-יהודים מתמקד בדימויים שליליים שעלולים לשבש את הדו-קיום. נמצא ש־42.6% מהערבים רואים ברוב היהודים בישראל אלימים, 55.1% רואים בהם גזענים ו־ 45.8% רמאים (לוח 2.11). דימויים שליליים אלה רווחים הרבה יותר בקרב ערבים מסוימים. הדימוי של יהודי רמאי נפוץ יותר בקרב מי שחושבים שרוב היהודים נוטים להתנהגות אלימה (84.6%) או לגזענות (79.3%), דתיים (57.1%) או דתיים מאוד (87.0%), סבורים שמצבם האישי כערבים במדינה נעשה הרבה יותר רע לאורך השנים (70.6%), מי ששייכותם החשובה ביותר היא לעם הפלסטיני (64.0%), מי שזהותם היא רק ערבית-פלסטינית ובכלל לא ערבית-ישראלית (73.3%), מי שמרגישים הכי קרובים לבל"ד (54.5%) או לפלג הצפוני של התנועה האסלאמית (78.5%), שאין להם חברים יהודים (52.4%), שמעולם לא קיבלו עזרה מיהודים (54.2%) ומעולם לא בילו זמן עם יהודים (59.0%), ומי שהיו להם התנסויות אישיות שליליות עם יהודים או עם המדינה — נפגעו מהפקעת הרבה אדמות (66.2%), מאיומים, השפלות או מכות שלוש או יותר פעמים במהלך חייהם (80.0%), מפליטות ב-1948 (63.3%), מהטרדה על-ידי השלטונות (74.4%) ומנזק לפרנסה (66.7%) בשל השתתפות בפעולות מחאה.

את הדימויים השליליים הללו שהאזרחים הערבים מחזיקים בהם מאזנים במידה מסוימת דימויים חיוביים. במדד 2012 הוצגו גם כמה דימויים חיוביים. נמצא ש-60%-40% מהערבים רואים ברוב היהודים אינטליגנטים, חרוצים ומעשיים.

לוח 2.11 דימוי היהודי, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| רוב היהודים נוטים להתנהגות אלימה (ע' 38) | 42.4 | 50.7 | 30.5 | 42.6 |
| רוב היהודים בישראל הם גזענים (ע' 39) | 55.7 | 69.5 | 51.4 | 55.1 |
| רוב היהודים בישראל הם רמאים (ע' 37) | 52.5\*\* | 56.1 | 35.6 | 45.8 |
| רוב היהודים בישראל הם אינטליגנטים | \* | 41.2 | \* | \* |
| רוב היהודים בישראל הם חרוצים | \* | 53.3 | \* | \* |
| רוב היהודים בישראל הם מעשיים | \* | 61.0 | \* | \* |

\* השאלה לא הוצגה \*\* ב־2009

הדימויים השליליים והחיוביים מלמדים שהערבים רואים ביהודים קבוצת רוב חזקה שעלולה לאיים עליהם או להזיק להם. בעיני הערבים היהודי הוא אשכנזי או מערבי, והם מתעלמים מההרכב ההטרוגני של האוכלוסייה היהודית, ובעיקר מהמזרחים. ייחוס אלימות ליהודי הישראלי מתקשר כנראה לנכבה ולכיבוש ולנרטיב שהיהודי הוא מתנחל זר שעושק ערבים. ייחוס גזענות ליהודים מקורו בהשקפה שהציונות היא תנועה גזענית ובתפיסה שאופייה היהודי והציוני של המדינה הוא גזעני.

עוצמתם של הדימויים השליליים שיש לערבים על היהודים השתנו במשך השנים. הדימוי שרוב היהודים אלימים עבר עליות ומורדות (תרשים 2.3). הירידה הגדולה מ50.7% ב-2012 ל-30.5% ב-2013 והעלייה ל-42.6% ב-2015 אינן נותנות אישור לאפשרות שעצירת החרפת העמדות הערביות ב-2013 איננה מפנה יציב או מעמיק.

תרשים 2.3 סבורים שרוב היהודים/הערבים נוטים להתנהגות אלימה, ערבים ויהודים, 2015-2003 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 42.4 | 49.1 | 43.3 | 36.5 | 50.7 | 30.5 | 42.6 |
| יהודים | 39.9 | 37.4 | 31.3 | 39 | 35.8 | 35.8 | 33.6 |

מן העבר האחר כשליש מהיהודים רואים באזרחים הערבים אלימים, מי שאינם שומרי חוק ונחשלים שלעולם לא יגיעו לרמתם התרבותית של היהודים (לוח 2.12). הדימוי של הערבי כנחות תרבותית (30.4% מכלל הנשאלים היהודים חושבים כך) נפוץ יותר בקרב יהודים הרואים בערבים אלימים (66.8%) ולא שומרי חוק (60.8%), וכן בקרב חרדים (70.2%), חסרי השכלה תיכונית מלאה (59.3%), הוצאות משפחתם הן הרבה מתחת לממוצע (46.1%), בני 21-18 (57.4%), מי שרואיינו ברוסית (50.0%), אנשי ימין (52.8%), מי שזהותם היא בעיקר יהודית (42.3%) או רק יהודית (79.2%) ולא ישראלית, מי שמעולם לא בילו זמן עם ערבים (50.0%) ולא קבלו עזרה מהם (42.4%), ומי שאי פעם נפגעו מאיומים, מהשפלות או ממכות מצד אזרחים ערבים (48.6%).

היהודים תמימי דעות שהערבים רגישים במיוחד לכבוד (81.5% ב-2012). השקפה זו משדרת הן חיוב (כבוד האדם, כבוד עצמי, אצילות, כיבוד ערכים) והן שלילה (כבוד המשפחה הנקשר לרצח נשים, חנופה, צביעות).

לוח 2.12 דימוי הערבי, יהודים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| רוב האזרחים הערבים נוטים להתנהגות אלימה (י' 22) | 39.9 | 35.8 | 35.8 | 33.6 |
| רוב האזרחים הערבים אינם שומרי חוק (י' 24) | 33.5 | 31.8 | 34.4 | 31.7 |
| רוב האזרחים הערבים לא אינטליגנטים | 28.5 | \* | \* | \* |
| רוב האזרחים הערבים לעולם לא יגיעו לרמה התרבותית של היהודים (י' 23) | 33.0 | 31.3 | 31.4 | 30.4 |
| רוב האזרחים הערבים רגישים במיוחד בכל הנוגע לכבוד | \* | 81.5 | \* | \* |

\* השאלה לא הוצגה

בניגוד לעליות ולירידות בדימויים השליליים שיש לערבים על היהודים, יש יציבות רבה בדימויים השליליים שיש ליהודים על הערבים. כך למשל 39.9% מהיהודים ייחסו לערבים אלימות ב-2003 לעומת 33.6% ב-2015 ובמידה זו או אחרת לאורך העשור (תרשים 2.3).

מן הראוי לציין שהדימויים השליליים שכיחים אצל ערבים לא פחות מאצל יהודים. לכך יש משמעות מיוחדת משום שהספרות על יחסי מיעוט ורוב מתמקדת במשפטים קדומים בקרב בני קבוצות רוב דומיננטיות והרבה פחות בקרב בני קבוצות מיעוט לא דומיננטיות. אין לכך הצדקה, שכן משפטים קדומים פוגעניים נפוצים בקרב מיעוטים לא פחות מבקרב קבוצות רוב. אפשר להניח שבשל האפקט המצנן של תקינות פוליטית, הדימויים השליליים של האחר הערבי והאחר היהודי שכיחים ומושרשים במציאות יותר משנחשף בסקרי דעת הקהל.

ניכור

הניכור בין ערבים ליהודים שורר בתחומים רבים. בסקרי מדד 2011 הוצגו שאלות על הרגשות בזמן מפגשים מעורבים מזדמנים. נמצא שרבע מהערבים וחמישית עד שליש מהיהודים חשים לא בנוח במפגשים כאלה בקניונים, בתחבורה ציבורית, במוסדות רפואיים, במשרדי ממשלה, בפארקים ובמקומות עבודה (לוח 2.13). במדד 2015 הוצגו לערבים שלוש שאלות בעניין זה. 26.6% מהערבים דיווחו שאינם מרגישים בנוח כאשר הם עובדים במקום עבודה בו גם יהודים עובדים, 33.6% (עלייה מ-25.2% ב-2011) אינם מרגישים בנוח כאשר יוצא להם להיות בקניון שיש בו גם יהודים, ו-31.1% (עלייה מ-24.5% ב-2011) לא מרגישים בנוח כאשר מקבלים שירות במשרד ממשלתי שגם יהודים מקבלים בו שירות. גם במקרה זה יש להניח שהדיווח על אי-נוחות לוקה בחסר בגלל תקינות פוליטית. לכן אף על פי שרק מיעוט מהערבים ומהיהודים מדווחים על אי־נוחות ממפגש לא מחייב במרחב הציבורי המשותף, מספרים אלה מעידים על ניכור הדדי גדול בין שתי האוכלוסיות.

לוח 2.13 הרגשת אי-נוחות במקומות שבהם ערבים ויהודים מזדמנים יחד, ערבים ויהודים, 2011, 2015

|  |  |  |  |
| --- | --- | --- | --- |
|  | **ערבים** | | **יהודים** |
|  | **2011** | **2015** | **2011** |
| לא מרגישים בנוח כאשר יוצא להם להיות בקניון שיש בו גם יהודים/ערבים (ע' 10) | 25.2 | 33.6 | 33.1 |
| לא מרגישים בנוח כאשר נוסעים ברכב ציבורי (אוטובוס, מונית, רכבת) שנוסעים בו גם יהודים/ערבים | 25.9 | \* | 36.3 |
| לא מרגישים בנוח כאשר נמצאים במוסד רפואי (מרפאה, בית-חולים) שנמצאים בו גם יהודים/ערבים | 20.1 | \* | 23.6 |
| לא מרגישים בנוח כאשר מקבלים שירות במשרד ממשלתי שגם יהודים/ערבים מקבלים בו שירות (ע' 11) | 24.5 | 31.1 | 20.6 |
| לא מרגישים בנוח כאשר מבלים בפארק ציבורי שנמצאים בו גם יהודים/ערבים | 24.0 | \* | 29.4 |
| לא מרגישים בנוח כאשר עובדים במקום עבודה בו גם יהודים/ערבים עובדים (ע' 12) | \* | 26.6 | 34.1 |

\*השאלה לא הוצגה

שלושה היבטים של ניכור נבדקו במחקר. הרגשת ריחוק מהיהודים/מהערבים ומהמדינה, אי-שביעות רצון מהמדינה ודחייה של הצד האחר (מרחק חברתי). הרגשת ריחוק היא תחושה חמורה יותר מאי-נוחות. כמחצית מהערבים מרגישים דחויים לא רק מהיהודים אלא גם ממדינת ישראל וכמחצית מהם לא חשים גאווה בהישגיה (לוח 2.14).[[38]](#footnote-38) 41.2% מהערבים ו־57.9% מהיהודים חשים ריחוק אלה מאלה, והרגשת הריחוק של היהודים כלפי הערבים גדולה מזו של הערבים כלפי היהודים.[[39]](#footnote-39)

לוח 2.14 הרגשת ריחוק מהיהודים/מהערבים ומהמדינה, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| מרגישים רחוקים מהיהודים/מהאזרחים הערבים בישראל (ע' 27, י' 25) | 50.0 | 50.8 | 42.7 | 41.2 | 69.5 | 62.2 | 65.9 | 57.9 |
| בתור אזרח ישראלי אני מרגיש זר ודחוי בישראל (ע' 28) | 54.3 | 55.5 | 43.7 | 48.0 | \* | \* | \* | \* |
| כאשר ישראל זוכה באיזה הישג גדול בתחומים כמו ספורט, מדע וכלכלה, אני מרגיש גאווה במדינה (ע' 16) | 65.7 | 43.4 | 48.9 | 48.3 | \* | \* | \* | \* |

\* השאלה לא הוצגה

במדד 2015 התבקשו הערבים והיהודים לומר אם שלושה אירועים מרכזיים שהתרחשו מאז מדד 2013 קרבו או הרחיקו אותם מהצד האחר. האירוע הבולט ביותר הוא ללא ספק מבצע צוק איתן שהתנהל בקיץ 2014. הערבים הביעו את מחאתם וחמתם על ההרג וההרס שהסב צה"ל לתושבי עזה בתגובה לירי על יישובי עוטף עזה ועל מרכז הארץ. הציבור ראה בכך הזדהות עם האויב ונקט צעדי עונשין. צפוי אפוא שמבצע צוק איתן הגביר את הניכור ההדדי. ואכן 68.6% מהערבים ו-62.1% מהיהודים מסרו שבעקבות מבצע צור איתן הרגישו יותר ריחוק מהצד האחר, כאשר רובם ציינו שהריחוק היה גדול (לוח 2.15). ההשפעה המנכרת הגדולה של מלחמת עזה מקבלת אישור מהציבור הרחב הערבי והיהודי.

האירוע השני הוא הבחירות לכנסת במארס 2015 שהקמפיין אליהן החל כבר בסוף 2014. השפעתן המנכרת התבטאה במסע של ישראל ביתנו נגד המפלגות הערביות ובנסיונה להדירן מהכנסת על-ידי העלאת אחוז החסימה ולכך הצטרף ראש הממשלה בקריאתו ביום הבחירות לתומכי ימין לבוא לבחור כדי לבלום, לדבריו, את אפקט הנהירה ההמונית של הערבים לקלפיות. 58.4% מהערבים ו-44.9% מהיהודים הרגישו שהבחירות לכנסת הרחיקו אותם מהצד האחר. ההשפעה ההדדית המנכרת היא משמעותית ביותר, אם כי פחותה מזו של מבצע צוק איתן.

האירוע השלישי הוא כשלון האביב הערבי. רוב הציבור הערבי תמך בהתקוממות של ההמונים הערביים במדינות ערב וציפה להתחלת עידן חדש של תחייה ושגשוג. כך למשל 74.7% מהערבים במדד 2011 אמרו שהם "מצפים להתפתחות דמוקרטיה במדינות ערב שבהן התחוללו שינויים במשטר". אך לאחר ארבע שנים חש הציבור הערבי אכזבה מרה. היות והאביב הערבי איננו אירוע היסטורי ממוקד כמו מבצע צוק איתן והבחירות לכנסת, אין לצפות להשפעה גדולה שלו על היחסים בין ערבים ויהודים. עם זאת הציפייה היא שבניגוד אליהם צריכה להיות לו דווקא השפעה מקרבת כי הכאוס בעולם הערבי עשוי להבליט בעיני הערבי את החיוב בחיים משותפים בישראל. בניגוד לציפייה רק 22.9% מהערבים אמרו שבעקבות כשלון האביב הערבי הם הרגישו יותר קרבה ליהודים, פחות מ-34.9% שדווחו על הרגשת ריחוק. מספרים אלה אינם עולים בקנה אחד עם 64.2% שאמרו כי "כאשר הם רואים את אי-השקט ואת אי-היציבות בעולם הערבי מאז התחלת האביב הערבי ב-2011, הם מרגישים שטוב שהם חיים בישראל" (שאלה 122 בסקר ערבים). כנראה ששביעות רצון מהחיים בישראל אינה מקרבת בהכרח את האזרח הערבי ליהודי ולמדינה.

לוח 2.15 הרגשת קרבה/ריחוק מיהודים/מערבים בעקבות מבצע צוק איתן בקיץ 2014, הבחירות לכנסת ב-2015 ובעקבות כשלון האביב הערבי, ערבים ויהודים, 2015 (באחוזים)

|  |  |  |
| --- | --- | --- |
|  | ערבים | יהודים |
|  | 2015 | 2015 |
| בעקבות מבצע צוק איתן בקיץ 2014 מרגישים (ע' 127, י' 87):  קרוב הרבה יותר ליהודים/לערבים  קרוב קצת יותר ליהודים/לערבים  לא חל שינוי  רחוק קצת יותר מיהודים/מערבים  רחוק הרבה יותר מיהודים/מערבים  אין תשובה | 3.6  8.5  18.1  25.9  42.7  1.2 | 1.9  2.8  33.2  21.4  40.7  0.0 |
| בעקבות הבחירות לכנסת ב-2015 מרגישים (ע' 128, י' 88):  קרוב הרבה יותר ליהודים/לערבים  קרוב קצת יותר ליהודים/לערבים  לא חל שינוי  רחוק קצת יותר מיהודים/מערבים  רחוק הרבה יותר מיהודים/מערבים  אין תשובה | 4.8  8.9  26.7  29.2  29.2  1.2 | 2.6  7.4  45.1  17.6  27.3  0.0 |
| בעקבות כשלון האביב הערבי מרגישים (ע' 126):  קרוב הרבה יותר ליהודים  קרוב קצת יותר ליהודים  לא חל שינוי  רחוק קצת יותר מיהודים  רחוק הרבה יותר מיהודים  אין תשובה | 9.6  13.3  40.9  14.0  20.9  1.3 |  |

הניכור מתבטא גם באי-שביעות רצון מהמדינה, הגדול יותר בקרב הערבים מבקרב היהודים. היהודים שבעי רצון בהחלט ממדינתם, שכן 85.5% מהם ב-2013 היו מעדיפים לחיות בה מבכל מדינה אחרת (לוח 2.16). אי-הסיפוק שהערבים חשים הוא דו־ערכי. מצד אחד למעלה ממחציתם (55.5%) מביעים אי-שביעות רצון מחייהם כאזרחים ערבים במדינה, ומן הצד האחר רובם חשים שישראל היא מקום טוב לחיות בו (64.0%) ומעדיפים לחיות בישראל מבכל ארץ אחרת (58.8%). מספרים אלה מאלפים שכן הם מצביעים על שביעות רצון רבה של הערבים על אף ההדרה והאפליה שהם סובלים מהן ועל אף אי-הזדהותם עם ישראל כמדינה יהודית-ציונית. נראה שסיפוק זה מקורו בזיקה חזקה לאדמת ישראל-פלסטין כמולדת, בחבילת ההטבות שהערבים מקבלים בישראל כמדינת רווחה מודרנית, דמוקרטית ויציבה ובהשוואת מצבם למצב העגום של הפלסטינים בעזה, בגדה ובפזורה וכן למצבם הרע של הערבים במדינות ערב.

לוח 2.16 אי-שביעות רצון מהמדינה, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| אינם שבעי רצון מחייהם כאזרחים ישראלים (ע' 153, י' 102) | 34.8 | 56.5 | 47.8 | 55.7 | 21.1 | \* | \* | 11.2 |
| מסכימים שישראל היא מקום טוב לחיות בו (ע' 14) | 74.5\*\*\* | 58.5 | 70.7 | 64.0 | 85.9\*\*\* | 87.8\*\*\*\* | \* | \* |
| מעדיפים לחיות במדינת ישראל מאשר בכל מדינה אחרת בעולם (ע' 15) | 70.9\*\*\* | 54.7 | 63.5 | 58.8 | 85.0\*\*\* | 90.2 | 85.5 | \* |
| ישראל היא ביתם־מולדתם | 62.0\*\* | 46.8 | \* | \* | \* | \* | \* | \* |

\* השאלה לא הוצגה \*\*ב-2006 \*\*\*ב־2007 \*\*\*\*ב־2008

הניכור משתקף גם בשלילת מגעים עם הצד האחר. 39.2% מהערבים ו-41.0% מהיהודים אינם מוכנים שיהיה להם שכן מהצד שכנגד (לוח 2.17). יתרה מזאת, 29.0% (בירידה מ-38.2% ב-2013) מהיהודים אינם מקבלים ערבי כממונה עליהם בעבודה, ו־59.3% הודו שהם נמנעים מלהיכנס ליישובים ערביים. ממצאים אלה חמורים ביותר. סירוב לקבל ערבי כממונה בעבודה מנוגד לנורמות בסיסיות של שוויון, כבוד האדם וזכויות הפרט באתוסים של דמוקרטיה, ליברליזם ושוק חופשי, ואין לו מאומה עם מדינה יהודית־ציונית. אי־כניסתם של כשלוש חמישיות מהיהודים ליישובים הערביים שבתחום הקו הירוק בשל תחושת זרות ופחד מסבה נזק רב ביותר לדו-קיום הערבי-יהודי. שיעור הנמנעים היה גבוה עוד יותר בשלוש השנים שאחרי מהומות אוקטובר 2000 (73.1% ב־2003), ואז הוא כלל גם יסוד של החרמה.

לוח 2.17 דחיית הצד האחר, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| לא מוכנים שיהיה להם חבר יהודי/ערבי (ע' 17) | 15.7 | 27.8 | 20.7 | 24.3 | 31.3 | \* | 37.1 | \* |
| לא מוכנים שיהיה להם שכן יהודי/ערבי (ע' 18, י' 9) | 27.2 | 37.6 | 29.7 | 39.2 | 47.4 | 46.9 | 45.7 | 41.0 |
| לא מוכנים שהממונה עליהם בעבודה יהיה ערבי (י' 10) | \* | \* | \* | \* | 40.3 | 38.0 | 38.2 | 29.0 |
| נמנעים מלהיכנס ליישובים ערביים (י' 26) | \* | \* | \* | \* | 73.1 | 57.6 | 58.0 | 59.3 |

\* השאלה לא הוצגה

כמו באשר לסוגיות הקודמות, גם בסוגיית הניכור אנו מוצאים אצל הערבים החרפה עד 2012 והתמתנות ב-2013 בהשוואה ליציבות או להתמתנות אצל היהודים לאורך זמן. שיעור הערבים שאינם מוכנים שיהיה להם שכן יהודי עלה מ־27.2% ב־2003 ל־37.6% ב־2012, אך ירד ל-29.7% ב-2013, ושוב עלה ל-39.2% ב-2015, ואילו שיעור היהודים שאינם מוכנים שיהיה להם שכן ערבי נשאר ללא שינוי — 47.4%, 46.9%, 45.7% ו-41.0% בהתאמה (לוח 2.17, תרשים 2.4). שיעור הלא שבעי רצון מחייהם כערבים אזרחי המדינה עלה מ־34.8% ל־56.5%, ירד ל-47.8% ושוב עלה ל-55.7% בהתאמה (לוח 2.17). כמו כן שיעור הערבים המעדיפים את ישראל על כל מדינה אחרת צנח מ־74.5% ב־2007 ל־54.7% ב־2012, חזר ועלה ל-63.5% ב-2013 וירד שוב ל-58.8% ב-2015 (לוח 2.16). לעומת זאת, שיעור היהודים המסרבים שערבי יהיה ממונה עליהם בעבודה התייצב על 40.3%, 38.0% ו-38.2% עד 2013 בהתאמה וירד ל-29.0% ב-2015 (לוח 2.17).

תרשים 2.4 לא מוכנים שיהיה להם שכן יהודי/ערבי, ערבים ויהודים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 27.2 | 31.6 | 43 | 38.8 | 37.6 | 29.7 | 39.2 |
| יהודים | 47.4 | 51.4 | 50.7 | 53.9 | 46.9 | 45.7 | 41.0 |

אי-אמון

בחברות שסועות לעומק קיים אי-אמון בסיסי בין קבוצת המיעוט ובין קבוצת הרוב וכן בין קבוצת המיעוט למדינה, שקבוצת הרוב שולטת בה. לקבוצת המיעוט אין אמון בכוונות ובפעולות של קבוצת הרוב ומוסדות המדינה, והיא חוששת מפגיעותיהם, ואילו קבוצת הרוב והמדינה מטילות ספק בנאמנותו של המיעוט למדינה ובנכונותו לשמור על החוק ועל הסדר הציבורי.

במישור האישי, ב־2013 הסכימו 54.2% מהערבים שאי-אפשר לתת אמון ברוב היהודים, ו־41.8% מהיהודים הסכימו שאי-אפשר לתת אמון ברוב הערבים (לוח 2.18).

אי-האמון בין המיעוט לרוב בישראל, כמו בכל חברה שסועה לעומק, הוא מבני. בישראל הוא ניזון מאופייה היהודי־ציוני של המדינה ומהסכסוך עם הפלסטינים, שני נושאים מכריעים השנויים במחלוקת עמוקה בין ערבים ליהודים והיוצרים חשדנות הדדית. מנקודת מבטה המדינה פוטרת את הערבים מגיוס לצבא ומפעילה עליהם פיקוח כדי למנוע פגיעה בביטחון הלאומי ובסדר הציבורי, אך בכך היא ממסדת אי-אמון בסיסי בין שני הצדדים.

לוח 2.18 אי-אמון אישי, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| אי־אפשר לתת אמון ברוב היהודים/האזרחים הערבים (ע' 36, י' 21) | 55.6 | 62.4 | 55.3 | 54.2 | 52.1 | 48.3 | 45.8 | 41.8 |

שיעורי האי־אמון של הערבים והיהודים במוסדות ציבוריים וממלכתיים דומים. שני הצדדים נותנים אמון רב יותר במוסדות ציבור מקצועיים כגון שירותי הבריאות ובתי המשפט מבמוסדות פוליטיים כגון הכנסת והממשלה. האי־אמון של הערבים במוסדות הבריאות עמד על 15.6%, לעומת 63.7% בכנסת, והאי-אמון של היהודים היה 23.0% ו־54.7% בהתאמה (לוח 2.19).[[40]](#footnote-40)

האי־אמון של הערבים בממשלה (67.8%) היה גדול יותר מהאי־אמון של היהודים (55.7%), מאחר שממשלת הימין-ימין רדיקלי בעת עריכת המחקר במאי-יולי 2015 ייצגה באופן בולט יותר את היהודים מאשר את הערבים. ואולם שיעור האי־אמון של הערבים בממשלה היה נמוך מזה של היהודים בשמאל המתון (78.1%) ובשמאל (90.5%).

לוח 2.19 אי-אמון במוסדות, ערבים ויהודים, 2003, 2011, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2011 | 2013 | 2015 | 2003 | 2011 | 2013 | 2015 |
| אין להם אמון במוסדות הבריאות (ע' 70, י' 43) | 6.7 | 15.0 | 18.7 | 15.6 | 15.6 | 12.0 | 18.1 | 23.0 |
| אין להם אמון בבתי המשפט (ע' 72, י' 45) | 27.5 | 41.6 | 38.7 | 37.9 | 29.9 | 35.3 | 35.9 | 38.1 |
| אין להם אמון בכנסת (ע' 74, י' 47) | 58.3 | 64.6 | 66.3 | 63.7 | 64.2 | 64.4 | 51.8 | 54.7 |
| אין להם אמון בממשלה (ע 75, י' 48) | 71.5 | 70.4 | 73.1 | 67.8 | 57.2 | 50.4 | 51.8 | 55.7 |

במדדי 2008, 2012 ו-2015 נבדק האמון במוסדות אחרים. גם כשמדובר במוסדות אלה, שיעור הערבים שאינם נותנים בהם אמון גדול יותר משיעור היהודים, ובשנת 2012 הגיע הפער לכמעט פי שניים כשמדובר במוסדות להשכלה גבוהה, במשטרה ובשלטון המקומי (לוח 2.20). הן אצל הערבים, הן אצל היהודים האי־אמון במוסדות שלטון כמו משטרה (64.7% מהערבים ו־36.0% מהיהודים ב-2012) גדול יותר מהאי־אמון במוסדות מקצועיים כמו המוסדות להשכלה גבוהה (25.8% ו־12.1%, בהתאמה). העלייה ב-2015 באי-אמון של היהודים במוסדות להשכלה גבוהה ובמשטרה הביאה לצמצום בפערי האי-אמון בין במוסדות אלה ערבים ליהודים.

הרוב של 63.2% מהערבים ב-2012 (לעומת 29.8% מהיהודים) שאין להם אמון בשלטון המקומי ראוי לציון מיוחד. במקרה זה האי־אמון של הערבים הוא במנהיגים שלהם, ולא במוסדות שבשליטה יהודית. השלטון המקומי הערבי עני במשאבים, אינו מספק שירותים בסטנדרטים מספקים, סובל משחיתות ומנפוטיזם חמולתי ולכן אינו זוכה באמון של רוב הציבור הערבי.

לוח 2.20 אי־אמון במוסדות, ערבים ויהודים, 2008, 2012, 2015 (באחוזים)

|  |  |  |  |  |  |  |
| --- | --- | --- | --- | --- | --- | --- |
|  | ערבים | | | יהודים | | |
|  | 2008 | 2012 | 2015 | 2008 | 2012 | 2015 |
| אין להם אמון בשלטון המקומי | 57.4 | 63.2 | \* | 41.9 | 29.8 | \* |
| אין להם אמון במוסד לביטוח לאומי | 42.5 | 46.1 | \* | 37.4 | 41.1 | \* |
| אין להם אמון במוסדות להשכלה גבוהה (ע' 71, י' 44) | 33.9 | 25.8 | 20.8 | 17.9 | 12.1 | 21.1 |
| אין להם אמון במשטרה (ע' 73, י' 46) | 59.2 | 64.7 | 64.2 | 49.8 | 36.0 | 51.9 |

מגמת השינוי באי־האמון האישי אצל הערבים היא מורכבת. האי־אמון של הערבים ביהודים בשנים 2015-2003 נשאר יציב – מ־55.6% ב-2003 ל-54.2% ב-2015 וכך היה במשך העשור חוץ מב-2012 (62.4%) (לוח 2.19, תרשים 2.5). לעומת זאת האי־אמון שלהם ברוב המוסדות עלה: כך בשירותי הבריאות (מ-6.7% ב-2003 ל-15.6% ב-2015), בבתי המשפט (מ-27.5% ל-37.9%), בכנסת (מ-58.3% ל-63.7%), בשלטון המקומי (מ-57.4% ב-2008 ל-63.2% ב-2012), במוסד לביטוח לאומי (מ-42.5% ל-46.1% בהתאמה) ובמשטרה (מ-59.2% ב-2008 ל-64.2% ב-2015) (לוחות 2.20, 2.21).

גם אצל היהודים מגמת השינוי מורכבת. לכמחצית מהם לא היה אמון בערבים בשנים 2015-2003. אך בכל הנוגע לאי-אמון במוסדות שלטון נמצאו אצלם עליות וירידות: כך ניכרה עלייה באי-אמון בבתי המשפט (מ־29.9% ב-2003 ל־38.1% ב-2015) ובמוסד לביטוח לאומי (מ-37.4% ב-2008 ל-41.1% ב-2012), לעומת יציבות באי-אמון במשטרה (מ־49.8% ב-2008 ל־51.9% ב-2015), במוסדות להשכלה גבוהה (מ-17.9% ב-2008 ל-21.1% ב-2015), בכנסת (מ-64.2% ב-2003 ל-54.7% ב-2015) ובממשלה (מ-57.2 ב-2003 ל-55.7% ב-2015) (לוחות 2.20, 2113).

תרשים 2.5 מאמינים שאי-אפשר לתת אמון ברוב היהודים/האזרחים הערבים, ערבים ויהודים, 2015-2003 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 55.6 | 57.3 | 54.8 | 55.6 | 62.4 | 55.3 | 54.2 |
| יהודים | 52.1 | 56.4 | 45.3 | 51.8 | 48.3 | 45.8 | 41.8 |

פרק 3

קיפוח, איומים, זיכרון קיבוצי

קיפוח

הערבים בישראל הם מיעוט המופלה לרעה בהקצאת משאבים, בייצוג בשלטון, בשירותים העירוניים, בשוק העבודה, ביחס מצד הרוב היהודי ובתחומים רבים אחרים. לפי דוח העוני של המוסד לביטוח לאומי שיעור המשפחות העניות בישראל עלה מ־18.0% ב־1999 ל־19.4% ב־2012 וירד ל-18.6% ב-2013, ואילו שיעור המשפחות הערביות העניות עלה במידה רבה יותר — מ־42.3% ל־54.3% וירד ל-47.4% בהתאמה.[[41]](#footnote-41) תחולת העוני בקרב הערבים גדולה פי שלושה וחצי מזו שבאוכלוסייה היהודית, והיא גם החמירה במרוצת השנים. שיעור האבטלה ביישובים ערביים גדול פי כמה מהממוצע הארצי העומד על 6%. לפ דוח שירות התעסוקה מינואר 2014, שיעור דורשי העבודה ב-44 היישובים שאוכלוסייתם מנתה יותר מ-2,000 נפש נע בין 16.3% ל-55.0%, וכולם היו יישובים ערביים.[[42]](#footnote-42) לפי הסיווג הרשמי של היישובים בישראל לאשכולות חברתיים־כלכליים (עשירונים של רמת פיתוח אנושי) – סיווג שהלשכה המרכזית לסטטיסטיקה עורכת כל כמה שנים – רוב היישובים הערביים נמנים עם האשכולות הנמוכים.[[43]](#footnote-43) 69 המועצות המקומיות הערביות המסווגות התחלקו ל-28 באשכולות הנמוכים ביותר 2-1, 38 באשכולות 3-4 ו-3 באשכולות 6-5.[[44]](#footnote-44) רק 28.7% ממסיימי תיכון בשנת 2002-2003 הגרים ביישובים ערביים השייכים לאשכולות 2-1 המשיכו ללימודים גבוהים בתוך שמונה שנים, ו-45.7% מן הגרים ביישובים השייכים לאשכולות 4-3.[[45]](#footnote-45) ממחקר שנערך ב-2009 עולה כי:

17% מהנשאלים הערבים שמקומות העבודה שלהם ממוקמים במגזר היהודי דיווחו על אפליה מגזרית, 10% מהערבים בישובים המעורבים דיווחו על אפליה מגזרית, ו-9% מהמועסקים בישובים הערבים. ממצאים אלה אימתו את הציפיות שהיקף תחושות האפליה בעבודה של ערבים המועסקים במגזר היהודי גבוה במידה ניכרת מהיקף תחושות האפליה בעבודה של ערבים המועסקים במגזר הערבי.[[46]](#footnote-46)

ואולם המציאות מורכבת יותר מהתמונה שהמדדים הרשמיים הללו ונתונים אחרים המעידים על פער חברתי-כלכלי גדול בין האוכלוסייה הערבית לאוכלוסייה היהודית מציירים. כדי לאזן את התמונה נציין שבמגזר הערבי מתחוללת ניידות חברתית מרשימה, המתבטאת בעלייה במשך השנים ברמת ההשכלה, ובייחוד בהשכלה הגבוהה. ערבים רבים לומדים בחוץ לארץ (כולל הגדה המערבית), ונוצר מעמד בינוני רחב הכולל לא רק אקדמאים, אלא גם בעלי מקצועות חופשיים ועוסקים זעירים.[[47]](#footnote-47) תכניות ציבוריות וממשלתיות פועלות להשמת אקדמאים ערבים בכלכלה היהודית בהתאם לכישוריהם, לשיתוף פעולה כלכלי ערבי-יהודי, להגדלת שיעורי הלמידה של ערבים במוסדות להשכלה גבוהה בישראל ולמאבק באפליה בשוק העבודה על בסיס לאומי. התפיסה שביסוד המאמצים הללו גורסת שקידום כלכלי של הציבור הערבי (גידול בהשתתפות בשוק העבודה, העלאת רמת ההשכלה, ניצול יעיל של המשאב האנושי הערבי) יעלה את התפוקה המקומית הגולמית של המדינה ויקנה שקט ויציבות ביחסי ערבים-יהודים.[[48]](#footnote-48)

ממחקר המדד עולה שבין חמישית לרבע מהאוכלוסייה הערבית מורכבת ממשפחות של עקורים (פליטים פנימיים); כשתי חמישיות מהמשפחות הערביות סבלו מהפקעת אדמות (שהן כשלוש חמישיות מהמשפחות שבבעלותן היו אדמות); ולחמישית בערך יש קרוב מהמשפחה המורחבת שנעשה פליט במלחמת 1948 (לוח 3.1). אלה הן התנסויות משפחתיות שליליות, שעל פי המחקר משפיעות השפעה שלילית על עמדות הערבים כלפי היהודים והמדינה.

ואולם גם היהודים חשים פגועים מהעם הפלסטיני ומהאומה הערבית, שהאזרחים הערבים הם חלק אינטגרלי מהם. 29.8% מקרב היהודים ב-2012 דיווחו שהם אישית או שאדם קרוב אליהם נפגעו במלחמה או בפעולות טרור בעשר השנים האחרונות. מדובר בחוויה מכוננת, אך ממחקר המדד מתברר שהשפעתה על עמדות היהודים כלפי האזרחים הערבים אינה ברורה.

לוח 3.1 התנסויות שליליות של המשפחה, ערבים ויהודים, 2003, 2012, 2013, 2015 (באחוזים)

|  |  |  |  |  |  |
| --- | --- | --- | --- | --- | --- |
|  | ערבים | | | | יהודים |
|  | 2003 | 2012 | 2013 | 2015 | 2012 |
| הופקעו אדמות ממשפחתם (ע' 185) | 45.9 | 44.6 | 37.6 | 40.4 |  |
| ממשפחת עקורים (ע' 186) | 20.3 | 18.8 | 22.0 | 25.3 |  |
| בני משפחתם נעשו פליטים במלחמת 1948 | \* | 22.1 | \* | \* |  |
| הם או אדם קרוב אליהם נפגעו באופן אישי במלחמה או בפעולות טרור בעשר השנים האחרונות |  |  |  |  | 29.8 |

\* השאלה לא הוצגה

אך באיזו מידה האזרח הערבי כפרט חש ביחס רע מצד היהודים והמדינה? 26.7% מהערבים דיווחו שנפגעו אישית פעם אחת או יותר מאיומים, מהשפלות או ממכות מצד יהודים, ו־48.9% דיווחו שנתקלו אישית פעם אחת או יותר באפליה מצד יהודים או מוסדות המדינה (לוח 3.2).

לוח 3.2 התנסויות אישיות שליליות, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| נפגעו אישית פעם אחת או יותר מאיומים, מהשפלות או ממכות מצד יהודים/אזרחים ערבים (ע' 171, י' 109) | 19.4 | 26.4 | 22.7 | 26.7 | 14.9 | 18.8 | 18.7 | 20.5 |
| נתקלו באופן אישי פעם אחת או יותר באפליה מצד יהודים או מוסדות מדינה (ע' 172) | 44.9 | 52.5 | 52.9 | 48.9 |  |  |  |  |
| בשלוש השנים האחרונות הוטרדו על ידי השלטונות בשל השתתפות בפעולות מחאה (ע' 173) | 3.7 | 8.5 | 10.3 | 12.0 |  |  |  |  |
| בשלוש השנים האחרונות נפגעה פרנסתם בשל השתתפות בפעולות מחאה (ע' 174) | 3.5 | 6.1 | 9.1 | 11.5 |  |  |  |  |

מקרב כלל הערבים 12.0% דיווחו גם על הטרדה על ידי השלטונות ו-11.5% על פגיעה בפרנסה בשל השתתפות בפעולות מחאה (14.3% סבלו מהטרדה או מפגיעה בפרנסה). שיעור החשים שהשלטונות הטרידו אותם בשל השתתפות בפעולות מחאה גבוה יותר בקרב ערבים שהשתתפו במחאות למיניהן: השלטונות הטרידו 18.4% מהערבים שהשתתפו בעצרות יום האדמה, 19.3% מהמשתתפים בהפגנות ובתהלוכות חוקיות, 20.7% מהמשתתפים ביום הזיכרון לנכבה, ו־30.0% מהמשתתפים בהפגנות ובתהלוכות לא חוקיות. שיעורים משתנים אלה מעידים על הבחנה בפיקוח של השלטונות בין פעילים ערבים לפי עצימות מחאתם וכן על מודעות של הערבים אליה.

לעומת 26.7% מהערבים שנפגעו מיהודים, 20.5% מהיהודים מדווחים שנפגעו אישית מאיומים, השפלות או מכות מצד אזרחים ערבים (לוח 3.2). על שיעורי פגיעה גבוהים קצת יותר מדווחים יהודים שאינם משלימים עם קיומו של מיעוט ערבי במדינת ישראל (36.8%), שאין להם אמון בערבים (28.5%), שאינם מוכנים שיהיה להם שכן ערבי (29.1%), חרדים (41.9%) ודתיים (36.6%), אנשי ימין מתון (27.6%) או ימין (31.2%), ובייחוד, כצפוי, גברים (26.4%) וצעירים בני 21-18 (45.2%), בני 24-22 (38.9%), בני 30-25 (46.2%), בני 35-31 (33.3%), ובני 40-36 (29.4%), שכן אלה מזדמנים יותר עם צעירים ערבים במרכזי בילוי (כמו מועדונים וחופי רחצה). היות שעל כל ערבי בוגר יש 5 יהודים בוגרים, המספר המוחלט של יהודים שנפגעים מאזרחים ערבים גדול מי כמה ממספר הערבים שנפגעים מיהודים. שיעורים אלה מלמדים על תהליך ההעצמה שעובר המיעוט הערבי בישראל ועל אופיו הלא כנוע והלוחמני. אף שהיהודים הם רוב שליט חזק, הם נפגעים מערבים וחשים אי-נוחות ואי־ביטחון במפגשים מסוימים אִתם. תחושה זו גם יכולה לסייע להסביר מדוע 59.3% מהם דווחו על הימנעות מלהיכנס ליישובים ערביים בתחום הקו הירוק.

את ההתנסויות האישיות השליליות הללו של ערבים ויהודים מאזנות במידה רבה התנסויות אישיות חיוביות. 58.3% מהערבים ו-18.8% מהיהודים קיבלו עזרה אלה מאלה, ו־72.6% ו־26.8% (בהתאמה) בילו זמן אלה עם אלה (לוח 3.3). מדובר בשיעורים גבוהים ביותר של מגעים בין־קבוצתיים בחברה שסועה לעומק כמו ישראל, והם מעידים על קיומם של יחסי גומלין טובים למדי ועל סולידריות לא מבוטלת למרות הניכור ההדדי והמחלוקות הקשות.

לוח 3.3 התנסויות אישיות חיוביות, ערבים ויהודים, 2008, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2008 | 2012 | 2013 | 2015 | 2008 | 2012 | 2013 | 2015 |
| קיבלו עזרה מיהודים/מערבים (ע' 169, י' 106) | 46.2 | 48.5 | 62.2 | 58.3 | 16.4 | 20.1 | 12.3 | 18.8 |
| בילו זמן עם יהודים/ערבים (ע' 170, י' 107) | 44.2 | 68.7 | 79.3 | 72.6 | 22.2 | 29.7 | 26.6 | 26.8 |

עוד סוגיה שיכולה לאזן את תחושת הקיפוח היא חשבון העלות-תועלת של חיי המיעוט הערבי בישראל. לצד הפגיעות בהם, ישראל גם מעניקה לערבים חבילה של הטבות: נגישות לסגנונות חיים מודרניים, דמוקרטיה, שירותי רווחה, ניעות חברתית, שלטון חוק ויציבות. כצפוי, ארבע חמישיות (80.8% ב-2012) מהיהודים מעריכים שמאז הקמתה עשתה המדינה לאזרחים הערבים דברים טובים יותר מדברים רעים (לוח 3.4). בכך מודים רק שתי חמישיות (41.9%) מהערבים. על שאלה בנוסח אחר שהוצגה ב-2010 סירבו לענות יותר ממחצית (51.1%) מהערבים. יש להניח שרוב הלא משיבים התקשו לערוך מאזן בין הטוב והרע של חיים בישראל או סביר יותר שהתקשו להודות שהמאזן הוא חיובי.

לוח 3.4 דברים טובים/רעים שעשתה המדינה לערבים בישראל, ערבים ויהודים, 2013-2010 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | ערבים | | | | יהודים | | |
|  | 2010 | 2011 | 2012 | 2013 | 2010 | 2011 | 2012 |
| מאז קום המדינה עשו המדינה והיהודים לערבים בישראל:  בעיקר דברים טובים  בעיקר דברים רעים  דברים טובים ודברים רעים במידה שווה  אין תשובה | 4.8  22.8  21.4  51.1 | \* | \* |  | 45.4  8.6  38.3  7.6 | \* | \* |
| מאז הקמתה עשתה ישראל לאזרחים הערבים דברים טובים יותר מדברים רעים (ע' 49, י' 47) | \* | 38.5 | 42.2 | 41.9 | \* | 78.5 | 80.8 |

\* השאלה לא הוצגה

במהלך מסע הבחירות לכנסת ב-2015 נשמעו התבטאויות מצד אישי ציבור יהודים שעלולות היו להשתמע כגזעניות נגד האזרחים הערבים. ראש המפלגה החדשה "כולנו" משה כחלון הצהיר שלא יצטרף לקואליציה שתישען על קולות הערבים. כוונתו הייתה שלא יחבור לקואליציה שמאל-מרכז שתזדקק לתמיכה של הרשימה המשותפת (כנראה תמיכה מבחוץ כמו שהיה בממשלת רבין ב-1995-1993). אמירה זו יכולה להתפרש כפסילה פוליטית גורפת של האזרחים הערבים. אכן 82.6% מהערבים פרשו את ההצהרה הזו כגזענית לעומת רק 38.7% מהיהודים (לוח 3.5).

בעוד שהצהרת כחלון לא עמדה למבחן המציאות כי לא הייתה אפשרות להקים קואליציה שמאל-מרכז, קריאת ראש הממשלה ביום הבחירות לתומכיו ללכת להצביע כי הערבים מצביעים בכמויות גדולות בסיוע אנשי שמאל זכתה להדים רבים וחזקים. היא הצליחה להגדיל את שיעור ההצבעה לליכוד עד כדי מניעת מהפך שלטוני, ושלא במתכוון וכתגובת נגד גם הגדילה את שיעור ההצבעה לרשימה המשותפת. ההצהרה גונתה כגזענית גם על-ידי הקהילה הבינלאומית, כולל נשיא ארצות הברית ברק אובמה. אין להתפלא ש-85.8% מהערבים רואים בהכרזה זו אמירה גזענית, אך יש להתפלא שרק 42.2% מהיהודים רואים אותה כך.

עמדת היהודים כלפי שתי האמירות הללו מושפעת באופן ברור על-ידי הזרם הפוליטי שאליו הם משתייכים. על הרצף ימין-מרכז-שמאל הגינוי הוא גדול יותר ככל שמתקרבים לשמאל – 17.0% מתומכי הימין לעומת 93.0% מתומכי השמאל מתייגים את קריאת ראש הממשלה כגזענית (לוח 3.6). פער זה חושף את עמקות השסע הפוליטי בין ימין ושמאל בארץ, העדר רוב יהודי שמגנה את האמירה הזו מגלה שגוש השמאל-מרכז הוא מיעוט בציבור היהודי, וכי מיעוט היהודים מקרב הימין שמגנים את דברי ראש הממשלה מצביע על אובדן הליברליות והרגישות לשוויון אזרחי של הימין.

לוח 3.5 הגדרת אמירות שנאמרו במערכת הבחירות לכנסת ב-2015 כגזעניות, ערבים ויהודים, 2015 (באחוזים)

|  |  |  |
| --- | --- | --- |
|  | ערבים | יהודים |
|  | 2015 | 2015 |
| ההצהרה של ראש "כולנו" כחלון שלא יצטרף לקואליציה שנשענת על קולות הערבים (ע' 69, י' 42) | 82.6 | 38.7 |
| קריאת ראש הממשלה נתניהו לתומכיו ללכת להצביע כי הערבים מצביעים במספרים גדולים (ע' 68, י' 41) | 85.8 | 42.2 |

לוח 3.6 הגדרת אמירות שנאמרו במערכת הבחירות לכנסת ב-2015 כגזעניות לפי זרם פוליטי, יהודים, 2015 (באחוזים)

|  |  |  |  |  |  |
| --- | --- | --- | --- | --- | --- |
|  | יהודים | | | | |
|  | 2015 | | | | |
|  | ימין | ימין מתון | מרכז | שמאל מתון | שמאל |
| ההצהרה של ראש "כולנו" כחלון שלא יצטרף לקואליציה שנשענת על קולות הערבים (י' 42) | 17.5 | 25.8 | 50.6 | 77.0 | 86.0 |
| קריאת ראש הממשלה נתניהו לתומכיו ללכת להצביע כי הערבים מצביעים במספרים גדולים (י' 41) | 17.0 | 27.6 | 57.7 | 89.0 | 93.0 |

הערבים והיהודים מדווחים על שינויים מורכבים במשך הזמן במגע השלילי והחיובי עם הצד האחר. שיעור המדווחים על היפגעות אישית מאיומים, מהשפלות או ממכות מאנשים מהצד האחר עלה בקרב הערבים מ־19.4% ב־2003 ל-29.4% ב-2009, ירד ל־22.7% ב־2013 ושוב עלה ל-26.7% ב-2015; בקרב היהודים הדיווחים על פגיעות כאלה עלו מ־14.9% ב-2003 ל-20.2% ב-2009, ל-18.7% ב-2013 ול-20.5% ב-2015 (לוח 3.2, תרשים 3.1). שיעור הערבים שהשלטונות הטרידו אותם בשל פעולות מחאה עלה מ־3.7% ב־2003 ל־8.5% ב־ 2012, ל-10.3% ב-2013 ול-12.0% ב-2015, ושיעור מי שנתקלו באפליה מצד יהודים או מוסדות המדינה עלה מ-44.9% ל־52.5% ול-52.9%, וירד ל-48.9% בהתאמה (לוח 3.2). אך גם האיזון עם התנסויות אישיות חיוביות גדל. באותו פרק זמן עלה באופן מרשים שיעור הערבים שבילו זמן עם יהודים מ־44.2% ל־68.7% ול-79.3%, אך ירד ל-72.6% ב-2015, וגם שיעור היהודים שבילו זמן עם ערבים עלה במקצת מ־22.2% ל־29.7%, ל-26.6% ול-26.8% (לוח 3.3).

תרשים 3.1 נפגעו אישית מאיומים, מהשפלות או ממכות מהצד האחר, ערבים ויהודים, 2015-2003 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 19.4 | 25.3 | 29.4 | 25.8 | 26.4 | 22.7 | 26.7 |
| יהודים | 14.9 | 16.4 | 20.2 | 17.6 | 18.8 | 18.7 | 20.5 |

איומים

מאפיין עיקרי של חברות שסועות לעומק הוא תחושת איום קשה של הקבוצות משני צדי קו השסע. ואכן הערבים והיהודים מרגישים מאוימים באופן חמור, והזיכרון הקיבוצי של הנכבה על משמעותה הכפולה — כישלון מחפיר של ההתקפה הערבית לחיסול הישות היהודית והאסון הכבד שפקד את הפלסטינים בעקבות התבוסה — והמשך הסכסוך האלים בין ישראל לעולם הערבי מזינים את האיומים ההדדיים.

רוב הערבים חוששים מפגיעה בהם כקולקטיב. החששות כוללים פגיעה חמורה בזכויות היסוד שלהם (67.9%), אלימות מצד המדינה (67.1%), אלימות מצד הימין הרדיקלי (80.0% ב־2011), הפקעת אדמות המונית (69.6%), טרנספר (54.5%) וסיפוח חלק מיישובי המשולש לפלסטין כאשר תקום (53.5%) (לוח 3.7). איומים אלו אמנם מעוגנים בזיכרון הקיבוצי, בניסיון העבר ובדיבורים מפי אנשי ציבור, אך ככלל סיכוייהם להתגשם מועטים. גם האיום שמשמיע ראש מפלגת ישראל ביתנו אביגדור ליברמן לספח חלק מיישובי המשולש למדינה פלסטינית עתידית לא נראה בר ביצוע משום שהוא מחייב עמידה בשני תנאים שהיתכנותם קלושה: הסכמה של המדינה הפלסטינית לסיפוח המשולש אליה, והסכמה של תושבי המשולש לוותר על אזרחותם הישראלית.[[49]](#footnote-49)

לוח 3.7 איומים קולקטיביים, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| חוששים מפגיעה חמורה בזכויות האזרחים הערבים (ע' 40) | 71.1 | 77.8 | 70.7 | 67.9 |
| חוששים מהפקעות רבות מאוד של אדמות הערבים (ע' 41) | 79.2 | 79.5 | 78.2 | 69.6 |
| חוששים מסיפוח המשולש למדינת פלסטין (ע' 43) | 50.6 | 66.5 | 53.6 | 53.5 |
| חוששים מטרנספר (ע' 44) | 55.4 | 68.0 | 58.4 | 54.5 |
| חוששים מאלימות של המדינה נגד ערבים (ע' 42) | 71.1 | 75.9 | 67.0 | 67.1 |
| חוששים מאלימות של הימין היהודי הקיצוני נגד ערבים | \* | 80.0\*\* | \* |  |

\* השאלה לא הוצגה \*\* ב־2011

ברמה האישית, לעומת זאת, מיעוט לא מבוטל של ערבים חושש מהטרדת השלטונות (29.3%) ומפגיעה בפרנסתו (31.0%) אם ישתתף בפעולות מחאה (לוח 3.8). זהו חשש סביר שהיתכנותו גוברת ככל שהמחאה שהאזרחים הערבים מעורבים בה נעשית יותר ויותר אלימה ובלתי חוקית.

לוח 3.8 איומים אישיים, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| חוששים שהשלטונות יטרידו אותם בשל השתתפות בפעולות מחאה (ע' 175) | 18.8 | 21.9 | 24.9 | 29.3 |
| חוששים שפרנסתם תיפגע בשל השתתפות בפעולות מחאה (ע' 176) | 20.4 | 22.0 | 26.4 | 31.0 |

בדומה לערבים, גם ליהודים יש חששות קולקטיביים כבדים מפני האזרחים הערבים. רוב היהודים חוששים שהאזרחים הערבים מסכנים את המדינה בשל שיעור הילודה הגבוה שלהם (51.1% ב-2012), מאבקם נגד אופייה היהודי של המדינה (61.2% ב-2015), האפשרות שיפתחו במרד עממי (63.4% ב-2015) ותמיכתם בפלסטינים שבעיני היהודים נחשבים אויבים (73.5% ב-2015) (לוח 3.9). כמו האיומים שחשים הערבים, גם היתכנותם של איומים אלה, שמזינים אותם דיבורים ומעשים מזדמנים, היא נמוכה. ישראל היא מדינה חזקה עם מנגנוני ביטחון יעילים והיהודים הם רוב נחוש, כך שיש בידיהם די כוח לבלום סכנות מעין אלה אם יתפתחו.

לוח 3.9 איומים קולקטיביים, יהודים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| האזרחים הערבים מסכנים את המדינה בגלל הילודה הגבוהה שלהם | 70.1 | 51.5 | \* | \* |
| האזרחים הערבים מסכנים את המדינה בגלל מאבקם לשינוי אופייה היהודי של המדינה (י' 27) | 71.8 | 64.9 | 59.4 | 61.2 |
| האזרחים הערבים מסכנים את המדינה בגלל שהם עלולים לפתוח במרד עממי (י' 29) | 73.8 | 63.8 | 60.6 | 63.4 |
| האזרחים הערבים מסכנים את המדינה בגלל תמיכתם במאבק של העם הפלסטיני (י' 28) | 83.1 | 76.0 | 67.5 | 73.5 |

תחושות האיום הקשות הללו המקננות בלבם של ראשי המדינה והציבור היהודי מקטינות את נכונותם לשנות באופן יסודי את מעמדו של המיעוט הערבי. הן מחזקות את האידאולוגיה שישראל היא דמוקרטיה מתגוננת בכל הקשור הן לביטחונה והן לצביונה הלאומי, ועל כן מוצדק לנקוט צעדי מנע כבדי משקל שמטרתם לסכל את הסכנות הנשקפות לה.

תחושת האיום של הערבים פחתה בשנים 2013 ו-2015, חוץ מחשש של הטרדת השלטונות. החשש הקולקטיבי של הערבים מפני טרנספר עלה בהתמדה מ־55.4% ב־2003 ל־68.0% ב-2012, אך ירד ל-58.4% ב-2013 ול-54.5% ב-2015 (לוח 3.7, תרשים 3.2). החשש מפני סיפוח המשולש למדינה פלסטינית כשתקום עלה מ-50.6% ב-2003 ל-66.5% ב-2012 אך ירד ל-53.6% ב-2013 ול-53.5% ב-2015 (לוח 3.7). לעומת זאת, החשש האישי מפני הטרדת השלטונות בשל השתתפות בפעולות מחאה עלה מ-18.8% ל-26.5% ב-2011, ירד ל-21.9% ב-2012 ול-24.9% ב-2013 וזינק ל-29.3% ב-2015 (לוח 3.8). זאת בגלל הגברת המחאה הערבית ותגובת הנגד של השלטונות.

אצל היהודים הפחד היה יציב בשנים 2011-2003 וירד בשנים 2015-2012. חשש היהודים מפני מאבק הערבים נגד אופייה היהודי של המדינה שהיה קצת מעל ל-70% בין 2003 ל-2011 ירד ל־64.9% ב-2012, ל-59.4% ב-2013 ול-61.2% ב-2015, והחשש מפני מרד עממי של האזרחים הערבים פחת מ־73.8% ל־63.8%, ל-60.6% ול-63.4% בהתאמה (לוח 3.9, תרשים 3.3).

תרשים 3.2 חוששים מטרנספר, מסיפוח המשולש לפלסטין ומהטרדת השלטונות, ערבים, 2015-2003 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| חוששים מטרנספר | 55.4 | 60 | 61.9 | 65 | 68 | 58.4 | 54.5 |
| חוששים מסיפוח המשולש לפלסטין | 50.6 | 62.1 | 61.0 | 67.0 | 66.5 | 53.6 | 53.5 |
| חוששים מהטרדת השלטונות | 18.8 | 27 | 22.8 | 26.5 | 21.9 | 24.9 | 29.3 |

תרשים 3.3 חוששים ממרד עממי וממאבק לשינוי אופייה של המדינה, יהודים, 2015-2003 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| חוששים ממאבק לשינוי אופייה של המדינה | 71.8 | 71.3 | 70.6 | 71.1 | 64.9 | 59.4 | 61.2 |
| חוששים ממרד עממי | 73.8 | 68.4 | 67.3 | 68.9 | 63.8 | 60.6 | 63.4 |

זיכרון קיבוצי

השסע בזיכרון הקיבוצי הוא קרוב לוודאי העניין המפלג ביותר בין ערבים ליהודים. הוא מתבטא, בין השאר, בתפיסה למי שייכת הארץ, במוסריות ההתנהגות של כל צד ובצדקת המלחמות שכל צד מזדהה עמן. בליבת הזיכרון הקיבוצי ניצבים שני אירועים מכוננים: הנכבה הפלסטינית בקרב הערבים והשואה היהודית בקרב היהודים.

האזרחים הערבים מקבלים את הנרטיב הפלסטיני של הסכסוך הישראלי-ערבי. רוב הערבים רואים בציונות תנועה קולוניאלית גזענית וביהודים מתנחלים זרים שגזלו את הארץ מהערבים (לוח 3.10). יתרה מזו, 54.7% מהערבים רואים ביהודים צלבנים שהשתלטו על הארץ אך בעתיד יסתלקו ממנה, ובעקבות כך תחזור פלסטין לבעליה הערבים.

לוח 3.10 זכויות היסטוריות ולאומיות על הארץ, ערבים, 2007, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2007 | 2012 | 2013 | 2015 |
| הציונות היא תנועה קולוניאלית וגזענית (ע' 115) | \* | 85.3 | 75.5 | 77.1 |
| היהודים הם מתנחלים זרים שגזלו את אדמות הארץ מהערבים | 77.5 | 75.7\*\*\* | \* | \* |
| היהודים בישראל הם מתיישבים זרים שאינם משתלבים באזור, סופם לעזוב, והארץ תחזור לפלסטינים (ע' 116) | 62.5\*\* | 57.0 | 47.3 | 54.7 |

\* השאלה לא הוצגה \*\* ב־2011 \*\*\* ב־2010

היהודים לעומתם מקבלים את הנרטיב הציוני. מעל לשלוש חמישיות (62.0%) מהיהודים מאמינים שהפלסטינים הם ערבים שהתיישבו בארץ ישראל השייכת לעם היהודי, ומעל לשלוש חמישיות (61.8%) אף סבורים שלפלסטינים אין זכויות לאומיות על הארץ מאחר שאינם תושביה המקוריים (לוח 3.11). כמו שרוב האזרחים הערבים שוללים את הזכויות הלאומיות של היהודים ורואים בעצמם את אוכלוסייתה המקורית של הארץ, כך היהודים שוללים את הזכויות הלאומיות של הערבים ורואים בעצמם את אוכלוסייתה המקורית של הארץ.

לוח 3.11 זכויות היסטוריות ולאומיות על הארץ, יהודים, 2011, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2011 | 2012 | 2013 | 2015 |
| הפלסטינים הם ערבים שהתיישבו בארץ ישראל השייכת לעם היהודי (י' 53) | 65.5 | 64.2 | 58.7 | 62.0 |
| לפלסטינים אין זכויות לאומיות על הארץ כי הם אינם תושביה המקוריים (י' 54) | 61.7 | 60.5 | 61.1 | 61.8 |

הנרטיב של בלעדיות הבעלות על הארץ מוביל כל צד להאשים את הצד האחר באחריות לסכסוך ההיסטורי שבין היהודים לפלסטינים. רוב של 68.2% מהערבים מאשימים את היהודים בסכסוך, ורוב של 72.2% מהיהודים מאשימים בכך את הפלסטינים (לוח 3.12). עם זאת רוב עצום מהערבים (83.2% ב־2011) ומהיהודים (74.2% ב־2012) מסכימים שיש ללמד את תולדות הסכסוך מנקודת המבט של שני הצדדים. לא ברור עד כמה גישה זו מראה על פתיחות וסובלנות, משום שכל צד יכול לצאת ידי חובה בהצגה לא נאותה של העמדה האחרת בספרי הלימוד שלו.

לוח 3.12 אשמה בסכסוך בין היהודים לפלסטינים, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| היהודים/הפלסטינים הם האשמים העיקריים בסכסוך הממושך בינם לפלסטינים/ליהודים (ע' 113, י' 84) | 61.1 | 77.2 | 64.8 | 68.2 | 64.8 | 68.6 | 59.6 | 72.2 |

הערבים והיהודים חלוקים ביניהם בנוגע למלחמת 1948. רוב האזרחים הערבים (70.5% ב-2015) מאשימים את היהודים בנכבה (לוח 3.13) בעודם מתמקדים בתוצאותיה ומתעלמים מסיבותיה. מנקודת מבטם הפלסטינים דחו את החלטת החלוקה של האומות המאוחדות מסיבה מוצדקת — התנגדות לגזלת הארץ מהערבים (בין השאר מאחר שב־1880 הם היו 95% מתושבי הארץ, וב־1947 — 67%, אך לפי תכנית החלוקה היו אמורים לקבל רק 45% משטח פלסטין); והמתקפה הערבית הייתה מוצדקת היות שנועדה להשיב את הגזלה לבעליה ולשים קץ לעוול שבעצם הקמת מדינת ישראל.[[50]](#footnote-50) רוב היהודים (61.6% ב-2008), לעומת זאת, מאשימים את הפלסטינים בנכבה ומדגישים יותר את הסיבות להתרחשותה (דחיית החלטת החלוקה של האומות המאוחדות ופתיחה בהתקפה לחיסול המדינה היהודית שזה עתה קמה) ופחות את תוצאותיה.[[51]](#footnote-51) יותר ממחצית (54.3% ב-2015) מהיהודים אפילו אינם מאמינים שלפלסטינים קרתה נכבה, המתבטאת בהפסד במלחמה עם היהודים, בהפיכתם לפליטים, בהרס יישוביהם ובאי־הקמת מדינה משלהם. באי־אמונה זו אין לראות בורות או הכחשת הנכבה, אלא רצון של היהודים להתנער מכל אשמה לה. קבלת האחריות לגרימתה תחזק את הדרישות להכיר בזכות השיבה של הפליטים הערבים לישראל ולשקם את יישוביהם ההרוסים, ובעקבות כך לטשטוש אופייה היהודי של המדינה. התנערות זו גדולה ביחוד בקרב יהודים השוללים את הזכויות ההיסטוריות של הערבים על הארץ כי אינם תושביה המקוריים (62.9%), מי שאין להם אמון באזרחים הערבים (60.9%), מסורתיים (64.4%), דתיים (72.7%) וחרדים (70.5%), בני 40-18 (67.7%), אנשי מרכז (60.3%), ימין מתון (67.2%) וימין (66.5%), ואלה שאי פעם נתקלו באיומים, בהשפלות או במכות מצד אזרחים ערבים (73.2%).

לוח 3.13 נרטיב הנכבה, ערבים ויהודים, 2003, 2013-2010, 2015 (באחוזים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | ערבים | | | | יהודים | | | | | |
|  | 2003 | 2012 | 2013 | 2015 | 2003 | 2010 | 2011 | 2012 | 2013 | 2015 |
| היהודים/הפלסטינים הם האשמים העיקריים באסון (בנכבה) שקרה לפלסטינים ב-1948 (ע' 114) | 65.3 | 82.2 | 69.3 | 70.5 | 65.0 | 61.6\*\* | \* | \* | \* | \* |
| אני מאמין שב-1948 קרה אסון (נכבה) לערבים הפלסטינים בכך שהם הפסידו את המלחמה עם היהודים, נהפכו לפליטים, יישוביהם נהרסו והם לא הקימו מדינה משלהם (י' 55)  לא מסכים, נוטה לא להסכים  נוטה להסכים, מסכים  אין תשובה | \* | \* | \* | \* | \* | 57.7  36.2  6.1 | 52.6  41.7  5.8 | 52.5  41.1  6.4 | 54.5  37.9  7.5 | 54.3  38.8  6.9 |
| מוצדק שהאזרחים הערבים יציינו באירועים ציבוריים את יום האסון (הנכבה) שקרה לעמם ב-1948 | \* | 81.5\*\*\* | \* | \* | \* | 27.2 | \* | \* | \* | \* |

\* השאלה לא הוצגה \*\* ב-2008 \*\*\* ב-2011

המחלוקת בעניין הנכבה מתבטאת גם בפער שבין 81.5% מהערבים (ב־2011) ובין רק 27.2% מהיהודים (ב־2010) המצדיקים את ציון הנכבה באירועים ציבוריים על ידי האזרחים הערבים. הציבור היהודי תומך אפוא ב"חוק הנכבה" שנחקק במרס 2011 (תיקון מס' 40 לחוק יסודות התקציב, התשע"א-2011). חוק זה מייפה את כוחו של שר האוצר להטיל קנס כספי גדול על גופים ציבוריים שמקבלים מימון ממלכתי כגון רשויות מקומיות ערביות או מוסדות מתוקצבים להשכלה גבוהה במקרה של מתן תמיכה כספית לציון אירועי הנכבה. ליהודים חורה שהאזרחים הערבים קבעו את התאריך העברי של יום העצמאות (ולא את 15 במאי, שאותו קבעו הפלסטינים הלא ישראלים כיום הנכבה), שהוא יום חג להקמת המדינה, כמועד לציון הנכבה ולתהלוכות השיבה לכפרי העקורים ולכפרים ערביים אחרים שהרס צה"ל ב־1948. מנקודת מבט יהודית ביום שהיהודים חוגגים את עצמאותם, האזרחים הערבים מבכים את אסונם הלאומי ובכך מצהירים שהכרזת מדינת ישראל היא אסונם ומביעים תקווה להכחדתה.

העולם הערבי מסתייג מהשואה ומתנגד לה משום שבשיח הציבורי העולמי היא ההצדקה להקמתה של המדינה היהודית ולהמשך קיומה. במדינות ערב השואה אינה נלמדת, אין אירועים לציונה, וחוגים רבים אף מכחישים את עצם קיומה.[[52]](#footnote-52) רוב הערבים בישראל, לעומת זאת, נחשפים לשואה בבתי הספר, בתקשורת, ביום הזיכרון הממלכתי, במפגשים מזדמנים עם ניצולים ובנסיבות אחרות, והם גם מודעים לרגישות היתרה של היהודים לשואה ולסלידה ממכחישיה. המנהיגות הערבית בישראל, שאינה מהססת לשלול את זכות קיומה של ישראל כמדינה יהודית ולהתנגד בפומבי למלחמותיה, מכירה בשואה, איננה משתמשת בה לצורכי מחאה ומזדהה בגלוי עם הקורבנות והניצולים. כך למשל בישיבה מיוחדת על יום השואה הבין-לאומי נשא ח"כ אחמד טיבי, מראשי רע"ם־תע"ל, נאום שיושב ראש הכנסת הכתירו בתואר הנאום הטוב ביותר שנישא בכנסת על השואה,[[53]](#footnote-53) וח"כ מוחמד ברכה, בהיותו אז ראש מפלגת חד"ש, יצא לביקור באושוויץ.[[54]](#footnote-54)

בסקרי המדד בשנים 2015-2006 הוצגו לערבים שאלות על השואה, ונמצא שרוב של 74.8%-58.9% מאמינים שקרתה שואה ובה רצחו הנאצים מיליוני יהודים (לוח 3.14). זהו כנראה הרוב הגדול ביותר מקרב כל קבוצות האוכלוסייה בעולם הערבי, ובוודאי גם מקרב הפלסטינים, שמכיר בשואה (אם כי אין על כך נתונים). לעומת זאת, שיעור האזרחים הערבים שאינם מאמינים בהתרחשות השואה נע בין 23.8% ב־2011 ל־40.5% ב־2008. ב-2015 67.0% מהערבים הכירו בהתרחשות השואה לעומת 31.0% שלא הכירו בה (2% לא השיבו לשאלה).

אי־אמונה בהתרחשותה של השואה נפוצה (31.0%) יותר בקרב אזרחים ערבים שרואים ביהודים מתנחלים זרים (40.1%), שאינם מכירים בזכות היהודים למדינה משלהם (45.5%), ששוללים את זכות קיומה של ישראל כמדינה (45.1%), שסבורים כי המשטר בישראל איננו דמוקרטיה גם לערבים (43.5%), בעלי זהות פלסטינית ללא רכיב ישראלי (46.0%), כאלה שזהותם היא רק ערבית-פלסטינית (47.1%), וכאלה שחשים הכי קרובים לתנועה האסלאמית על שני פלגיה (39.1%).

לוח 3.14 נרטיב השואה, ערבים, 2013-2006, 2015 (באחוזים)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | ערבים | | | | | | | | |
|  | 2006 | 2007 | 2008 | 2009 | 2010 | 2011 | 2012 | 2013 | 2015 |
| אני מאמין שקרתה שואה שבה נרצחו מיליוני יהודים בידי הנאצים (ע' 63):  לא מסכים, נוטה לא להסכים  נוטה להסכים, מסכים  אין תשובה | 28.0  71.1  0.9 | 25.9  72.9  1.2 | 40.5  58.9  0.6 | 29.6  69.1  1.3 | 37.8  60.9  1.3 | 23.8  74.8  1.4 | 31.0  67.4  1.6 | 34.5  63.9  1.6 | 31.0  67.0  2.0 |
| מוצדק שישראל מציינת את יום השואה כיום זיכרון לרצח מיליוני יהודים בידי הנאצים (ע' 64) | 72.0 | 74.1 | 57.8 | 60.9 | 57.6 | 68.6 | 60.9 | 58.8 | 67.8 |
| ישראל צריכה ללמד על השואה גם בבתי ספר ערביים (ע' 65) | \* | \* | 33.6 | 47.0 | 47.0 | 45.9 | 36.0 | 42.1 | 47.2 |

\* השאלה לא הוצגה

עם זאת, באי־אמונה זו אין לראות הכחשה של השואה ברוח גילויים כאלה במערב או לייחס אותה לבורות, אלא לראות בה התרסה נגד השימוש האינסטרומנטלי שיהודים ואחרים עושים בשואה לשם הצגת היהודים כעם נרדף, הצדקת קיומה של ישראל כמדינה יהודית, אי־הכרה של ישראל ושל היהודים באחריותם לנכבה והאפליה וההדרה שהערבים סובלים מהן בחברה הישראלית. המנהיגים הערבים הביעו צער על ממצא המחקר שיותר מרבע מהאזרחים הערבים אינם מאמינים שהשואה קרתה[[55]](#footnote-55) וקראו להגברת הוראת השואה בבתי הספר הערביים.[[56]](#footnote-56)

הנרטיבים המנוגדים של ערבים ויהודים בישראל נותנים לכל צד תחושה שהוא הקורבן והצד שכנגד הוא התוקפן. הקורבן אינו נושא באחריות לגורלו ולמצבו, אינו מוכן להביא לידי שינוי בתוכו ובקהילתו ומצפה מהתוקפן לוותר באופן חד־צדדי כדי לתקן את המעוות ולשפר את היחסים עם הצד האחר.[[57]](#footnote-57)

ממצאי הזיכרון הקולקטיבי חושפים את מורכבות מגמת השינוי בעמדה הערבית ובעמדה היהודית. שיעור הערבים המאשימים את היהודים בסכסוך עם הפלסטינים עלה מ־61.1% ב־2003 ל־77.2% ב־2012, אך ירד ל-64.8% ב-2013 ושוב עלה ל-68.2% ב-2015, ואילו שיעור הערבים שאינם מאמינים בהתרחשות השואה עמד על כ-30% עם תנודות במשך השנים (לוח 3.12, לוח 3.14, תרשים 3.4). שיעור היהודים המאשימים את הפלסטינים בסכסוך אמנם עלה מ־64.8% ב־2003 ל־74.0% ב־2011, אך ירד ל-59.6% ב-2013 ושוב זינק ל-72.2% ב-2015, ואילו שיעור היהודים שאינם מכירים בהתרחשות הנכבה עמד לאורך זמן בסביבות 55% עם תנודות (לוח 3.12, לוח 3.13, תרשים 3.5).

תרשים 3.4 מאשימים את היהודים בסכסוך עם הפלסטינים ואינם מאמינים שקרתה שואה ליהודים, ערבים, 2003, 2015-2006 (באחוזים)

|  |  |  |  |  |  |
| --- | --- | --- | --- | --- | --- |
|  | 2003 | 2006 | 2007 | 2008 | 2009 |
| מאשימים את היהודים בסכסוך עם הפלסטינים | 61.1 | 76 | 75.6 | 72 | 71.6 |
| אינם מאמינים שקרתה שואה ליהודים |  | 28 | 25.9 | 40.5 | 29.6 |
|  | 2010 | 2011 | 2012 | 2013 | 2015 |
|  | 70.4 | 72.3 | 77.2 | 64.8 | 68.2 |
|  | 37.8 | 23.8 | 31.0 | 34.5 | 31.0 |

תרשים 3.5 מאשימים את הפלסטינים בסכסוך ואינם מאמינים שקרתה נכבה לפלסטינים, יהודים, 2003, 2015-2006 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2003 | 2006 | 2009 | 2010 | 2011 | 2012 | 2013 | 2015 |
| מאשימים את הפלסטינים בסכסוך עם היהודים | 64.8 | 69.8 | 71.6 | 66.7 | 74 | 68.6 | 59.6 | 72.2 |
| לא מאמינים שקרתה נכבה לפלסטינים |  |  |  | 57.7 | 55.7 | 52.5 | 54.5 | 54.3 |

פרק 4

לגיטימציה של דו-קיום

דו־קיום פירושו שהקהילות הנתונות בסכסוך מסכימות על הגבולות ועל המשטר של המדינה, מחויבות לנאמנות אליה, מעריכות את החיים יחד כנכס ומקיימות יחסים רצוניים ביניהן מעבר לנחוץ. בהתאם להגדרת מינימום זו דו־קיום ערבי–יהודי משמעותו שהערבים והיהודים מקבלים את מדינת ישראל שבתחום הקו הירוק כמדינתם ואת הדמוקרטיה כשיטה לניהול היחסים ביניהם ולשינוים, מחויבים לשוויון זכויות ולנאמנות למדינה ומכירים בחשיבות הקיום של יחסים מרצון מעבר להכרחי. במצב של דו־קיום הערבים נותנים לגיטימציה לקיומה של ישראל כמדינה, ואילו היהודים מסכימים לעיקרון של שתי מדינות לשני עמים. ואולם דו־קיום איננו דורש מהערבים לקבל את ישראל כמדינה יהודית־ציונית או להיות פטריוטים, ואינו מחייב את היהודים להכיר בזכויות קולקטיביות לאומיות של הערבים ולהסכים לדו-לאומיות במסגרת של מדינה אחת או שתיים.

לוח 4.1 מראה בבירור שהערבים והיהודים מקבלים את כל הרכיבים של מסגרת היסוד של הדו־קיום. בשנת 2015 עמד טווח ההסכמה בקרב הערבים על יסודות הדו־קיום על 62.8%-81.3% (64.0%-81.7% ב-2008), ובקרב היהודים — על 58.9%-88.9% (60.0%-88.9% ב-2008). שיעורים גבוהים מאוד אלה חושפים מחויבות רבה של הערבים והיהודים לדו־קיום ברמה העקרונית. הסכמה זו ממתנת את הפערים העמוקים ואת המחלוקות הקשות שמפלגות אותם בסוגיות מפתח ספציפיות וקונקרטיות. מזמן שנשאלו שאלות אלו על דו־קיום לראשונה ב־2008 שוררת יציבות בקבלתם של שני הצדדים את הדו־קיום.

לוח 4.1 קבלה של דו־קיום, ערבים ויהודים, 2008, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2008 | 2012 | 2013 | 2015 | 2008 | 2012 | 2013 | 2015 |
| לישראל כמדינה יש זכות קיום (ע' 30) | 63.3 | 60.0 | 65.7 | 65.8 |  |  |  |  |
| שתי מדינות לשני עמים (י' 73) |  |  |  |  | 70.6 | 66.7 | 61.5 | 60.0 |
| טוב שהאזרחים הערבים והיהודים יחיו תמיד יחד בישראל (ע' 31, י' 16) | 63.3 | 62.7 | 66.4 | 66.0 | \* | 57.2 | 55.8 | 58.9 |
| לאזרחים הערבים והיהודים בישראל צריכות להיות גם זכויות שוות וגם שוויון בחובת נאמנות למדינה (ע' 32, י' 17) | 62.8 | 59.0 | 69.2 | 64.0 | 57.2 | 81.1 | 79.2 | 84.7 |
| מותר לאזרחים הערבים והיהודים לפעול לשינוי היחסים ביניהם בדרכים חוקיות ודמוקרטיות בלבד (ע' 33, י' 18) | 63.0 | 58.3 | 77.4 | 77.8 | 83.7 | 91.8 | 83.7 | 88.9 |
| בין האזרחים הערבים ליהודים צריכים להתקיים גם קשרים שאנשים בוחרים בהם מרצונם, כמו חברות אישית ופעילות בארגונים משותפים (ע' 34, י' 19) | 78.7 | 80.5 | 84.0 | 81.3 | 93.7 | 82.8 | 76.7 | 82.0 |
| [לא מסכים] אמנע ככל יכולתי ממגע אישי עם אזרחים יהודים/ערבים (ע' 35, י' 20) | 81.7 | 73.9 | 82.4 | 73.6 | 86.6 | 69.0 | 66.1 | 69.0 |

\* השאלה לא הוצגה

מלבד קבלת מסגרת היחסים, דו־קיום תקין דורש הסכמה על רכיבים ספציפיים יותר.

**עמדות הערבים**

כשמדובר בערבים אפשר למיין את הרכיבים הללו לשלוש קטגוריות של לגיטימציה למדינה, בסדר עולה: קבלת זכות הקיום של ישראל כמדינה, קבלת זכות הקיום של ישראל כמדינה יהודית וקבלת זכות הקיום של ישראל כמדינה ציונית. כל עלייה בקטגוריה גוררת שינוי באופי המדינה, במעמדו של המיעוט הערבי בה ובדרגת נכונותם של האזרחים הערבים להכיר בלגיטימיות של משטרה.

המפלגות והאליטות הערביות נוקטות עמדה ברורה לגבי הלגיטימציה של ישראל. הן מכירות בזכות הקיום של ישראל כמדינה עצמאית בתחום הקו הירוק ודורשות הקמת מדינה פלסטינית ריבונית בגדה וברצועה. ההכרה מושתתת קודם כל על המציאות שישראל היא כבר עובדה קיימת וחלק מהסדר העולמי של מדינות. בנוסף המפלגות והאליטות הערביות רואות ביהודי ישראל (ולא בכל היהודים בעולם) עם חדש, ולא רק דת, שהומצא בתהליך ההתיישבות הקולוניאלית הציונית בפלסטין. קבלת היהודים הישראלים כעם מקפלת בתוכה הכרה בזכותם למדינה עצמאית. זוהי גם הנחת היסוד של ארבעת מסמכי החזון העתידי של האליטות הערביות. אפילו בל"ד, המפלגה הלאומית ביותר של הערבים בישראל בהנהגתו לשעבר של עזמי בשארה, מקבלת תפיסה זו. להכרת המנהיגות הערבית ביהודים כעם ובזכות קיומה של ישראל כמדינה מתנגדות שתי תנועות מיעוט רדיקליות – תנועת בני הכפר החילונית והפלג הצפוני של התנועה האסלאמית. אך המפלגות והאליטות הערביות, לרבות שתי התנועות הרדיקליות, מאוחדות בשלילתן את זכות הקיום של ישראל כמדינה יהודית וכמדינה ציונית. הן מגבילות את ההכרה ביהודי ישראל כעם שיש לו זכות למדינה לקיומה של ישראל כמדינה עצמאות, אך לא לאופייה היהודי והציוני. בעיניהן מדינה יהודית וציונית מנוגדת במהותה לדמוקרטיה, לאי-שוויון ולקבלת האזרחים הערבים כחברים שווים ומלאים בחברה הישראלית.[[58]](#footnote-58) להלן נבדוק באיזו מידה הציבור הערבי הרחב מקבל את עמדת ההנהגה שלו לגבי דרגות הלגיטימיות של מדינת ישראל.

הכרה בזכות ישראל להתקיים מחייבת הכרה ביהודים בישראל כעם ובזכויותיהם על הארץ. ואכן 62.2% מהערבים מכירים ביהודים כעם שיש לו זכות למדינה, 58.7% מכירים בזכויות היסטוריות ולאומיות של היהודים על הארץ ו-53.6% מכירים בשטח שבין הירדן לים בתור מולדת משותפת (לוח 4.2). בכך יש רוב מקרב הציבור הערבי המקבל את עמדת ההנהגה שלו בנוגע להיות היהודים בישראל עם והלגיטימיות של עצם קיומה של ישראל כמדינה.

לוח 4.2 קבלה של זכויות לאומיות, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| היהודים הם עם שיש לו זכות למדינה (ע' 48) | 75.5 | 58.6 | 56.5 | 62.2 |  |  |  |  |
| ליהודים/לערבים, בדומה לערבים/ליהודים, יש זכויות היסטוריות ולאומיות על הארץ (ע' 47, י' 35) | 56.3\* | 46.2 | 57.5 | 58.7 | 68.5\* | 41.9 | 41.2 | 36.5 |
| הארץ בין הירדן לים היא מולדת משותפת לערבים וליהודים (ע' 13, י' 7) | 67.1 | 48.5 | 63.0 | 53.6 | 43.9 | 33.6 | 41.2 | 45.3 |

\* ב־2006

השאלה בנוגע לזכות הקיום של ישראל כמדינה ריבונית נפרדת הוצגה ב-2015 בשלושה נוסחים - כולם ללא התייחסות לאופייה היהודי והציוני. כל הנוסחים זכו לתמיכת רוב הערבים. הרוב הקטן ביותר, 56.4% (ב-2015, 55.6% ב-2013) מהערבים, הסכימו ש"לישראל יש זכות קיום כמדינה *עצמאית* שבה חיים יחד יהודים וערבים" (לוח 4.3). הרוב התומך עלה ל-60.9% (ב-2013) בנוסח "לישראל יש זכות קיום כמדינה *עצמאית דמוקרטית* שבה חיים יחד יהודים וערבים". נוסח זה מציין את אופייה הדמוקרטי בלבד של המדינה. התמיכה הגדולה ביותר, רוב של 70.2% (38.8% הסכימו ללא הסתייגות ו-31.4% הסכימו בהסתייגות), ניתנה לנוסח הפשוט "לישראל יש זכות קיום" (ההסתייגות נוגעת קרוב לוודאי לזהות היהודית-ציונית של ישראל).

עם זאת בניגוד לעמדת הנהגתם, 42.0% מהערבים ב-2015 שוללים את זכותה של ישראל להתקיים "כמדינה עצמאית שבה חיים יחד יהודים וערבים". דה-לגיטימציה זו של עצם קיומה של המדינה גדולה עוד יותר בקרב מי שרואים ביהודים מתנחלים זרים שסופם לעזוב והארץ תחזור לפלסטינים (56.6%), התומכים בהקמת מדינת פלסטין במקום ישראל (60.8%), מי שבעיניהם ישראל היא מדינה לא דמוקרטית לערבים (66.7%), מי שאינם נותנים אמון ביהודים (57.5%), זהותם פלסטינית ללא רכיב ישראלי (67.0%) או רק ערבית-פלסטינית ובכלל לא ערבית-ישראלית (67.6%), מרגישים הכי קרובים לפלג הצפוני של התנועה האסלאמית (68.2%), דתיים (49.1%) ודתיים מאוד (74.1%), בדואים בנגב (63.2%), אין להם חברים יהודים (50.5%), אף פעם לא קיבלו עזרה מיהודים (54.7%), וסבלו מאיומים, מהשפלות או ממכות מצד יהודים (56.0%), מאפליה של יהודים או מוסדות המדינה (57.1%), מהטרדת השלטונות (60.5%) או פגיעה בפרנסה (59.7%) בשל השתתפות בפעולות מחאה, ובני 30-18 (49.2%).

לוח 4.3 זכות הקיום של ישראל כמדינה עצמאית, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| לישראל יש זכות קיום כמדינה עצמאית שבה חיים יחד יהודים וערבים (ע' 49) | 81.1 | 58.0 | 55.6 | 56.4 |
| לישראל יש זכות קיום כמדינה עצמאית דמוקרטית שבה חיים יחד יהודים וערבים (ע' 53) | \* | \* | 60.9 | \* |
| האם יש לישראל זכות קיום? (ע' 144)  כן  כן בהסתייגות  לא  אין תשובה | 64.2  23.2  11.0  1.5 | 32.2  38.2  22.8  6.8 | 30.9  39.2  13.5  16.4 | 38.8  31.4  26.9  3.6 |

\* השאלה לא הוצגה

נעבור לדרגה השנייה של מתן לגיטימציה לישראל כמדינה יהודית. הכרתם של בין 56.4% לבין 70.2% (בנוסחים שונים של השאלה) מהערבים בזכותם של היהודים למדינה שונה מהכרתם בזכותם למדינה יהודית דווקא. כשנשאלו על כך ישירות, 53.6% מהערבים הסכימו ש"לישראל יש זכות קיום כמדינה יהודית ודמוקרטית שבה חיים יחד ערבים ויהודים" (לוח 4.4). חיזוק לכך ניתן כש-51.7% מהערבים אמרו שיצביעו אישית בעד חוקה שתגדיר את ישראל כמדינה יהודית ודמוקרטית ותבטיח להם זכויות אזרח מלאות וכש-56.7% הסכימו עם האפשרות שהערבים ישלימו עם ישראל כמדינה יהודית ודמוקרטית אם יוענק להם מעמד של מיעוט בעל זכויות אזרח מלאות. ואולם יש הבדלים מובהקים בין קבוצות באוכלוסייה הערבית בקבלת הלגיטימיות של ישראל כמדינה יהודית ודמוקרטית. עם הקבוצות המקבלות יותר את ישראל כמדינה יהודית ודמוקרטית נמנים מי שסבורים שהיהודים הם עם שיש לו זכות למדינה (72.3%), שאינם רואים ביהודים מתנחלים זרים (72.5%), מי שסבורים שישראל היא דמוקרטיה גם לערבים (72.8%), דרוזים (83.78%), מי שחשים קרבה למפלגות יהודיות (88.1%), מי שהצביעו למפלגות יהודיות בבחירות לכנסת ב-2015 (91.5%), מי שאזרחות ישראלית היא שייכותם החשובה ביותר (64.6%), בעלי זהות ישראלית ערבית ללא רכיב פלסטיני (78.9%), מי שזהותם היא ערבית-פלסטינית וערבית-ישראלית באותה מידה (79.8%), בעיקר ערבית-ישראלית (72.5%), או רק ערבית-ישראלית ובכלל לא ערבית-פלסטינית (88.3%), לא דתיים (62.5%), מי שיש להם חברים יהודים וביקרו בבתיהם בשנתיים האחרונות (64.6%), ומי שלא סבלו, מאפליה (69.1%) או מהפקעת אדמות (72.5%).

לוח 4.4 קבלת זכות הקיום של ישראל כמדינה יהודית ודמוקרטית, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| לישראל יש זכות קיום כמדינה יהודית ודמוקרטית שבה חיים יחד ערבים ויהודים (ע' 50) | 65.6 | 47.4 | 52.8 | 53.6 |
| לאזרחים הערבים יהיה מעמד של מיעוט בעל זכויות אזרח מלאות במדינה יהודית ודמוקרטית, והם ישלימו אתו (ע' 82) | 60.9 | 51.2 | 58.1 | 56.7 |
| אם יתקיים משאל עם על חוקה שמגדירה את ישראל כמדינה יהודית ודמוקרטית ומבטיחה זכויות אזרח מלאות לערבים, אתמוך בה (ע' 51) | 70.9\* | 48.2 | 53.2 | 51.7 |

\* ב־2006

בשנים 2015-2011 נשאלו הערבים לראשונה במחקר המדד אם הם משלימים עם ישראל כמדינה בעלת מאפיינים יהודיים. בשנת 2015 נמצא כי 60.3% מהערבים משלימים עם היותה של ישראל מדינה בעלת רוב יהודי, 63.4% משלימים עם מדינה שהשפה השלטת בה היא העברית, 56.2% משלימים עם מדינה שתרבותה היא התרבות העברית ו-60.7% משלימים עם מדינה שיום השבת הוא יום המנוחה שלה (לוח 4.5). זאת ועוד, 70.9% מהערבים מוכנים שסמלי המדינה יהיו סמלים יהודיים בתנאי שלמדינה יהיו גם סמלים ערביים שערבים יוכלו להזדהות אתם. השלמה ערבית זאת עם מדינה יהודית ניתנת בהנחה שישראל היא בה בעת מדינה דמוקרטית שבה הערבים חיים כמיעוט בעל זכויות שוות. חשוב להדגיש כי השלמה איננה הצדקה במובן של מתן ערך מוסרי, שכן ברור שהערבים אינם מצדיקים את אופייה היהודי של המדינה; והשלמה גם איננה העדפה, שכן ברור שהערבים מעדיפים מדינה דו-לאומית על פני מדינה יהודית. ההשלמה מעידה על ראליזם, על הסתגלות לבלתי נמנע, על בשלות המפרידה בין חזון ובין אילוצים שבחיי היום-יום ועל שיקולים ענייניים מפוכחים. מול הציבור הערבי, שמחציתו לפחות משלימים עם ישראל כמדינה יהודית, ניצבת המנהיגות הערבית הקוראת תיגר על אופייה היהודי של המדינה.

לוח 4.5. השלמה עם ישראל כמדינה יהודית, ערבים, 2013-2011, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2011 | 2012 | 2013 | 2015 |
| משלימים עם ישראל היום כמדינה בעלת רוב יהודי (ע' 55) | 57.7 | 55.9 | 52.1 | 60.3 |
| משלימים עם ישראל היום כמדינה שהשפה השלטת בה היא השפה העברית (ע' 56) | 56.6 | 60.6 | 52.3 | 63.4 |
| משלימים עם ישראל היום עם התרבות השלטת בה (ע' 57) | 51.1 | 53.2 | 52.1 | 56.2 |
| משלימים עם ישראל היום כמדינה שיום השבת הוא יום המנוחה שלה (ע' 58) | 57.9 | 60.2 | 55.9 | 60.7 |
| מוצדק שסמלי המדינה יהיו סמלים יהודיים, אך צריך שלמדינה יהיו גם סמלים ערביים שערבים יוכלו להזדהות אתם (ע' 66) | 75.4 | 67.2 | 64.3 | 70.9 |

\* השאלה לא הוצגה

לעומת זאת רק מיעוט של למעלה משתי חמישיות מהערבים מקבל את זכות הקיום של ישראל כמדינה ציונית שחוקיה ומדיניותה מבטיחים את המשך אופייה היהודי גם בעתיד. ב־2015 אמרו 60.3% מהערבים שהם משלימים עם "ישראל היום כמדינה בעלת רוב יהודי" (נוסח המציין מדינה יהודית) (לוח 4.5), לעומת 42.7% מהם שאמרו ש"לישראל שבתחום הקו הירוק יש זכות קיום כמדינה השומרת על רוב יהודי" (נוסח המציין מדינה ציונית) (לוח 4.6). בדומה לכך רק שליש או פחות מהערבים מקבלים את מאפייניה הציוניים של המדינה. רק 45.7% מסכימים שלישראל יש זכות קיום כמדינה בשליטת יהודים, ורק 40.5% מקבלים את זכותה להיות מדינה המשרתת את צורכי היהודים בארץ ובעולם. כמו כן ב־2009 הסכימו רק 9.0% מהערבים שליהודים צריכה להיות שליטה באדמות, ב־2008 הסכימו רק 15.7% שתהיה ליהודים שליטה גם בהגירה למדינה וב-2015 57.5% מהערבים ראו בישראל הציונית מדינה גזענית.

לוח 4.6 זכות הקיום של ישראל כמדינה ציונית, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| לישראל שבתחום הקו הירוק יש זכות קיום כמדינה השומרת על רוב יהודי (ע' 52) | \* | 29.6 | 43.1 | 42.7 |
| לישראל שבתחום הקו הירוק יש זכות קיום כמדינה בשליטה של יהודים (ע' 54) | \* | 29.3 | 34.5 | 45.7 |
| לישראל שבתחום הקו הירוק יש זכות קיום כמדינה המשרתת את צורכי היהודים בארץ ובעולם (ע' 53) | \* | 26.4 | 34.3 | 40.5 |
| ישראל כמדינה ציונית, שבה חיים יחד יהודים וערבים, היא גזענית (ע' 67) | 66.8 | 67.2 | 56.1 | 57.5 |
| האם לישראל שבתחום הקו הירוק יש זכות קיום כמדינה יהודית-ציונית? (ע' 145)  כן  כן בהסתייגות  לא  אין תשובה | 12.2  24.8  59.6  3.4 | 11.9  24.5  54.0  9.5 | 11.0  26.9  54.2  7.9 | 19.8  22.8  53.9  3.6 |

\* השאלה לא הוצגה

במדד 2013 ובמדד 2015 הוצגו לראשונה שאלות על השלמה עם ישראל כמדינה ציונית. ואכן הממצאים מראים שהערבים משלימים עם ישראל כמדינה ציונית יותר משהם נותנים לה לגיטימציה ככזאת. 34.3% מהערבים ב-2013 הסכימו ש"לישראל שבתחום הקו הירוק יש זכות קיום כמדינה המשרתת את צורכי היהודים בארץ ובעולם" (לוח 4.6), אך 45.5% משלימים עם כך וב-2015 המספרים היו 40.5% ו-47.7% בהתאמה (לוח 4.7). בדומה לכך אף ש-34.5% מהערבים ב-2013 הסכימו ש"לישראל שבתחום הקו הירוק יש זכות קיום כמדינה בשליטה של יהודים" (לוח 4.6), 45.5% משלימים עם "ישראל היום כמדינה שהיהודים שולטים בכל כוחות הביטחון שלה", ו-42.1% משלימים עם "ישראל היום כמדינה שהיהודים מקבלים את ההחלטות בה", ואפילו 38.9% משלימים עם "ישראל היום כמדינה שהיהודים שולטים באדמותיה" (לוח 4.7). המספרים ב-2015 דומים.

עוד נמצא שההשלמה עם מדינה ציונית קטנה מההשלמה עם מדינה יהודית. ב-2013 שיעורי ההשלמה עם מדינה ציונית נעו מ-31.6% ל-45.5% (לוח 4.7), ואילו שיעורי ההשלמה עם מדינה יהודית נעו מ-52.1% ל-55.9% (לוח 4.5), ואילו ב-2015 שיעורי ההשלמה נעו מ-39.0% ל-52.1% ומ-56.2% ל-70.9% בהתאמה. הממצא שההשלמה עם מדינה יהודית גדולה מההשלמה עם מדינה ציונית סביר וצפוי, אך שיעורי ההשלמה עצמם מפתיעים מאוד בגובהם. שנת מדד 2013 עמדה בסימן של המשא ומתן בין ישראל לפלסטינים, שבו דחו הפלסטינים את דרישת ישראל להכיר בה בתור מדינתו של העם היהודי. הדחייה ביטאה את ההשקפה ואת האינטרס הפלסטיני לא לסגת מזכות השיבה, לא לפגוע במעמד המיעוט הערבי ולא להכריז על סיום הסכסוך והתביעות, שהכרה באופייה היהודי והציוני של ישראל עלולה להביא לידיהם. לכן אפשר היה לצפות ב-2013 שהאזרחים הערבים יסכימו וישלימו פחות עם ישראל כמדינה יהודית וציונית. ממצאי מדד 2015 מאשרים את ממצאי מדד 2013. שני ממצאים מפליאים במיוחד: הממצאים ב-2015 ש-39.0% מהערבים משלימים עם חוק השבות ו-48.7% משלימים עם שליטת היהודים באדמות.

לוח 4.7 השלמה עם ישראל כמדינה ציונית, ערבים, 2013, 2015 (באחוזים)

|  |  |  |
| --- | --- | --- |
|  | ערבים | |
|  | 2013 | 2015 |
| משלימים עם ישראל היום כמדינה שהיהודים שולטים באדמותיה (ע' 60) | 38.9 | 48.7 |
| משלימים עם ישראל היום כמדינה שהיהודים שולטים בכל כוחות הביטחון שלה | 45.5 | \* |
| משלימים עם ישראל היום כמדינה שהיהודים מקבלים את ההחלטות בה (ע' 61) | 42.1 | 52.1 |
| משלימים עם ישראל היום כמדינה שבה נהוג חוק השבות, כלומר, החוק המעניק רק ליהודים את הזכות להגר לישראל ולקבל מיד אזרחות ישראלית (ע' 59) | 31.6 | 39.0 |
| משלימים עם ישראל היום כמדינה המשרתת את צורכי היהודים בארץ ובעולם (ע' 62) | 45.5 | 47.7 |

נתונים אלה מתמצתים את ההבדל בין מדינה יהודית למדינה ציונית. מדינה יהודית שייכת לכלל אזרחיה ותושביה ויש לה מאפיינים יהודיים כגון רוב יהודי ותרבות יהודית, ואילו מדינה ציונית שייכת לכל היהודים בעולם, ש־60% מהם אינם אזרחיה ותושביה. זאת ועוד, במדינה ציונית הרוב היהודי נשמר בחקיקה ובמדיניות ונהנה מהעדפות למיניהן וכן ננקטות בה פעולות מכוונות להשלטת השפה העברית והתרבות העברית ולהבטחת השליטה היהודית במערכת הביטחון, ביחסי החוץ, בכניסה למדינה, בהגירה אליה ובקרקעות שבה. רוב הערבים שוללים את אופייה הציוני הזה של המדינה, וסבורים שהוא גזעני, אך יותר ממחציתם משלימים עם אופייה היהודי.[[59]](#footnote-59)

חוץ מקומץ אינטלקטואלים פוסט־ציונים, או אנטי־ציונים, היהודים בנו את ישראל כמדינה דמוקרטית, יהודית וציונית ורוצים להנציחה באופן זה. הם גם אינם מוכנים להבחין בין אופייה היהודי ובין אופייה הציוני. בשביל היהודים המושג "מדינה יהודית ודמוקרטית" משמעותו "מדינה ציונית ודמוקרטית"; כשם שבשביל הערבים משמעות המושג "מדינת כל אזרחיה" הוא "מדינת כל לאומיה" או "מדינה דו-לאומית", ולא מדינה שיש לה לאום אזרחי ומשטר של דמוקרטיה ליברלית אינדיווידואלית, כמו ברוב מדינות המערב.

המחלוקת על מטרות החינוך ממחישה את הבדלי ההשקפה בין ערבים ליהודים על אופייה של המדינה. בתיקון לחוק החינוך בשנת 2000 נקבעו מחדש מטרות החינוך הממלכתי. [[60]](#footnote-60) נוסף על המטרות האוניברסליות, קבע החוק טיפוח זיקה למדינה ולרוב היהודי:

2. להנחיל את העקרונות שבהכרזה על הקמת מדינת ישראל ואת ערכיה של מדינת ישראל כמדינה יהודית ודמוקרטית ולפתח יחס של כבוד לזכויות האדם, לחירויות היסוד, לערכים דמוקרטיים, לשמירת החוק, לתרבותו ולהשקפותיו של הזולת, וכן לחנך לחתירה לשלום ולסובלנות ביחסים בין בני אדם ובין עמים. 3. ללמד את תולדות ארץ ישראל ומדינת ישראל. 4. ללמד את תורת ישראל, תולדות העם היהודי, מורשת ישראל והמסורת היהודית, להנחיל את תודעת זכר השואה והגבורה, ולחנך לְכַבְּדָם.

עוד נקבע:

11. להכיר את השפה, התרבות, ההיסטוריה, המורשת והמסורת הייחודית של האוכלוסייה הערבית ושל קבוצות אוכלוסייה אחרות במדינת ישראל, ולהכיר בזכויות השוות של כל אזרחי ישראל.

המדינה שמה לה אפוא למטרה שאזרחיה הערבים יקבלו אותה כמדינה יהודית ודמוקרטית, אך לא כמדינה ציונית, שכן יש הבנה שדרישה כזאת מהערבים איננה מוסרית ואיננה מציאותית. במטרות החינוך הערבי שקבע הממסד חסרה גם ההכרה בערבים כחלק מהעם הפלסטיני ובזכויותיהם הלאומיות.

לעומת זאת, המטרות המוצעות של ועדת המעקב לחינוך הערבי כוללות את היעד הזה:

להעמיק את הזהות הערבית-הפלסטינית כזהות לאומית הגאה בהישגיה התרבותיים ומקיימת קשר מתמיד ואפקטיבי עם העומק הערבי והאסלאמי שלה. זהות זו תהא מושתתת על לכידות בין בני העם הפלסטיני, על חיזוק הזיכרון והנרטיב הפלסטיניים, על היאחזות בזכויות ההיסטוריות והפוליטיות של העם הפלסטיני, ועל פלורליזם תרבותי, דתי וחברתי.[[61]](#footnote-61)

מטרות אלה אינן כוללות חינוך לנאמנות למדינה, ידיעת השפה העברית, הכרה בתרבות ובהיסטוריה של היהודים, בזכר השואה והגבורה, באופייה של ישראל כמדינה יהודית או על אחת כמה וכמה כמדינה ציונית. מטרה אחרת היא "להנחיל לתלמידים את ערכי הדיאלוג עם האחר היהודי-הישראלי ואת החיפוש אחר אופק של חיים משותפים במולדת אחת, ללא שליטה או עליונות של אף צד". ביסוד גישה ערבית זו מקופלת תפיסה דו-לאומית מובהקת.

**עמדות היהודים**

נעבור לבדיקת עמדותיהם של היהודים בנוגע ללגיטימציה של הדו-קיום עם האזרחים הערבים. מבחינת היהודים סוגיה זו כוללת היבטים אחדים שאפשר למיינם לשלוש קטגוריות, בסדר עולה: הענקה לערבים זכויות פרט מלאות, הענקה לערבים זכויות קיבוציות אתניות והענקה לערבים זכויות קיבוציות לאומיות. רוב גדול של היהודים מקבלים את ישראל כמדינה דמוקרטית המעניקה לאזרחיה הערבים זכויות פרט מלאות. כך רוב של 79.7% מהיהודים הסכימו ש"לערבים יש זכות לחיות במדינה כמיעוט בעל זכויות אזרח מלאות", 74.2% הסכימו ש"בין האזרחים הערבים והיהודים צריך להתקיים שוויון בזכויות הפרט, בתקציבי הממשלה ובהזדמנויות להשכלה ולתעסוקה", ו־69.5% אף הביעו נכונות לקבל "את האזרחים הערבים כחברים מלאים בחברה הישראלית" (לוח 4.8).

שיעורי הלגיטימציה שהיהודים נותנים לקיומו של מיעוט ערבי בעל זכויות אזרח מלאות מרשימים ביותר ועולים על שיעורי הלגיטימציה שהערבים נותנים לזכות קיומה של ישראל כמדינה עצמאית וכמדינה יהודית ודמוקרטית. ואולם בקרב היהודים יש גם מיעוט של 23.3% ב-2013 ו-17.8% ב-2015 השוללים את זכותם של הערבים לחיות בישראל כמיעוט בעל זכויות אזרח מלאות. ליהודים אלה השקפה כוללת נגד ערבים. בעמדה סרבנית זו מחזיקים ב-2015 (יותר מ-17.8%) היהודים שאינם מוכנים לתת לערבים שוויון אזרחי (בזכויות, בתקציבים ובהזדמנויות) (55.7%), אלה שהיו רוצים אפילו לשלול מהערבים את זכות ההצבעה לכנסת (51.7%), החושבים שעליהם לעזוב את הארץ ולקבל פיצוי מתאים (32.2%), והרוצים שהיהודים ישלטו והערבים לא יקבלו זכויות דמוקרטיות (46.0%). בולטים בקרבם גם דתיים (30.4%) וחרדים (28.0%), מזרחים (32.3%), חסרי השכלה אקדמית מלאה (25.3%), צעירים בני 24-18 (28.8%), מי שהוצאות משפחתם הן הרבה מתחת לממוצע (26.8%), מי שזהותם היא בעיקר או רק יהודית (27.5%), אנשי ימין (36.5%), ומי שנתקלו באיומים, בהשפלות או במכות שלוש פעמים או יותר מצד אזרחים ערבים (30.4%).

לוח 4.8 זכות הקיום של ערבים לחיות בישראל כמיעוט בעל זכויות פרט מלאות, יהודים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| לאזרחים הערבים יש זכות לחיות במדינה כמיעוט בעל זכויות אזרח מלאות (י' 31) | 72.6 | 75.0 | 73.7 | 79.7 |
| יש זכות קיום בתוך ישראל למיעוט לאומי ערבי בעל זכויות אזרח מלאות (כן וכן בהסתייגות) (י' 97) | 79.5 | 76.3 | 76.0 | 82.4 |
| אני משלים היום עם קיומו של מיעוט ערבי במדינת ישראל (כן, וכן בהסתייגות) (י' 98) | 82.1 | 83.2 | 83.7 | 83.0 |
| לאזרחים הערבים יהיה מעמד של מיעוט בעל זכויות אזרח מלאות במדינה יהודית ודמוקרטית, והם ישלימו אתו (י' 51) | 76.9 | 70.9 | 64.9 | 74.9 |
| בין האזרחים הערבים והיהודים צריך להתקיים שוויון בזכויות הפרט, בתקציבי הממשלה ובהזדמנויות להשכלה ולתעסוקה (י' 30) | 68.8 | 67.9 | 72.8 | 74.2 |
| אני מקבל את האזרחים הערבים כחברים מלאים בחברה הישראלית (י' 8) | 63.1 | 67.0 | 66.7 | 69.5 |

היהודים גם מקבלים את הסטטוס קוו שלפיו ישראל מעניקה למיעוט הערבי זכויות קיבוציות אתניות נרחבות. כך המדינה מכירה בזכותם של הערבים לשפה, לתרבות, לדת, לדין דתי, לחינוך ולתקשורת המונים משלהם וכן לשימור מוסדות אלו והעברתם לדור הבא, שנעשים במימון מלא של המדינה. זכויות אתניות־תרבותיות כמו הזכויות הניתנות באופן גורף למיעוט הערבי בישראל אינן ניתנות בדמוקרטיות ליברליות מערביות, מלבד מדינות אחדות שנהוגה בהן דמוקרטיה הסדרית (בלגיה, שוויץ, קנדה וניו זילנד) ובמידה קטנה בהרבה בדמוקרטיות החדשות של מרכז־מזרח אירופה (כמו אסטוניה, לטביה, סלובקיה, מקדוניה, רומניה ובולגריה). ב־2012 רוב של 67.4% מהיהודים הסכימו ש"מוצדק שהמדינה נותנת חינוך נפרד לאזרחים הערבים" (לוח 4.9). בשביל הערבים בישראל והנהגתם קבלת הזכויות הקולקטיביות האתניות הללו היא דבר מובן מאליו, עד כי אפשרות הפקעתן איננה מופיעה במכלול חששותיהם. לכן את ההאשמה הנפוצה, המופיעה גם במסמכי החזון העתידי לערבים הפלסטינים בישראל[[62]](#footnote-62) – שישראל שוללת מהם זכויות קולקטיביות – יש להבין כהאשמה שמשמעותה שאין ניתנות להם זכויות לאומיות, שהן הדרגה הגבוהה יותר של זכויות קולקטיביות.

לוח 4.9 זכויות קיבוציות אתניות של הערבים בישראל, יהודים, 2012-2010 (באחוזים)

|  |  |  |  |
| --- | --- | --- | --- |
|  | יהודים | | |
|  | 2010 | 2011 | 2012 |
| מוצדק שהמדינה נותנת חינוך נפרד לאזרחים הערבים | 66.7 | 67.2 | 67.4 |
| מוצדק שהמדינה תומכת במוסדות תרבות ובאמנים ובסופרים ערבים | 73.0 | 69.3 | 74.7 |
| מוצדק שהמדינה מממנת שירותי דת לאזרחים הערבים | 58.4 | 54.9 | 57.1 |

היהודים מאוחדים בראייתם בישראל מדינה ציונית ובנחישותם לשמור עליה בתור שכזאת, ובכך הם שוללים מהמיעוט הערבי זכויות לאומיות. באופן רשמי ישראל היא מדינה דו-לשונית, אך בפועל היא מתנהלת בשפה העברית. בישראל מוכרים הדתות ובתי הדין של היהדות, האסלאם והנצרות, אך בפועל ניתן יתרון מסוים ליהדות ולמוסדותיה. יותר מ-80% מהיהודים מצדדים בשמירה של המדינה על חוק השבות ועל רוב יהודי, תומכים בכך שיהודים ישלטו במדינה, בהגירה ובאדמות, במדיניות של עידוד העלייה ומתן סיוע בקליטתה, בקיום יחסים הדוקים עם יהודי התפוצות ובשימוש בישראל ככוח המגן עליהם, ויותר ממחציתם אפילו סבורים שכיהודים מגיעה להם העדפה מטעם המדינה (לוח 4.10).

לוח 4.10 זכות הקיום של ישראל כמדינה ציונית, יהודים, 2013-2012, 2015 (באחוזים)

|  |  |  |  |
| --- | --- | --- | --- |
|  | יהודים | | |
|  | 2012 | 2013 | 2015 |
| לישראל שבתחום הקו הירוק יש זכות קיום כמדינה השומרת על רוב יהודי (י' 38) | 90.2 | 83.2 | 84.7 |
| לישראל שבתחום הקו הירוק יש זכות קיום כמדינה המשרתת את צורכי היהודים בארץ ובעולם | 91.8 | 87.7 | \* |
| לישראל שבתחום הקו הירוק יש זכות קיום כמדינה בשליטה של יהודים (י' 39) | 92.2 | 85.6 | 87.1 |
| המדינה צריכה לתת העדפה מסוימת ליהודים על פני האזרחים הערבים (י' 15) | 52.7 | 48.3 | 46.8 |

תפיסה חד־לאומית זו של ישראל מובילה את היהודים לשלילת זכויות לאומיות מהערבים — הזכות להכרה רשמית בהם כמיעוט לאומי, הזכות לאוטונומיה תרבותית, הזכות לשיתוף מלא בשלטון וזכות הווטו על החלטות חשובות הנוגעות למעמדם. בעיני היהודים ישראל היא מדינה יהודית וציונית ואיננה מדינה דו־לאומית או דמוקרטיה הסדרית.

אופייה החד־לאומי של מדינת ישראל מעורר בעיות גם בכל הקשור להענקת זכויות פרט מלאות לערבים. כך בישראל הזכות להיבחר לכנסת, או לבחור בה, נשללת ממפלגה שאיננה מקבלת את ישראל כמדינה יהודית ודמוקרטית; מלא יהודי נשללת הזכות לחכור אדמה ששייכת לקרן הקיימת לישראל; והזכות לבחור את מקום המגורים מוגבלת גם על ידי ועדות קבלה ביישובים קהילתיים. כמו כן במקומות לא מעטים נשללת מערבי הזכות לעבודה בגלל אי־מילוי החובה לשרת שירות צבאי או אזרחי או הצורך בקבלת אישור ביטחוני. הציבור היהודי תומך בהגבלות אלה על זכויות הפרט של הערבים ורואה בישראל "דמוקרטיה מתגוננת" לא רק מבחינת הצורך לשמור על משטרה הדמוקרטי, כמו שמקובל במערב (למשל בגרמניה), אלא גם מבחינת הצורך לשמור על ביטחון המדינה ועל אופייה היהודי־ציוני. מיעוט לא מבוטל של 21.1% מהיהודים מתנגדים לזכותם של הערבים להצביע לכנסת, 44.9% (ב-2013) תומכים בהוצאת חד"ש מחוץ לחוק על אף היותה מפלגה ערבית–יהודית ותיקה, 55.8% מבקשים למנוע מערבים לקנות אדמה בכל מקום שירצו, ו־36.1% (ב־2011) מצדדים בהפקעת אדמות ערביות לצורכי פיתוח יהודי (לוח 4.11).

לוח 4.11 הגבלות על זכויות האזרח של הערבים, יהודים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| מתנגדים לאפשר לאזרחים הערבים להצביע לכנסת (י' 13) | 33.7 | 27.9 | 30.5 | 21.1 |
| מתנגדים לאפשר לאזרחים הערבים לקנות אדמות בכל מקום שירצו (י' 14) | 67.6 | 41.0 | 56.8 | 55.8 |
| מסכימים שהמדינה צריכה להפקיע אדמות ערביות לשם פיתוח לטובת היהודים | 32.3 | 36.1\*\* | \* | \* |
| תומכים בהוצאת חד"ש מחוץ לחוק | 52.0 | 44.6 | 44.9 | \* |

\* השאלה לא הוצגה \*\* ב־2011

אופייה הציוני החד־לאומי של ישראל מוביל את רוב היהודים להטיל ספק בנאמנותו של האזרח הערבי למדינה כשהוא מחזיק בעמדות מתנגדות משטר. רוב של 63.2% של היהודים לא מסכימים שערבים יכולים ליהנות מאזרחות ישראלית מלאה אם הם שוללים את זכותה של ישראל להיות מדינה יהודית, ו-66.5% סבורים שערבי שמגדיר את עצמו "ערבי פלסטיני בישראל" לא יכול להיות נאמן למדינה ולחוקיה (לוח 4.12). הפסילה של זהות "ערבית פלסטינית בישראל" בתור עויינת שונה מזרם פוליטי אחד למשנהו: 86.1% מתומכי ימין סבורים כך, 73.7% ימין מתון, 66.3% מרכז, 43.7% שמאל מתון, ורק 27.5% מתומכי שמאל. לעומת זאת, ההבדלים בשמירת המסורת הדתית כמעט לא קיימים: 77.4% מהחרדים, 74.7% מהדתיים הלאומיים, 77.3% מהמסורתיים ו-64.9% מהחילונים.

לוח 4.12 ייחוס אי-נאמנות לערבים מתנגדי משטר, יהודים, 2003, 2013-2012, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| לא מסכימים כי לאזרחים הערבים יש זכות לחיות במדינה כמיעוט בעל זכויות אזרח מלאות, בין שהם מקבלים ובין שאינם מקבלים את זכות ישראל להיות מדינה יהודית (י' 32) | 70.2 | 70.1 | 66.0 | 63.2 |
| סבורים שערבי שמגדיר את עצמו "ערבי פלסטיני בישראל" לא יוכל להיות נאמן למדינה ולחוקיה (י' 33) | 75.6 | 69.4 | 68.1 | 66.5 |
| סבורים שאזרח ערבי שרואה ביהודים מתנחלים זרים שגזלו את אדמות הארץ מהערבים לא יכול לכבד את היהודים ואת זכויותיהם | 74.1\*\* | 75.5\*\*\* | \* | \* |

\* השאלה לא הוצגה \*\* ב־2008 \*\*\* ב־2010

כאשר מתגלעת סתירה בין אופייה היהודי ובין אופייה הדמוקרטי של המדינה, למה יש יותר קדימות? רוב של 69.4% מהיהודים סבורים שבהחלטות על אופייה של המדינה וגבולותיה צריך להיות רוב מקרב היהודים ואין די ברוב מכלל האזרחים, כלומר אין להתחשב בקול הערבי כי עמדתו קבועה מראש ואיננה לגיטימית (לוח 4.13). רוב של 65.3% מהיהודים יבחרו באופייה היהודי של המדינה אם יתנגש באופייה הדמוקרטי. שיעור היהודים המעדיפים את האופי היהודי על פני הדמוקרטי במצבי סתירה גדול יותר בקרב קבוצות אוכלוסייה ליברליות פחות כמו 93.9% מהיהודים ששוללים את זכות הערבים לחיות במדינה כמיעוט בעל זכויות אזרח מלאות, 86.7% ממי שאינם משלימים עם קיומו של מיעוט ערבי במדינת ישראל, 81.4% מהמצדדים באפשרות שהיהודים ישלטו והערבים לא יקבלו זכויות דמוקרטיות, מסורתיים (81.4%), דתיים (83.0%) וחרדים (98.9%), אנשי ימין מתון (79.8%) ואנשי ימין (92.9%), מי ששייכותם החשובה ביותר היא העם היהודי (82.9%) או הדת היהודית (84.9%), מי שזהותם היא רק יהודית (98.0%), השכלה תיכונית או פחות (79.2%), מזרחים (78.6%), מי שהוצאות המשפחה החודשיות שלהם הרבה מתחת לממוצע (78.3%), שאין להם חברים ערבים (73.3%), ומי שנתקלו אי פעם באיומים, בהשפלות או במכות מצד אזרחים ערבים (82.2%).

לוח 4.13 העדפה במקרה של ניגוד בין מדינה יהודית למדינה דמוקרטית, יהודים, 2003, 2013-2012, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| במקרה של ניגוד בין אופייה היהודי לאופייה הדמוקרטי של המדינה, אבחר באופייה היהודי (י' 52) | 69.7 | 64.5 | 61.7 | 65.3 |
| בהחלטות על אופי המדינה וגבולותיה צריך להיות רוב מקרב היהודים ולא מספיק רוב מכלל האזרחים (י' 40) | 81.9 | 69.2 | 65.3 | 69.4 |

מן הראוי לחזור ולהדגיש שבשביל היהודים מדינה יהודית היא "סופר-יהודית", שכן היא גם ציונית. מכיוון שההבחנה בין "יהודית" ל"ציונית" איננה מובנת ומקובלת, דרושה הבהרה נוספת. האליטות הערביות מתנגדות להבחנה זו משום שהיא מבליטה את השלמתו של הציבור הערבי עם אופייה היהודי של המדינה; ואילו האליטות היהודיות דוחות אותה משום שהיא מבליטה את אופייה הציוני ומציגה סתירה מהותית בין אופייה היהודי־ציוני לאופייה הדמוקרטי. עם זאת השמאל והימין הציוניים חלוקים ביניהם בעניין האיזון בחוק בין אופייה הדמוקרטי לאופייה היהודי של המדינה. הימין גורס שאופייה היהודי איננו מעוגן דיו בחוק הישראלי, ולכן הוא חשוף להתקפה ולכרסום על ידי המהפכה החוקתית של בית המשפט העליון. לשם כך הוצעה הצעת חוק (חוק הלאום, המכונה "חוק דיכטר", שמאחוריו עמד המכון לאסטרטגיה ציונית) שנועדה לקבוע שאופייה היהודי והציוני של המדינה גובר על אופייה הדמוקרטי במקרים של ריק משפטי, עמימות, אי־הכרעה או ניגוד ביניהם. הצעה זו עוררה התנגדות בקרב אנשי ציבור יהודים ליברלים מכל קצות הקשת הפוליטית והוסרה מסדר היום של הכנסת ה־18, אך הוכללה בקווי היסוד של הממשלה שהוקמה בסוף מרס 2013 וננקטו צעדים לקידום חקיקתה בכנסת ה-19. שרת המשפטים, ציפי לבני, מינתה את רות גביזון לבדוק את הסוגיה ולהגיש הצעה או המלצה. בדוח שהגישה גביזון היא ממליצה להמנע מחקיקה זו. חוק הלאום, שעבר הרבה גירסאות, נכלל שוב בקווי היסוד של הממשלה שהוקמה במאי 2015. השמאל הציוני שולל את הצעת החוק ורואה בה תוספת מיותרת ומזיקה ופרובוקציה, ואנשי ציבור ערבים רואים בה הצעת חוק גזענית ודורסנית ומוקיעים אותה.[[63]](#footnote-63)

מחקר המדד מראה באופן חד־משמעי שבסוגיה זו יש הבדלים מובהקים בין יהודים אנשי ימין, מרכז ושמאל. ככלל רוב הציבור היהודי מעדיף את האופי היהודי על האופי הדמוקרטי של המדינה. בהקשר זה במדד 2013 ובמדד 2015 הוצגו ליהודים שתי שאלות חדשות ישירות בדבר המחלוקת הפוליטית על אופייה של המדינה. הממצאים מאשרים שוב את הבכורה של מדינה יהודית על פני מדינה דמוקרטית. רוב של 66.9% ב-2013 ו-68.6% ב-2015 אמרו שבעיניהם "ישראל היא קודם כול מדינה יהודית ורק אחר כך מדינה דמוקרטית" ו-64.2% ו-67.3% בהתאמה תמכו בחקיקת "חוק שיקבע כי דמוקרטיה תתקיים בישראל רק אם איננה פוגעת במדינה יהודית" (לוח 4.14). שיעור היהודים התומכים בחקיקת חוק לאום חדש שיקבע שהדמוקרטיה תתקיים כל עוד איננה פוגעת במדינה היהודית (67.3% ב-2015) ממריא לגבהים גבוהים עוד יותר בקרב יהודים שאינם דוגלים במתן זכויות לערבים או בהשתלבותם בחברה הישראלית. אלה כוללים 84.6% מהסבורים שישראל היא קודם כול מדינה יהודית ורק אחר כך מדינה דמוקרטית, 93.3% מהשוללים את זכות הערבים לחיות במדינה כמיעוט בעל זכויות אזרח מלאות, 92.7% מהמצדדים בשלילת זכות הצבעה לכנסת מהערבים, 90.4% מהחושבים שצריך שהיהודים ישלטו והערבים לא יקבלו זכויות דמוקרטיות, 90.0% ממי שזהותם היא רק או בעיקר יהודית , 82.8% מקרב בעלי השכלה תיכונית או פחות, 88.8% ממי שהוצאות משפחתם הרבה מתחת לממוצע, ו-85.4% ממי שנפגעו אי פעם מאיומים, מהשפלות או ממכות מצד אזרחים ערבים. המחלוקת החריפה ביותר עוברת בשסע הפוליטי והדתי: תומכים בחקיקת חוק הלאום הם 88.5% מנשאלים שהגדירו את עצמם ימין, 84.6% ימין מתון, 61.4% מרכז, 34.7% שמאל מתון ו-14.3% שמאל; 96.5% מהחרדים, 78.7% מהדתיים, 75.7% מהמסורתיים ו-60.2% מהחילוניים.

לוח 4.14 קדימות של מדינה יהודית על פני מדינה דמוקרטית, יהודים, 2013, 2015 (באחוזים)

|  |  |  |
| --- | --- | --- |
|  | יהודים | |
|  | 2013 | 2015 |
| בעיניהם ישראל היא קודם כול מדינה יהודית ורק אחר כך מדינה דמוקרטית (י' 36) | 66.9 | 68.6 |
| דרוש חוק שיקבע כי דמוקרטיה תתקיים בישראל רק אם איננה פוגעת במדינה יהודית (י' 37) | 64.2 | 67.3 |

**שינוי לאורך זמן בעמדות הערבים והיהודים**

אין מגמה ברורה ועקבית לאורך זמן באינדיקטורים העיקריים של הלגיטימציה שהאזרחים הערבים מעניקים לישראל (תרשים 4.1). מצד אחד שיעור המסכימים הערבים שהיהודים הם עם שיש לו זכות למדינה עמד על כ-60% בין 2006 ל-2015, פרט לשנת 2003 החריגה. הוא הדין לגבי הכרה בזכות הקיום של ישראל כמדינה יהודית-ציונית: הוא עלה מ-2003 ל-2009, ירד ב-2011 ומאז המשיך לעלות. מצד אחר שיעור הערבים המכירים בזכות הקיום של ישראל כמדינה עצמאית וכמדינה יהודית ודמוקרטית היה גבוה בשנים 2003 ו-2006 ואחר כך ירד ונשאר יציב למדי עד 2015. שיעור המחויבים לדו-קיום נשאר יציב למדי לאורך השנים (לוח 4.1).

תרשים 4.1 מקבלים את זכות הקיום של ישראל, ערבים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| היהודים הם עם שיש לו זכות למדינה | 75.5 | 62.5 | 60.8 | 66.4 | 58.6 | 56.5 | 62.2 |
| לישראל יש זכות קיום כמדינה עצמאית | 81.1 | 75.4 | 59.4 | 66.5 | 58 | 55.6 | 56.4 |
| לישראל יש זכות קיום כמדינה יהודית ודמוקרטית | 65.6 | 67.5 | 51.6 | 55.7 | 47.4 | 52.8 | 53.6 |
| לישראל יש זכות קיום כמדינה יהודית-ציונית | 26.1 | 36.7 | 38.3 | 26.9 | 36.4 | 37.9 | 42.6 |

התמתנות מסוימת ויציבות חלו בעמדותיהם של היהודים כלפי האזרחים הערבים בסוגיה זו (תרשים 4.2). שיעור המעדיפים את אופייה היהודי של המדינה על פני אופייה הדמוקרטי כשמתגלעת סתירה ביניהם נע מ-61.7% ל-69.7% בשנים 2015-2003 ללא מגמה עקבית (לוח 4.13). גם שיעור הסבורים שהמדינה צריכה לתת העדפה מסוימת ליהודים התנדנד מ-52.7% ב-2012, ל־48.3% ב-2013 ול-46.8% ב-2015 (לוח 4.10), שיעור המתנגדים לאפשר לאזרחים הערבים לקנות אדמות בכל מקום שירצו ירד מ-67.6% ב-2003 ל-41.0% ב-2012, ועלה ל-56.8% ב-2013 ול-55.8% ב-2015 (לוח 4.11) ושיעור התומכים בהוצאת חד"ש מחוץ לחוק ירד נשאר ללא שינוי: 52.0% ב-2003, 44.6% ב-2012 ו-44.9% ב-2013 (לוח 4.11). יש גם ירידה בייחוס אי-נאמנות לערבים מתנגדי משטר (לוח 4.12) ויציבות באחדות מהשאלות כגון באלה הנוגעות לתמיכה בזכות הקיום של ערבים לחיות בישראל כמיעוט בעל זכויות פרט מלאות (לוח 4.8). בכל מקרה, מהממצאים הללו עולה שמגמת היציבות-התמתנות בעמדות של היהודים כלפי הערבים נמשכת גם ב-2015.

תרשים 4.2 מקבלים את זכויות הערבים, יהודים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| מכירים בזכות הערבים לחיות במדינה כמיעוט בעל זכויות אזרח מלאות | 72.6 | 76.9 | 78.8 | 72.2 | 75 | 73.7 | 79.7 |
| מקבלים את הערבים כחברים מלאים בחברה הישראלית | 63.1 | 59.6 | 66.5 | 60.5 | 67 | 66.7 | 69.5 |
| סבורים שהמדינה צריכה לתת העדפה מסוימת ליהודים על פני הערבים | 53.8 | 55.5 | 50.7 | 53.7 | 52.7 | 48.3 | 46.8 |
| מתנגדים לאפשר לאזרחים הערבים להצביע לכנסת | 33.7 | 32.7 | 32.1 | 34.1 | 27.9 | 30.5 | 21.1 |
| יבחרו באופייה היהודי של המדינה אם יתנגש באופייה הדמוקרטי | 69.7 | 72.3 | 67.1 | 67.4 | 64.5 | 61.7 | 65.3 |

פרק 5

סכסוכים באזור, השתלבות באזור, זהות

סכסוכים באזור

ישראל היא מדינה המתקיימת בסביבה עוינת ומתמודדת עם מעגלי סכסוך מרובים. מעגל ליבת הסכסוך בין היהודים לפלסטינים נולד לפני יותר ממאה שנה, ואליו התווסף ב־1938, בוועידת לונדון, מעגל הסכסוך עם מדינות ערב, ואחר כך עם העולם המוסלמי. המיעוט הלאומי הערבי שנוצר בעקבות מעגלי סכסוך אלה הוא חלק מהעם הפלסטיני והאומה הערבית, שלהם אין יחסי שלום עם ישראל. כל עוד יימשך הסכסוך יראו המדינה והיהודים באזרחים הערבים חלק מאויב פעיל ויחשדו בו באי-נאמנות פוטנציאלית למדינה.

הסכמי אוסלו העלו לקדמת הבמה את הפתרון של שתי מדינות לשני עמים, ועליו התגבשה בשנות האלפיים הסכמה גלובלית ותמיכה של רוב היהודים בישראל, רוב הערבים בישראל ורוב הפלסטינים בגדה המערבית וברצועת עזה. ואולם על אף ההסכמה על העיקרון של חלוקת הארץ, יש מחלוקת עמוקה באשר ליישומו. כך נמצאה במחקר המדד הסכמה בין 71.3% מהערבים ו-60.0% מהיהודים על חלוקת הארץ לשתי מדינות לשני עמים (לוח 5.1). לעומת זאת, בעיני היהודים הפתרון אינו אמור לכלול נסיגה לגבולות 1967, פירוק כל ההתנחלויות, חלוקת ירושלים, זכות שיבה לפליטים הערבים לתוך ישראל, הקמת מדינה פלסטינית ריבונית חמושה ללא צבא ישראלי בבקעת הירדן ועם גבולות פתוחים בינה ובין ישראל. לכל הלאווים הללו הפלסטינים, בכללם הפלסטינים אזרחי ישראל, מתנגדים.[[64]](#footnote-64) אם בכל זאת ייושבו מחלוקות אלה, 57.3% מהאזרחים הערבים יראו בכך סיום התביעות והסכסוך, לעומת 48.3% מהיהודים. לפיכך ברור שהסדר בין ישראל לפלסטינים יותיר לא מעט שאלות לא פתורות וקבוצות סרבניות. הסדר כזה יתעלם קרוב לוודאי מדרישותיהם של הפלסטינים אזרחי ישראל לזכות שיבה של הפליטים הפנימיים ליישוביהם ההרוסים, פיצוי על הפקעות של אדמות ורכוש אחר, אוטונומיה תרבותית, שותפות בשלטון וטשטוש אופייה היהודי-ציוני של המדינה. המחלוקות העמוקות בעניין הפתרונות לסכסוך מנציחות את האי־אמון בין ערבים ליהודים ומקבעות את מעמדם של הערבים כמיעוט עוין בעיני היהודים והמדינה.

לוח 5.1 פתרונות לשאלה הפלסטינית, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| תומכים בפתרון של שתי מדינות לשני עמים (ע' 102, י' 73) | 88.8 | 68.7 | 63.7 | 71.3 | 71.3 | 66.7 | 61.5 | 60.0 |
| מסכימים שגבולות 1967 יהיו הגבולות בין שתי המדינות עם אפשרות לחילופי שטחים (ע' 103, י' 74) | 82.0 | 62.7 | 51.2 | 60.6 | 44.2 | 43.2 | 40.3 | 40.3 |
| מסכימים לפירוק ההתנחלויות מחוץ לגושי ההתיישבות שמעבר לקו הירוק (י' 75) | \* | \* | \* | \* | \* | \* | \* | 36.5 |
| מסכימים שירושלים תחולק לשתי ערים נפרדות, יהודית וערבית (ע' 104, י' 76) | 61.0\*\* | 48.8 | 43.2 | 38.2 | 23.3\*\* | 21.4 | 22.6 | 20.2 |
| מסכימים שהפליטים הפלסטינים יקבלו פיצוי מתאים ויורשו לחזור למדינת פלסטין בלבד (ע' 105, י' 77) | 72.2 | 46.8 | 47.5 | 53.3 | 62.6 | 47.1 | 48.2 | 43.8 |
| מסכימים שאחדים מהיישובים הערביים במשולש (ואדי ערה) יסופחו למדינה הפלסטינית (ע' 107, י' 79) | 16.7 | 22.8 | 26.6 | 24.6 | 45.3 | 39.4\*\*\* | 40.4 | 40.5 |
| מסכימים שהגבולות בין ישראל למדינה הפלסטינית יהיו גבולות פתוחים | 76.2 | 73.1\*\*\* | \* | \* | 30.6 | \* | \* | \* |
| מסכימים שעם הביצוע המלא של העקרונות הללו ייגמרו כל התביעות של שני הצדדים, והסכסוך ביניהם יסתיים (ע' 106, י' 78) | 82.0 | 58.6 | 51.0 | 57.3 | 64.8 | 44.4 | 46.1 | 48.5 |

\* השאלה לא הוצגה \*\* ב־2004 \*\*\* ב־2011

במדד 2015 הוצגו שתי שאלות חדשות הבוחנות את מידת הגמישות של היהודים במשא ומתן על הסדר הקבע עם הפלסטינים. ממשלת ישראל בראשות נתניהו העמידה לפלסטינים כתנאי להסדר הכרה בישראל כמדינתו של העם היהודי. 79.7% מהיהודים ב-2015 הסכימו ורק 18.1% התנגדו להצגת תנאי זה, דבר המצביע על קשיחות בעמדה היהודית (לוח 5.2). מאידך, 56.6% הסכימו שישראל צריכה לקחת סיכונים כדי להגיע להסדר עם הפלסטינים. הסכמה זו פחות מחייבת כי היא ניתנת להבנה ולפרשנות שונה.

לוח 5.2 תנאים מסייעים לפתרון השאלה הפלסטינית, יהודים, 2015 (באחוזים)

|  |  |
| --- | --- |
|  | יהודים |
|  | 2015 |
| לא מסכימים שהכרה בישראל כמדינתו של העם היהודי צריכה להיות תנאי להסדר עם הפלסטינים (י' 80) | 18.1 |
| מסכימים שישראל צריכה לקחת סיכונים כדי להגיע להסדר עם הפלסטינים (י' 81) | 56.6 |

חילוקי הדעות העמוקים בנוגע לדרכי הביצוע של הפתרון המוסכם של שתי מדינות דוחפים את שני הצדדים לאובדן אמונה באפשרות מימושו. בסוף יולי 2013 החל משא ומתן בין ישראל לפלסטינים בלחץ ובתיווך אמריקניים. בתשובה לשאלה במחקר המדד 2013 על משא ומתן זה ענו רוב של 57.0% מהערבים ורוב מכריע של 81.8% מהיהודים שאינם מאמינים שהוא יוביל להסדר קבע (לוח 5.3). במדד 2015 50.8% מהערבים ו-58.1% מהיהודים הביעו את אי-אמונתם הכללית שמשא ומתן בין ישראל לפלסטינים יוביל להסכם קבע בשנים הקרובות. כצפוי בקרב הערבים האמונה בהשגת הסדר (49.2%) גדולה יותר אצל הפחות דתיים ובעלי זהות ערבית-ישראלית: 31.5% מהדתיים מאוד, 41.7% מהדתיים, 50.8% דתיים במידה מסוימת ו-64.7% מלא-דתיים; 33.3% מבעלי זהות ערבית-פלסטינית ללא מרכיב ישראלי, 44.6% זהות פלסטינית עם מרכיב ישראלי ו-65.5% זהות ערבית-ישראלית ללא מרכיב פלסטיני. בקרב היהודים אמונה זו (37.8%) גדולה יותר אצל תומכי שמאל-מרכז ולא-דתיים: 19.1% מתומכי ימין, 34.3% ימין מתון, 52.2% מרכז, 61.1% שמאל מתון, ו-65.9% מתומכי שמאל; 28.0% מהחרדים, 20.0% דתיים, 44.5% מסורתיים ו-44.2% מהחילונים. כן צפוי שהמצדדים בפתרון שתי המדינות מאמינים יותר בהשגת הסדר מאשר המתנגדים:57.4% לעומת 28.1% בהתאמה בקרב הערבים ו-51.4% לעומת 19.0% בהתאמה בקרב היהודים.

לוח 5.3 אמונה שהמשא ומתן המתנהל בין ישראל לפלסטינים יוביל להסדר קבע, ערבים ויהודים, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | יהודים | |
|  | 2013 | 2015 | 2013 | 2015 |
| אני מאמין שמשא ומתן בין ישראל לפלסטינים יוביל להסכם קבע בשנים הקרובות (ע' 112, י' 82)  לא מסכימים, לא נוטים להסכים  מסכימים, נוטים להסכים  אין תשובה | \* | 50.8  49.2  0.0 | \* | 58.1  37.8  4.0 |
| מאמינים שהמשא ומתן המתנהל בין ישראל והפלסטינים יוביל להסדר קבע  מאמין בהחלט  מאמין  לא מאמין  לא מאמין בכלל  אין תשובה | 4.7  21.2  37.6  19.4  17.2 | \* | 2.1  13.5  35.3  46.5  2.7 | \* |

\* השאלה לא הוצגה

הכשלונות התכופים של המשא ומתן בין ישראל והפלסטינים והתקופות הארוכות של קיפאון מדיני דוחפים את הערבים בישראל לתמיכה במאבק אלים של הפלסטינים. על השאלה אם "מוצדק שהפלסטינים בגדה וברצועה יפתחו באינתיפאדה שלישית אם יימשך הקיפאון המדיני" השיבו בחיוב 58.6% ב-2012, 48.6% ב-2013 ו-58.7% ב-2015 (לוח 5.4). אלה הם אחוזים גבוהים של תמיכה במאבק אלים נגד ישראל מצד האזרחים הערבים של מדינת ישראל. הם מעידים על הזדהות חזקה עם העם הפלסטיני, תיעוב של הכיבוש ויאוש מניהול הסכסוך על-ידי ממשלות הימין.

לוח 5.4 הצדקה של אינתיפאדה שלישית אם יימשך הקיפאון המדיני, ערבים 2012, 2013, 2015 (באחוזים)

|  |  |  |  |
| --- | --- | --- | --- |
|  | ערבים | | |
|  | 2012 | 2013 | 2015 |
| אם יתברר שהכרזת האו"ם על מדינה פלסטינית אינה מקדמת את ענייני הפלסטינים, מוצדק שהפלסטינים יפתחו באינתיפאדה שלישית | 54.9\*\* | \* | \* |
| מוצדק שהפלסטינים בגדה וברצועה יפתחו באינתיפאדה שלישית אם יימשך הקיפאון המדיני (ע' 117) | 58.6 | 48.6 | 58.7 |

\* השאלה לא הוצגה \*\* ב-2011

מדד 2013 וקודמיו אף נותנים ביטוי לחילוקי הדעות בין ערבים ליהודים בנוגע לסוגיות מדיניוּת אחרות הקשורות לשאלה הפלסטינית שעמדו על הפרק בשנות האלפיים. 46.3% מהערבים ב-2012 תמכו בהתבססות שלטון החמאס ברצועת עזה, 31.0% מהערבים ב־2011 הצדיקו את המשך ההפגזות על יישובים יהודיים בדרום הנגב, ו-48.6% מהערבים ב-2013 חשבו כאמור שמוצדק שהפלסטינים בגדה וברצועה יפתחו באינתיפאדה שלישית אם יימשך הקיפאון המדיני. כמו כן ב־2011 תמך רוב מכריע של 85.7% מהערבים, לעומת מיעוט של 26.9% מהיהודים, בצעדים של האומות המאוחדות לכינון מדינה פלסטינית עצמאית.

כל התנגשות בין ישראל לפלסטינים חושפת חילוקי דיעות עמוקים בין ערבים ויהודים. מבצע צוק איתן של קיץ 2014 שהתבצע כשנה לפני עריכת סקרי מדד 2015 גילה את עומק השסע כאשר הציבור הערבי הביע התנגדות למבצע והציבור היהודי הביע תמיכה הן במרחב הציבורי והן ברשתות החברתיות. הפער מזדקר לעין עם 71.7% מהערבים שאינם מצדיקים את יציאת ישראל למבצע צוק איתן לעומת 85.4% מהיהודים שמצדיקים אותו (לוח 5.5). הערבים מציגים עמדה עקבית – התנגדות להפצצות החמאס על יישובי הדרום (67.5% ב-2011) והתנגדות למבצע צה"ל להפסקת התקפות אלו (71.7% ב-2015).

לוח 5.5 הצדקה של היציאה של ישראל למבצע צוק איתן (מלחמת עזה), ערבים ויהודים, 2015 (באחוזים)

|  |  |  |
| --- | --- | --- |
|  | ערבים | יהודים |
|  | 2015 | 2015 |
| מצדיקים את היציאה של ישראל למבצע צוק איתן (מלחמת עזה) (ע' 108, י' 83)  לא מסכימים, לא נוטים להסכים  מסכימים, נוטים להסכים  אין תשובה | 71.7  27.4  0.9 | 10.5  85.4  4.3 |

בכל הנוגע ליישוב הסכסוך בין ישראל לפלסטינים קיימת הנחת יסוד סמויה שהערבים בישראל לא יהיו חלק מהסדר הקבע משום שהם אזרחי המדינה ועליהם להסדיר את ענייניהם עם ממשלת ישראל. לאמתו של דבר למי שינהלו את המשא ומתן על הסדר הקבע יהיה עניין להתעלם מהמיעוט הערבי כדי שלא להכביד על השגת פתרון. את ההנחה הזאת מאתגרים שלושת הצדדים לסכסוך: ישראל, הרשות הפלסטינית והמיעוט הערבי.

הצד הישראלי מציג שני אתגרים חמורים הקושרים בין הסדר הקבע למיעוט הערבי: האחד הוא שממשלת הימין בראשות נתניהו העלתה את הדרישה שהפלסטינים יכירו בישראל כמדינתו של העם היהודי, שאחת ממשמעויותיה היא קיבוע אופייה היהודי-ציוני של ישראל, הפוגע ישירות במעמדו של המיעוט הערבי-פלסטיני במדינה. את האתגר האחר העלה אביגדור ליברמן, שר החוץ לשעבר ומראשי הימין הרדיקלי, בתביעתו שהסדר הקבע יכלול את סיפוח המשולש למדינה הפלסטינית כדי לדלל את חלקם של הערבים בקרב אזרחי ישראל.

הצד הפלסטיני הכיר בפן הפלסטיני-ישראלי של הסכסוך קודם כול בדחייתו את הדרישה הישראלית להכרה בישראל כמדינתו של העם היהודי. אחת הסיבות לדחייה היא הרצון להימנע מפגיעה במעמדו של המיעוט הערבי ובמאבקו לשינוי אופייה היהודי של המדינה. הפלסטינים יצרו גם זיקה ישירה בין הסכסוך למיעוט הערבי בהציגם את הדרישה שבכלל האסירים הפלסטינים שאמורים היו להשתחרר בפעימה הרביעית באפריל 2014, כחלק מההסכם על קיום משא ומתן על הסדר הקבע, יהיו 14 אסירים ביטחוניים פלסטינים אזרחי ישראל. ממשלת ישראל ראתה בדרישה זו פגיעה בריבונותה בכלל ובמדיניותה להרתעת האזרחים הערבים מחבירה לתנועת ההתנגדות הפלסטינית בפרט. בסופו של דבר המשא ומתן התמוטט והפעימה הרביעית לא יצאה לפועל.

הערבים בישראל היו רוצים שהסכם שלום יסייע להם במאבקם מול המדינה. כנפגעי הנכבה הם היו מצפים שישראל תכיר בזכותם של הפליטים הפנימיים לשקם את כפריהם ההרוסים, תשלם להם פיצויים ראליים על ההפקעה של אדמות ורכוש אחר מהם, תשיב להם את רכוש הווקף ותעביר למוסלמים את השליטה עליו, תתיר את שיקום המסגדים ואת בתי הקברות שנחרבו ועוד. עוד הם היו רוצים שהסדר הקבע יכלול אוטונומיה מוסדית, שריון חלק מידתי מתקציב המדינה, ייצוג בשלטון, מכסת הגירה פרופורציונית ושינויי משטר נוספים שיעמעמו את אופייה היהודי של המדינה ויובילו בעתיד למדינה דו־לאומית. עד כמה שידוע, השאלות הנוגעות למיעוט הערבי לא נידונו עד כה במשא ומתן על הסדר הקבע, אך את אפשרות הסיפוח של אחדים מיישובי המשולש למדינה הפלסטינית העלה על סדר היום הציבורי הימין הרדיקלי היהודי, וזו נתקלה בתגובה קשה מצד ההנהגה הערבית והציבור הערבי בישראל.[[65]](#footnote-65)

במדד 2012 נשאלו הערבים על עמדתם כלפי הסכם שלום שיפסח עליהם. הסכם שיכלול הכרה בישראל כמדינה יהודית אך יבטיח שוויון אזרחי מלא לערבים יקבל את תמיכתם של 58.4% בלבד מהאזרחים הערבים; והסכם שלא יכלול פתרון לבעיית האדמות שהופקעו ולבעיית העקורים הפנימיים יקבל אישור של רק 47.1% מהם (לוח 5.6). זו תמיכה נמוכה יחסית של הציבור הערבי בהסכם שלום, המעידה על הפער באינטרסים בין הפלסטינים משני עברי הקו הירוק ועל האפשרות שהערבים בישראל ייהפכו ל"מחבלים בשלום" (peace spoilers). חבלה כזאת יכולה להתבצע על ידי הצבעה נגד או אי-הצבעה בעד ההסדר במשאל עם או על ידי פתיחה במרד עממי שעלול להחריף את תחושת האיום של היהודים ולהקשיח את עמדתם בעניין ההסדר. אמנם בהיותם נפגעי הסכסוך עם הפלסטינים אין לערבים בישראל אינטרס מובהק לחבל בשלום גם אם לא יתייחס אליהם,[[66]](#footnote-66) אבל עם זה אין לקבל כמובנת מאליה את תמיכתם הגורפת בהסדר השלום. הם עלולים להיות חצויים בעניינו בשל ניגוד האינטרסים ועלולים להכריע את הכף אם גם היהודים יהיו חצויים בעניינו.[[67]](#footnote-67)

לוח 5.6 תמיכה בהסכם שלום בין ישראל לפלסטינים שיתעלם מבעיות הערבים בישראל, ערבים, 2013-2012, 2015 (באחוזים)

|  |  |  |  |
| --- | --- | --- | --- |
|  | ערבים | | |
|  | 2012 | 2013 | 2015 |
| יתמכו בהסכם שלום בין ישראל לפלסטינים גם אם יכלול הכרה בישראל כמדינה יהודית ודמוקרטית אך יבטיח שוויון אזרחי מלא לערבים (ע' 110) | 52.6 | 58.4 | 58.4 |
| יתמכו בהסכם שלום בין ישראל לפלסטינים גם אם לא יכלול פתרון לבעיית האדמות שהופקעו מאזרחי ישראל הערבים ולבעיית העקורים הפנימיים (ע' 109) | 34.8 | 42.3 | 47.1 |

ואולם חוץ מהסכסוך בין ישראל לפלסטינים יש סכסוכים אחרים באזור שהאזרחים הערבים והיהודים חלוקים עליהם. בכל מלחמות ישראל עם העולם הערבי גילו האזרחים הערבים דפוס קבוע ועקבי. מצד אחד הם תמכו מבחינה תודעתית ורגשית בצד הערבי והמוסלמי של הסכסוך עם ישראל, ומן הצד האחר הם שמרו בהתנהגותם על החוק והסדר ונמנעו מלפעול נגד המדינה (מלבד מעורבות של כשנתיים בטרור הפלסטיני שלאחר מלחמת ששת הימים ובשתי האינתיפאדות).[[68]](#footnote-68) לחלק מהערבים חשוב שיהיה באזור גורם ערבי או מוסלמי שיעמוד מול ישראל התוקפנית והחזקה, ויהיה זה אש"ף, חמאס, חיזבאללה, סוריה או איראן. אין להתפלא אפוא שבניגוד גמור לעמדה היהודית, 52.7% ב-2012, 33.2% ב-2013 ו-49.6% ב-2015 מהערבים תמכו ב"כוח חזק, ערבי או מוסלמי, שיעמוד בפני ישראל ויפגע בה קשות אם יהיה צורך בכך", ו-53.7% ב-2012 מהם אפילו תמכו בהתחזקות כוחו של החיזבאללה נגד ישראל (לוח 5.7). כמו כן 52.9% ב-2012 מהערבים תמכו בהתבססות החמאס ברצועת עזה. 42.0% ב-2011 מהערבים הצדיקו פיתוח נשק גרעיני על-ידי איראן ו-36.7% ב-2012 ו-28.1% ב-2013 תמכו בכך, אף שמדינות ערב וכל שכן ישראל מתנגדות לכך, והם בעצמם עלולים להיפגע ממנו. רק מיעוט (26.0% ב־2010) מהערבים לעומת רוב (57.5% ב־2011, 60.6% ב־2012 ו-60.0% ב-2013) מהיהודים סבורים שישראל צריכה להשתמש בכוח כדי למנוע מאיראן לפתח נשק גרעיני אם מדינות אחרות לא יעשו זאת. עמדות אלה של הערבים בישראל תואמות תפיסה כוחנית שצריך שיהיה באזור כוח שיעמוד מול ישראל התוקפנית והשתלטנית ויבלום ויחליש אותה. גם היהודים נקטו גישה כוחנית כשב-2011 רק 19.5% תמכו בהכרה בחמאס ובהסכם איתו ורק 27.0% סברו שישראל צריכה לתמוך בבקשה לאו"ם להכריז על הקמת מדינה פלסטינית עצמאית, ב-2012 רק 26.9% חשבו שקבלת פלסטין כמדינה משקיפה לא חברה באו"ם זה צעד נכון, ובשנים 2013-2011 כשלוש חמישיות סברו שאם מדינות אחרות לא ימנעו מאיראן לפתח נשק גרעיני, ישראל צריכה לעשות זאת בכוח למרות העיצומים שהוטלו על איראן ואף שבין ארצות הברית לאיראן הלך והתגבש הסכם לעצירת התקדמותה בייצור נשק גרעיני.

לוח 5.7 כוח התנגדות לישראל באזור, ערבים ויהודים, 2013-2011, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2011 | 2012 | 2013 | 2015 | 2011 | 2012 | 2013 | 2015 |
| כל עוד לא שורר שלום בין ישראל לעולם הערבי, צריך שיהיה כוח חזק, ערבי או מוסלמי, שיעמוד בפני ישראל ויפגע בה קשות אם יהיה צורך בכך (ע' 111) | \* | 52.7 | 33.2 | 49.6 | \* | \* | \* | \* |
| תומכים בהתבססות החמאס ברצועת עזה |  | 52.9 | \* | \* |  |  |  |  |
| סבורים שהמשך ההפצצות מרצועת עזה על היישובים בנגב מוצדק | 31.0 | \* | \* | \* |  |  |  |  |
| סבורים ששקט בדרום יושג רק על ידי הסרת המצור על עזה, הכרה בממשלת החמאס והגעה להסכם עמה |  |  |  |  | 19.5 |  |  |  |
| סבורים שישראל צריכה לתמוך בבקשה לאו"ם להכריז על הקמת מדינה פלסטינית עצמאית | 85.7 |  |  |  | 27.0 |  |  |  |
| סבורים שקבלת פלסטין כמדינה משקיפה לא חברה באו"ם זה צעד נכון |  |  |  |  |  | 26.9 |  |  |
| תומכים בהתחזקות כוח החיזבאללה נגד ישראל |  | 53.7 | \* | \* |  |  |  |  |
| סבורים שאם מדינות אחרות לא ימנעו מאיראן לפתח נשק גרעיני, ישראל צריכה לעשות זאת בכוח (י' 83) | 26.0\*\* | \* | \* |  | 57.5 | 60.6 | 60.0 |  |
| סבורים שפיתוח נשק גרעיני על ידי איראן מוצדק | 42.0 |  |  |  |  |  |  |  |
| תומכים בפיתוח נשק גרעיני על ידי איראן (ע' 126) |  | 36.7 | 28.1 |  |  |  |  |  |

\*השאלה לא הוצגה \*\* ב-2010

ערבים ויהודים אינם רואים עין בעין את מה שמכונה "האביב הערבי". מנקודת מבטה של ממשלת ישראל, מדובר ב"חורף ערבי" המערער את היציבות במדינות ערב, מעלה לשלטון כוחות אסלאמיסטיים וקורא תיגר על יחסי השלום בין מצרים וירדן לישראל. עד 2014 היה היחס להתפתחויות אלה בעולם המערבי חיובי יותר מהיחס בישראל, משום שהן עוררו תקווה לדמוקרטיזציה ולהשתחררות של האדם הערבי מהפסיביות ומהקורבנוּת. ואכן גם רוב הערבים בישראל עד 2014 התייחסו בחיוב לגל המחאות בעולם הערבי וראו בו פריצת דרך היסטורית. היהודים, למרות ש-54.4% מהם ב-2011 ציפו לעליית משטרים דמוקרטיים בארצות ערב בעקבות האביב הערבי, רואים בדמוקרטיזציה בעולם הערבי אליה וקוץ בה לנוכח העלייה לשלטון של תנועות אסלאמיות בבחירות חופשיות בעזה, בלוב, בתוניסיה ובמצרים. ב-2012 רוב של 62.7% (59.4% ב-2013) מהערבים לעומת רק 8% מהיהודים ראו בחיוב את העלייה לשלטון של תנועות אסלאמיות בעקבות ההתעוררות הערבית, וב-2011 רוב של 58.9% לעומת רק 18.2%, בהתאמה, בירכו על נפילת משטרו של מובארק במצרים, ששיתף פעולה עם ישראל (לוח 5.8).

בין הערבים והיהודים שוררת הסכמה נגד משטרו של אסד בסוריה. היהודים בישראל רואים במשטר הסורי שותף מרכזי בציר הרשע של איראן וחיזבאללה ומצדדים בנפילתו. עמדת הערבים בישראל נוגעת באופן ישיר למלחמת האזרחים בסוריה ללא קשר לאיראן ולחיזבאללה. ב־2011 הצדיקו 64.5% מהציבור הערבי בסקר המדד את המאבק העממי בסוריה נגד משטר אסד, וב-2012 71.4% וב-2013 65.4% התנגדו להמשך שלטונו של אסד (לוח 5.8). את ההצדקה הזאת אין לפרש כתמיכה בנפילת המשטר הסורי, אלא כתמיכה ברפורמה במשטר בלבד. זו עמדתם של חד"ש, התנועה האסלאמית הדרומית ושל לא מעט ערבים בישראל. האזרחים הערבים ומנהיגיהם אינם תומכים ברודנות של הנשיא אסד ובטבח בבני עמו, אלא רואים בשלטונו ליבה בציר ההתנגדות לישראל, ואותו הם רוצים לשמר ולבצר. על כן המנהיגות הערבית בישראל מלאה את פיה מים, ורק הפגנות ערביות ספורות נערכו בישראל במחאה נגד הדיכוי האכזרי של האופוזיציה בסוריה.[[69]](#footnote-69)

לוח 5.8 התפתחויות באזור, ערבים ויהודים, 2013-2011 (באחוזים)

|  |  |  |  |  |  |
| --- | --- | --- | --- | --- | --- |
|  | ערבים | | | יהודים | |
|  | 2011 | 2012 | 2013 | 2011 | 2012 |
| סבורים שישראל צריכה לברך על נפילת המשטר של מובארק במצרים | 58.9 |  |  | 18.2 |  |
| מצפים להתפתחות דמוקרטיה במדינות ערב שבהן התחוללו לאחרונה שינויים במשטר | 74.7 |  |  | 54.4 |  |
| תומכים בעליית התנועות האסלאמיות לשלטון בכמה ממדינות ערב לאחר שמשווים את הטוב ואת הרע שבעלייתן (ע' 123) |  | 62.7 | 59.4 |  | 8.0 |
| תומכים בסילוק תנועת האחים המוסלמים מהשלטון במצרים (ע' 124) |  |  | 44.6 |  |  |
| סבורים שהמאבק בסוריה נגד משטר אסד מוצדק | 64.5 |  |  |  |  |
| לא תומכים בהמשך שלטונו של אסד בסוריה (ע' 125) |  | 71.4 | 65.4 |  |  |

ב-2014 התפשטה בעולם אכזבה מהאביב הערבי בעקבות התמוטטות סוריה, לוב ותימן, הפיכה צבאית במצרים, ועליית כוחות אסלאמיסטיים אלימים בעירק, בסוריה ובמקומות אחרים. חוץ מתוניסיה לא נראה שקם משטר דמוקרטי כלשהו במדינות ערב. [[70]](#footnote-70) במדד 2015 הוצגו לערבים שאלות על מספר התפתחויות באזור. 82.4% מהערבים רואים בדאעש ארגון טרור קיצוני ומתביישים בו (לוח 5.9). 62.8% מברכים על הסכם הגרעין בין המעצמות ואיראן ו-58.1% מתנגדים שישראל תפעל למנוע מאיראן להחלפתה כמעצמה אזורית. וחשוב ביותר, 64.2% מודים כי "כאשר הם רואים את אי-השקט ואת אי-היציבות בעולם הערבי מאז התחלת האביב הערבי ב-2011, הם מרגישים שטוב שהם חיים בישראל". נראה שמאז 2014 הערבים מתקרבים לעמדות היהודיות ביחס להתפתחויות באזור.

לגבי ההתרחשויות באזור אמרו 49.6% מהערבים ש"כל עוד לא שורר שלום בין ישראל והעולם הערבי, צריך כוח חזק, ערבי או מוסלמי, שיעמוד בפני ישראל ויפגע בה קשות אם יהיה צורך בכך", 62.8% ברכו על הסכם הגרעין עם איראן, 58.1% התנגדו לפעולות מצד ישראל למנוע מאיראן לתפוס את מקומה כמדינה החזקה ביותר באזור ו-82.4% הסכימו ש"דאעש הוא ארגון טרור קיצוני והם כערבים מתביישים בו". ואולם הלא מתנגדים לדאעש מהווים 16.9% מהערבים, 18.2% מהמוסלמים, 19.8% מהמוסלמים בעלי השכלה גבוהה, 24.3% מהמוסלמים שאינם שבעי רצון מהיותם אזרחים ישראליים, 24.7% מהמוסלמים שאינם מאמינים שקרתה שואה שבה נרצחו מיליוני יהודים בידי הנאצים, 25.7% מהמוסלמים ששוללים את זכות הקיום של ישראל, 27.3% מהמוסלמים שמזדהים כפלסטינים או כערבים פלסטינים ללא שום מרכיב ישראלי בזהותם, 28.1% מהמוסלמים שמכלל המפלגות והתנועות בישראל הם מרגישים הכי קרוב לפלג הצפוני של התנועה האסלאמית, 29.2% מהמוסלמים שלא הצביעו לכנסת ב-2015, 29.8% מהמוסלמים שמוכנים לעבור לגור במדינה פלסטינית, ו-38.1% מהמוסלמים ש"כאשר הם רואים את אי-השקט ואת אי-היציבות בעולם הערבי מאז התחלת האביב הערבי ב-2011 אינם מרגישים שטוב שהם חיים בישראל". מיעוט זה יוצר אווירה ליציאתם של עשרות צעירים ערבים מישראל לסוריה כדי להילחם לצד דאעש וארגונים אסלאמיסטיים אחרים. הממצא ש-18.2% מהמוסלמים בישראל ו-28.1% מתומכי הפלג הצפוני של התנועה האסלאמית אינם פוסלים את דאעש מדהים בגודלו לא רק בגלל הקיצוניות הטרוריסטית, הפונדמנטליסטית והרצחנית של דאעש אלא גם בגלל ההתנגדות מקיר לקיר לדאעש מצד ההנהגה והקהילה הערבית, לרבות הפלג הצפוני של התנועה האסלאמית. באי-התנגדות לדאעש מחזיק מיעוט של סרבנים ערבים השוללים דו-קיום בינם ליהודים ובהצגת אי-התנגדותם לדאעש, הם גם מביעים מחאה והתרסה נגד האפליה והקיפוח שמהם סובלים הערבים בישראל.

לוח 5.9 התפתחויות באזור, ערבים, 2015 (באחוזים)

|  |  |
| --- | --- |
|  | ערבים |
|  | 2015 |
| כאשר הם רואים את אי-השקט ואת אי-היציבות בעולם הערבי מאז התחלת האביב הערבי ב-2011, הם מרגישים שטוב שהם חיים בישראל (ע' 122) | 64.2 |
| מסכימים שדאעש הוא ארגון טרור קיצוני והם כערבים מתביישים בו (ע' 123) | 82.4 |
| מברכים על הסכם הגרעין בין המעצמות לאיראן (ע' 124) | 62.8 |
| לא מסכימים שישראל צריכה לפעול כדי למנוע מאיראן לתפוס את מקומה כמדינה החזקה ביותר באזור (ע' 125) | 58.1 |

באשר למגמות במשך הזמן, כמו בסוגיות אחרות כך גם בעניין הפלסטיני חלה החרפה בעמדת הערבים בישראל עם עצירה ב-2015. תמיכת הערבים בפתרון שתי מדינות לשני עמים ירדה מ־88.8% ב-2003 ל-68.7% ב-2012 ול־63.7% ב-2013 אך שבה ועלתה ל-ל-71.3% ב-2015 (תרשים 5.1). כך גם הסכמתם שהפליטים הערבים יחזרו לפלסטין בלבד ירדה מ־72.2% ל-46.8% ול־47.5%, ועלתה ל-53.3% בהתאמה, והסכמתם לסיום התביעות והסכסוך אם תקום מדינה פלסטינית וייושבו המחלוקות על הגבולות, הפליטים וירושלים ירדה מ־82.0% ל-58.6% ול־51.0% ועלתה ל-57.3% (לוח 5.1). עם זאת בעמדה כלפי סכסוכים אחרים באזור ניכרת התמתנות ב-2013 כמו למשל הירידה מ-36.7% ב-2012 ל-28.1% ב-2013 בתמיכה בפיתוח נשק גרעיני על ידי איראן (לוח 5.7). התקרבות הערבים לעמדות היהודיות לגבי ההתפתחויות באזור גם היא מצביעה על התמתנות מסוימת (לוח 5.8).

כמו אצל הערבים, כך גם אצל היהודים ירדה באותה תקופה התמיכה בפתרון שתי המדינות מ־71.3% ב-2003 ל-66.7% ב-2012, ל־61.5% ב-2013 ול-60.0% ב-2015, התמיכה בזכות השיבה של הפליטים הערבים לפלסטין בלבד ירדה מ־62.6% ל-47.1%, ל־48.2% ול-43.8% בהתאמה, והתמיכה בסיום הסכסוך ירדה מ־64.8% ל-44.1%, ל־46.1% ול-48.5% (לוח 5.1). נראה שהקיפאון המדיני גורם לשני הצדדים לאבד את אמונתם באפשרות להגיע להסדר קבע.

תרשים 5.1 תומכים בפתרון של שתי מדינות לשני עמים, ערבים ויהודים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 88.8 | 87.2 | 65 | 70.3 | 68.7 | 63.7 | 71.3 |
| יהודים | 71.3 | 73.4 | 68.9 | 66.3 | 66.7 | 61.5 | 60.0 |

השתלבות באזור

הערבים והיהודים חלוקים ביניהם בשאלה אם ישראל צריכה להשתלב באזור או במערב. כל קבוצות האוכלוסייה היהודית, בכללן המזרחים, הדתיים והחרדים, מעוניינות בהשתלבות במערב. לדידן ישראל מערבית תשמור על יתרון איכותי, שהוא תנאי הכרחי להמשך קיומה במרחב עוין. המערב גם משמש בית לרוב המכריע של יהודי התפוצות, הוא נתפס כעתיר משאבים, בעל רמה גבוהה של פיתוח אנושי, דמוקרטי ותומך בישראל. יתרה מזאת, לישראל אין אפשרות ממשית להשתלב במזרח התיכון, משום שהיא נחשבת נטע זר ושנוא בתוכו. עם זאת היהודים חוששים שהשתלבות מלאה במערב עלולה לשחוק את התרבות הלאומית ואת הייחוד הישראלי.[[71]](#footnote-71)

בדומה ליהודים, גם הערבים בישראל נמשכים מאוד למערב ומבינים את יתרונות ההשתלבות בו. אך הם גם שותפים לכוחות ההתנגדות של העולם הערבי, הרואים במערב גורם אנטי־ערבי, אימפריאליסטי וקולוניאליסטי שמגבה את הסרבנות ואת התוקפנות הישראלית, עוין את הציוויליזציה האסלאמית ומפיץ ערכים חילוניים, מתירניים ומשחיתים. דו־ערכיות זאת שחשים האזרחים הערבים בישראל כלפי המערב גדולה בהרבה מהדו־ערכיות שחשים היהודים. האזרחים הערבים נמשכים יותר לאזור מהיהודים, משום שהם עשויים להפיק תועלת רבה יותר מהשתלבות בו הודות לשותפות בשפה, בתרבות ובדת והקרבה המשפחתית בינם לעמי האזור. יחסי שלום והשתלבות במרחב עשויים גם להעניק למיעוט הערבי יתרון ייחודי כגורם מתווך בין ישראל לשכנותיה. עם זאת, אף שמדובר באזור ערבי או מוסלמי שיכול להציע יתרונות לערבים הפלסטינים בישראל, המשיכה אליו פוחתת בשל הרודנות, העוני, הקיטוב המעמדי, הקנאות הדתית, דיכוי הנשים, האי-סובלנות לאחר, השמרנות, וגם האי־יציבות עקב ההתעוררות הערבית מאז 2011 הרווחים בו. מודעות זאת של הערבים בישראל לתת־פיתוח של העולם הערבי והתקדמות תהליך הישראליזציה שלהם, המקרב אותם לסטנדרטים הישראליים וליהודים, מצננות את התלהבותם מהסתפחות לאזור.

אף שבקרב היהודים קשה להצביע על פער בין עמדת הציבור לעמדת המנהיגות בסוגיית השתלבות באזור, בקרב הערבים הפער בולט. לעומת הדו-ערכיות של הציבור הערבי הרחב, המנהיגות הערבית מצדדת באופן חד וברור בהשתלבות במרחב הערבי והמוסלמי. זו עמדה אידאולוגית מובהקת, שאפשר לחזקה בשיקולים פרגמטיים אך אין זה הכרחי. למנהיגות הערבית הלא-דתית יש תפיסת עולם ודפוסי התנהגות רחוקים מאלה המצויים בעולם הערבי והמוסלמי, והיא אף קוראת לחולל רפורמה עמוקה בו, אך היא חשה אליו מחויבות גדולה והתנגדות נמרצת למערב.

ממצאי מדד 2004 מספקים עדות נדירה לעמדת המנהיגות בהשוואה לעמדת הציבור הרחב. זה המדד היחיד שכלל נוסף על מדגם מייצג של הציבור הערבי והיהודי גם מדגם מייצג של שתי קבוצות מנהיגות ערבית ושתי קבוצות מנהיגות יהודית.[[72]](#footnote-72) ממצאי הסקרים היהודיים הראו שהן המנהיגות והן הציבור רוצים בשילוב ישראל במערב. בעמדה ש"ישראל צריכה להשתלב בעולם המערבי יותר מאשר במדינות הערביות והמוסלמיות שבאזור" אחזו 71.9% מהמנהיגים בימין, 86.3% מהציבור בימין, 67.7% מהמנהיגים בשמאל, ו-78.7% מהציבור בשמאל. מספרים אלה מעידים על הסכמה יהודית הכוללת מנהיגים ואנשים מהשורה, ימין ושמאל, על השתלבות ישראל במערב, ולא באזור. לעומת זאת, בעמדה זו החזיקו רק 33.3% מהמנהיגים הערבים הקשורים לממסד היהודי ורק 10.2% מהמנהיגים הערבים מהזרם המרכזי שאינם קשורים לממסד היהודי, לעומת 54.3% מהמצביעים הערבים למפלגות יהודיות ו-51.4% מהמצביעים הערבים למפלגות ערביות. הציבור הערבי חצוי בין הנטייה למערב לנטייה למרחב, ואילו מנהיגותו מצדדת בהשתלבות באזור.

הפער בעמדות בין הציבור הערבי לציבור היהודי בעניין ההשתלבות באזור קיבל ביטוי בממצאי המדדים מאז 2004. כך ב־2015 אמרו 60.6% מהיהודים, לעומת 52.9% מהערבים, ש"ישראל צריכה להשתלב במערב ולקיים עם מדינות ערב קשרים הכרחיים בלבד" (לוח 5.10). בשאלה זו, כמו בשאלות אחרות על השתלבות באזור, נמצא שהמיעוט הערבי חצוי, ואילו רוב היהודים הם בעד השתלבות במערב.

קבוצות האוכלוסייה הערביות התומכות בהשתלבות במערב (52.9% שהסכימו עם האמירה הנ"ל) כוללות יותר דרוזים (67.3%), נוצרים (61.5%) ובדואים בגליל (76.7%), מי שזהותם היא ערבית-ישראלית ולא פלסטינית (62.9%), מי שמרגישים הכי קרובים למפלגות יהודיות (70.0%), מי שלא סבלו מאפליה (60.3%) ומהפקעת אדמות מקרב בעלי אדמות (63.8%), מי שבילו שלוש או יותר פעמים עם יהודים (61.3%). על הדו-ערכיות ועל הקרע הפנימי בנוגע להשתלבות באזור אפשר ללמוד גם מכך שלא נמצאה קבוצת אוכלוסייה ערבית התומכת באופן חד־משמעי בהשתלבות או בהתבדלות מהאזור. אפילו ערבים החשים הכי קרובים לפלג הצפוני של התנועה האסלאמית, הקבוצה הרדיקלית ביותר במחקר, חצויים בסוגיה זו כמו הציבור הערבי הרחב (44.6% מהם בעד ו-55.4% נגד השתלבות במערב).

את התמיכה של כמחצית מהציבור הערבי בהשתלבותה של ישראל במערב אין לפרש כזלזול בעולם הערבי וכרצון לפרוש מהאזור, כמו שרוב היהודים היו רוצים. המנהיגות הערבית בישראל תומכת באופן שאינו משתמע לשתי פנים בהשתלבות ישראל באזור, ולא במערב, ובכך נוקטת עמדה אידאולוגית מובהקת השונה מהעמדה הדו-ערכית והמעשית שמביע הציבור הערבי.

לוח 5.10 השתלבות באזור, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| ישראל צריכה להשתלב במערב ולקיים עם מדינות ערב קשרים הכרחיים בלבד (ע' 121, י' 86) | \* | 46.8 | 48.2 | 52.9 | \* | 63.4 | 60.1 | 60.6 |
| ישראל צריכה להשתלב בעולם המערבי יותר מבמדינות הערביות והמוסלמיות שבאזור (ע' 120) | 47.0 | 49.7 | 45.2 | 59.6 | 76.3 | \* | \* | \* |
| בתחום התרבות, על ישראל להשתלב יותר באירופה־אמריקה מאשר במזרח התיכון (ע' 119, י' 85) | 53.1 | 55.1 | 49.7 | 62.0 | 66.4 | 65.0 | 59.3 | 58.9 |
| לישראל יש הרבה מה ללמוד מהמערב ורק מעט ממדינות ערב (ע' 122) | \* | 48.4 | 54.7 | \* | \* | 55.1 | \* | \* |

\* השאלה לא הוצגה

יהודים התומכים יותר בהשתלבות במערב נמנים עם קבוצות האוכלוסייה הממוקמות בימין הפוליטי. קבוצות אלה (60.6% שהסכימו שישראל צריכה להשתלב במערב ולקיים עם מדינות ערב קשרים הכרחיים בלבד) כוללות את מי שאינם מסכימים שהאזרחים הערבים והיהודים צריכים ליצור יחד ערכים ומנהגים משותפים נוסף על המנהגים והערכים שלהם (73.3%), מי שאינם תומכים בפתרון של שתי מדינות לשני עמים (73.4%), מסורתיים (73.9%) ,דתיים (71.3%) וחרדים (81.7%), צעירים בני 21-18 (88.9%), חסרי השכלה תיכונית מלאה (82.3%), מזרחים (71.0%), מי שרואיינו ברוסית (85.4%), מי ששייכותם החשובה ביותר היא עם ישראל או הדת היהודית ולא אזרחות ישראלית (70.0%), מי שזהותם היא בעיקר או רק יהודית (73.7%), מי שמשייכים את עצמם לימין (79.3%), הימין המתון (72.4%), המרכז (60.1%), השמאל (47.1%) והשמאל (31.0%), מי שאין להם חברים ערבים (69.9%) ומעולם לא בילו עם ערבים (75.3%) ולא קיבלו מהם עזרה (72.4%). אף שקבוצות האוכלוסייה הללו, למעט קבוצת דוברי הרוסית, קרובות יחסית לערבים מבחינת מעמדן החברתי, אורח חייהן השמרני יחסית, תרבותן ושמירה על המסורת הדתית ועל המורשת ההיסטורית (מאות שנים של חיים בארצות האסלאם), הן מעוניינות בהתבדלות מהמרחב ובהשתלבות במערב יותר מהקבוצות האחרות, שכן הן חשדניות כלפי מוסלמים וערבים. עם זאת הן גם חוששות מפני אמריקניזציה, המאיימת על הייחוד התרבותי, הישראלי והיהודי שיש להן מחויבות עמוקה אליו, ועל כן רצונן להשתלב במערב איננו חד־משמעי.

בתקופת המחקר, בשנים 2015-2003, לא השתנו העמדה הערבית והעמדה היהודית באשר להשתלבות במרחב. כלומר הערבים נותרו חצויים, ואילו רוב היהודים תמכו בהשתלבות במערב (לוח 5.10, תרשים 5.2).

תרשים 5.2 סבורים שישראל צריכה להשתלב במערב ולקיים עם מדינות ערב קשרים הכרחיים בלבד, ערבים ויהודים, 2013-2009, 2015 (באחוזים)

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2015 |
| ערבים | 42.7 | 42.8 | 51.5 | 46.8 | 48.2 | 52.9 |
| יהודים | 60.3 | 63.5 | 61.7 | 63.4 | 60.1 | 60.6 |

זהות

זהות היא תכונה עיקרית בחיי האדם: היא מציינת מיהו, מהו ומה מבדיל אותו מבני קבוצות אחרות. כשזהותה של קבוצת המיעוט נחשבת לגיטימית בחברה ויש בה רכיב חשוב שנכלל גם בזהותה של קבוצת הרוב, יש בכך כדי לתרום רבות לדו־קיום; ולהפך, היעדר רכיב כזה יביא לידי פירוד ומדנים בין הצדדים. במדינות דמוקרטיות רכיב משותף זה הוא האזרחות. זו מספקת שייכות ונאמנות למדינה על בסיס שווה ובהתעלמות משייכויות ומנאמנויות אחרות כגון דת וקבוצה אתנית. בדמוקרטיות מערביות האזרחות יוצרת לאום אזרחי המשותף לכלל אזרחי המדינה, ולאום זה משמעותי ומחייב לא פחות מהלאום האתני או הדת. כך, להיות אזרח אמריקני, למשל, פירושו להשתייך לעם (האזרחי) האמריקני, ללא קשר לדת, לקבוצה אתנית או לגזע.

בישראל הנסיבות שונות. הערבים והיהודים הם בני דת ולאום נבדלים, היות שהציונות, האידאולוגיה המכוננת של ישראל, קיבלה ללא עוררין את אי־ההפרדה שהייתה נהוגה אצל היהודים מאות בשנים בין לאום לדת, דגלה באי־טמיעה של היהודים באומות ובדתות אחרות ופעלה להקמת מדינה של יהודים ולמען יהודים. בהתאם לכך הונהגה בישראל שיטת החלוקה לדתות של כל תושבי המדינה (שיטה אסלאמית הנהוגה בכל מדינות ערב), נמנעה יצירתו של עם אזרחי ישראלי אחד, וצומצם תפקידה של האזרחות כבסיס לזהות, לשיתוף ולשוויון בין ערבים ליהודים.[[73]](#footnote-73) גם האזרחים הערבים מקבלים ללא ערעור את המצב הקיים — את החלוקה לדתות, את זיקתם לעם הפלסטיני ולאומה הערבית ואת ההפרדה מהיהודים. לכן הם אינם נאבקים למען דמוקרטיה ליברלית אינדיווידואלית, להפרדת הדת מהמדינה וליצירת עם ישראלי משותף, אלא חותרים לכינון מדינה דו־לאומית שוויונית שבה האזרחות המשותפת תוסיף להיות משנית ללאום ולדת. בישראל התגלע אפוא קונפליקט זהויות, מאחר שהאזרחות הישראלית איננה תשתית רחבה ואיתנה כדי לשמש זהות שוויונית משותפת. האתוס הישראלי המשותף לערבים וליהודים הוא "אינטגרציה ללא טמיעה" או "נפרד אך שווה".

**זהות היהודים**

בזהות היהודים בישראל יש ארבעה רכיבים: שני הרכיבים הגלויים הם יהודיות וישראליות ושני הסמויים - ציונות ושואה. במדד 2013 ובמדד 2015 התבקשו היהודים לבחור בין הרכיב היהודי לרכיב הישראלי ולהשוות ביניהם. במדד 2015 בחרו רוב של 61.1% ביהודי ובישראלי באותה מידה, 15.9% בחרו רק או בעיקר ישראלי, ו-20.7% רק או בעיקר יהודי (לוח 5.11). רוב היהודים עושים סינתזה בין הרכיב היהודי לרכיב הישראלי בזהותם משום שהם חלק מהרוב היהודי ומשום שישראל היא מדינה יהודית, כך שבין הרכיבים הללו יש חפיפה רבה. עם זאת, יותר משליש מהיהודים מדגישים צד אחד בזהותם, כך שבין המזדהים בראש ובראשונה כישראלים ובין המזדהים בראש ובראשונה כיהודים יש הבדלים גדולים בעמדות כלפי המיעוט הערבי והמדינה, בזרם הפוליטי וברקע הסוציו-דמוגרפי.

לוח 5.11 זהות אישית כיהודי לעומת זהות אישית כישראלי, יהודים, 2013, 2015 (באחוזים)

|  |  |  |
| --- | --- | --- |
|  | יהודים | |
|  | 2013 | 2015 |
| רואה בעצמו (י' 104):  רק יהודי ובכלל לא ישראלי  בעיקר יהודי וגם ישראלי במידה מסוימת  יהודי וישראלי באותה מידה  בעיקר ישראלי וגם יהודי במידה מסוימת  רק ישראלי ובכלל לא יהודי  אין תשובה | 3.1  15.2  63.5  13.0  3.5  1.7 | 6.8  13.9  61.1  12.6  3.3  2.3 |

כדי לברר את משמעותו של הרכיב הישראלי והיהודי, התבקשו הנשאלים לבחור בין היותם אזרחים ישראלים, בני הדת היהודית או בני העם היהודי. במדד 2015 בחרו 35.1% מהיהודים באזרחות ישראלית כשייכותם החשובה ביותר, 45.6% — בלאום, ורק 15.6% — בדת (לוח 5.12). מכיוון שישראל היא מדינה יהודית ובה רוב יהודי קבוע, האזרחות הישראלית מקפלת בתוכה גם יהודיות, ולכן הבחירה בה איננה מציינת ליברליזם ואוניברסליזם טהורים, אם כי יש בה יסוד אזרחי יותר מבחירה בדת ובלאום היהודיים.

לוח 5.12 אזרחות, דת ולאום כרכיבים של זהות אישית, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| השייכות החשובה ביותר (ע' 155, י' 103):  אזרחות ישראלית  דת  לאום (פלסטיני/יהודי)  אין תשובה | 29.6  48.2  18.8  3.4 | 12.2  45.2  41.3  1.3 | 18.7  45.2  33.9  2.2 | 13.4  46.5  39.5  0.6 | 29.6  18.9  43.6  7.9 | 42.2  15.0  40.6  2.1 | 41.0  15.4  40.6  3.1 | 35.1  15.6  45.6  3.8 |

נוסף על שני הרכיבים הגלויים הללו, יש בזהות היהודית גם שני רכיבים סמויים: הציונות והשואה. מאחר שהציונות היא האידאולוגיה הלאומית השלטת בחברה ובמדינה, היא משמשת לרוב רכיב סמוי בזהות היהודים. בסקרי המדד התבקשו הנשאלים היהודים והערבים להגדיר את עצמם בהתייחס לציונות כמו שהם מבינים אותה. בקרב היהודים 80.2% הגדירו את עצמם ציונים או ציונים מאוד (לוח 5.13). המיעוט הקטן של 15.3% הרואה בעצמו לא-ציוני או אנטי־ציוני מורכב בעיקר מחרדים אשכנזים (61.3%) ומעולים רוסים (28.3%), שרובם תומכים בכל זאת בפרקטיקות ציוניות מובהקות כגון זכותה של ישראל לשמור על רוב יהודי (95.0% מהחרדים האשכנזים ו-83.3% מהעולים הרוסים סבורים כך) ולהיות מדינה בשליטה יהודית (98.3% ו-83.7% בהתאמה). הציונות היא אפוא רכיב בגרעין הזהות של היהודי הישראלי.

לוח 5.13. ציונות כרכיב של זהות אישית, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| הגדרה עצמית על ציונות (ע' 159, י' 105):  ציוני מאוד  ציוני  לא ציוני  אנטי־ציוני  אין תשובה | 0.4  0.6  76.9  19.6  2.5 | 2.7  4.0  48.2  43.6  1.4 | 1.9  1.5  52.9  42.5  1.2 | 2.5  3.8  56.7  36.0  1.0 | 33.4  46.4  16.6  1.7  1.9 | 38.8  43.3  12.2  2.1  3.6 | 36.0  47.3  8.7  3.7  4.3 | 41.2  40.0  12.5  2.8  3.6 |

בדומה לציונות גם השואה היא רכיב עיקרי בזהות היהודים. כמעט כל היהודים ב-2013 העריכו שזיכרון השואה חשוב בחייהם במידה רבה מאוד (74.3%) או במידה רבה (20.5%) לעומת מיעוט זניח שאמרו שהשואה חשובה בחייהם רק במידה מסוימת (4.7%) או בכלל לא (0.5%) (לוח 5.14). תודעת השואה אצל היהודים בישראל מבליטה רכיבים פרטיקולריסטיים כמו תחושת הקורבן, קיר הברזל ולעולם לא עוד יותר מרכיבים אוניברסליסטיים כמו זכויות אדם, כיבוד האחר ותיקון עולם. הרכיב הפרטיקולריסטי של השואה מחזק את הרכיבים היהודי והציוני, שגם הם פרטיקולריסטיים, כך שהזהות של היהודים בישראל נוטה לחוסר איזון.

לוח 5.14 חשיבותו של זיכרון השואה בחיים, יהודים, 2013 (באחוזים)

|  |  |
| --- | --- |
|  | יהודים |
|  | 2013 |
| זיכרון השואה חשוב בחייהם:  במידה רבה מאוד  במידה רבה  במידה מסוימת  בכלל לא  אין תשובה | 74.3  20.5  4.7  0.5  0.1 |

בטרם נעבור לדון בזהות הערבים, נציין את עמדתם כלפי שני רכיבי הזהות הסמויים של היהודים. עמדתם השלילית של הערבים כלפי הציונות ידועה. כאמור, 77.1% מהם אומרים שהציונות היא תנועה קולוניאלית וגזענית (לוח 3.10), 57.5% סבורים שישראל כמדינה ציונית היא גזענית (לוח 4.6), ו־55.1% הסכימו שרוב היהודים בישראל הם גזענים (לוח 2.12). מכאן אפשר להקיש שהערבים רואים ברכיב הציוני בזהות היהודית יסוד לא לגיטימי וגזעני, ובכך הם פוסלים את הזהות היהודית בישראל. עם זאת במענה על השאלה כיצד הם מגדירים את עצמם באופן אישי בכל הקשור לציונות, בחרו רק 56.7% מהערבים ב"לא ציוני" ו־36.0% ב"אנטי־ציוני" (לוח 5.13 לעיל). בניגוד לצפוי לא נמצא רוב גדול של "אנטי־ציונים" אצל הערבים. הסיבה לכך כנראה היא מודעותם לרגישות היהודים לזהותם הציונית. עמדה מרוככת זו של האזרחים הערבים שונה לא רק מהעמדה האנטי־ציונית המושמעת בפומבי בארצות ערב וברוב ארצות האסלאם, אלא גם מהעמדה המוצהרת שלהם ומעמדת מנהיגיהם (כך למשל מסמכי החזון העתידי מוקיעים את הציונות בחריפות).

הערבים מסתייגים גם מרכיב השואה בזהות היהודית בגלל השימוש האינסטרומנטלי שנעשה בשואה כאמצעי להשגת לגיטימציה לישראל כמדינה וכמדינה יהודית ולהקניית מעמד קורבן ליהודים ולשחרורם מאחריות לנכבה. ההתרסה נגד השואה הביאה לידי התעלמותם של 31.0% מהערבים ב-2015 מעצם התרחשותה (לוח 3.14 לעיל).

**זהות הערבים**

זהותם של הערבים, כמו זהותם של היהודים, היא רב-ממדית. רכיביה הגלויים הם הערבי, הפלסטיני, הישראלי ונוסף על כך הרכיב הסמוי של הנכבה. בדומה לרכיב היהודי, הרכיב הערבי מתייחס לשפה, לתרבות וללאום (האומה הערבית). נשאלת השאלה מה מכל הרכיבים הללו בולט או עיקרי.

הערבים נשאלו בעניין זהותם הספציפית. הוצגו להם תשע זהויות שהורכבו מהמילים "ישראלי", "ערבי" ו"פלסטיני" ומהצירופים ביניהן. במדד 2015 חצו ארבע זהויות את סף עשירית הנשאלים: 26.8% בחרו בערבי פלסטיני בישראל, 20.3% בערבי פלסטיני, 12.3% בערבי ישראלי, 11.5% בערבי (לוח 5.15). חוץ מהזהות "ערבי" זהויות אלו הן מורכבות, ושתיים מהן כוללות רכיב ישראלי. את תשע הזהויות הערביות אפשר למיין לשלוש קטגוריות: זהויות ערביות ישראליות ללא רכיב פלסטיני, זהויות פלסטיניות עם רכיב ישראלי וזהויות פלסטיניות ללא רכיב ישראלי. החלוקה של הערבים לשלוש הקטגוריות האלה הייתה 36.1%, 37.1% ו־25.8%, בהתאמה. היא מראה ש־73.2% מהאזרחים הערבים משלבים רכיב ישראלי בזהותם לעומת 25.8% שמתכחשים לישראליותם. לעומת זאת, רוב של 62.9% מהערבים משלבים רכיב פלסטיני בזהותם לעומת 36.1% שנמנעים מכך.

לוח 5.15 זהות לאומית אישית, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| מגדירים את זהותם הלאומית האישית בתור (ע' 156):  ערבי  ערבי ישראלי  ערבי בישראל  ישראלי  ערבי פלסטיני  פלסטיני ישראלי  פלסטיני בישראל  ערבי פלסטיני בישראל  פלסטיני  אין תשובה  סך הכול | 9.1  29.7  9.5  4.8  3.7  2.7  3.7  33.7  1.9  1.2  100.0 | 8.5  11.9  9.8  2.4  18.0  3.2  7.4  34.4  3.5  1.0  100.0 | 6.2  17.0  16.1  3.2  15.0  3.2  5.8  30.0  2.6  0.9  100.0 | 11.5  12.3  6.5  5.9  20.3  3.7  6.6  26.8  5.5  1.0  100.0 |

במדד 2013 ובמדד 2015 הוצגה שאלה חדשה שביקשה מהערבים לקבוע את חלקו היחסי של הרכיב הערבי-פלסטיני בזהותם לעומת הרכיב הישראלי. תשובות הנשאלים חושפות בעליל את רפיסות הרכיב הישראלי בהשוואה לזה הפלסטיני: במדד 2015 הגדירו 63.0% את עצמם רק או בעיקר ערבים פלסטינים, לעומת 20.1% בלבד שראו את עצמם רק או בעיקר ישראלים, ו־15.8% האחרים בחרו בזהות המאוזנת "ערבי פלסטיני וישראלי באותה מידה" (לוח 5.16).

לוח 5.16 זהות אישית של ערבי-פלסטיני לעומת ערבי-ישראלי, ערבים, 2013, 2015 (באחוזים)

|  |  |  |
| --- | --- | --- |
|  | ערבים | |
|  | 2013 | 2015 |
| רואה בעצמו (ע' 157):  רק כערבי-פלסטיני ובכלל לא כערבי-ישראלי  בעיקר כערבי-פלסטיני וגם כערבי-ישראלי במידה מסוימת  כערבי-פלסטיני וכערבי-ישראלי באותה מידה  בעיקר כערבי-ישראלי וגם כערבי-פלסטיני במידה מסוימת  רק כערבי-ישראלי ובכלל לא כערבי-פלסטיני  אין תשובה  סך הכול | 24.4  33.9  16.7  14.6  7.5  2.8  100.0 | 31.0  32.0  15.8  11.6  8.5  1.0  100.0 |

במדד 2013 ובמדד 2015 נשאלו הערבים לראשונה על חשיבותו של זכרון הנכבה בחייהם. ממדד 2015 עולה ש-56.6% מהם חשוב שזיכרון הנכבה חשוב במידה רבה מאוד או במידה רבה (לוח 5.17) לעומת 94.8% מהיהודים שאמרו זאת על זיכרון השואה (לוח 5.14 לעיל). הבדל מובהק זה בשילובה של הנכבה לעומת שילובה של השואה בזהות האישית מקורו במעמדן של שתי הקטסטרופות הללו בישראל ובעולם. השואה היהודית זוכה להכרה בין-לאומית, הגורם שחולל אותה נחשב אויב האנושות, ולהעברת מורשתה מוקדשים משאבים רבים, אמצעי שימור והנכחה החסרים לנכבה הפלסטינית. הוראת השואה בבתי הספר היהודיים והערביים מקיפה בהשוואה להיעדר גמור של הוראת הנכבה. השואה מצביעה על היהודים בתור הקורבן המוחלט, ואילו הנכבה מעוררת ספקות בנוגע לחלוקת האשמה בגרימתה.

לוח 5.17 חשיבותו של זיכרון הנכבה בחיים, ערבים, 2013, 2015 (באחוזים)

|  |  |  |
| --- | --- | --- |
|  | ערבים | |
|  | 2013 | 2015 |
| זיכרון הנכבה חשוב בחייהם (ע' 158):  במידה רבה מאוד  במידה רבה  במידה מסוימת  בכלל לא  אין תשובה  סך הכול | 28.9  22.9  39.6  7.9  0.7  100.0 | 29.8  26.8  29.8  13.4  0.2  100.0 |

לשאלה מהי השייכות האישית החשובה ביותר לנשאל, רק 13.4% מהערבים ב-2015 בחרו באזרחות ישראלית, 39.5% בלאום ו-46.5% בדת (לוח 5.12 לעיל). בחירה זו היא עדות חותכת לחולשתו של הרכיב הישראלי בזהות הערבית. מבחירתם של רק קצת מעל לעשירות מהערבים באזרחות כרכיב הראשון בשייכותם משתמע שרק לקבוצה קטנה זו יכולה להיות זהות משותפת עם היהודים שבחירתם זהה.

הערבים והיהודים מסכימים ביניהם בנוגע לתיאור זהותם של הערבים בישראל, אך חלוקים ביניהם בנוגע ללגיטימיות שלה. מעל לשלוש חמישיות משני הצדדים מסכימים שהזהות "ערבים פלסטינים בישראל" מתאימה לרוב הערבים בישראל (לוח 5.18). אך 66.5% מהיהודים (ב־2015) (לוח 4.12), לעומת רק 27.1% מהערבים (ב־2011) סבורים שערבי המגדיר את עצמו פלסטיני אינו יכול להיות נאמן לישראל ולחוקיה. היהודים מקשרים בין זהות פלסטינית לאויב. בעיניהם זו זהות עוינת העומדת בסתירה לזהות הישראלית ולנאמנות למדינה. הערבים לעומת זאת אינם מקבלים תפיסה זו וסבורים כי אפשר לאזן, לנווט ולשלב בין ישראליות לפלסטיניות, וכי אפשר להיות פטריוט פלסטיני ונאמן למדינת ישראל בעת ובעונה אחת. ביסוד תפיסתם זו של הערבים בישראל שזורים רכיבים נוספים. כך, אף ש־58.1% מהם מעריכים שבאורח חייהם ובהתנהגותם הם דומים ליהודים יותר מלפלסטינים בגדה וברצועה ואף ש-57.3% משווים את עצמם בעיקר ליהודים כשהם מעריכים את הישגיהם, 46.6% מסכימים שרוב האזרחים הערבים יהיו נאמנים למדינה פלסטינית יותר מלישראל, ו־39.5% מהם (ב־2011) מחזיקים בדעה ש"לאזרחים הערבים יש זכות לתמוך במאבק מזוין של הפלסטינים נגד ישראל גם בתוך הקו הירוק" (לוח 5.19). כאמור, 58.9% הצדיקו פתיחה של הפלסטינים שבגדה וברצועה באינתיפאדה שלישית אם יימשך הקיפאון המדיני (לוח 5.4 לעיל). בעיני כשלוש חמישיות מהאזרחים הערבים אינתיפאדה היא זכות לגיטימית להתקוממות של עם נגד כיבוש, אפילו אם היא אלימה. בעיני היהודים מדובר בעמדות חמורות, אף ש־58.0% מהם הסכימו (ב־2008) שלערבים בישראל הזכות להיאבק למען העם הפלסטיני, שהם חלק ממנו, כל עוד הם אינם עוברים על החוק.

לוח 5.18 ההתאמה של זהות פלסטינית בישראל לערבים, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| הזהות "ערבים פלסטינים בישראל" מתאימה לרוב הערבים בישראל (ע' 24) | 62.2 | 63.8 | 64.4 | 63.2 | 64.3 | \* | \* | \* |

\* השאלה לא הוצגה

לוח 5.19 זיקתם של הערבים בישראל לפלסטינים, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| באורח החיים ובהתנהגות האזרחים הערבים דומים ליהודים בישראל יותר מלפלסטינים בגדה וברצועה (ע' 21) | 71.5 | 54.4 | 59.5 | 58.1 | 41.7 | 48.5 | 46.5 | \* |
| כאשר האזרחים הערבים מעריכים את הישגיהם, רובם משווים את עצמם בעיקר ליהודים (ע' 22) | 54.0\*\* | 40.0 | 54.1 | 57.3 |  |  |  |  |
| רוב האזרחים הערבים יהיו נאמנים למדינה פלסטינית שהם לא תושביה יותר מלמדינת ישראל (ע' 23, י' 14) | 39.2 | 50.2 | 47.0 | 46.6 | 68.6 | 64.6 | 59.1 |  |
| לאזרחים הערבים יש זכות לתמוך במאבק מזוין של הפלסטינים נגד ישראל גם בתוך הקו הירוק | 17.8 | 39.5\*\* | \* | \* | \* | \* | \* | \* |

\* השאלה לא הוצגה \*\* ב־2011

הזיקה שהערבים בישראל חשים לאחיהם הפלסטינים, המתבטאת באופן שהם תופסים את הציבור שלהם עצמם, מקבלת חיזוק מרגשותיהם האישיים כלפי הפלסטינים: 43.7% חשים קִרבה לפלסטינים יותר מליהודים, 43.9% אינם מרגישים שהפלסטינים דוחים אותם או מתייחסים אליהם כזרים, ו־27.5% מוכנים לעבור למדינה פלסטינית (לוח 5.20). את ההצהרה של מעל לרבע מהאזרחים הערבים על נכונותם לעבור למדינה פלסטינית כשתקום יש לפרש כסוג של התרסה נגד ישראל וכהבעת סולידריות עם העם הפלסטיני הנמצא תחת כיבוש ולא כהצהרת כוונות אמיתית להגר למדינת לאום פלסטינית.

לוח 5.20 רגשותיהם של הערבים בישראל כלפי הפלסטינים בגדה המערבית וברצועת עזה, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| מרגישים קרוב לפלסטינים בגדה וברצועה יותר מליהודים בישראל (ע' 25) | 51.1 | 55.7 | 41.8 | 43.7 |
| בתור אזרחים ערבים בישראל, אינם מרגישים זרים ודחויים על ידי הפלסטינים בגדה וברצועה (ע' 29) | \* | 62.5 | 60.8 | 43.9 |
| מוכנים לעבור למדינה פלסטינית (ע' 26) | 13.8 | 24.1 | 20.9 | 27.5 |

\* השאלה לא הוצגה

**שינוי בזהות**

עוד אישור להבדלים בין ערבים ליהודים במגמות השינוי לאורך זמן בעמדותיהם בסוגיות שונות נותנים הממצאים בעניין הזהות. ההחרפה בעמדת הערבים בשנים 2003, 2012, 2013 ו-2015 ניכרת בעלייה מ־19.6% ל-43.6%, 42.5% ול־36.0%, בהתאמה, בשיעור המגדירים את עצמם אנטי־ציונים (לוח 5.13), בירידה מ־29.6% ל-12.2%, ל־18.7% ול-13.4% בשיעור הרואים באזרחות ישראלית את שייכותם החשובה ביותר (לוח 5.12, תרשים 5.3), בעלייה מ-5.6% ל-21.5%, ל־17.6% ול-25.8% בשיעור בעלי זהות ערבית פלסטינית ללא רכיב ישראלי כלשהו (לוח 5.15), בעלייה מ־39.2% ל־50.2%, ל-47.0% ול-46.6% בשיעור המסכימים שרוב הערבים בישראל יהיו נאמנים למדינה הפלסטינית יותר מלישראל (לוח 5.19), ובעלייה מ־13.8% ל־24.1%, ל-20.9% ול-27.5% בשיעור המוכנים לעבור למדינה פלסטינית (לוח 5.20). שינויים אלה מצביעים על התמתנות מסוימת בעמדות ב-2013 לעומת 2012 ולהחרפה ב-2015.

לעומת זאת, מגמת היציבות-התמתנות בעמדת היהודים משתקפת בעלייה מ־29.6% ב-2003 ל־42.2% ב-2012, ל-41.0% ב-2013 ול-35.1% בשיעור הרואים באזרחותם הישראלית את שייכותם החשובה ביותר (לוח 5.12, תרשים 5.3), ובירידה מ־75.5% ל־69.4%, ל-68.1% ו-66.5% בשיעור הסבורים שערבי המגדיר את עצמו "ערבי פלסטיני בישראל" לא יכול להיות נאמן למדינה ולחוקיה (לוח 4.12).

תרשים 5.3 סבורים ששייכותם החשובה ביותר היא אזרחות ישראלית, ערבים ויהודים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 29.6 | 19.7 | 19.8 | 20.2 | 12.2 | 18.7 | 13.4 |
| יהודים | 29.6 | 35.6 | 38.9 | 36.7 | 42.2 | 41 | 35.1 |

פרק 6

הנהגת המיעוט, אוטונומיה, אמצעי מאבק

הנהגת המיעוט

הנהגת מיעוט יעילה חיונית לדו־קיום. במדינות דמוקרטיות תפקידה להציג לפני קבוצת הרוב את טרוניותיה ואת דרישותיה של קבוצת המיעוט ולנהל משא ומתן ומאבק לשיפור המצב. כדי להיות יעילה חשוב שהמיעוט, המדינה וקבוצת הרוב יראו בה הנהגה יציגה, כלומר עליה להתקבל כמנהיגות אותנטית המייצגת נאמנה את האינטרסים של המיעוט. אמון במנהיגות זו חשוב להצלחת המאבק של המיעוט, שכן הוא דרוש הן לגיוס המיעוט והן להתייחסות רצינית של המדינה וקבוצת הרוב.

הנהגת המיעוט הערבי התחלפה במרוצת השנים. בשלב הראשון (1948-1967) היו בה בעיקר מנהיגים מטעם — ראשי חמולות ועדות דתיות שפעלו בשליטתו של הממסד היהודי. עוד גורם שדיבר בשם המיעוט הערבי היה המפלגה הקומוניסטית הישראלית (מק"י), שאף בה שלטו מנהיגים יהודים, אך השלטונות בלמו את השפעתה. בשלב השני (1995-1967) נחלשו שני פלגי הנהגה אלו, ואת מקומם תפסה רשימה קומוניסטית חדשה (רק"ח) שהתפלגה ממק"י. רק"ח, שבשליטה ערבית, הובילה את הערבים למאבק לשוויון ולשלום. אבל מאז אמצע שנות התשעים, עם המעבר לשלב השלישי (2015-1996) ביחסים בין הערבים ליהודים, השתנתה ההנהגה הערבית שינוי ניכר ונעשתה פלורליסטית.

היום המנהיגים הפוליטיים הערבים פועלים בארבע מפלגות ערביות: חד"ש, בל"ד, תע"ל ורע"ם הכוללת גם את הפלג הדרומי של התנועה האסלאמית. לאלה מתווספים ועד ראשי הרשויות המקומיות הערביות וּועדת המעקב העליונה על ועדותיה, המייצגים את כלל האוכלוסייה הערבית; מנהיגי הפלג הצפוני של התנועה האסלאמית, המחרימים את הבחירות לכנסת וחותרים להקמתה של חברה ערבית מוסלמית נפרדת. מנהיגים אסלאמיסטים אלה מספקים לציבור הערבי הנהגה רדיקלית ונהנים מתמיכה רחבה. עם המנהיגים נמנים גם ראשי החברה האזרחית הערבית על מאות ארגוניה, המייצגים תחומי חיים ספציפיים, לרוב בתיאום עם המפלגות הערביות או בהנחייתן. הבולטים שבהם הם מנהיגי סטודנטים ומרצים ערבים באוניברסיטאות. יש גם מנהיגים ערבים הפועלים בתוך הממסד היהודי (מפלגות ציוניות, הסתדרות העובדים החדשה והחברה האזרחית היהודית), אך מספרם קטן והשפעתם דלה. כן משפיעים במקצת גם פלגי תנועת בני הכפר, הדוגלת במדינה ערבית פלסטינית אחת בכל פלסטין המנדטורית.

לערבים בישראל יש אפוא קשת רחבה של מנהיגים בלתי תלויים המייצגים את כלל האוכלוסייה הערבית או חלק מסוים בה. המדינה אינה מכירה רשמית בשום גוף או מנהיג ערבי כמייצג את המיעוט הערבי, אך היא מנהלת מגעים עם אנשי ציבור ערבים לפי הצורך. המנהיגות הערבית אינה שותפה לשלטון, והמפלגות הערביות אינן מוזמנות להצטרף לקואליציות ממשלתיות. ראשי השלטון המקומי הערבי, פעילי התנועה האסלאמית ואחדים ממנהלי העמותות הערביות מספקים שירותים כמו רווחה, דת ותרבות לאוכלוסייה הערבית; ואילו המנהיגים הלאומיים הערבים פועלים למען העם הפלסטיני, עוסקים במחאה נגד אפליה והדרה, תובעים שינוי מדיניות ומנהלים מאבק לשינוי המשטר. רבים מהם אף הרחיבו את פעילותם אל מחוץ לגבולות המדינה. הסגנון החריף והלוחמני של רבים מהמנהיגים הערבים הוא לצנינים בעיניהם של המנהיגים והציבור היהודיים, ואנשי ימין מאשימים אותם בהסתה ופועלים לריסונם. על הרשימה המשותפת והעמדות כלפיה נדון בהמשך.

הערבים והיהודים חלוקים בסוגיית היציגות של מוסדות ההנהגה הערבית. רוב בין 56.8% ל-60.7% מהערבים העריכו שמוסדות ההנהגה הארציים הערביים הם גופים המייצגים בנאמנות את הציבור הערבי: ועדת המעקב העליונה (59.6%), התנועה האסלאמית (57.0%), המפלגות הערביות (59.1% ב-2013) וּועד ראשי הרשויות המקומיות הערביות (60.9%) (לוח 6.1). לעומת זאת, רוב הציבור היהודי, שהיכרותו עם גופי ההנהגה הערביים מוגבלת אך הוא נחשף אליהם דרך התקשורת, אינו נותן בהם אמון. רק 36.6% מהיהודים ב-2013 חשבו שהמפלגות הערביות וּ34.4% ב-2015 חשבו שועד ראשי הרשויות המקומיות הערביות מייצגים נאמנה את האוכלוסייה הערבית.

לוח 6.1 אמון במוסדות ההנהגה הערבית בישראל, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **ערבים** | | | | **יהודים** | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| המפלגות הערביות מייצגות בנאמנות את הערבים בישראל | 53.1 | 61.9 | 59.1 | \* | 53.1 | 35.4 | 36.6 | \* |
| ועד ראשי הרשויות המקומיות הערביות מייצג בנאמנות את הערבים בישראל (ע' 130, י' 89) | \* | 55.0 | 60.7 | 60.9 | \* | 36.0 | 39.6 | 34.4 |
| ועדת המעקב העליונה מייצגת בנאמנות את הערבים בישראל (ע' 129) | 58.9 | 62.7 | 59.5 | 59.6 | \* | \* | \* | \* |
| התנועה האסלאמית מייצגת בנאמנות את הערבים בישראל (ע' 131) | 51.8 | 61.8 | 56.8 | 57.0 | \* | \* | \* |  |

\* השאלה לא הוצגה

במדדי 2015-2011 נכללו לראשונה שאלות בעניין יציגותם של מנהיגים ערבים נוסף על יציגותם של מוסדות ההנהגה הערביים. נראה שהציבור הערבי מבחין בין גופי ההנהגה לראשיהם. לרוב הציבור הערבי אין אמון במנהיגים הערבים בישראל: ל־59.8% מהם אין אמון במנהיגים הערבים כלל, או רק במידה קטנה, 67.5% חושבים שהמנהיגים הערבים אינם משרתים את האוכלוסייה הערבית בקידום פתרונות מעשיים לבעיותיה, 62.2% (ב-2013) סבורים שהם אינם משרתים את האוכלוסייה הערבית כאשר הם מוחים נגד המדינה ומדיניותה, 80.3% (ב-2013) בדעה שהמנהיגים הערבים צריכים לעסוק בפתרון בעיות היום-יום של הערבים יותר מבסכסוך עם הפלסטינים, ו־59.6% חושבים שהערבים צריכים להיאבק למען שוויון אזרחי וחברתי־כלכלי יותר מלמען השלום ושינוי אופייה של המדינה (לוח 6.2, תרשים 6.1). ככלל יש עלייה מסוימת באי-אמון של הציבור הערבי במנהיגות שלו בשנים 2013-2011.

האי־אמון של הציבור הערבי (59.8% ב-2015) גדול יותר בקרב הסבורים שהמנהיגים הערבים אינם משרתים את האוכלוסייה הערבית בקידום פתרונות מעשיים לבעיותיה (82.4%), לא דתיים (71.2%), מי שמגדירים את עצמם רק או בעיקר כערבים ישראלים (72.8%), מרגישים הכי קרוב למפלגות יהודיות (78.8%) או לפלג הצפוני של התנועה האסלאמית (80.3%), דרוזים (81.5%), בדואים בנגב (76.1%) ותושבי ערים מעורבות (77.1%). ברור שהרוב הגדול של ערבים בעלי עמדות מתונות לא נותנים אמון בהנהגה הערבית, אך גם חלק נכבד מבעלי עמדות ביקורתיות לא נותן אמון. כך למשל 80.6% מהמצביעים למפלגות יהודיות לא נותנים אמון במנהיגים ערבים לעומת 42.7% מהמצביעים למפלגות יהודיות.

ממצאים אלה מעידים בבירור שהציבור הערבי הוא פרגמטי ומצפה ממנהיגיו שיטפלו באופן מעשי בבעיותיו. גישה זו עולה בקנה אחד עם תמיכתו בהצטרפותן של מפלגות ערביות לקואליציות ממשלתיות (תומכים בכך 72.4%, לוח 2.1 לעיל), מאחר שכך ישפיע המגזר הערבי יותר על מדיניות הממשלה ועל הקצאת המשאבים. עם זאת הערבים סבורים שאף על פי שהתנהלותם של המנהיגים הערבים איננה משרתת את הציבור הערבי (כאמור, 67.5% אומרים זאת), היא תורמת איכשהו לדו־קיום (57.9% ב-2013).

לוח 6.2 אי־אמון במנהיגים הערבים בישראל, ערבים ויהודים, 2013-2011, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2011 | 2012 | 2013 | 2015 | 2011 | 2012 | 2013 | 2015 |
| אין לי בכלל או רק במידה קטנה אמון במנהיגים הערבים בישראל (ע' 132, י' 94) | 59.6 | 58.2 | 63.3 | 59.8 | 82.5 | 83.2 | 84.8 | 80.0 |
| המנהיגים הערבים בישראל אינם משרתים בכלל או רק במידה קטנה את האוכלוסייה הערבית בקידום פתרונות מעשיים לבעיותיה (ע' 133) | 62.4 | 63.2 | 66.5 | 67.5 | 61.3 | 65.9 | 62.4 | \* |
| המנהיגים הערבים בישראל אינם משרתים כלל או רק במידה קטנה את האוכלוסייה הערבית בהשמעת מחאה על המדינה ומדיניותה (ע' 138) | 59.3 | 61.1 | 62.2 | \* | 34.3 | \* | \* | \* |
| המנהיגים הערבים בישראל צריכים לעסוק בפתרון בעיות היום-יום של הערבים יותר מבסכסוך עם הפלסטינים (ע' 139) | 84.1 | 76.0 | 80.3 | \* | 85.6 | 86.4 | \* | \* |
| המנהיגים הערבים תורמים/מזיקים ליחסים שבין ערבים ליהודים בישראל (ע' 140):  תורמים  מזיקים  אין תשובה | 69.3  25.8  5.1 | 69.5  26.0  4.5 | 57.9  35.2  6.6 | \* | 18.4  70.9  10.7 | 17.3  73.4  9.3 | \* | \* |
| מסכימים שהערבים ייאבקו לשוויון אזרחי וחברתי־כלכלי ופחות לשלום ולשינוי אופי המדינה (ע' 76) | \* | 62.4 | 61.3 | 59.6 | \* | \* | \* | \* |

\* השאלה לא הוצגה

תרשים 6.1 לא נותנים אמון במנהיגים הערבים בישראל ומבקרים אותם, ערבים ויהודים, 2013-2011, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2011 | 2012 | 2013 | 2015 | 2011 | 2012 | 2013 | 2015 |
| אין לי אמון במנהיגים הערבים בישראל | 59.6 | 58.2 | 63.3 | 59.8 | 82.5 | 83.2 | 84.8 | 80.0 |
| המנהיגים הערבים בישראל אינם משרתים את האוכלוסייה הערבית בקידום פתרונות מעשיים לבעיותיה | 62.4 | 63.2 | 66.5 | 67.5 | 61.3 | 65.9 | 62.4 |  |
| המנהיגים הערבים בישראל צריכים לעסוק יותר בפתרון בעיות היום-יום של הערבים מאשר בסכסוך עם הפלסטינים | 84.1 | 76.0 | 80.3 |  | 85.6 | 86.4 |  |  |

לקראת הבחירות לכנסת ה-20 הועלה אחוז החסימה ל-3.25%, שינוי שאילץ את המפלגות הערביות להקים את הרשימה המשותפת. אין זה איחוד של המפלגות הערביות אלא מערך מפלגות שבראשו עומד ראש חד"ש, ח"כ איימן עודה, והחלטותיו מתקבלות בהסכמה או ברוב. הרשימה המשותפת שנתה את מעמד הערבים בכנסת כי בהיותה סיעה של 13 מושבים, שלישית בגודלה בכנסת ושנייה בגודלה באופוזיציה, היא קבלה ראשות ועדות וזכאות ראשה לתדרוך מדי פעם על-ידי ראש הממשלה. ראש הרשימה גם מוזמן להופעות יותר תכופות בתקשורת. בנוסף הסגנון המתון של עודה מוסיף נוכחות ועוצמה לערבים במרחב הציבורי המשותף.

במדד 2015 הוצגו שאלות לערבים וליהודים על הרשימה המשותפת. מהממצאים עולה תמיכה של רוב הערבים לעומת רק מיעוט מהיהודים ברשימה המשותפת. 55.9% מהערבים ו-39.0% מהיהודים סבורים שהרשימה המשותפת מייצגת בנאמנות את הערבים בישראל (לוח 6.3). 79.2% מהערבים רוצים שהרשימה המשותפת תתרכז בפתרון בעיות היום-יום של האוכלוסייה הערבית ו-75.7% מהם אומרים שהיא צריכה לדבר עם השלטונות והמפלגות היהודיות כדי לקדם את ענייני האוכלוסייה הערבית. 57.6% מהערבים אפילו מרחיקים לכת בציפייתם ממנה להצטרף לקואליציית שמאל-מרכז כאשר תקום. הציבור הערבי תולה ברשימה המשותפת את תקוותיו שלא התמלאו על-ידי ההנהגה הערבית.

לוח 6.3 עמדה כלפי הרשימה המשותפת, ערבים ויהודים, 2015 (באחוזים)

|  |  |  |
| --- | --- | --- |
|  | ערבים | יהודים |
|  | 2015 | 2015 |
| הרשימה המשותפת של המפלגות הערביות מייצגת בנאמנות את הערבים בישראל (ע' 134, י' 91) | 55.9 | 39.0 |
| חשוב לי מאוד שהרשימה המשותפת תמשיך להתקיים כגוף אחד ולא תתפרק (ע' 135) | 67.9 | \* |
| הרשימה המשותפת צריכה להתרכז בפתרון בעיות היום-יום של האוכלוסייה הערבית (ע' 136) | 79.2 | \* |
| טוב תעשה הרשימה המשותפת אם תדבר עם השלטונות והמפלגות היהודיות כדי לקדם את ענייני האוכלוסייה הערבית (ע' 137) | 75.7 | \* |
| אם תיווצר הזדמנות שגוש שמאל-מרכז ירכיב את הממשלה, הרשימה המשותפת צריכה להיות מוכנה להצטרף לקואליציה בראשות גוש שמאל-מרכז ולשאת באחריות משותפת לכול ההחלטות והפעולות של הממשלה (ע' 138) | 57.6 | \* |
| המפלגות היהודיות צריכות לקבל את הרשימה המשותפת כמועמדת לגיטימית לחברות בקואליציה ממשלתית כמו כל מפלגה אחרת (י' 92) | \* | 46.7 |
| אני מצפה שהרשימה המשותפת תשפר את מצב האוכלוסייה הערבית בישראל (ע' 139) | 52.5 | \* |
| אני חושש שהרשימה המשותפת תעמיק את הפירוד בין הערבים והיהודים בישראל (ע' 140) | 45.0 | \* |
| צריך להוציא את הרשימה המשותפת מחוץ לחוק (י' 93) | \* | 29.5 |

\*השאלה לא הוצגה

הציבור היהודי איתן באי־אמונו לא רק בגופי ההנהגה הערביים, אלא גם במנהיגים הלאומיים הערביים עצמם. אי־אמון זה של הציבור היהודי גדול יותר מאי־האמון של הציבור הערבי (84.8% לעומת 63.3%). בניגוד ל-57.9% מהערבים האומרים שהמנהיגים הערביים תורמים לדו־קיום, 73.4% (ב-2012) מהיהודים דווקא סבורים שהם מזיקים. אף שהאי־אמון במנהיגים הערביים גורף (84.8%) ומקיף קבוצות אוכלוסייה שונות ומגוונות, הוא כמעט מוחלט בקרב יהודים שאינם מכירים בזכותם של האזרחים הערבים לחיות כמיעוט לאומי ערבי בעל זכויות אזרח מלאות (95.2%), מרואיינים ברוסית (97.9%), מי ששייכותם החשובה ביותר היא העם היהודי (95.3%), אנשי ימין (95.9%) וימין מתון (93.2%), מי שאין להם חברים ערבים (92.6%) ומי שמעולם לא קיבלו עזרה מערבים (95.4%).

כאמור למעלה, יש עדויות שחושפות פער בין העמדה האידאולוגית והלוחמנית של המנהיגות הערבית ובין העמדה הפרגמטית והמתפשרת של הציבור הערבי. במדד 2004 נערך בד בבד עם הסקר של הציבור הערבי סקר של מנהיגים ערביים. ואכן, השוואה שיטתית בין שני הסקרים הראתה שהמנהיגות מחזיקה בעמדות ביקורתיות יותר מעמדות הציבור. כך למשל 60.2% מהערבים התומכים במפלגות ערביות חשבו שהערבים צריכים לקבל את ישראל כמדינה יהודית ודמוקרטית, לעומת רק 18.4% מאנשי הציבור הערבים שאינם קשורים לממסד היהודי; ו־65.4% לעומת 22.4% (בהתאמה) היו בעד החזרת הפליטים הערבים לפלסטין בלבד.[[74]](#footnote-74)

המנהיגות הערבית הבלתי תלויה מתנגדת נחרצות להתנדבותם של צעירים ערבים לשירות אזרחי, וּועדת המעקב העליונה אף מנהלת קמפיין נחרץ נגדו. סקר על עמדות הציבור והמנהיגות הערבית שנערך ב־2007 הראה באופן חד־משמעי תמיכה של הציבור בשירות אזרחי לעומת התנגדות עזה של המנהיגות.[[75]](#footnote-75) כך 78.2% מהציבור, לעומת רק 7.8% מהמנהיגים, הביעו "נכונות שצעיר ערבי יתנדב לשירות אזרחי ובתמורה יקבל הטבות הכוללות מענק כספי בסיום השירות, עזרה בשכר לימוד, עזרה בדיור, הנחה בתשלומי מסים ועוד". פער גדול זה בין הציבור הערבי למנהיגות הערבית התבטא בשנים 2011-2009 בעלייה דרמטית במספר המתנדבים הערבים לשירות אזרחי מדי שנה, חרף התנגדות המנהיגות. כמו שנראה להלן, פער זה הצטמצם ב־2012 כשהועלתה לשיח הציבורי האפשרות של הטלת חובת שירות אזרחי או צבאי על הערבים.

הסגנון הלוחמני של המנהיגות הערבית ופער העמדות בינה ובין הציבור הערבי הם הבסיס לחוסר האמון בה מצד הציבור והמנהיגות היהודיים. לפיכך פער זה בין המנהיגות הערבית ובין הציבור הערבי והציבור היהודי מעלה את השאלה באיזו מידה המנהיגות הערבית מגלה אחריות ציבורית. מכיוון שהמנהיגות הערבית אינה שותפה לשלטון, יכולתה להביא לידי שינוי במדיניות ולפתור את בעיות היום-יום של האוכלוסייה הערבית היא מוגבלת. אי-שיתוף בשלטון דוחף אותה אפוא לשים את הדגש על אידאולוגיה ועל מחאה, ולהקדיש תשומת לב מרובה לשאלת הסכסוך בין ישראל לפלסטינים. התחרות הגדולה בין המנהיגים הערבים חסרי סמכויות השלטון עצמם גורמת להם להסלים את המחאה ואת המאבק הלאומי כדי לזכות בתמיכת הציבור הערבי. הם מטילים את מלוא האשמה למצב הערבים על המדינה ועל הרוב היהודי ואת עצמם ואת הציבור הערבי פוטרים מאחריות למצב. בכך הם מטפחים את תחושת הקורבנוּת באוכלוסייה הערבית ותורמים שלא במתכוון לשימור הסטטוס קוו.

כאמור, השלטון המקומי הערבי בישראל נתון במשבר. הוא אינו יעיל, חסר יוזמה ותושייה ואינו מספק את צורכי התושבים, ולכן רוב הציבור הערבי איננו נותן גם בו אמון.[[76]](#footnote-76) מסמכי החזון הערביים מפנים ביקורת פנימית נוקבת כלפי החברה הערבית והנהגתה, אך היוזמים לא הגו תכנית לשינוי ולא ננקטו צעדים ממשיים לשם כך. ראשי המדינה וראשי המנהיגות הערבית, למעט הפלג הצפוני של התנועה האסלאמית החותר לבניית חברה ערבית נפרדת, אינם מקבלים על עצמם אחריות ציבורית ואינם עושים את הדרוש לחילוץ האוכלוסייה הערבית מהמשבר.[[77]](#footnote-77)

אוטונומיה

בישראל שוררת הפרדה קהילתית ומוסדית בין ערבים ליהודים. היישוב החדש שצמח לפני קום המדינה היה חברה יהודית נפרדת מהחברה הפלסטינית, כך ששררה הפרדה לאומית כמעט מלאה. הכלתה של האוכלוסייה הערבית בחברה הישראלית שלאחר 1948 יצרה שילוב מוגבל, בעיקר בשירותי המדינה, בכלכלה, בהסתדרות העובדים הכללית ובמידה מסוימת בחברה האזרחית, אך המצב הבסיסי של הפרדה נשאר בעינו כצפוי בחברה שבה המיעוט הערבי שולל טמיעה ביהודים והרוב היהודי איננו מטמיע ערבים. עם זאת ההפרדה לא נהפכה לאוטונומיה. המיעוט הערבי אינו שולט במוסדותיו הנפרדים, יש לו בתי ספר נפרדים המבטיחים שמירה על השפה ועל התרבות הערבית, אך האגף הערבי במשרד החינוך, תכנית הלימודים ומינוי המנהלים והמורים הם בשליטה יהודית. הוא הדין בנוגע לבתי הדין השרעיים והדרוזיים, הווקף המוסלמי ותחנות הרדיו והטלוויזיה הממלכתיות בערבית. השלטונות חוששים שאוטונומיה תשמש עוד בסיס כוח בידי המנהיגות הערבית, תמנף את המחאה ואת המאבק הלאומי, תגביר את הבדלנות ותחריף את השיקולים הלא מקצועיים (החמולתיים, העדתיים והפוליטיים) בהקצאת משאבים ובמינויים במגזר הערבי. המדינה אינה מעניקה אוטונומיה למיעוט הערבי, אך היא מעניקה אותה למיעוט הדתי־לאומי ולמיעוט החרדי.

ואולם הערבים מממשים אוטונומיה נרחבת באמצעות החברה האזרחית הנפרדת שהם בנו ומוסיפים לבנות. הארגונים הלא ממשלתיים הערביים הרבים מספקים שירותי רווחה, נותנים שירותי דת, מטפחים תרבות וממלאים את החלל שנפער על ידי הצמצום במתן השירותים הציבוריים שנותנת המדינה, לאחר שזו עלתה לפני כמה עשורים על מסלול ההפרטה. התנועה האסלאמית מגדילה לעשות בבינוי חברה ערבית נפרדת.[[78]](#footnote-78)

הציבור הערבי תומך באוטונומיה. רוב מכריע של 77.6% אומרים ש"המדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם", ורוב של 54.1% מסכימים ש"האזרחים הערבים ייהנו מזכויות דמוקרטיות, יקבלו את חלקם היחסי בתקציבים וינהלו את מוסדות הדת, החינוך והתרבות שלהם בעצמם" (לוח 6.4). רובם גם תומכים בכך שהמדינה תכיר בוועדת המעקב העליונה ומעוניינים שהציבור הערבי יבחר את חבריה כדי להגדיל את יציגותה ואת הלגיטימיות שלה.

לוח 6.4 אוטונומיה לערבים בישראל, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| המדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם (ע' 143) | 90.9 | 86.5 | 80.4 | 77.6 |
| האזרחים הערבים ייהנו מזכויות דמוקרטיות, יקבלו את חלקם היחסי בתקציבים וינהלו את מוסדות הדת, החינוך והתרבות שלהם בעצמם (ע' 83) | 66.4 | 60.4 | 65.8 | 54.1 |
| המדינה צריכה להכיר במוסד עליון שהערבים יבחרו כדי לייצג אותם (ע' 141) | 89.6 | 84.2 | 74.1 | 81.5 |
| המדינה צריכה להכיר בוועדת המעקב העליונה בתור גוף שמייצג את האזרחים הערבים (ע' 142) | \* | 76.1 | 72.8 | 72.1 |

\* השאלה לא הוצגה

59.0% מהיהודים ב-2015 הסכימו להעניק אוטונומיה חינוכית, תרבותית ודתית לערבים, וב־2008 תמכו 52.6% בהקמת אוניברסיטה ערבית ו־40.2% בבחירת גוף עליון שייצג את הערבים לפני המדינה (לוח 6.5). רבים מהיהודים כנראה מבלבלים בין הפרדה ובין אוטונומיה ואינם מודעים לפחד של השלטונות מסכנותיה. לכן הציבור היהודי מוכן יותר מהנהגתו לתת אוטונומיה לערבים.

לוח 6.5 אוטונומיה לערבים בישראל, יהודים, 2003, 8002, 2012, 2013, 2015 (באחוזים)

|  |  |  |  |  |  |
| --- | --- | --- | --- | --- | --- |
|  | יהודים | | | | |
|  | 2003 | 2008 | 2012 | 2013 | 2015 |
| המדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם (י' 90) | 61.7 | 62.7\*\* | 58.3 | 52.6 | 59.0 |
| האזרחים הערבים ייהנו מזכויות דמוקרטיות, יקבלו את חלקם היחסי בתקציבים וינהלו את מוסדות הדת, החינוך והתרבות שלהם בעצמם | 62.0 | \* | \* | \* | \* |
| המדינה צריכה להכיר במוסד עליון שהערבים יבחרו כדי לייצג אותם | 53.2 | 40.2 | \* | \* | \* |
| המדינה צריכה להכיר ולתמוך באוניברסיטה ערבית במעמד שווה לאוניברסיטאות בארץ | 59.2 | 52.6 | \* | \* | \* |

\* השאלה לא הוצגה \*\*ב־2009

המגמה לאורך זמן היא ירידה מתונה בתמיכה באוטונומיה הן אצל הערבים והן אצל היהודים. בקרב הערבים הירידה היא מ־90.9% ב-2003 ל-86.5% ב-2012, ל-80.4% ב-2013 ול-77.6% ב-2015, ובקרב היהודים מ-61.7% ל-58.3%, ל-52.6% ול59.0%, בהתאמה, בדרישה מהמדינה להעניק לערבים סמכויות לניהול עצמי של מוסדות הדת, החינוך והתרבות שלהם ( לוח 6.4 ולוח 6.5, תרשים 6.2).

תרשים 6.2 סבורים שהמדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם, ערבים ויהודים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| ערבים | 90.9 | 91.9 | 79 | 85 | 86.5 | 80.4 | 77.6 |
| יהודים | 61.7 | 59.8 | 62.7 | 54.6 | 58.3 | 52.6 | 59.0 |

אמצעי מאבק

שלושה סוגים של אמצעי מאבק עומדים לרשות מיעוט: פרלמנטריים, חוץ־פרלמנטריים ולא חוקיים. נקיטת אמצעי מאבק לא דמוקרטיים ואלימים היא סימן היכר של חברות שסועות לעומק שהסכסוכים בהן חמורים. מבחינה זו החברה הישראלית השסועה לעומק חריגה במיעוט האלימות הבין־קבוצתית שבתוכה (שיעור האלימות הפיזית בין האזרחים הערבים ליהודים ושיעור האלימות הפיזית בין חרדים לחילונים קטן ביותר). גורם חשוב התורם למיעוט האלימות בין יהודים לערבים הוא המשטר הדמוקרטי, המנהל את הקונפליקטים בין הצדדים בדרכים של שכנוע, עצומות, פעילות במפלגות ובארגונים לא-ממשלתיים, הצבעה בבחירות, ייצוג פרלמנטרי, שיתוף בשלטון, לחצים פוליטיים, הפגנות, שביתות כלליות, פניות לבתי המשפט וכיוצא באלה.

רוב קטן של 56.2% מהערבים מאמין ש"למרות חסרונותיו, המשטר בישראל הוא דמוקרטיה גם לערבים" ו-57.7% מאמין שהערבים יכולים לשפר את מצבם על ידי דברי שכנוע, לחצים פוליטיים והצבעה (לוח 6.6). הציבור הערבי מחויב לשימוש בדמוקרטיה, הן הפרלמנטרית והן החוץ-פרלמנטרית, לקידום מעמדו. עם זאת 32.5% מהערבים מצדדים בהחרמת ההצבעה לכנסת כי יש להם ספק ביעילותה של הפוליטיקה הפרלמנטרית לקידום ענייניהם. את האכזבה הזאת מאששים שיעורם הגבוה (59.8%, לוח 6.2 לעיל) של הערבים שאין להם אמון במנהיגות הערבית והירידה בשיעור ההצבעה הערבית לכנסת מ-75.0% ב-1999, ל-62.0% ב-2003 ול-56.5% ב-2013 עם עלייה בבחירות 2015 ל-63.5%.[[79]](#footnote-79) הערבים מבינים שהמפלגות הערביות הן מפלגות אופוזיציה קבועה שכוחה מועט, ורוב מכריע (72.4%, לוח 2.1 לעיל) מהם היו רוצים שהן יצטרפו לקואליציות ממשלתיות כדי להשיג השפעה.

לוח 6.6 אמצעי מאבק פרלמנטריים, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| למרות חסרונותיו המשטר בישראל הוא דמוקרטיה גם לערבים (ע' 45, י' 34) | 63.1 | 54.2 | 54.0 | 56.2 | 76.6 | 79.9 | 78.4 | 77.2 |
| האזרחים הערבים יכולים לשפר את מצבם על ידי דברי שכנוע, לחצים פוליטיים והצבעה (ע' 46) | 81.4 | 65.6 | 67.5 | 57.7 | 68.1 | \* | \* | \* |
| בעד החרמת הבחירות לכנסת (ע' 80) | 32.8 | 41.3 | 29.7 | 32.5 | \* | \* | \* | \* |

\* השאלה לא הוצגה

תמיכתם של הערבים בפוליטיקה חוץ-פרלמנטרית גדולה כמו שאפשר להסיק משיעורי התמיכה בשביתות כלליות (70.7%) ובמחאה בחוץ לארץ (58.9%), שהם אמצעים דמוקרטיים חוקיים (לוח 6.7). תמיכה זו מקבלת אישור משיעור ההשתתפות הגבוה באירועי מחאה ובאירועי זיכרון, השתתפות שמעידה לא רק על תחושות של ניכור ומצוקה, אלא גם על אזרחות פעילה. 51.3% השתתפו פעם אחת או יותר בהפגנות ותהלוכות חוקיות (לוח 6.8). 50.7% השתתפו אי פעם ביום האדמה ו-40.7% השתתפו באירוע זה ביום 30.3.2015 (לוח 6.9). 47.3% השתתפו אי פעם ביום הנכבה ו-32.1% עשו זאת ביום 23.4.2015. אלו הם שיעורי השתתפות גבוהים, ובאופן מיוחד באירוע הזיכרון לנכבה המתקיים ביום העצמאות בהשתתפות של כשליש מהערבים, מעידים על העצמה ואחדות לאומית של המיעוט הערבי. למרות שהם למורת רוחם של רוב היהודים והשלטונות, הן מחזקות את מחויבותם של האזרחים הערבים לדמוקרטיה.

לוח 6.7 אמצעי מאבק חוץ־פרלמנטריים, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| בעד שביתות כלליות (ע' 77, י' 95) | 62.6 | 81.0 | 70.3 | 70.5 | 46.1 | 29.3 | 30.5 | 34.0 |
| בעד מחאה בחו"ל (ע' 78, י' 96) | 49.9 | 70.9 | 49.0 | 58.9 | 40.8 | 23.5 | 30.3 | 20.7 |

לוח 6.8 השתתפות בפעולות מחאה ובאירועי זיכרון, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| השתתפו אי פעם בהפגנות ובתהלוכות חוקיות (ע' 165) | 28.7 | 50.8 | 52.4 | 51.3 |
| השתתפו אי פעם בהפגנות לא חוקיות ובתהלוכות אלימות (ע' 166) | 5.6 | 20.9 | 21.1 | 30.1 |
| השתתפו אי פעם באירוע לציון יום האדמה (ע' 163) | 17.9 | 50.1 | 54.6 | 50.7 |
| השתתפו אי פעם באירוע לציון הנכבה (ע' 164) | 12.9 | 47.9 | 49.4 | 47.3 |

לוח 6.9 השתתפות באירועי זיכרון השנה, ערבים, 2015 (באחוזים)

|  |  |
| --- | --- |
|  | ערבים |
|  | 2015 |
| השתתפו בחודש מרץ השנה באירועי יום האדמה (ע' 167)  לא השתתפו  השתתפו באחד מהאירועים המרכזיים  השתתפו בדרך אחרת  אין תשובה | 56.0  25.4  15.3  3.2 |
| השתתפו בחודש אפריל השנה באירועי הנכבה (ע' 168)  לא השתתפו  צעדו בתהלוכה לכפר חדת'ה  צעדו בתהלוכה לכפר אחר  צעדו בתהלוכה לכפר חדת'ה וכפר אחר  אין תשובה | 65.1  12.5  15.2  4.4  2.7 |

עם זאת יש סימנים לסדק מתרחב במחויבות לדמוקרטיה. על כך מעידים לא רק שיעורי התמיכה בהחרמת הבחירות לכנסת, אלא גם 29.3% מהערבים התומכים בהפגנות לא חוקיות, ו-18.5% התומכים בשימוש בכל האמצעים ואלימות בכללם (לוח 6.10), וכן ההשתתפות בפועל פעם או יותר של 30.1% מהערבים בהפגנות ובתהלוכות לא חוקיות (לוח 6.8). אלה הם שיעורים גבוהים הנמצאים במגמת עלייה, החושפים אי-שקט מתפשט באוכלוסייה הערבית. גם אם יש הפרזה בדיווחים אלו, עצם הטייתם מלמדת על אווירה המעודדת שימוש באמצעים חריפים.

גם אי-הצבעה בבחירות לכנסת ב-2015 מראה שקיימת קבוצת אוכלוסייה גדולה למדי שאיננה מאמינה בהליך הדמוקרטי. 23.2% מהערבים דווחו שלא הצביעו לכנסת ב-2015 למרות שהייתה להם זכות הצבעה. היות ובבחירות אלו המפלגות הערביות רצו ברשימה משותפת ש-83.2% מהערבים הצביעו עבורה, אי-הצבעה לא נבעה מאדישות או מטעמים טכניים אלא בעיקר מהימנעות. ואכן בין הלא מצביעים בלטו 43.6% מהתומכים בהחרמת הבחירות, 35.9% מאלה שחושבים שישראל איננה דמוקרטיה לערבים, 36.5% מהמתנגדים לפתרון שתי מדינות, 32.2% ממי שהם בעד שתקום מדינת פלסטין הגדולה במקום ישראל, 38.8% ממי שאינם רואים בדאעש ארגון טרור קיצוני וכערבים אינם מתביישים בו, 34.5% ממי שאין להם אמון במנהיגים הערבים בישראל, 34.2% מהסבורים שהרשימה המשותפת איננה מייצגת נאמנה את הערבים בישראל, 68.2% ממי שמרגישים הכי קרוב לפלג הצפוני של התנועה האסלאמית או 65.7% מהחברים הפעילים בה, 35.8% מהדתיים, 43.4% מהדתיים מאוד ו-40.5% מהבדואים בנגב.

לוח 6.10 אמצעי מאבק לא חוקיים, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| בעד הפגנות לא חוקיות (ע' 79) | 9.9 | 25.8 | 19.0 | 29.3 |
| בעד שימוש בכל האמצעים כולל אלימות (ע' 81) | 5.4 | 16.6 | 16.0 | 18.5 |
| מוצדק שהאזרחים הערבים בישראל יפתחו באינתיפאדה משלהם אם מצבם לא ישתפר באופן ניכר (ע' 118) |  | 58.2 | 51.7 | 54.0 |

לעומת הערבים, היהודים סבורים שהשימוש באמצעים פרלמנטריים יעיל לערבים בישראל, ולכן רק 34.0% מהם (לעומת 70.5% מהערבים) תומכים בשימוש הערבים בשביתות כלליות, ו־20.7% (לעומת 58.9% מהערבים) תומכים במחאה ערבית בחוץ לארץ (לוח 6.7).

ולבסוף, הערבים נשאלו אם "מוצדק שהאזרחים הערבים בישראל יפתחו באינתיפאדה משלהם אם מצבם לא ישתפר באופן ניכר", ועל כך השיבו 54.0% מהם בחיוב (לוח 6.10). ערבים המשתתפים במחאה מכל סוג שהוא מצדיקים יותר פתיחה באינתיפאדה מקומית (למשל, 68.3% ממי שאי פעם השתתפו בהפגנה או בתהלוכה חוקיות). נמנים עמם גם ערבים שאינם מכירים בישראל כדמוקרטיה גם לערבים (67.9%), בזכות קיום המדינה (72.4%) ובפתרון של שתי מדינות לשני עמים (65.3%). לאלה יש להוסיף גם ערבים שאין להם אמון ביהודים (64.9%), בדואים בנגב (65.5%), בעלי זהות פלסטינית ללא רכיב ישראלי (%73.3), החשים הכי קרובים לפלג הצפוני של התנועה האסלאמית (80.3%), מי שאין להם חברים ערבים (60.9%), שמעולם לא קיבלו עזרה מיהודים (66.8%), ומי שנפגעו מאיומים, מהשפלות או ממכות מיהודים (66.8%) או מאפליה מצד יהודים או מוסדות המדינה שלוש או יותר פעמים (78.8%), מהפקעת אדמות (70.0%) או מעקירה (64.4%). יש להדגיש שגברים צעירים בעלי השכלה אקדמית מלאה אינם מצדיקים פתיחה באינתיפאדה ערבית ישראלית יותר מנשים, ממבוגרים ומחסרי השכלה אקדמית מלאה. ההצדקה שאזרחים ערבים מצדיקים פתיחה באינתיפאדה משלהם אם מצבם לא ישתפר במידה ניכרת איננה קריאה לפתוח באינתיפאדה, אך היא מעידה על עומק המצוקה והתסכול של הציבור הערבי ועל קיומה של אווירה טעונה שעלולה להכשיר ולהזין מאבק עממי, חוקי או אלים. בהקשר זה יש לציין ש-65.5% מהבדואים בנגב - שהעימות ביניהם ובין המדינה החמיר ביוני 2013 עם הגשתה של הצעת החוק בעניין הסדר התיישבותם - מצדיקים אינתיפאדה ערבית ישראלית.

קשה להצביע על מגמה ברורה בקרב הציבור הערבי לגבי אמצעי מאבק. שיעור הערבים המאמינים שישראל היא דמוקרטיה גם לערבים ירד מ־63.1% ב-2003 ל-50.5% ב-2009 ועלה ל־54.0% ב-2013 ו-56.2% ב-2015 (תרשים 6.3). התמיכה בהחרמת הבחירות לכנסת עלתה בהתמדה מ־32.8% ב-2003 ל־41.3% ב-2012 אך ירדה ל-29.7% ב-2013 ול-32.5% ב-2015 (לוח 6.6), וזהו גם הדפוס בתמיכה במחאה בחוץ לארץ מ־49.9% ל־70.9% ול-49.0% ול-58.9%, בהתאמה (לוח 6.7, תרשים 6.3). גם הצדקת אינתיפאדה של הערבים בישראל ירדה מ-58.2% ב-2012 ל-51.7% ב-2013 ול-54.0% ב-2015 (לוח 6.10).

לעומת זאת קיימת מגמת החרפה במחאה הערבית שמשתקפת בגידול הלא-פוסק בשיעור המשתתפים אי-פעם בפעולות מחאה ובאירועי זיכרון (כך למשל השתתפות אי פעם באירועי הנכבה עלתה מ־12.9% ב-2003 ל-49.4% ב-2013 ול-47.3% ב-2015, לוח 6.8, תרשים 6.5). הגידול השנתי הממוצע בהשתתפות הוא של 3%-2%, והוא מראה ששיעור בעלי ניסיון כלשהו בפוליטיקה חוץ-פרלמנטרית הגיע ב-2015 למחצית האוכלוסייה הערבית הבוגרת, ושיעור הערבים שהתנסו בפוליטיקה לא חוקית הגיע קרוב לשליש (30.1% השתתפו אי פעם בהפגנות לא-חוקיות ובתהלוכות אלימות, תרשים 6.5).

בקרב רוב היהודים נשארה ללא שינוי האמונה בדמוקרטיה כמנגנון לוויסות הקונפליקט בינם ובין האזרחים הערבים, אך סובלנותם לשימוש שהערבים עושים באמצעים חוץ־פרלמנטריים פחתה במידה ניכרת. שיעור היהודים המאמינים שישראל היא דמוקרטיה גם לערבים נשאר יציב ברמה של כארבע חמישיות בשנים 2015-2003, אך שיעור המקבלים את השימוש שהערבים עושים במחאה בחוץ לארץ ירד מ־40.8% ב-2003 ל־23.5% ב-2012 אם כי עלה ל-30.3% ב-2013 וירד ל-20.7% ב-2015 (לוח 6.7, תרשים 6.3). שיעור היהודים המקבלים את השימוש שהערבים עושים בשביתות כלליות עמד על טווח שבין 38.6% ל־46.1% בשנים 2003־2010 וירד לטווח מ-28.7% ל־34.0% בשנים 2011־2015. הירידה בסובלנות הפוליטית של הציבור היהודי תואמת את הצעדים שנקטו השלטונות בשנות האלפיים לבלימת מה שהם זיהו כהחרפה במחאה של הציבור הערבי והנהגתו.

תרשים 6.3 סבורים שישראל היא דמוקרטיה גם לערבים ותומכים במחאה בחוץ לארץ, ערבים ויהודים, 2013-2003, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **ערבים** | **יהודים** | **ערבים** | **יהודים** | **ערבים** | **יהודים** | **ערבים** | **יהודים** |
|  | 2003 |  | 2006 |  | 2009 |  | 2011 |  |
| סבורים שישראל היא דמוקרטיה גם לערבים | 63.1 | 76.6 | 58.1 | 71.1 | 50.5 | 78.9 | 55.8 | 79 |
| תומכים במחאת ערבים בחוץ לארץ | 49.9 | 40.8 | 62.9 | 33.6 | 67.2 | 24.7 | 64.4 | 25.4 |
|  | 2012 |  | 2013 |  | 2015 |  |
|  | 54.2 | 79.9 | 54 | 78.4 | 56.2 | 77.2 |
|  | 70.9 | 23.5 | 49 | 30.3 | 58.9 | 20.7 |

תרשים 6.4 תומכים בשביתות כלליות ובהפגנות לא חוקיות, ערבים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| תומכים בשביתות כלליות | 62.6 | 75.4 | 73.5 | 80 | 81 | 70.3 | 70.5 |
| תומכים בהפגנות לא חוקיות | 9.9 | 16.7 | 26.2 | 21.2 | 25.8 | 19 | 29.3 |

תרשים 6.5 השתתפו אי-פעם בפעולות מחאה ובאירועי זיכרון, ערבים, 2013-2003, 2015 (באחוזים)

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2003 | 2006 | 2009 | 2011 | 2012 | 2013 | 2015 |
| השתתפו אי פעם בהפגנות ובתהלוכות חוקיות | 28.7 | 34.8 | 41.9 | 45 | 50.8 | 52.4 | 51.3 |
| השתתפו אי פעם בהפגנות לא-חוקיות  ובתהלוכות אלימות | 5.6 | 9.2 | 11.2 | 10.4 | 20.9 | 21.1 | 30.1 |
| השתתפו אי פעם באירוע לציון יום האדמה | 17.9 | 28.6 | 41.3 | 42.7 | 50.1 | 54.6 | 50.7 |
| השתתפו אי פעם באירוע לציון הנכבה | 12.9 | 21.6 | 32.3 | 37.8 | 47.9 | 49.4 | 47.3 |

פרק 7

אפשרויות שינוי, הערכת מצב היחסים

אפשרויות שינוי

בחברות שסועות לעומק הקבוצות הנתונות בקונפליקט נוטות להתחפר בעמדותיהן, להחריף את הסכסוך ולהשתמש באלימות. כדי ליישב את הסכסוך או לנהלו בהצלחה יש להפעיל אסטרטגיה הכוללת ארבעה רכיבים של גמישות (אי־התחפרות בעמדות): אי־דעתנות (אי־עמידה בתוקף של כל צד על זכויותיו), אמפתיה (ראיית הסכסוך מנקודת המבט של שני הצדדים), דחיפות (נכונות של כל צד להשיג פתרון מעשי ומהיר) ומנהיגות כנה ומעשית.

היהודים והערבים ממלאים רק באופן חלקי את התנאים הללו ליישוב הסכסוך ביניהם. לפי ממצאי מדד 2012 הם מגלים אמפתיה: 72.7% מהערבים ו־64.9% מהיהודים אומרים שהם רואים את היחסים ביניהם גם מנקודת מבטו של הצד האחר (לוח 7.1); יש להם אף תחושת דחיפות: 84.5% מהערבים ו־77.1% מהיהודים חשים שעליהם לפעול בזריזות להשגת פתרון מעשי, משום שעיכוב ירע את המצב; לעומת זאת הדעתנות עודנה ניצבת כמכשול: 86.5% מהערבים ו־69.1% מהיהודים חושבים שעליהם לעמוד על זכויותיהם גם אם זה ישפיע לרעה על יחסו של הצד האחר אליהם; הם גם אינם עומדים במבחן המנהיגות: אמנם 55.4% מהערבים מעריכים ש"המנהיגות הערבית בישראל פועלת בכנות להשגת פתרון מעשי", אך רק 10.7% מהיהודים מסכימים לכך. למעשה, לאזרחים הערבים והיהודים אין אמון במנהיגות הערבית וסבורים שאינה משרתת את הציבור הערבי (לוח 6.2). ממצאים אלה מאשרים את קיומו של שסע עמוק בין ערבים ליהודים ואת אי־הנכונות וחוסר הבשלות שלהם להסדיר את מערכת היחסים ביניהם.[[80]](#footnote-80)

במדד 2013 הוצגו השאלות הנ"ל בסקר הערבים. מצד אחד חלו עלייה באמפתיה ("ראיית היחסים מנקודת המבט של שני הצדדים" – מ-72.7% ל-80.4%), ירידה בדעתנות ("עלינו לעמוד על זכויותינו" – מ-86.5% ל-74.6%) ושמירה על הדחיפות ("לפעול מהר להשגת פתרון מעשי" – מ-84.5% ל-81.1%); ומן הצד האחר פחת האמון בכנותה וביכולתה של המנהיגות הערבית להביא לידי פתרון ("פועלת בכנות להשגת פתרון מעשי" – מ-55.4% ל-51.9%) ואמון קטן עוד יותר הובע בפעילותה של המנהיגות היהודית בכיוון זה ("פועלת בכנות להשגת פתרון מעשי" –36.7%).

לוח 7.1 אסטרטגיה להסדרת היחסים בין ערבים ויהודים בישראל, ערבים ויהודים, 2013-2012 (באחוזים)

|  |  |  |  |
| --- | --- | --- | --- |
|  | ערבים | | יהודים |
|  | 2012 | 2013 | 2012 |
| עלינו כערבים/כיהודים בישראל לעמוד על זכויותינו אפילו אם זה ישפיע לרעה על יחס היהודים/הערבים אלינו (ע' 33) | 86.5 | 74.6 | 69.1 |
| אני מנסה לראות את היחסים בין האזרחים הערבים והיהודים בישראל מנקודת המבט של שני הצדדים (ע' 34) | 72.7 | 80.4 | 64.9 |
| עלינו לפעול מהר להשגת פתרון מעשי ליחסים בינינו לבין היהודים/האזרחים הערבים משום שעיכוב יעשה את המצב לרע יותר (ע' 35) | 84.5 | 81.1 | 77.1 |
| המנהיגות הערבית בישראל פועלת בכנות להשגת פתרון מעשי ליחסים בינינו לבין היהודים/האזרחים הערבים (ע' 36) | 55.4 | 51.9 | 10.7 |
| המנהיגות היהודית בישראל פועלת בכנות להשגת פתרון מעשי ליחסים בינינו לבין היהודים/האזרחים הערבים (ע' 37) |  | 36.7 |  |

מבחינת היקף השינוי הדרוש ביחסי מיעוט–רוב ועומקו, אפשר להבחין בין שינויי מדיניות לשינויי משטר. שינויי מדיניות נעשים בתוך אותו משטר, ואילו שינויי משטר הם מעבר מדגם אחד של יחסים לדגם אחר.

המשטר הקיים ביחסי ערבים–יהודים מושתת על שני היסודות האלה: מיעוט ערבי שהוא פחות מרבע מאוכלוסיית האזרחים ומדינה המוגדרת יהודית ודמוקרטית. שינויי משטר יפרצו את אחת משתי המסגרות הללו או את שתיהן. כך סיפוח הגדה עם אוכלוסייתה או מתן זכות שיבה לישראל לפליטים הערבים יביאו לידי קריסה של מסגרת היחסים הערבית-יהודית הקיימת ויחייבו את שינוי המשטר. והשינוי היסודי האחר שייתכן במשטר הוא שינוי מהותי בהגדרה "מדינה יהודית ודמוקרטית", שימומש על ידי ביטול הדמוקרטיה או מחיקת הזהות היהודית של המדינה.

במחקר נבדקה עמדתם של הערבים בעניין השינויים במשטר. אפשרות מהפכנית אחת היא החלפת המדינה היהודית שבגבולות 1967 במדינה שתשתרע מנהר הירדן ועד הים התיכון במקום שתי מדינות לשני עמים. המדינה האחת יכולה להיות פלסטינית, אסלאמית או דו־לאומית. יותר משתי חמישיות (43.4% ב־2010) מהערבים מזדהים עם חזון המדינה האחת בכל פלסטין המנדטורית במקום ישראל כמדינה ריבונית בתחום הקו הירוק, יותר משתי חמישיות (45.7% ב-2015) מהם היו רוצים שהמדינה האחת תהיה פלסטינית, ויותר מארבע חמישיות (81.3% ב-2003) מקווים שבכל מקרה "ישראל תחדל להיות מדינה של יהודים ותהיה מדינה של שני עמים" (לוח 7.2).

לוח 7.2 אפשרויות שינוי משטר, ערבים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | ערבים | | | |
|  | 2003 | 2012 | 2013 | 2015 |
| אם יהיה עליהם לבחור בין מדינה אחת לשתי מדינות, לא יבחרו בפתרון של שתי מדינות | \* | 43.4\*\* | \* | \* |
| מסכימים שתקום מדינה פלסטינית בכל פלסטין במקום ישראל (ע' 84) | 18.9 | 48.5 | 41.7 | 45.7 |
| מסכימים שישראל תחדל להיות מדינה של יהודים ותהיה מדינה של שני עמים | 81.5 | \* | \* | \* |

\* השאלה לא הוצגה \*\* ב־2010

ליהודים יש רעיונות משלהם בכל הנוגע לשינויי המשטר. מיעוט גדול מתוכם מעוניינים בשינוי משטר שיבוא בעקבות סיפוח הגדה (21.6% ב־2008), דילול האוכלוסייה הערבית (32.2% ב־2015) או ביטול הזכויות הדמוקרטיות של הערבים (17.8% ב־2015) (לוח 7.3). זהו מיעוט גדול, המונה בין 20% ל-30% מהאוכלוסייה היהודית, הדוגל בגישה סרבנית כלפי האזרחים הערבים, כלומר שולל את המשטר הישראלי של מדינה יהודית ודמוקרטית שבה חי מיעוט ערבי בעל זכויות דמוקרטיות.

לוח 7.3 אפשרויות שינוי משטר, יהודים, 2003, 2012, 2013, 2015 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2003 | 2012 | 2013 | 2015 |
| אם יהיה עליהם לבחור בין מדינה אחת לשתי מדינות, לא יבחרו בפתרון של שתי מדינות | \* | 21.6\*\* | \* | \* |
| סבורים שעל האזרחים הערבים לעזוב את הארץ ולקבל פיצוי מתאים (י' 49) | 38.9 | 31.0 | 29.7 | 32.2 |
| מסכימים שהיהודים ישלטו והערבים הישראלים לא יקבלו זכויות דמוקרטיות (י' 50) | 21.4 | 17.4 | 20.2 | 17.8 |

\* השאלה לא הוצגה \*\* ב־2008

נוסף על הרעיון של שינוי המשטר בדמות מדינה אחת פלסטינית, בקרב הערבים נפוצה התכנית שאמנם יהיו שתי מדינות, אך ישראל תהיה מדינה דו־לאומית ובצדה תקום מדינת לאום פלסטינית (תכנית זו אף קיבלה ביטוי מובהק במסמכי החזון העתידי).[[81]](#footnote-81) הערבים מקבלים את רעיון המדינה הדו־לאומית במלואו מאחר שהוא מעניק להם יתרונות בלבד. במדד 2011 סברו 47.0% מהם שעל המפלגות הערביות לאמץ את מסמכי החזון גם אם הן יסתכנו בהוצאה מחוץ לחוק. 49.4% החזיקו בדעה שעל הערבים לצאת למאבק המוני לקידום מטרה זו גם אם המאבק יביא לידי שבר ביחסים עם היהודים, ו־42.3% הביעו נכונות אישית לשלם מחיר כמו הטרדה על ידי השלטונות ופגיעה בפרנסה בגין תמיכה במאבק כזה. נראה שקרוב למחצית מהציבור הערבי נחרץ בנכונותו להביא לידי שינוי ניכר במעמדו במדינה. לעומת הערבים, רוב גדול של היהודים נחושים בדעתם לבלום את רעיון המדינה הדו־לאומית על ידי הוצאת מפלגות ערביות מחוץ לחוק אם יאמצו אותו (65.7% ב־2008), דיכוי של מאבק המוני ערבי למענו (83.1%) וטיפול בכוח בערבים הפועלים בכיוון זה (67.5%).

מתוך כל שינויי המשטר האפשריים החזון של מדינה דו־לאומית בתחום הקו הירוק הוא המטרה העליונה היחידה שהאליטות הערביות מציבות בגלוי לפני היהודים והמדינה. בקרב היהודים יש רוב גדול שמנוי וגמור עמו למנוע אפשרות כזאת, ויתר על כן, רוב גדול הסבור שעל המדינה היהודית לפעול בהחלטיות לסיכול כל תכנית כזאת. לעומת זאת אין רוב ערבי ומנהיגות ערבית שיסתכנו במאבק לאומי לא דמוקרטי למען מטרה זו. גם במסמכי החזון עצמם אין איום להשתמש באמצעים לא דמוקרטיים אם יתברר שלערבים אין די כוח שכנוע וכוח פוליטי להביא את היהודים לזנוח את המפעל הציוני הוותיק של מדינה יהודית ודמוקרטית.

מסמכי החזון העתידי לערבים הפלסטינים בישראל מסרטטים אסטרטגיה מקיפה עם ביסוס אידאולוגי להשגת שוויון לאומי מלא לאזרחים הערבים. ישראל מצטיירת בהם כמדינה יהודית, קולוניאלית ולא דמוקרטית, והיא נקראת להשתנות ולהפוך למדינה דמוקרטית ודו־לאומית. באחדים מהמסמכים היהודים מוצגים כמתנחלים קולוניאליסטים זרים שגזלו את אדמות הערבים, ואילו הערבים — כילידים בעלי זכויות טבעיות על הארץ, שמגיע להם מעמד לאומי שווה ליהודים, נוסף על מדינת לאום פלסטינית נפרדת וזכות וטו על כל החלטה חשובה הנוגעת להם. עוד מוצגת התפיסה שהערבים בישראל אינם מיעוט לאומי, אלא אומה שמגיע לה מעמד לאומי השווה למעמדם של היהודים כאומה. לפיכך גם זכויות לאומיות שניתנות למיעוט לאומי אינן מספיקות לשיטתם. דגם המדינה שעומד לנגד עיני מחברי המסמכים הוא המשטר בבלגיה, בשווייץ ובקנדה.

במסמכי החזון יש פן חמור ופן רך. בפן החמור שזורה התפיסה שהערבים הם הַּצד המקופח והנפגע היחיד, וציפייה שהמדינה והיהודים יבצעו את השינויים הדרושים. הערבים אינם חושבים שעליהם לעשות צעד כלשהו לשינוי המצב, מעבר לדבקותם ארוכת השנים באמצעי פעולה ומחאה חוקיים ובלתי אלימים. הם אפילו אינם סבורים שצריך לדחות לטווח ארוך יותר את התביעה המהפכנית לכונן מדינה דו־לאומית. הדרישה לביטול חוק השבות ולכיבוד זכות השיבה כמוה כשלילת רוב יהודי בישראל ובארץ ישראל. הפן הרך, לעומת זה, מקפל בתוכו את קבלת ההסדר של שתי מדינות וההימנעות מהטפה להקמת מדינה אחת בין הירדן לים התיכון. ואולם בשביל הציבור היהודי שלילת התפיסה של מדינה יהודית ודמוקרטית והחלפתה במדינה דו־לאומית בקווי 1967 פסולות ומפחידות עד מאוד. בכל הנוגע למיעוט הערבי אין היהודים מוכנים להבחין בין המטרה הרדיקלית ובין האמצעי הדמוקרטי לקידומה, אף שהם מוכנים לעשות כן בנוגע ליהודים האורתודוקסים — המיעוט הדתי־לאומי והמיעוט החרדי — משום שאינם חשודים על אי-נאמנות למדינה ואינם חלק מאויב פעיל ומרוב אזורי מאיים.[[82]](#footnote-82)

מסמכי החזון העתידי כוללים 11 דרישות לשינויי משטר ומדיניות. במדד 2007 נבדקה מידת ההסכמה של הערבים והיהודים עם כל אחת מהן. נמצא כי שיעורי ההסכמה של הערבים עמדו על 95.5%-88.8%, ובלי הדרוזים הכלולים במדגם הערבי, ההסכמה הערבית לדרישות הייתה כמעט מלאה. אפשר לקבוע בוודאות שהציבור הערבי בישראל תומך ללא סייג במהפכה שבעקבותיה תחדל ישראל להיות מדינה יהודית ותיהפך למדינה דו־לאומית ברוח מסמכי החזון.

היהודים לעומת זה שוללים את רעיון המדינה הדו־לאומית, אך כמחצית מהם היו מוכנים להיענות לדרישות של מתן אוטונומיה תרבותית לאזרחים הערבים, שריון בחוק של חלקם בתקציב המדינה והענקת ייצוג הולם להם בכל מוסדות המדינה. רוב גורף של יהודים שולל את כל התביעות האחרות כמו זכות וטו בכל החלטה חשובה הנוגעת לערבים, שוויון בקבלת החלטות בענייני הגירה לארץ (שיושג על-ידי ביטול הבלעדיות של חוק השבות) ושינוי מערכת הסמלים של המדינה, שיש בהן משום טשטוש ללא הכר של אופייה היהודי. בחזון העתידי של הערבים בנוגע למדינה דו־לאומית היהודים רואים אתגר קיומי ואסון שיש לעשות הכול כדי למונעו.

ממצאי המדד מאשרים את מה שידוע כבר עשרות שנים והיה אפשר להסיק על ידי ניתוח פשוט של האינטרסים האובייקטיביים של הציבור הערבי: הערבים מעדיפים מדינה דו־לאומית על פני מדינה יהודית. נוסף על הקמת מדינה פלסטינית נפרדת, לדעתם על ישראל להפוך לחצי פלסטינית כדי להכיל את אזרחיה הערבים.[[83]](#footnote-83) התפיסה שלפלסטינים מגיעות מדינה וחצי ואילו ליהודים מגיעה רק חצי מדינה מבוססת על הרציונל שהפלסטינים הם הבעלים והתושבים המקוריים של הארץ, ואילו היהודים הם מתנחלים זרים שנהפכו לאומה רק במהלך ההתנחלות במאת השנים האחרונות.[[84]](#footnote-84) חזון אנטי־ציוני זה, שהוא לצנינים בעיני היהודים, לא נהפך לָמצע של המפלגות הערביות או למטרה מעשית עיקרית במאבק של הציבור הערבי, שהוא פרגמטי ביסודו. מסמכי החזון גם חושפים את עומק הישראליזציה של הערבים והאליטות שלהם: הם חותרים לשפר את מעמדם בישראל ללא קשר לפתרון השאלה הפלסטינית ונותנים תוקף למחויבותם לפוליטיקה של מאבק דמוקרטי בלי לאיים בשימוש באלימות ובדרכים לא חוקיות אחרות (democratic contentious politics).

כבר נאמר למעלה שיש סוגיות שבהן יש פערים בין הציבור הערבי להנהגתו, אולם בכל הקשור לחזון ולשמירה על האינטרסים של הערבים בישראל שוררת ביניהם הסכמה. ובכל זאת הסכמה זו אינה מוחלטת בקרב המנהיגות הערבית עצמה. החזון של מדינה דו־לאומית בתחום הקו הירוק מחייב ויתור על חזון גרנדיוזי יותר של כינון מדינה פלסטינית אסלאמית, או דו־לאומית, בכל פלסטין. לפיכך היות שהפלג הצפוני של התנועה האסלאמית ופלגים של תנועת בני הכפר הרדיקלית אינם מוכנים להיפרד מחזון חיסול מדינת ישראל והקמת פלסטין הגדולה במקומה, הם מתנגדים בתוקף למסמכי החזון שהתפרסמו. גם קומץ של אנשי רוח ערבים המאמינים במדינה דו־לאומית אחת בכל שטחי פלסטין המנדטורית אינם רווים מהם נחת.

במדדי 2015-2009 הוצגה לערבים שורה של צעדים, והם התבקשו לציין "באיזו מידה כל צעד הוא הכרחי כדי שירגישו שישראל היא מדינתם והם אזרחים שווי זכויות בה". בשלב הבא סוּוג כל צעד שהנשאלים הערבים העריכו שהוא נחוץ כדרישה ערבית, והנשאלים היהודים התבקשו לציין אם הם מקבלים אותה. כלומר, היה עליהם לציין האם זו דרישה שמילויה הוא ויתור שהם מוכנים לעשות כדי לשפר את יחסיהם עם האזרחים הערבים. בדומה לכך הוצגה ליהודים שורה של צעדים, והם התבקשו לציין "באיזו מידה כל צעד הוא הכרחי כדי שיוכלו להתייחס בשוויון, בכבוד ובאמון לאזרחים הערבים". כל צעד שהוערך שהוא נחוץ סווג כדרישה יהודית, והערבים התבקשו לציין אם הם מקבלים אותה. כלומר, היה עליהם לציין אם מילויה הוא ויתור שהם מוכנים לעשות כדי לשפר את יחסיהם עם היהודים והמדינה.

לוח 7.4 מציג את 16 הצעדים שהוצגו לערבים כצעדים שהם צריכים לעשות כדי שהמדינה והיהודים יתייחסו אליהם בשוויון, בכבוד ובאמון, ואת המידה שהערבים קיבלוהו. הצעדים מוינו לכמה תחומים כגון שלום עם הפלסטינים, אמצעי מאבק ואופי המדינה. מהממצאים עולה ששום צעד לא קיבל את הסכמתם של רוב הנשאלים הערבים. שיעורי ההסכמה היו בטווח של 46.9%-19.1% בלבד ב-2009, 35.9%-16.7% ב־2012, 45.0%-19.8% ב-2013 ו-46.7%-27.5% ב-2015. 40% או יותר מהערבים ב-2013 הסכימו עם 4 מתוך 16 הצעדים וב-2015 הסכימו עם 7 מתוך 16 צעדים. מגמת ההקשחה בשנים 2012-2009 התחלפה בריכוך עמדות ב-2013 וב-2015.

לוח 7.4 הצעדים שהערבים מוכנים לעשות כדי שהמדינה והיהודים יתייחסו לערבים בשוויון, בכבוד ובאמון, ערבים, 2013-2009, 2015 (באחוזים)

|  |  |  |  |  |  |  |
| --- | --- | --- | --- | --- | --- | --- |
|  | ערבים | | | | | |
|  | 2009 | 2010 | 2011 | 2012 | 2013 | 2015 |
| שלום והשאלה הפלסטינית |  |  |  |  |  |  |
| האזרחים הערבים לא יזדהו בפומבי עם הצד הערבי אם ישראל תותקף מילולית או פיזית (ע' 93) | 32.0 | 27.0 | 33.2 | 23.2 | 28.7 | 35.6 |
| המנהיגים הערבים יגנו באופן חד־משמעי פעולות אלימות של ערבים נגד יהודים בישראל (ע' 95) | 46.9 | 33.2 | 46.5 | 35.7 | 44.3 | 40.6 |
| האזרחים הערבים יראו בישראל את מדינתם ויתמכו בה במקרה של סכסוך עם המדינה הפלסטינית (ע' 100) | 32.3 | 25.6 | 25.1 | 20.3 | 19.8 | 28.7 |
| צדק מעברי |  |  |  |  |  |  |
| האזרחים הערבים לא יציינו בפומבי את יום הנכבה (ע' 91) | 23.8 | 30.8 | 19.2 | 17.5 | 23.7 | 31.9 |
| האזרחים הערבים לא יציגו דרישה שהעקורים (הפליטים הפנימיים) יורשו להקים מחדש את כפריהם שנהרסו ב־1948 (ע' 92) | 22.1 | 25.2 | 20.2 | 18.8 | 24.8 | 34.8 |
| האזרחים הערבים לא יראו ביהודים מתנחלים זרים שגזלו את אדמות הארץ מהערבים (ע' 97) | 34.2 | 30.3 | 28.3 | 29.0 | 39.1 | 43.4 |
| שוויון חובות |  |  |  |  |  |  |
| האזרחים הערבים ימלאו חובת שירות כלשהו למדינה (ע' 86) | 43.0 | 34.2 | 47.0 | 34.4 | 41.5 | 39.5 |
| אמצעי מאבק |  |  |  |  |  |  |
| האזרחים הערבים יימנעו ממחאה בחוץ לארץ נגד המדינה (ע' 90) | 33.9 | 28.3 | 27.9 | 31.0 | 39.2 | 41.2 |
| המנהיגים הערבים יימנעו מהתבטאויות חריפות נגד המדינה (ע' 94) | 44.4 | 36.2 | 42.0 | 33.6 | 45.0 | 44.3 |
| זהות |  |  |  |  |  |  |
| כל עוד לא שוררים יחסי שלום בין ישראל לפלסטינים, לא יגדירו האזרחים הערבים את זהותם בתור "ערבים פלסטינים בישראל" (ע' 98) | 27.3 | 30.9 | 30.4 | 26.3 | 36.5 | 40.0 |
| האזרחים הערבים לא ידרשו הכרה בהם כמיעוט לאומי פלסטיני (ע' 99) | 21.6 | 23.2 | 23.7 | 19.3 | 27.4 | 27.7 |
| לגיטימיות של ישראל |  |  |  |  |  |  |
| האזרחים הערבים יקבלו את ישראל כמדינה יהודית ודמוקרטית (ע' 87) | 40.3 | 34.8 | 38.8 | 35.3 | 42.9 | 42.9 |
| האזרחים הערבים יקבלו את ישראל כמדינתם של כל היהודים בעולם, ולא רק של היהודים בישראל (ע' 88) | 25.7 | 27.1 | 24.6 | 22.8 | 29.4 | 34.9 |
| האזרחים הערבים יימנעו ממאבק לשינוי אופייה היהודי־ציוני של המדינה (ע' 89) | 25.2 | 20.9 | 26.3 | 27.8 | 28.4 | 39.0 |
| האזרחים הערבים יוותרו על זכות השיבה של הפליטים הפלסטינים למדינת ישראל (ע' 96) | 19.1 | 20.4 | 16.5 | 16.7 | 21.4 | 27.5 |
| האזרחים הערבים יכירו בזכות היהודים לקבוע את השפה, את התרבות, את הסמלים ואת המדיניות של המדינה מתוך הכרה בצורכי האזרחים הערבים (ע' 101) | 41.5 | 38.0 | 41.1 | 35.9 | 36.2 | 46.7 |

לוח 7.5 מציג את 17 הצעדים שהערבים תובעים ואת המידה שהיהודים מקבלים אותם. מהלוח עולה הסכמה בשיעור גבוה יותר מההסכמה המקבילה בקרב הערבים. שיעורי ההסכמה היו בטווח 80.1%-15.5% ב-2009, 65.8%-12.7% ב-2012, 57.6%-12.5% ב-2013 ו-65.8%-11.6% ב-2015. מספרים אלה חושפים מגמת ירידה בשנים 2015-2009 בשיעור היהודים המסכימים עם הצעדים שהיהודים והמדינה צריכים לעשות כדי שהאזרחים הערבים ירגישו שישראל היא מדינתם והם אזרחים שווי זכויות בה. עם זאת, 40% או יותר מהיהודים ב-2013 וב-2015 הסכימו עם 12 מתוך 17 (70.6%) הצעדים. אלה שיעורי הסכמה גבוהים באופן מובהק משיעורי ההסכמה של הערבים. רוב היהודים פתוחים לשינוי כל עוד הוא אינו פוגע בביטחון המדינה, אינו מכרסם באופייה היהודי ואינו מעניק העדפה מתקנת לערבים.[[85]](#footnote-85) הממצאים הבאים ממחישים את ההסתייגויות הללו במדד 2015: 26.4% בלבד הסכימו שלא יהיו הבדלים בבדיקות הביטחוניות במעברי הגבול בין ערבים ליהודים, 28.1% בלבד הסכימו שהמדינה תיתן לאזרחים הערבים ביטוי מתאים בסמליה, בדגלה ובהמנונה, ו־31.3% בלבד הסכימו שתינתן העדפה מתקנת לאזרחים הערבים בקבלה לעבודה במוסדות המדינה וללימודים באוניברסיטאות ובמכללות.

לוח 7.5 הצעדים שהיהודים מוכנים לעשות כדי שהאזרחים הערבים ירגישו שישראל היא מדינתם והם אזרחים שווי זכויות בה, יהודים, 2013-2009, 2015 (באחוזים)

|  |  |  |  |  |  |  |
| --- | --- | --- | --- | --- | --- | --- |
|  | יהודים | | | | | |
|  | 2009 | 2010 | 2011 | 2012 | 2013 | 2015 |
| שלום והשאלה הפלסטינית |  |  |  |  |  |  |
| היהודים והפלסטינים יעשו ויתורים כואבים ותוקם מדינה פלסטינית בגבולות 1967 עם אפשרות לחילופי שטחים (י' 56) | 42.0 | 43.5 | 43.5 | 42.3 | 42.7 | 43.7 |
| לא יהיו הבדלים בבדיקות הביטחוניות במעברי הגבול בין ערבים ליהודים (י' 61) | 33.2 | 25.8 | 27.2 | 26.9 | 27.7 | 26.4 |
| צדק מעברי |  |  |  |  |  |  |
| במסגרת של שלום עם הפלסטינים המדינה תיתן פיצוי באדמות או בכסף לאזרחים הערבים על האדמות שהפקיעה מהם (י' 57) | 49.6 | 44.1 | 49.8 | 44.0 | 48.4 | 47.0 |
| המדינה תכיר באחריותה לנכבה, כלומר לאסון שקרה לפלסטינים במלחמה ב־1948 (י' 70) | 15.5 | 14.4 | 15.6 | 12.7 | 12.5 | 11.6 |
| זכויות אזרח |  |  |  |  |  |  |
| המדינה תבטיח שאזרח ערבי יוכל לגור בכל יישוב שירצה (י' 62) | 42.0 | 37.6 | 37.2 | 42.8 | 43.0 | 47.2 |
| משאבים |  |  |  |  |  |  |
| המדינה תכיר ביישובים הערביים הלא מוכרים, שכיום אין להם מעמד רשמי, ותקצה להם משאבים, כמו חיבור לרשת המים והחשמל, שמגיעים ליישובים מוכרים (י' 58) | 65.1 | 55.1 | 55.2 | 51.9 | 49.5 | 56.2 |
| המדינה תקבע בחוק שהאזרחים הערבים יקבלו ייצוג מתאים בכל מוסדות המדינה וגופים ציבוריים (י' 65) | 66.3 | 52.4 | 56.3 | 54.9 | 51.2 | 55.1 |
| המדינה תקבע בחוק שהאזרחים הערבים יקבלו את חלקם היחסי בתקציב המדינה (י' 67) | 69.0 | 54.9 | 51.0 | 55.9 | 53.6 | 59.2 |
| המפלגות הערביות יוזמנו להשתתף בקואליציות ממשלתיות כמו המפלגות היהודיות (י' 66) | 54.6 | 48.1 | 44.0 | 49.9 | 48.9 | 48.0 |
| המדינה תפעיל תכנית חירום לסגירת הפערים בין האזרחים הערבים ליהודים (י' 72) | 61.6 | 51.3 | 49.6 | 51.0 | 44.1 | 55.0 |
| העדפה מתקנת |  |  |  |  |  |  |
| תינתן העדפה מתקנת לאזרחים הערבים בקבלה לעבודה במוסדות המדינה וללימודים באוניברסיטאות ובמכללות (י' 71) | 34.9 | 29.0 | 27.2 | 29.9 | 24.7 | 31.3 |
| מעמד של מיעוט לאומי |  |  |  |  |  |  |
| השפה הערבית תהיה בשימוש במוסדות המדינה כמו השפה העברית ותהיה חובה ללמוד אותה בבתי ספר יהודיים (י' 68) | 51.2 | 49.5 | 47.7 | 48.5 | 42.2 | 49.9 |
| המדינה תכיר באזרחים הערבים כפלסטינים ותבטיח את זכותם לקיים קשרים עם העם הפלסטיני והאומה הערבית (י' 69) | 35.0 | 30.9 | 27.5 | 28.2 | 28.2 | 25.2 |
| אוטונומיה |  |  |  |  |  |  |
| המדינה תיתן לאזרחים הערבים לנהל בעצמם את ענייני החינוך, הדת והתרבות שלהם (י' 60) | 60.6 | 51.3 | 49.3 | 55.8 | 50.2 | 55.8 |
| המדינה תכיר בגוף עליון שהערבים יבחרו בו לייצג אותם (י' 63) | 55.7 | 43.8 | 43.3 | 47.5 | 41.2 | 47.1 |
| המדינה תהיה חייבת להתייעץ\* עם המנהיגים של האזרחים הערבים בעניין החלטות חשובות הנוגעות לאוכלוסייה הערבית (י' 64) | 80.1 | 65.0 | 60.7 | 65.8 | 57.6 | 65.8 |
| אופי המדינה |  |  |  |  |  |  |
| המדינה תיתן לאזרחים הערבים ביטוי מתאים בסמליה, בדגלה ובהמנונה (י' 59) | 36.3 | 22.4 | 27.2 | 24.5 | 26.4 | 28.1 |

\* ב־2009 הנוסח היה "המדינה תתייעץ"

בשנים 2012-2009 הוצגו לנשאלים היהודים 17 צעדים נוספים (לא כולם בכל אחת מהשנים) שמטרתם לשפר את היחסים בין הערבים והיהודים במדינה (לוח 7.6). בנוגע ל-5 צעדים התגבשה הסכמת רוב של 51% ויותר: ישראל ומדינות ערב יעשו ויתורים כואבים ויכוננו יחסי שלום נורמליים (68.0%), ישוקמו מסגדים ובתי קברות מוסלמיים הרוסים (51.1% ב-2010), המדינה תבטיח את הזכויות ואת הביטחון של האזרחים הערבים ותפעל ביד קשה נגד כל מי שמאיים עליהם (82.0%), המנהיגים היהודים יימנעו מהתבטאויות חריפות נגד הציבור הערבי (73.7%), ויונהג יום בשנה כחג ממלכתי לציון דו־קיום בין ערבים ליהודים (55.0% ב-2010). לעומת זאת בנוגע לשני צעדים הייתה ההסכמה פחות מ-17%: ביטול חוק השבות (16.1% ב-2010) והוספה לדגל המדינה סמל שהערבים יוכלו להזדהות אתו (12.7% ב-2010).

לוח 7.6 הצעדים שהיהודים מוכנים לעשות לשם שיפור היחסים בין ערבים ויהודים, יהודים, 2012-2009 (באחוזים)

|  |  |  |  |  |
| --- | --- | --- | --- | --- |
|  | יהודים | | | |
|  | 2009 | 2010 | 2011 | 2012 |
| שלום והשאלה הפלסטינית |  |  |  |  |
| ישראל ומדינות ערב יעשו ויתורים כואבים ויכוננו יחסי שלום נורמליים (י' 66) | 74.2 | 66.5 | 64.8 | 68.0 |
| צדק מעברי |  |  |  |  |
| ישוקמו מסגדים ובתי קברות מוסלמיים הרוסים | 56.0 | 51.1 | \* | \* |
| זכויות אזרח |  |  |  |  |
| המדינה תבטיח את הזכויות ואת הביטחון של האזרחים הערבים ותפעל ביד קשה נגד כל מי שמאיים עליהם | 88.9 | 78.1 | 80.4 | 82.0 |
| המנהיגים היהודים יימנעו מהתבטאויות חריפות נגד הציבור הערבי | 86.9 | 73.8 | 72.4 | 73.7 |
| משאבים |  |  |  |  |
| יוקמו שכונות מעורבות חדשות למגורים משותפים של ערבים ויהודים | 38.4 | 39.2 | 37.0 | 43.4 |
| יוקצו אדמות מדינה לפיתוח יישובים במגזר הערבי | 44.1 | 38.0 | 38.7 | 40.5 |
| תוקם רשות ממלכתית לשוויון ודו־קיום יהודי–ערבי | 62.9 | 54.9 | \* | \* |
| העדפה מתקנת |  |  |  |  |
| יועדפו לטובה כל היישובים הערבים במדינה כדי לצמצם את הפערים הקיימים | 35.3 | 30.8 | 31.1 | 33.1 |
| מעמד של מיעוט לאומי |  |  |  |  |
| יוסדר בחוק ששירותי ציבור יינתנו בעברית ובערבית | \* | 63.7 | \* | \* |
| יוסדר בחוק שכל השלטים יהיו בעברית ובערבית | 68.8 | 66.4 | \* | \* |
| אוטונומיה |  |  |  |  |
| המדינה תכיר ותתמוך בהקמת אוניברסיטה ערבית במעמד שווה לאוניברסיטאות בארץ | 45.3 | 39.8 | 38.6 | 39.4 |
| אופי המדינה |  |  |  |  |
| יבוטל חוק השבות, כלומר החוק המעניק רק ליהודים את הזכות להגר לישראל ולקבל מיד אזרחות ישראלית | 19.8 | 16.1 | \* | \* |
| יונהג יום בשנה כחג ממלכתי לציון דו־קיום בין ערבים ליהודים | 64.1 | 55.0 | \* | \* |
| לדגל המדינה יוסף סמל שהערבים יוכלו להזדהות אתו | 16.5 | 12.7 | \* | \* |

\* השאלה לא הוצגה

תוקף הצעדים לשיפור היחסים בין ערבים ליהודים מתבטא בהסכמתם ב־2009 של 62.1% מהערבים שאם רוב דרישותיהם ייענו, הם ירגישו שישראל היא מדינתם והם אזרחים שווי זכויות בה; ושל 83.8% מהיהודים שאם רוב תביעותיהם יתמלאו, הם יוכלו להתייחס בשוויון, בכבוד ובאמון מלאים לאזרחים הערבים.

במדד 2012 ובמדד 2013 נחקרו שתי בעיות שעלו בחריפות על סדר היום הלאומי עקב שינוי מדיניות הממשלה כלפי המיעוט הערבי: ב־2007 פתחה המדינה את השירות האזרחי להתנדבות של צעירים וצעירות ערבים, אך מאז הוא נהפך לסלע מחלוקת בין ערבים ליהודים; במאי 2013 הגישה הממשלה הצעת חוק להסדרת התיישבות הבדואים בנגב – בעיה שהשלטונות טיפלו בה עשרות שנים. ההצעה נתקלה בהתנגדות של הבדואים והציבור הערבי.

ב־2007 פתחה המדינה את השירות האזרחי להתנדבותם של צעירים וצעירות ערבים. מטרת השירות לחזק את הקשר של האזרח לקהילה, לחברה ולמדינה: המתנדב תורם לצמצום הפערים בחברה, ובד בבד משפר את סיכוייו בחיים ותמורת שנת התנדבות מקבל את ההטבות הניתנות למי ששירת בצבא. היתרונות של השירות האזרחי והגידול בהקצאת התקנים העלו בקצב מרשים את מספר המתנדבים הערבים מ־240 ב־2006-2005 ל־1,050 ב־2008-2007, ל־2,399 ב־2012-2011, ל-2,711 ב-2013-2012 ול-3,611 ב-2014-2013. כ־90% מהמתנדבים הם בנות, ו־75% משרתים ביישוביהם. ובכל זאת המנהיגות הערבית מתנגדת לשירות אזרחי ומנהלת קמפיין תקיף נגדו. הסיבות לדחייה הן הזיקה למערכת הביטחון, החששות מהפיכת השירות האזרחי לשירות חובה ומהישראליזציה של הצעירים הערבים המשרתים בו ואי־שיתופה של ההנהגה הערבית בפרויקט.

עד חקיקת חוק הגיוס החדש ביום 12 במרץ 2014, שפסח לגמרי על הערבים, בלט השירות האזרחי בשיח הציבורי בשל הביטול של חוק טל על-ידי בית המשפט העליון והצורך לחוקק חוק חדש שימלא את הדרישה לשוויון בנטל. אף שהמשבר נסב על גיוס חרדים לצבא או חיובם בשירות אזרחי חלופי, בשיח הפוליטי בשנים 2012 ו-2013 דובר בהנהגת חובת שירות צבאי או אזרחי לכול, בכלל זה האזרחים הערבים. חששה של המנהיגות הערבית ששירות אזרחי בהתנדבות ייעשה חובה נראה פתאום מבוסס וסביר. לכך ניתן תוקף גם בדעת הקהל היהודית: סקרי המדד מראים שב־2012 תמכו 56.6% מהיהודים בהתנדבות של צעירים ערבים לשירות אזרחי, ו-59.1% ב-2012 ו-68.3% ב-2013 תמכו גם "בחקיקת חוק שיקבע כי כל אזרח, כולל ערבי, שפטור משירות צבאי ימלא חובת שירות אזרחי ויקבל את ההטבות שניתנות למי שעשה שירות צבאי" (לוח 7.7).

ב־2012 התקרב הציבור הערבי לעמדת הנהגתו. לפי ממצאי מדד 2012 כמחצית מהערבים ידעו מספיק או הרבה על השירות האזרחי של ערבים, אך רק 37.1% מהם היו מוכנים שצעיר ערבי יתנדב לשנת שירות אזרחי ויקבל את ההטבות שניתנות למי שעשה שירות צבאי. יתרה מזו, שיעור התמיכה הזה (37.1%) אינו משתנה גם אם השירות האזרחי ייקבע כחובה בחוק, ו־67.0% מהאזרחים הערבים יתמכו במאבק חוץ־פרלמנטרי חריף שתארגן המנהיגות הערבית נגדו.

נראה שבשנים 2013-2007 חל שינוי בדעת הקהל הערבית בנוגע לשירות אזרחי. בסדרת סקרים על עמדות בכל הקשור לשירות האזרחי שנערכו בשנים 2011-2007 נמצאה תמיכה גדולה בו מצד האוכלוסייה הערבית. היא עמדה על 57.1% בסקר האחרון על שירות אזרחי שנערך בקיץ 2011. הסיבות האפשריות לפער הגדול בתמיכה בין סקר 2011 לסקר 2012 ולסקר 2013 הן אלה: עלייה בשיעור הערבים שיודעים מספיק או הרבה על שירות אזרחי (מ־35.8% ב-2011 ל־50.5% ב-2012); החשש שהשירות האזרחי ייעשה חובה נתפס ממשי יותר ויותר; המשך הקמפיין של המנהיגות הערבית נגד השירות האזרחי והיעדר קמפיין של מנהלת השירות האזרחי־לאומי בעד השירות; והבדלים מתודולוגיים גדולים בין המחקרים. נראה שלהבדלים במתודולוגיה הייתה השפעה לא מבוטלת. הסקר ב־2011 עסק כולו בשירות אזרחי בהתנדבות של צעירים ערבים והתבסס על מדגם של 410 ראיונות טלפוניים, ואילו סקרי המדד ב־2012 וב-2013 עסקו בסוגיות רבות של יחסי ערבים–יהודים והתבססו על מדגם של 700 ראיונות פנים אל פנים, שהבליטו את עמקות השסע הערבי-יהודי לפני הצגת השאלות הבודדות על שירות אזרחי.[[86]](#footnote-86)

לוח 7.7 שירות אזרחי של צעירים ערבים, ערבים ויהודים, 2013-2012, 2015 (באחוזים)

|  |  |  |  |  |  |
| --- | --- | --- | --- | --- | --- |
|  | ערבים | | | יהודים | |
|  | 2012 | 2013 | 2015 | 2012 | 2013 |
| יודעים במידה מספקת או הרבה על שירות אזרחי בהתנדבות לצעירים ערבים | 50.5 | \* | \* | \* | \* |
| תומכים בהנהגת שירות אזרחי בהתנדבות לצעירים ערבים | 35.6 | \* | \* | \* | \* |
| מוכנים שצעיר ערבי יתנדב לשנת שירות אזרחי ויקבל את ההטבות שניתנות למי שעשה שירות צבאי (ע' 85) | 37.1 | 32.6 | 31.3 | 56.6 | \* |
| מוכנים שצעיר ערבי יתנדב לשנת שירות אזרחי ויקבל את ההטבות גם אם רוב המנהיגים הערבים בישראל יתנגדו לכך | 31.8 | \* | \* | \* | \* |
| ואם ייקבע בחוק שכל מי שפטור משירות צבאי חייב בשירות אזרחי, יתמכו בכך שצעירים ערבים ימלאו שירות אזרחי ויקבלו את ההטבות שניתנות למי שעשה שירות צבאי | 37.0 | \* | \* | \* | \* |
| הערבים צריכים לשרת ברצון או בלי רצון אם השירות האזרחי יהיה חובה | 34.8 | \* | \* | \* | \* |
| אם המנהיגות הערבית תקרא לציבור הערבי להתנגד למילוי חובת שירות אזרחי על ידי השבתה של המועצות המקומיות ובתי הספר, שביתה ממושכת של עובדים וקריאה לצעירים לסרב, יתמוך בכך | 67.0 | \* | \* | \* | \* |
| סבורים ששירות אזרחי צריך להיות החלטה אישית של הצעיר הערבי ואין למנהיגים הערבים זכות להתערב בכך | 53.5 | \* | \* | \* | \* |
| תומכים בחקיקת חוק שיקבע כי כל אזרח, כולל ערבי, שפטור משירות צבאי ימלא חובת שירות אזרחי ויקבל את ההטבות שניתנות למי שעשה שירות צבאי | \* | \* | \* | 59.1 | 68.3 |

\* השאלה לא הוצגה

בסוגיית הפזורה הבדואית בנגב יש שני רכיבים הקשורים זה בזה: תביעות בעלות על קרקע ויישובים לא-מוכרים. בשנת 2012 חיו בנגב 207,300 בדואים, 62.7% (130,000) מהם ביישובי קבע מוסדרים, 3.5% (7,300) ביישובים מוכרים חדשים (בתחומי המועצות האזוריות נווה מדבר ואל-קסום), ו-33.8% (70,000) בכפרים לא-מוכרים שרובם שוכנים בצפון-מזרח הנגב. כל היישובים המוכרים מסווגים בשני האשכולות החברתיים-כלכליים הנמוכים ביותר. קצב הגידול העצום של האוכלוסייה מגיע ליותר מ-4% לשנה. ב-2013 כללה הפזורה 35 כפרים שבהם הוקמו עשרות אלפי מבנים לא חוקיים, ללא חיבור לרשתות תשתית בסיסיות (חשמל, מים, ביוב, גז, טלפון) וללא שירותי יסוד ציבוריים (חינוך, בריאות, רווחה, תחבורה ציבורית). התשתיות והשירותים החיוניים הללו ניתנים באופן חלקי וללא הסדרה כמו מים במכליות וחשמל מגנרטורים.[[87]](#footnote-87)

הבדואים בפזורה תובעים מהמדינה להכיר בכל היישובים הלא-מוכרים ולקבל את תביעות הבעלות על הקרקעות שהם יושבים עליהן ועל אדמות נוספות. המדינה דוחה את התביעות בטענה שהיישובים לא הוקמו כחוק, ולקרקעות הנתבעות אין אישורים בטאבו או שהן אדמות מסוג שאי-אפשר לתבוע בעלות פרטית עליהן ("קרקעות מוואת", אדמות מתות, לא מעובדות, שלא הוקצו לשום גורם, השייכות למדינה). ואכן כל תביעות הקרקע של הבדואים נדחו בבתי המשפט. מאחר שהמחלוקת בין הצדדים עמוקה כל כך, ניסתה המדינה במשך השנים להגיע לידי פשרות שונות שכולן לא צלחו. שלוש ועדות ממשלתיות סללו את הדרך לגיבוש הצעת החוק משנת 2013:[[88]](#footnote-88) ועדת גולדברג משנת 2007, ועדת פראוור משנת 2009 וועדת בגין משנת 2012.[[89]](#footnote-89) גם את הדוחות של הוועדות הללו ואת והצעת החוק המבוססת עליהם דחו הבדואים. לפי דוח בגין, בינואר 2013 עדיין נותרו 12,000 בדואים שתבעו 589,000 דונם, את 58.9% מהם תובעים בדואים המחזיקים בהם והשאר הם אדמות שלא בחזקתם (אלה תביעות שהוגשו בשנים 1979-1971 ורק בהן המדינה מכירה). "המועצה האזורית לכפרים הבלתי-מוכרים בנגב" מתנגדת נחרצות להצעת החוק ורואה בה הסדר כפוי, הפקעה של 90% מהקרקעות הנתבעות, פינוי של כחצי (40,000-30,000) מתושבי הפזורה, והכרה בחלק מהיישובים בלבד.[[90]](#footnote-90)

תכנית הממשלה להסדרת התיישבות הבדואים בנגב היא חלק מתכנית רחבה יותר לפיתוח הנגב הכוללת פתרון הבעיה החמורה של הבדואים בפזורה, העברת בסיסי צה"ל לנגב והקמת עשרות ישובים יהודיים חדשים. הצעת החוק עברה בקריאה ראשונה ביוני 2013 אך הוקפאה. הבדואים בנגב, בתמיכתו של הציבור הערבי הרחב מחו נמרצות. "ביום הזעם" הערבי שהתקיים בכל הארץ נגד התכנית נערכו הפגנות שלוו בהתנגשויות עם המשטרה.[[91]](#footnote-91) לפי שעה מצאה ועדת הפנים והגנת הסביבה של הכנסת את הצעת החוק לקויה וגנזה אותה.

סקרי מדד 2013 נערכו בזמן הדיון הציבורי בהצעת החוק. 56.3% מהערבים אמרו שהם יודעים במידה מספקת או הרבה על תכנית התיישבות הבדואים בנגב וקרוב לוודאי שרק למיעוט קטן מהערבים והיהודים יש מידע של ממש על תכנית הממשלה והתכנית החלופית שהגישה המועצה האזורית של הכפרים הלא-מוכרים בנגב (לוח 7.8). לכן בשאלות על עמדת הנשאלים כלפי תכניות אלה נכלל מידע בסיסי עליהן. נוסח השאלה לערבים היה כך: "בהצעת החוק שהגישה הממשלה לכנסת (מתווה פראוור) נקבע שחלק גדול מהבדואים שחיים בכפרים הלא-מוכרים בנגב יעברו לגור במקומות מוכרים ויינתן להם פיצוי באדמות או בכסף עבור האדמות שהם תובעים. הממשלה גם החליטה לעשות פיתוח מואץ של האזור שבו תבוצע התכנית. האם אתה תומך או מתנגד לתכנית המוצעת?" אף שתכנית הממשלה הוצגה מנקודת מבטה החיובית של הממשלה, רק רבע (25.8%) מהערבים תמכו בה. ברור שדווקא משום שהתכנית זוהתה עם הממשלה, היא נפסלה.

הוצגו גם שאלות על התכנית החלופית של המועצה האזורית של הכפרים הלא-מוכרים בנגב, ש-45.9% מהערבים אמרו שיש להם מידע מספיק או הרבה עליה. כמו השאלה על תכנית הממשלה, גם השאלה על התכנית החלופית נוסחה מנקודת המבט החיובית של יוזמיה: "המועצה האזורית של הכפרים הלא-מוכרים בנגב מציעה תכנית שלפיה הממשלה תכיר בכל הכפרים הלא-מוכרים, תכיר בתביעות הבדואים לבעלות על אדמות ותשתף אותם בתכנון ובניהול האזור. האם אתה תומך או מתנגד לתכנית זאת?" ואכן כצפוי רוב מוצק של 62.6% מהערבים תמכו בתכנית, 70.5% ממי שיש להם מידע על התכנית, 96.3% מהבדואים בנגב ו-90.3% מהבדואים בגליל. ואולם אין קשר מובהק בין תמיכה בשתי התכניות היריבות המוצעות, שכן 60.6% מהתומכים בתכנית הממשלה תומכים גם בתכנית המועצה.

התנגדות הערבים לתכנית הממשלה להתיישבות הבדואים בנגב עזה כל כך עד כי 55.8% תומכים בבדואים בנגב שיפתחו באינתיפאדה אם ייכפה עליהם ההסדר שהממשלה הגישה כהצעת חוק לכנסת. תמיכה גדולה יותר באינתיפאדה בדואית מצויה בקרב המתנגדים לתכנית הממשלה (67.1%), התומכים בתכנית המועצה האזורית של הכפרים הלא-מוכרים (64.4%), הבדואים בנגב (77.5%) והבדואים בגליל (64.8%).

עמדת הציבור היהודי כלפי התכניות להתיישבות הבדואים בנגב הפוכה מעמדת הציבור הערבי. רוב של כמעט שלוש חמישיות (57.5%) מהיהודים תומכים בתכנית הממשלה, יותר משליש (35.5%) תומכים בתכנית המועצה האזורית של הכפרים הלא-מוכרים בנגב, ויותר משתי חמישיות (41.0%) חוששים שהבדואים בנגב יפתחו באינתיפאדה אם הממשלה תכפה עליהם את תכניתה.

לוח 7.8 תכניות להסדרת התיישבות הבדואים בנגב, ערבים ויהודים, 2013 (באחוזים)

|  |  |  |
| --- | --- | --- |
|  | ערבים | יהודים |
|  | 2013 | 2013 |
| יודעים במידה מספקת או הרבה על התיישבות הבדואים בנגב (ע' 127) | 56.3 | \* |
| תומכים בהצעת החוק שהגישה הממשלה לכנסת על התיישבות הבדואים בנגב (מתווה פראוור) (ע' 128, י' 85) | 25.8 | 57.5 |
| יודעים במידה מספקת או הרבה על תכנית המועצה האזורית לכפרים הבלתי מוכרים (ע' 129) | 45.9 | \* |
| תומכים בתכנית המועצה האזורית לכפרים הבלתי מוכרים (ע' 130, י' 86) | 62.6 | 35.5 |
| תומכים בבדואים בנגב שיפתחו באינתיפאדה משלהם אם ייכפה עליהם ההסדר שהממשלה הגישה לכנסת (מתווה פראוור) (ע' 131) | 55.8 | \* |
| חוששים שהבדואים בנגב יפתחו באינתיפאדה משלהם אם תכנית הממשלה תאושר בחוק ויוחל בביצועה (י' 87) | \* | 41.0 |

\* השאלה לא הוצגה

בעמדותיהם של האזרחים הערבים בסוגיות של שינוי המשטר ושינוי מדיניות חלו כמה שינויים. שיעור הערבים התומכים בהקמת מדינה פלסטינית בכל פלסטין במקום ישראל עלה בהתמדה מ־18.9% ב־2003 ל־48.5% ב־2012, ירד ל-41.7% ב-2013 ושוב עלה ל-45.7% ב-2015 (לוח 7.2, תרשים 7.1). עם זאת שיעור הערבים הסבורים שהמפלגות הערביות צריכות לאמץ את מסמכי החזון העתידי גם אם הן יסתכנו בהוצאה מחוץ לחוק פחת מ־60.9% ב־2009 ל־47.0% ב־2011. בשנים 2013-2009 חלו ירידות ועליות באי־נכונות הערבים לעשות צעדים שונים כדי לשפר את יחסיהם עם המדינה והיהודים. כך למשל שיעור המצדדים במילוי חובת שירות למדינה פחת מ־43.0% ב־2009 ל־34.2% ב־2010, עלה ל-47.0% ב-2011, חזר וירד ל-34.4% ב-2012 ושוב עלה ל-41.5% ב-2013 ו-39.5% ב-2015 (לוח 7.4, תרשים 7.1).

בקרב היהודים המגמה אינה ברורה כל כך. מצד אחד שיעור היהודים הסבורים ש"על האזרחים הערבים לעזוב את הארץ ולקבל פיצוי מתאים" ירד ללא הפסק מ־38.9% ב־2003 ל־29.7% ב־2013 ול-32.2% ב-2015 (לוח 7.3, תרשים 7.2). מצד אחר נכונותם לעשות צעדים כדי שהאזרחים הערבים ירגישו שישראל היא מדינתם והם אזרחים שווי זכויות בה ירדה בשנים 2011-2009, ועלתה בשנים 2015-2012 (לוח 7.5, תרשים 7.2).

תרשים 7.1 תומכים בשינויי משטר ומדיניות, ערבים, 2013-2003, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2003 | 2006 | 2009 | 2010 | 2011 | 2012 | 2013 | 2015 |
| תקום מדינה פלסטינית בכל פלסטין במקום ישראל | 18.9 | 36.2 | 41.9 | 35.4 | 41.4 | 48.5 | 41.7 | 45.7 |
| האזרחים הערבים ימלאו חובת שירות כלשהו למדינה |  |  | 43 | 34.2 | 47 | 34.4 | 41.5 | 39.5 |

תרשים 7.2 תומכים בשינויי משטר ומדיניות, יהודים, 2013-2003, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2003 | 2006 | 2009 | 2010 | 2011 | 2012 | 2013 | 2015 |
| על האזרחים הערבים לעזוב את הארץ ולקבל פיצוי מתאים | 38.9 | 41 | 33.4 | 37 | 36.6 | 31 | 29.7 | 32.2 |
| המפלגות הערביות יוזמנו להשתתף בקואליציות ממשלתיות |  |  | 54.6 | 48.1 | 44 | 49.9 | 48.9 | 48.0 |

הערכת מצב היחסים

האופן שהאזרחים הערבים והאזרחים היהודים מעריכים את מצב היחסים בין המיעוט לרוב יכול להעיד על מידת שביעות הרצון מהמצב הקיים, על הצורך להתארגן ולפעול לתיקונו ועל דחיפות הטיפול בו.

הערבים תופסים את מצב היחסים כגרוע במיוחד. רוב של 66.0% ב-2015 העריכו שהממשלה נוהגת בהם כאזרחים מדרגה שנייה או כאזרחים עוינים שאינם ראויים לשוויון (לוח 7.9, תרשים 7.3). 57.6% מהם העריכו את היחסים עם היהודים כלא טובים וכך חשבו 73.5% ממי שהעריכו שהממשלה נוהגת בערבים כאל אזרחים מדרגה שנייה או אזרחים עוינים. 61.8% צפו הרעה ביחסי ערבים-יהודים בעתיד וכך צפו 76.8% מאלה שייחסו לממשלה מדיניות כזו כלפי המיעוט הערבי. 81.6% מהערבים הרואים ביחסים היום יחסים לא טובים צופים שהם יורעו בעתיד.

לעומת הערבים רק 28.7% מהיהודים ב-2015 הסכימו שמדיניות הממשלה כלפי הערבים היא רעה, אך רוב של 70.2% הסכימו שהיחסים היום הם רעים, ו־49.1% צפו הרעה ביחסים בעתיד (לוח 7.10).

לוח 7.9 הערכת מצב היחסים בין ערבים ליהודים, ערבים ויהודים, 2003, 2012, 2013, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | | | | יהודים | | | |
|  | 2003 | 2012 | 2013 | 2015 | 2003 | 2012 | 2013 | 2015 |
| מעריכים שהממשלה נוהגת היום באזרחים הערבים כאל אזרחים מדרגה שנייה או כאל אזרחים עוינים שאינם ראויים לשוויון (ע' 152, י' 101) | 62.3 | 70.5 | 66.7 | 67.0 | 37.9 | 31.0 | 30.4 | 28.7 |
| מעריכים שהיחסים בין האזרחים הערבים ליהודים לא טובים (ע' 150, י' 99) | 58.3 | 61.4 | 53.5 | 57.6 | 85.8 | 69.3 | 63.6 | 70.2 |
| צופים הרעה ביחסים בין האזרחים הערבים והיהודים במהלך חמש השנים הבאות (ע' 151, י' 100) | 43.0 | 66.2 | 52.3 | 61.8 | 54.2 | 49.6 | 40.5 | 49.1 |

לוח 7.10 הערכת השינוי במצב האישי כערבי במדינה, ערבים, 2015

|  |  |
| --- | --- |
|  | ערבים |
|  | 2015 |
| מעריכים שמצבם האישי כערבים במדינה נעשה לאורך השנים (ע' 154):  הרבה יותר טוב  קצת יותר טוב  קצת יותר רע  הרבה יותר רע  אין תשובה | 7.4  35.2  38.5  18.1  0.7 |

הערכותיהם של הערבים והיהודים מצביעות על אי־שביעות רצון רבה מהסטטוס קוו ומההתפתחויות הצפויות ביחסי ערבים–יהודים. הן מדרבנות את הערבים לפעול לשינוי המדיניות או לשינוי המשטר. גם היהודים אינם מרוצים, אך לא בגלל מדיניות הממשלה או אופי המשטר, אלא בעיקר בגלל העמדות וההתנהגויות שהם מייחסים לערבים. מכל מקום, שני הצדדים חשים שהמצב רע ויש לתקנו בהקדם.

הערבים פסימיים וביקורתיים יותר מהיהודים בכל הנוגע למצב ולמגמת השינוי ביחסים בינם ובין היהודים. בתקופת המחקר, 2015-2003, שיעור הערבים שהעריכו שמדיניות הממשלה רעה לא השתנה, ואילו שיעור הצופים הרעה ביחסים עבר ירידות ועליות (תרשים 7.3). בהשוואה שיעור היהודים שהעריכו שמדיניות הממשלה רעה היה דומה בשנים 2009-2003 והתייצב על שיעור נמוך יותר בשנים 2015-2011, ואילו בשיעור הצופים הרעה ביחסים לא הייתה מגמה עקבית. למרות השינויים הללו, ההערכה שמדיניות הממשלה רעה הייתה גדולה יותר אצל הערבים, והציפייה שתחול הרעה ביחסים הייתה גדולה יותר אצל היהודים.

תרשים 7.3 מעריכים שהממשלה נוהגת בערבים כאזרחים מדרגה שנייה או כאזרחים עוינים וצופים שהיחסים בין ערבים ויהודים יורעו, ערבים ויהודים, 2013-2003, 2015 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | ערבים | יהודים | ערבים | יהודים | ערבים | יהודים | ערבים | יהודים |
|  | 2003 |  | 2006 |  | 2009 |  | 2011 |  |
| מעריכים שהממשלה נוהגת בערבים כבאזרחים מדרגה שנייה או כאזרחים עוינים | 62.3 | 37.9 | 69.4 | 37.7 | 63.9 | 36.3 | 72.6 | 30 |
| מצפים שהיחסים בין ערבים ויהודים יורעו | 43 | 54.2 | 49.9 | 58.8 | 49.6 | 49.4 | 51.4 | 52.2 |
|  | 2012 |  | 2013 |  | 2015 |  |
|  | 70.5 | 31 | 66.7 | 30.4 | 67.0 | 28.7 |
|  | 66.2 | 49.6 | 52.3 | 40.5 | 61.8 | 49.1 |

פרק 8

מנבאים

בניתוח ממצאי סקרי המדד בנוגע ל-16 סוגיות המפתח בפרקים 7-2 הראינו באופן ברור ועקבי שערבים ויהודים אינם עשויים מקשה אחת בעמדותיהם כלפי המדינה והצד האחר, אלא נבדלים לקבוצות אוכלוסייה בעלות מאפיינים קבועים. הרקע של ערבים בעלי העמדות הביקורתיות ולעתים גם הרדיקליות שונה מהרקע של ערבים שמקבלים את הסטטוס קוו וחותרים לתיקונים בו. בדומה לכך היהודים הליברלים פחות והמחזיקים פחות בעמדות סובלניות ושוויוניות כלפי המיעוט הערבי שונים במאפייניהם מהיהודים התומכים בדו-קיום על בסיס של שוויון וכבוד הדדי.

עד כה נבדקה בנפרד השפעתו של כל אחד מהגורמים המעצבים את העמדות ביחסי ערבים-יהודים. מכיוון שיש קשר ביניהם ולא נמדדה ההשפעה הנקייה של כל גורם, מתעוררות שתי שאלות: מהו כושר הניבוי הכולל של כל גורמי העיצוב הללו יחד? ומהם המנבאים הטובים ביותר? לשם כך יש לתת ציון מספרי כולל לכל נשאל על סולם דו-קיום (מידת הליברליות-רדיקליות ביחס לצד האחר) ואחר כך לבצע בדיקות סטטיסטיות לניבוי ציון זה.

סולם דו-קיום

נבנה סולם דו-קיום על בסיס של 6 הפריטים למדידת דו-קיום ערבי-יהודי שהוצגו בלוח 4.1 לעיל. לכל תשובה התומכת בדו-קיום ניתנה נקודה אחת, כך שנוצר סולם שנע מ-0 ל-6. נקודה אחת הוקצתה להסכמה עם כל אחד מהפריטים הבאים: לישראל כמדינה יש זכות קיום (השאלה לערבים) או שתי מדינות לשני עמים (השאלה המקבילה ליהודים), טוב שהאזרחים הערבים והיהודים יחיו תמיד יחד בישראל, לאזרחים הערבים והיהודים בישראל צריכות להיות גם זכויות שוות וגם שוויון בחובת נאמנות למדינה, מותר לאזרחים הערבים והיהודים לפעול לשינוי היחסים ביניהם בדרכים חוקיות ודמוקרטיות בלבד, בין האזרחים הערבים לאזרחים היהודים צריכים להתקיים גם קשרים שאנשים בוחרים בהם מרצונם כמו חברות אישית ופעילות בארגונים משותפים, ואי-הסכמה עם המשפט "אמנע ככל יכולתי ממגע אישי עם אזרחים יהודים/ערבים".[[92]](#footnote-92)

ההתפלגות על הסולם נמצאה מוטית לחלקו העליון (לוח 8.1). היחס בין 6-5 ל-1-0 נקודות הוא 54.7% ל-10.3% בקרב הערבים ו-59.7% ל-6.2% בקרב היהודים. התפלגות אסימטרית זו מראה תמיכה ניכרת בדו-קיום בשני הצדדים. הממוצע הערבי על הסולם הוא 4.30 והממוצע היהודי הוא 4.43, מה שמראה מחויבות דומה של שני הצדדים.

לוח 8.1 סולם דו-קיום, ערבים ויהודים, 2013-2009, 2015

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **ערבים** | | | | | | **יהודים** | | | | | |
|  | **2009** | **2010** | **2011** | **2012** | **2013** | **2015** | **2009** | **2010** | **2011** | **2012** | **2013** | **2015** |
| 0 (נמוך ביותר) | 4.5 | 6.3 | 2.0 | 5.6 | 1.5 | 4.3 | 1.8 | 2.6 | 2.6 | 2.5 | 2.8 | 2.1 |
| 1 | 7.2 | 9.0 | 4.2 | 6.4 | 3.6 | 6.0 | 4.3 | 3.7 | 6.0 | 4.7 | 6.9 | 4.1 |
| 2 | 5.7 | 6.8 | 7.9 | 8.1 | 7.0 | 5.8 | 5.2 | 9.1 | 7.8 | 6.1 | 7.8 | 8.4 |
| 3 | 11.7 | 9.6 | 10.5 | 13.4 | 16.9 | 14.6 | 10.6 | 9.4 | 10.4 | 11.1 | 11.2 | 12.0 |
| 4 | 15.6 | 16.5 | 13.3 | 12.7 | 12.5 | 14.3 | 14.7 | 17.0 | 16.4 | 15.4 | 15.6 | 13.8 |
| 5 | 19.1 | 21.7 | 20.3 | 20.9 | 20.8 | 18.4 | 30.0 | 24.1 | 25.5 | 24.3 | 26.7 | 26.5 |
| 6 (גבוה ביותר) | 35.7 | 29.1 | 41.7 | 32.8 | 37.0 | 36.3 | 33.3 | 34.0 | 31.2 | 35.9 | 28.9 | 33.2 |
| לא ידוע | 0.4 | 0.9 | 0.1 | 0.3 | 0.7 | 0.2 | 0.0 | 0.0 | 0.0 | 0.0 | 0.0 | 0.0 |
| סך הכול | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 |
| ממוצע | 4.28 | 4.04 | 4.57 | 4.16 | 4.47 | 4.30 | 4.55 | 4.43 | 4.33 | 4.49 | 4.26 | 4.43 |
| סטיית תקן | 1.81 | 1.90 | 1.63 | 1.85 | 1.58 | 1.78 | 1.53 | 1.62 | 1.67 | 1.62 | 1.69 | 1.60 |

תקפות סולם הדו-קיום משתקפת היטב ביכולתו הטובה לזהות את קבוצות האוכלוסייה שלהן במובהק ציון גבוה יותר מהממוצע. הערבים שציוניהם גבוהים מהממוצע על סולם הדו-קיום (4.30) הם דרוזים (5.57),[[93]](#footnote-93) מי שמכירים בזכות הקיום של ישראל כמדינה עצמאית (5.11), חושבים שישראל היא דמוקרטיה גם לערבים (5.00), לא מרגישים זרים ודחויים בישראל (5.04), מי ששייכותם החשובה ביותר היא האזרחות הישראלית (5.09), בעלי זהות ערבית ישראלית ללא רכיב פלסטיני (5.21), מי שזהותם היא רק או בעיקר ערבית-ישראלית או ערבית-ישראלית וערבית-פלסטינית באותה מידה (5.42), מי שחשים קרבה (5.59) או הצביעו למפלגות יהודיות (5.65), מי שלהם קשרי חברות עם יהודים וביקרו בבתיהם (4.96), מי שקיבלו עזרה מיהודים שלוש פעמים או יותר (4.94), מי שבילו זמן עם יהודים שלוש פעמים או יותר (5.05), מי שחיים בעיר מעורבת (4.90), לא דתיים (5.10), מי שאף פעם לא נתקלו באיומים, בהשפלות או במכות מצד יהודים (4.86), מי שאף פעם לא נפגעו מאפליה מצד יהודים או המדינה (4.95) ומקרב בעלי אדמות שלא סבלו מהפקעה (4.82).[[94]](#footnote-94) כצפוי לא נמצא קשר בין סולם הדו-קיום ובין גיל, מגדר והשכלה.

היהודים שציוניהם גבוהים במובהק מהממוצע על סולם הדו-קיום (4.43) מצדדים בשתי מדינות לשני עמים (5.23), תומכים במתן זכות הצבעה לכנסת לערבים (5.03), לא יבחרו באופייה היהודי של המדינה אם יעמוד בניגוד לאופייה הדמוקרטי (5.47), חילונים (5.06), מי ששייכותם החשובה ביותר היא האזרחות הישראלית (5.22), מי שמגדירים את עצמם במרכז (5.06), בשמאל המתון (5.63) או בשמאל (5.54), מי שיש להם חברים ערבים (5.19), מי שקיבלו עזרה מערבים (4.95) ומי בילו זמן עם ערבים (4.90).

מעקב אחר הציון הממוצע על סולם הדו-קיום לא מראה על מגמת שינוי בשנים 2013-2009. הציון הממוצע של הערבים היה 4.28 ב-2009, עלה ל-4.57 ב-2011 וירד ל-4.47 ב-2013 ול-4.30 ב-2015 (תרשים 8.1). אצל היהודים ניכרת ירידה מסוימת מ-4.55 ב-2009 ל-4.26 ב-2013 ולחזרה ל-4.43 ב-2015. ואולם השינויים הללו קטנים ולא משמעותיים.

תרשים 8.1 ציון ממוצע על סולם דו-קיום, ערבים ויהודים, 2013-2009, 2015

|  |  |  |  |  |  |  |
| --- | --- | --- | --- | --- | --- | --- |
|  | 2009 | 2010 | 2011 | 2012 | 2013 | 2015 |
| ערבים | 4.28 | 4.04 | 4.57 | 4.16 | 4.47 | 4.30 |
| יהודים | 4.55 | 4.43 | 4.33 | 4.49 | 4.26 | 4.43 |

ארבע סוללות מנבאים של ציוני סולם הדו-קיום נבדקו במחקר: סוללה של משתנים דמוגרפיים הכוללת מגדר, גיל, השכלה, דתיות, עדה והוצאות המשפחה; סוללה של משתני זהות כמו השייכות החשובה ביותר, בחירת הזהות המתאימה והמפלגה או התנועה שאליה מרגישים קרבה הכי גדולה; סוללה של התנסויות חיוביות כמו קשרי חברות ובילוי זמן עם הצד האחר; וסוללה של התנסויות שליליות עם הצד האחר כמו היתקלות באיומים, בהשפלות או במכות, סבל אישי מאפליה והיפגעות המשפחה מהפקעת אדמות ומעקירה.

בדיקת המנבאים של סולם הדו-קיום במדד 2013 נעשתה בשיטה הסטנדרטית של ניתוח רגרסיה.

מנבאים של דו-קיום בקרב הערבים

לוח 8.2 מציג את התוצאות הסופיות של ניתוח הרגרסיה של המנבאים הטובים ביותר של סולם הדו-קיום במדד 2015. נמצאו 5 מנבאים מובהקים סטטיסטית שכושר הניבוי של כולם יחד הסתכם במתאם מרובה של 0.562, המסביר 31.6% מההבדלים בסולם הדו-קיום בקרב הנשאלים הערבים.[[95]](#footnote-95) זהו כושר ניבוי טוב מאוד. המנבאים הטובים ביותר שנמצאו לפי סדר עולה של השפעתם הם (לפי מקדם standardized beta): היפגעות מהפקעת אדמות המשפחה, הצבעה למפלגה בבחירות האחרונות לכנסת (מפלגות יהודיות לעומת ערביות), זהות אישית (ערבית ישראלית, פלסטינית בישראל, ערבית פלסטינית), היתקלות אישית באיומים, בהשפלות או במכות מצד יהודים, ובילוי זמן עם יהודים. מנבאים טובים אלה משתייכים לסוללות שונות. בעלי הציונים הגבוהים על סולם הדו-קיום הם ערבים המבלים זמן פנוי עם יהודים, שלא נתקלו אף פעם באיומים, בהשפלות או במכות מצד יהודים, המגדירים את זהותם כערבית-ישראלית ללא רכיב פלסטיני, המצביעים למפלגות יהודיות, ושמשפחתם לא נפגעה מאז קום המדינה מהפקעת אדמות. חשוב מאוד לציין שלשום גורם סוציו-דמוגרפי כמו גיל, מגדר ורמת השכלה אין כל השפעה. גם לדתיות אין השפעה ישירה, אלא רק השפעה עקיפה דרך גורמים אחרים. בדומה לכך, השיוך לעדה הדרוזית מגדיל באופן עקיף את התמיכה בדו-קיום באמצעות משתנים אחרים כמו הצבעה למפלגות יהודיות, בילוי עם יהודים ואי-היפגעות מאיומים, מהשפלות או ממכות מצד יהודים.

מכאן אפשר להסיק שטיפוח דו-קיום בקרב ערבים מחייב בין היתר כינון יחסי חברות שיובילו לבילוי זמן עם יהודים, מניעת היפגעות מהפקעת אדמות ומאי-היתקלות באיומים, בהשפלות או במכות מצד יהודים, חיזוק הרכיב הישראלי-אזרחי בזהותם וקיום של מפלגות יהודיות שמושכות ערבים וזוכות לתמיכתם. מאמצים אלה צריכים להיות מכוונים לכלל האוכלוסייה ולא לגברים, לצעירים ולמשכילים דווקא. ואולם הדרך הטובה ביותר לחולל לשינוי בעמדות הערבים היא "דרך רבין" של חתירה לשלום ולשוויון, כלומר שינוי מדיניות החוץ והביטחון כך שיביא להסדר של קבע עם הפלסטינים; ושינוי מדיניות הפנים כך שיגדיל את השוויון בין ערבים ליהודים.

**לוח 8.2 ניתוח רגרסיה של המנבאים הטובים ביותר של סולם הדו-קיום, ערבים, 2015**

|  |  |  |  |  |
| --- | --- | --- | --- | --- |
|  | **ערבים** | | | |
|  | **2015** | | | |
|  | **Unstandardized Beta (Standard Error)** | **Standardized Beta** | **Zero-Order Correlation** | **Multiple Correlation (% of Explained Variance)** |
|  |  |  |  | R=0.562 (31.6%) |
| היפגעות מהפקעת אדמות המשפחה (הרבה, מעט, יש אדמות אך לא הופקעו, אין אדמות) (ע' 185) | 0.190 (0.060) | 0.119 | 0.206 |  |
| הצבעה למפלגה בבחירות האחרונות לכנסת (מפלגות יהודיות, מפלגות ערביות) (ע' 180) | -0.536 (0.163) | -0.134 | -0.340 |  |
| זהות אישית (חלוקה לשלוש קטגוריות: ערבי-ישראלי לא-פלסטיני, פלסטיני בישראל, פלסטיני לא-ישראלי) (ע' 156) | -0.474 (0.088) | -0.226 | -0.420 |  |
| היתקלות באופן אישי באיומים, בהשפלות או במכות מצד יהודים (אף פעם לא, פעם או פעמיים, שלוש עד חמש פעמים, שש או יותר פעמים) (ע' 171) | -0.460 (0.073) | -0.244 | -0.282 |  |
| בילוי זמן עם יהודים (אף פעם לא, פעם או פעמיים, שלוש עד חמש פעמים, שש פעמים ומעלה) (ע' 170) | 0.363 (0.053) | 0.260 | 0.316 |  |

מנבאים של דו-קיום בקרב היהודים

גם ניתוח רגרסיה מקביל של מנבאי סולם הדו-קיום בסקר היהודי של מדד 2015 נתן תוצאות טובות מאוד. בלוח 8.3 מובאים 5 המנבאים שנמצאו מובהקים סטטיסטית עם מתאם מרובה של 0.594, המסביר 35.3% מהשונות על סולם הדו-קיום בקרב יהודים. המנבאים הטובים לפי סדר עולה של השפעתם הם (לפי מקדם standardized beta): היתקלות באופן אישי באיומים, בהשפלות או במכות מצד ערבים, קיום או העדר של חברים ערבים וביקור בבתיהם, בילוי זמן עם ערבים, דתיות (חרדי, דתי, מסורתי, חילוני), וזרם פוליטי (ימין, ימין מתון, מרכז, שמאל מתון, שמאל). היהודים שציוניהם על סולם הדו-קיום גבוהים ממוקמים במרכז או בשמאל, חילונים, יש להם חברים ערבים ומבקרים בבתיהם, מבלים זמן עם ערבים, ולא נפגעו מאיומים, השפלות, או מכות מצד ערבים.

הלקח מממצאים אלה הוא שטיפוח דו-קיום בקרב יהודים צריך להיות מכוון לאנשים בימין הפוליטי, לדתיים ולחרדים, לחסרים קשרים כלשהם עם ערבים ולמי שנפגע ממגעים עם ערבים. הדרך הטובה ביותר לשינוי עמדות היהודים כוללת חינוך לסובלנות ולשלום, התבטאויות ומעשים של אנשי ציבור יהודים ברוח זו ומלחמה נגד גילויי גזענות למיניה ופעולות לכינון יחסים קרובים (חברות, בילוי פנאי) עם ערבים.

לוח 8.3. ניתוח רגרסיה של המנבאים הטובים ביותר של סולם דו-קיום, יהודים, 2013

|  |  |  |  |  |
| --- | --- | --- | --- | --- |
|  | **יהודים** | | | |
|  | **2013** | | | |
|  | **Unstandardized Beta (Standard Error)** | **Standardized Beta** | **Zero-Order Correlation** | **Multiple Correlation (% of Explained Variance)** |
|  |  |  |  | R=0.594 (35.3%) |
| היתקלות באופן אישי באיומים, בהשפלות או במכות מצד ערבים (אף פעם לא, פעם או פעמיים, שלוש עד חמש פעמים, שש או יותר פעמים) (י' 109) | -0.126 (0.063) | -0.066 | -0.196 |  |
| חברים ערבים וביקור בבתיהם (אין חברים ערבים, יש חברים אך אין ביקורים, יש חברים וביקורים) (י' 108) | 0.186 (0.076) | 0.086 | 0.238 |  |
| בילוי זמן עם יהודים (מדי יום, לעיתים קרובות, לעיתים רחוקות, כמעט אף פעם לא) (י' 107) | -0.153 (0.059) | -0.092 | -0.235 |  |
| דתיות (חרדי, דתי, מסורתי, חילוני) (י' 114) | 0.355 (0.053) | 0.237 | 0.421 |  |
| זרם פוליטי (ימין, ימין מתון, שמאל מתון, שמאל) (י' 113) | 0.520 (0.046) | 0.388 | 0.510 |  |

פרק 9

מגמות שינוי

מגמות השינוי בעמדות הערבים והיהודים נבדקו בתקופת המדד (2015-2003) ובתקופה ממושכת יותר שתחילתה בסקר הראשון על יחסי ערבים–יהודים ב־1976. רק מעקב לאורך שנים יכול לאתר מגמות שינוי מהימנות מעבר לטעויות מדידה ודגימה שיש בכל סקר וסקר בנפרד.

בלוחות הבאים מוצגים הנתונים לשנים 2015-2003 (מגמות לטווח קצר) ולשנים 2015-1976 (מגמות לטווח ארוך) ובהם מסומנות לכל שאלה שלוש מגמות: המגמה הכללית לכל התקופה 2015-2003 או 2015-1976, המגמה לשנים 2013-2012 והמגמה ל-2015-2013. המגמה 2013-2012 נועדה לבדוק אם חל שינוי מגמה ב-2013 והמגמה 2015-2013 מטרתה לבדוק אם השינוי שחל ב-2013 הוא יציב או חולף. בכל שאלה ניתן ציון מגמה: פלוס ניתן למגמה התומכת בדו-קיום, מינוס למגמה המזיקה לדו-קיום ואפס להעדר מגמה (יציבות או אי-שינוי). הקריטריון לשינוי הוא עלייה או ירידה של 5% או יותר בשיעור המחזיקים בעמדה.

ניתוח ממצאי המדד מאז 2003 והנתונים החלקיים מאז 1976 מזהה שלוש מגמות. בקרב הערבים מסתמנות מגמת החרפה בשנים עד 2012, עצירתה ב-2013 וחידושה החלקי ב-2015, ואילו בקרב היהודים המגמה היא יציבות או אפילו התמתנות מסוימת בשנים 2015-1980. זוהי המסקנה הכללית שלא מקבלת ביטוי ברוב הממצאים, אם כי לא בכולם. עצירת החרפת עמדות הערבים ב-2012 וחידושה החלקי בלבד ב-2015 היא ממצא לא צפוי שאיננו תואם את הדיעה הרווחת בציבור ובאקדמיה. היציבות וההתמתנות בעמדות הציבור היהודי כלפי המיעוט הערבי מאז 1980 נמצאות בסתירה עוד יותר בולטת עם התזה השלטת לפיה היהודים עוברים סחף לימין, לדת, לאי-סובלנות ולגזענות.

מגמות שינוי קצרות טווח (2015-2003)

שנות קיומו של המדד, המספקות לנו שפע נתונים על דעת הקהל הערבית והיהודית, הן רק חלק משלב המאבק הלאומי ביחסי ערבים–יהודים שהחל ב־1996 בעקבות רצח רבין. אלה היו שנים עמוסות אירועים שהשפעתן על היהודים הייתה מורכבת ביותר ולא בהכרח הֵרעה את עמדתם כלפי האזרחים הערבים.

המדיניות המיטיבה של ממשלת רבין עם העם הפלסטיני והמיעוט הערבי העלתה את רף הציפיות של הערבים. הם האמינו שהסכמי אוסלו ייצרו מזרח תיכון חדש, ומדינת ישראל תעניק להם מעמד משופר בהרבה. אך רצח רבין ניפץ את התקוות. התבדתה גם ציפיית הערבים שאהוד ברק, שנבחר לראשות הממשלה גם בזכות קולותיהם, ימשיך את דרכו של רבין. אי־ביצוע הסכם אוסלו עם הפלסטינים, המשך בניית ההתנחלויות והכיבוש, דיכוי האינתיפאדה השנייה, מלחמת לבנון השנייה ופעולות העונשין בעזה (המצור על עזה, מבצע עופרת יצוקה, מבצע עמוד ענן, מבצע צוק איתן) הם אירועים מרגיזים בעיני האזרחים הפלסטינים, והם מאשימים בהם את מדינתם. לא הושג הסכם שלום עם הפלסטינים, לא קם מזרח תיכון חדש, ולא בוצעה תכנית מקיפה לצמצום רציני של הפער במשאבים ובשירותים בין ערבים ליהודים. הרג 13 המפגינים הערבים באוקטובר 2000 ושפיטת מאות מתפרעים ערבים בלי להעמיד לדין את השוטרים היהודים שירו למוות במפגינים גרמו לניכור רב אצל הערבים. רוב המלצות ועדת אור לא בוצעו. את הקמפיין "אין אזרחות ללא נאמנות" שהובילה ישראל ביתנו לקראת הבחירות לכנסת ב־2009 ומאז נמשך בפעולות פוגעניות ובקריאות להחרמת עסקים ערבים, ואת הצעות החוק והחוקים שנחקקו כדי להצר את צעדי הערבים ומנהיגיהם פירשו הערבים כרדיפה פוליטית.

התפתחויות אלו משמשות בסיס לתחזית שניכור הערבים כלפי המדינה והיהודים יוחרף. ואכן, התנהגות הערבים מאז רצח רבין מתאפיינת בניכור, המתבטאת בפגיעה הקשה בסדר הציבורי במהומות אוקטובר 2000; בגל הטרור בשנתיים הראשונות של האינתיפאדה השנייה; בביקורים של ראשי הציבור הערבי במדינות אויב ובהצטרפות של כמה מהם למשט המרמרה במחאה על ההסגר הישראלי על עזה; בריבוי של שביתות כלליות; בהגברת המחאה בחוץ לארץ; בניהול קמפיין קשה נגד התנדבות ערבים לשירות אזרחי; ובפרסום של מסמכי החזון העתידי, שבהם ישראל מוצגת כמדינה קולוניאלית ולא דמוקרטית ומועלית דרישה להפיכתה למדינה דו־לאומית. לכל אלה נוסף גידול בניכור הפוליטי — ירידה בהצבעה לכנסת מ־62% ב־2003 ל־56% ב־2013. בירידה זו יש יסוד של החרמה וייאוש הן מהמערכת הפוליטית והן מהמפלגות הערביות, ששיעורי ההצבעה בשבילן באותן שנים עלו מ־64% ל־77%. בבחירות לכנסת ב-2015 רצו המפלגות הערביות יחד ברשימה אחת שהביאה לעלייה הן בשיעור ההצבעה הערבית ל-63.5% והן לתמיכה ברשימה המשותפת ל-83.2%. כך נעשה השסע הלאומי גם לשסע פוליטי.

האם מגמת ההחרפה אצל הערבים מאז רצח רבין נמשכת גם ב-2013 וב-2015? בפרק 1 הראינו שהאירועים המזינים את ההחרפה המשיכו להתרחש גם ב-2013, בכללם הצעות חוק פוגעניות, הצעה להסדר כפוי להתיישבות הבדואים בנגב ופרסום תכנית לייהוד הגליל. ואולם סקרנו גם גורמים בולמי החרפה, בכללם האכזבה מהאביב הערבי, חידוש המשא ומתן על הסדר הקבע, חיזוק הזיקה לישראל בתגובה לקמפיין של ישראל ביתנו לסיפוח המשולש למדינה פלסטינית והשפעה של יוזמות לשילוב כלכלי של המעמד הבינוני הערבי. גורמים להחרפה ולבלימתה המשיכו לפעול גם בזמן שבין מדד 2013 למדד 2015 (מינואר 2014 עד מאי 2015).

בבדיקת נתוני המדד נתחיל בהתנסויות הערבים עם יהודים המעצבות את עמדותיהם כלפי היהודים והמדינה. שיעור הערבים שיש להם חברים יהודים וביקרו בבתיהם ירד מ־37.4% ב־2003 ל־18.8% ב־2012 אך עלה ל-27.2% ב-2013 ול-24.3% ב-2015 (לוח 9.1). כך גם בנוגע לקבלת עזרה מיהודים ובילוי זמן עמם. השאלות על היפגעות מיהודים ומהמדינה הן על היפגעות מצטברת, כך שעלייה בהיפגעות מראה רק על המשך הפגיעה. כך למשל שיעור הערבים שנפגעו באופן אישי מאיומים, מהשפלות או ממכות מצד יהודים שלוש פעמים או יותר עלה מ-6.8% ב-2003 ל-13.3% ב-2009 וירד ל-10.0% ב-2013 ול-10.3% ב-2015. גם שיעור הערבים שהוטרדו על-ידי השלטונות ופרנסתם נפגעה עלה, אך לא ברור אם העלייה היא מעל לממוצע שנתי. מנתונים אלה עולה כי יש עצירה של החרפת העמדות הערביות ב-2013 בהשוואה ל-2012 והמשך עצירת ההחרפה ב-2015, אך אין מגמה חד-משמעית לאורך כל התקופה.

לוח 9.1 מגמת שינוי בהתנסויות עם יהודים, ערבים, 2015-2003 (באחוזים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | ערבים | | | | | | | | | |
|  |  |  |  |  |  |  |  | מגמה\* | | |
|  | 2003 | 2006 | 2009 | 2011 | 2012 | 2013 | 2015 | 2012-2013 | 2013-2015 | 2003-2015 |
| יש להם חברים יהודים וביקרו בבתיהם בשנתיים האחרונות (ע' 162) | 37.4 | 38.9 | 22.9 | 26.6 | 18.8 | 27.2 | 24.3 | + | 0 | - |
| קיבלו עזרה מיהודים שלוש או יותר פעמים (ע' 169) | \* | \* | 19.9 | 21.4 | 17.8 | 30.2 | 25.8 | + | 0 | + |
| בילו זמן עם יהודים שלוש או יותר פעמים (ע' 170) | \* | \* | 48.0 | 46.7 | 43.1 | 52.9 | 44.3 | + | - | 0 |
| כערבים נפגעו מאיומים, השפלות או מכות מצד יהודים שלוש או יותר פעמים (ע' 171) | 6.8 | 10.2 | 13.3 | 6.6 | 6.7 | 10.0 | 10.3 | 0 | 0 | 0 |
| כערבים נתקלו באפליה מצד יהודים או מוסדות מדינה שלוש או יותר פעמים (ע' 172) | 20.6 | 25.3 | 26.5 | 26.6 | 25.3 | 23.9 | 22.5 | 0 | 0 | 0 |
| בשלוש השנים האחרונות הוטרדו על ידי השלטונות בשל השתתפות בפעולות מחאה (ע' 173) | 3.7 | 2.7 | 5.1 | 8.4 | 8.5 | 10.3 | 12.0 | 0 | 0 | - |
| בשלוש השנים האחרונות נפגעה פרנסתם בשל השתתפות בפעולות מחאה (ע' 174) | 3.5 | 2.4 | 3.7 | 5.8 | 6.1 | 9.1 | 11.5 | 0 | 0 | - |

\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

כך או כך השיעור המצטבר של הערבים שהשתתפו במגוון של פעולות מחאה וימי זיכרון הלך וגדל בהתמדה (לוח 9.2). ב-2015 27.1% מהערבים השתתפו שלוש פעמים או יותר בהפגנות ובתהלוכות חוקיות, ו-26.5% השתתפו שלוש או יותר פעמים באירועי זיכרון לנכבה. השיעורים גבוהים הרבה יותר כשכוללים גם ערבים שהשתתפו באירועי זיכרון כאלה אי פעם במהלך חייהם. כצפוי יש עלייה בשיעור המצטבר של הערבים המשתתפים באירועי מחאה וזיכרון, שינוי שבעיני היהודים מזיק לדו-קיום.

לוח 9.2 מגמת שינוי בהשתתפות בפעולות מחאה ובאירועי זיכרון, ערבים, 2015-2003 (באחוזים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | ערבים | | | | | | | | | |
|  |  |  |  |  |  |  |  | מגמה\* | | |
|  | 2003 | 2006 | 2009 | 2011 | 2012 | 2013 | 2015 | 2012-2013 | 2013-2015 | 2003-2015 |
| השתתפו בפעולות מחאה כמו הפגנות ותהלוכות חוקיות שלוש או יותר פעמים (ע' 165) | 14.4 | 16.6 | 19.7 | 20.8 | 21.7 | 29.1 | 27.1 | - | 0 | - |
| השתתפו בפעולות מחאה כמו הפגנות לא חוקיות ותהלוכות אלימות שלוש או יותר פעמים (ע' 166) | 2.2 | 2.3 | 4.9 | 4.9 | 7.0 | 11.0 | 15.2 | 0 | 0 | - |
| השתתפו באירוע לציון יום האדמה שלוש או יותר פעמים (ע' 163) | 8.2 | 11.7 | 18.3 | 16.7 | 20.6 | 28.3 | 31.2 | - | 0 | - |
| השתתפו ביום הזיכרון לנכבה שלוש או יותר פעמים (ע' 164) | 5.2 | 10.0 | 14.7 | 17.0 | 22.2 | 28.7 | 26.5 | - | 0 | - |

\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

ההחרפה ועצירתה ב-2013 וב-2015 התבטאו היטב בעמדות הערבים בתקופת מחקרי המדד (לוח 9.3). שיעור הערבים שאינם מוכנים שיהיה להם שכן יהודי עלה מ-27.2% ב-2003 ל-37.6% ב-2012, ירד ל-29.7% ב-2013 ועלה ל-39.2% ב-2015, כך שחלו עצירת ההחרפה 2012 והתחדשות ההחרפה ב-2015. שיעור הערבים המכירים בזכות הקיום של ישראל כמדינה יהודית ודמוקרטית ירד בהתמדה מ-65.6% ל-47.4% אך עלה ל-52.8% ול-53.6% בהתאמה. התמיכה במחאה בחוץ לארץ עלתה מ-49.9% ל-70.9% וירדה ל-49.0% אך שבה ועלתה ל-58.9%, כך שלאחר עצירת ההחרפה בי2012 התרחשה החרפה מסוימת ב-2015. התמיכה בהחרמת הבחירות לכנסת עלתה מ-32.8% ל-41.3% וירדה ל-29.7% ול-32.5%. שיעור הערבים המגדירים את זהותם האישית כערבית-ישראלית ללא רכיב פלסטיני ירד מ-53.0% ל-32.5% ועלה ל-42.5% אך חזרה וירד ל-36.2% ב-2015. מגמה זו מצויה גם בחלק מהצעדים שערבים יכולים לעשות כדי שהמדינה והיהודים יתייחסו אליהם בשוויון, בכבוד ובאמון כמו בשיעור המסכימים שהאזרחים הערבים לא יראו ביהודים מתנחלים זרים שגזלו את אדמות הארץ מהערבים שירד מ-34.2% ב-2009 ל-29.0% ב-2012 ועלה ל-39.1% ב-2013 ול-43.4% ב-2015. עצירת מגמת ההחרפה התבטאה גם בהיעדר שינוי כמו בהכרה בזכות הקיום של ישראל כמדינה עצמאית – 81.1% ב-2003, 58.0% ב-2012, 55.6% ב-2013 56.4% ב-2015, והכרה בישראל כדמוקרטיה גם לערבים – 63.1%, 54.2%, 54.0% ו-56.2% בהתאמה. אותו דפוס אנו מוצאים גם בשיעור המצדדים בשימוש בכל האמצעים כולל אלימות לשם שיפור מעמד הערבים בישראל, שקפץ מ־5.4% ב-2003 ל-16.6% ב-2012, ל־14.0% ב-2013 ול-18.5% ב-2015, כלומר, שחלה החרפה עד 2012 ומאז היא נעצרה.

נתונים אלה ואחרים מצביעים על השינוי שחל בציבור הערבי מאז רצח רבין, ובייחוד מאז מהומות אוקטובר 2000. הערבים עברו תהליך העצמה מואץ, שהתבטא בהגברת המאבק לשוויון אזרחי ולאומי ובהחרפת התגובה לכל פעולה של המדינה והיהודים הנתפסת מנוגדת לענייניהם או נגד העם הפלסטיני. ב-2013 חלה עצירה בהחרפת עמדותיהם של הערבים, עצירה שב-2015 נמשכה בעמדות מסוימות ונפסקה בעמדות אחרות.

לוח 9.3 מגמת שינוי בעמדות נבחרות, ערבים, 2015-2003 (באחוזים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | ערבים | | | | | | | | | |
|  |  |  |  |  |  |  |  | מגמה\*\* | | |
|  | 2003 | 2006 | 2009 | 2011 | 2012 | 2013 | 2015 | 2012-2013 | 2013-2015 | 2003-2015 |
| לא מוכנים שיהיה להם שכן יהודי (ע' 18) | 27.2 | 31.6 | 43.0 | 38.8 | 37.6 | 29.7 | 39.2 | + | - | - |
| אין להם אמון בבתי המשפט (ע' 72) | 27.5 | 36.6 | 39.7 | 41.6 | \* | 38.7 | 37.9 |  | 0 | 0 |
| לא מאמינים שקרתה שואה שבה נרצחו מיליוני יהודים בידי הנאצים (ע' 63) | \* | 28.0 | 29.6 | 23.8 | 31.0 | 34.5 | 31.0 | 0 | 0 | 0 |
| חוששים מסיפוח המשולש למדינת פלסטין (ע' 43) | 50.6 | 62.1 | 61.0 | 67.0 | 66.2 | 53.6 | 53.3 | + | 0 | 0 |
| מסכימים שהאזרחים הערבים לא יזדהו בפומבי עם הצד הערבי אם ישראל תותקף מילולית או פיזית (ע' 93) | \* | \* | 32.0 | 33.2 | 23.2 | 28.7 | 35.6 | + | + | 0 |
| מסכימים שהאזרחים הערבים לא יראו ביהודים מתנחלים זרים שגזלו את אדמות הארץ מהערבים (ע' 97) | \* | \* | 34.2 | 28.3 | 29.0 | 39.1 | 43.4 | + | 0 | + |
| מסכימים שהמנהיגים הערבים יימנעו מהתבטאויות חריפות נגד המדינה (ע' 94) | \* | \* | 44.4 | 42.0 | 33.6 | 45.0 | 44.3 | + | 0 | 0 |
| מסכימים שלישראל יש זכות קיום כמדינה עצמאית שבה חיים יחד יהודים וערבים (ע' 49) | 81.1 | 75.4 | 59.4 | 66.5 | 58.0 | 55.6 | 56.4 | 0 | 0 | - |
| מסכימים שלישראל יש זכות קיום כמדינה יהודית ודמוקרטית שבה חיים יחד ערבים ויהודים (ע' 50) | 65.6 | 67.5 | 51.6 | 55.7 | 47.4 | 52.8 | 53.6 | + | 0 | - |
| אם יתקיים משאל עם על חוקה שמגדירה את ישראל כמדינה יהודית ודמוקרטית ומבטיחה זכויות אזרח מלאות לערבים, יתמכו בה (ע' 51) | \* | 70.9 | 56.5 | 57.4 | 48.2 | 53.2 | 51.7 | + | 0 | 0 |
| תומכים במימוש זכות השיבה של הפליטים הערבים לפלסטין בלבד (ע' 105) | 72.2 | 55.6 | 50.5 | 51.8 | 46.8 | 47.5 | 46.7 | 0 | 0 | - |
| מגדירים את זהותם האישית בתור: ערבי, ערבי-ישראלי, ערבי בישראל, ישראלי (ע' 156) | 53.0 | 40.9 | 39.6 | 38.6 | 32.5 | 42.5 | 36.2 | + | - | - |
| מוכנים לעבור למדינה פלסטינית (ע' 26) | 13.8 | 11.9 | 24.0 | 22.1 | 24.1 | 20.9 | 27.5 | 0 | - | - |
| סבורים שלאזרחים הערבים יש זכות לתמוך במאבק מזוין של הפלסטינים נגד ישראל גם בתוך הקו הירוק | 17.8 | 30.7 | 41.3 | 39.5 | \* | \* | \* |  |  | - |
| סבורים שלמרות חסרונותיו, המשטר בישראל הוא דמוקרטיה גם לערבים (ע' 45) | 63.1 | 58.2 | 50.5 | 55.8 | 54.2 | 54.0 | 56.2 | 0 | 0 | 0 |
| תומכים במחאה בחוץ לארץ (ע' 78) | 49.9 | 62.9 | 67.2 | 64.4 | 70.9 | 49.0 | 58.9 | + | - | 0 |
| תומכים בהחרמת הבחירות לכנסת (ע' 80) | 32.8 | 34.6 | 40.6 | 40.3 | 41.3 | 29.7 | 32.5 | + | 0 | 0 |
| בעד שימוש בכל האמצעים כולל אלימות (ע' 81) | 5.4 | 9.5 | 13.9 | 13.7 | 16.6 | 14.0 | 18.5 | 0 | 0 | - |
| מסכימים שתקום מדינה פלסטינית בכל פלסטין במקום ישראל (ע' 84) | 18.9 | 36.2 | 41.9 | 41.4 | 48.5 | 41.7 | 45.7 | + | 0 | - |
| צופים הרעה ביחסים בין היהודים לאזרחים הערבים במהלך חמש השנים הבאות (ע' 151) | 43.0 | 49.9 | 49.6 | 61.4 | 66.2 | 52.3 | 61.8 | + | - | - |

\* השאלה לא הוצגה \*\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

בכל הנוגע למקורות עצירת ההחרפה בעמדות הערביות מ-2012 ל-2013 ולשינוי בין 2013 ל-2015, אפשר להבחין בין כמה אפשרויות. האחת - רוב קבוצות האוכלוסייה הערביות התמתנו ותרמו את חלקן לשינוי הכולל. השנייה - חלק החריפו עמדות וחלק מיתנו עמדות. והשלישית - עמדתו של רוב הציבור לא השתנתה, אבל קבוצות אחדות מתוכו התמתנו.

כדי לבדוק איזו מהאפשרויות קרתה, בנינו "סולם לוחמנות" על בסיס 13 שאלות מפתח זהות בסקר הערבים במדד 2012, במדד 2013 ובמדד 2015. השאלות שנכללו בסולם הלוחמנות אינן רק חשובות אלא גם שייכות לעולם תוכן אחד (כמו שהראה ניתוח גורמים סטטיסטי). לכל עמדה "לוחמנית" בכל שאלה ניתנה נקודה אחת, כך שהסולם נע בין 0 ל-13. להלן העמדות שזכו כל אחת בנקודה אחת על סולם הלוחמנות:

1. מסכים שבתור אזרח ישראלי, אני מרגיש זר ודחוי בישראל (שאלה 28);
2. לא מסכים שלישראל כמדינה יש זכות קיום (שאלה 30);
3. מסכים שאי-אפשר לתת אמון ברוב היהודים בישראל (שאלה 36);
4. לא מסכים שלמרות חסרונותיו המשטר בישראל הוא דמוקרטיה גם לערבים בישראל (שאלה 45);
5. לא מסכים שלישראל בתחום הקו הירוק יש זכות קיום כמדינה עצמאית שבה חיים יחד יהודים וערבים (שאלה 49);
6. לא מסכים שלישראל שבתחום הקו הירוק יש זכות קיום כמדינה יהודית ודמוקרטית שבה חיים יחד יהודים וערבים (שאלה 50);
7. לא משלים עם היותה של ישראל היום מדינה בעלת רוב יהודי (שאלה 55);
8. מסכים שתקום מדינה פלסטינית בכל פלסטין במקום ישראל (שאלה 84);
9. לא מסכים שהאזרחים הערבים ימלאו חובת שירות כלשהו למדינה (שאלה 86);
10. לא מסכים לפתרון שתי מדינות לשני עמים (שאלה 102);
11. לא יתמוך בהסכם שלום בין ישראל לפלסטינים אם לא יכלול פתרון לבעיית האדמות שהופקעו מאזרחי ישראל הערבים ולבעיית העקורים הפנימיים (שאלה 109);
12. מסכים שהיהודים בישראל הם מתיישבים זרים, שאינם משתלבים באזור, סופם לעזוב והארץ תחזור לפלסטינים (שאלה 116);
13. מסכים שמוצדק שהאזרחים הערבים בישראל יפתחו באינתיפאדה משלהם אם מצבם לא ישתפר באופן ניכר (שאלה 118).

לוח 9.4 מציג את הממוצעים וסטיות התקן על סולם הלוחמנות של קבוצות אוכלוסייה בשנים 2012 ו-2013. הציון הממוצע על הסולם של המדגם כולו היה 6.70 ב-2012 ו-6.11 ב-2013. הירידה בין השנים הללו מובהקת סטטיסטית ותואמת את המגמה שהובחנה על כל שאלה ושאלה בנפרד.

השוואה פרטנית בין הציון על סולם הלוחמנות ב-2012 ובין 2013 של קבוצות אוכלוסייה ערביות מאשר את האפשרות השלישית הנזכרת לעיל, כלומר שאחדות מהקבוצות התמתנו אך רוב הציבור הערבי לא שינה עמדה. החרפת העמדות נפסקה בכל הקבוצות ובאחדות מהן הייתה אפילו התמתנות. בקבוצות שניכרת בהן יציבות (לא החרפה ולא התמתנות) בולטים הנוצרים והמוסלמים הלא-בדואים, שיחד הם רוב (70.8%) האוכלוסייה הערבית. עם אלה שלא שינו עמדה נמנים דתיים מאוד ודתיים, חברים ופעילים בתנועה האסלאמית, בני 24-18, בעלי השכלה גבוהה ומי שנתקלו באיומים, בהשפלות או במכות. לעומת זאת נרשמה התמתנות בעמדותיהם של דרוזים, בדואים בגליל ובדואים בנגב, שיחד היוו 27.9% מהמדגם הערבי ב-2013. עוד חל מיתון בעמדות של עקורים (22.0% מהמדגם), מי שסבלו בעבר מהפקעת אדמות (37.6% מהמדגם), מי שנפגעו מאפליה (52.9%) ומי שאין להם חברים יהודים (40.9%).

למעלה הוצע הסבר לעצירת ההחרפה בעמדות הערבים ב-2013. עם הגורמים נמנו חידוש המשא ומתן עם הפלסטינים, שחרור אסירים פלסטינים וסירוב הצד הפלסטיני להכיר בישראל כמדינתו של העם היהודי. לכך תרמו גם האכזבה מהאביב הערבי והמשך הקמפיין לסיפוח המשולש לפלסטין, שהכריחו את הערבים לחשוב על חייהם בישראל ולהדק את דבקותם בה. כוחות ממתנים אלו פעלו ביתר שאת על ערבים שלא רק שלא החריפו, אלא גם מיתנו את עמדותיהם. הדרוזים, המתונים בדרך כלל, התמתנו עוד יותר במעבר מ-2012 ל-2013, כנראה בהשפעת מצבם הפגיע של אחיהם הדרוזים בסוריה. התמתנותם של הבדואים בנגב מקורה ככל הנראה בהקפאת חוק התיישבות הבדואים בנגב ונסיונות הפיוס של השלטונות כלפיהם בזמן עריכת הסקר. הבדואים בגליל התמתנו כנראה בעקבות הזדהותם עם אחיהם הבדואים בנגב.

נבדקה האפשרות שמ-2012 ל-2013 התגבר פחדם של הערבים מהשלטונות ולכן היו בהם שנרתעו ממתן תשובות כנות. פחד כאפקט מצנן יכול להסביר את העצירה המלאכותית של ההחרפה בעמדות הציבור הערבי. ואולם להסבר חלופי זה אין בסיס. חששות הערבים ב-2013 קטנו דווקא בהשוואה ל-2012. שיעור הערבים החוששים מפגיעה חמורה בזכויות הערבים ירד מ-77.8% ב-2012 ל-70.7% ב-2013, מסיפוח המשולש – מ-66.5% ל-53.6%, מאלימות מצד המדינה – מ-75.9% ל-67.0%, ושיעור החוששים מהפקעת אדמות נשאר ללא שינוי – 79.5% ו-78.2% (לוח 3.7 לעיל). גם הפחד מהטרדת השלטונות ופגיעה בפרנסה בשל השתתפות בפעולות מחאה לא עלה באופן מובהק (לוח 3.8 לעיל).

לוח 9.4 מובהקות סטטיסטית של הבדלים בין 2012 ל-2013 בממוצעי קבוצות אוכלוסייה על סולם לוחמנות, ערבים, 2013-2012 (ממוצעים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **קבוצת אוכלוסייה** | **2012** | | | **2013** | | | **T-Test (2-Tailed Test)** | | |  |
|  | ממוצע | סטיית תקן | גודל קבוצה | ממוצע | סטיית תקן | גודל קבוצה | T-Value | דרגות חופש | P | רמת מובהקות |
| כל המדגם | 6.70 | 3.813 | 710 | 6.11 | 3.818 | 692 | 2.8947 | 1398.9795 | 0.0039 | מובהק מאוד |
| דרוזים | 3.39 | 3.545 | 52 | 1.93 | 2.641 | 66 | 2.4772 | 91.6105 | 0.0151 | מובהק מאוד |
| בדואים בגליל | 8.75 | 3.624 | 36 | 6.29 | 4.922 | 54 | 2.7275 | 87.0637 | 0.0077 | מובהק מאוד |
| בדואים בנגב | 9.08 | 3.621 | 67 | 6.07 | 4.415 | 72 | 4.4073 | 134.9106 | 0.0001> | מובהק מאוד |
| ממשפחת עקורים | 8.76 | 3.295 | 134 | 7.13 | 3.776 | 153 | 3.9052 | 284.9971 | 0.0001 | מובהק מאוד |
| ממשפחה שסבלה מהפקעת אדמות | 7.92 | 3.676 | 319 | 7.01 | 3.642 | 263 | 2.9873 | 560.9228 | 0.0029 | מובהק מאוד |
| נתקלו באפליה מצד יהודים או המדינה | 7.48 | 3.699 | 375 | 6.94 | 3.740 | 371 | 2.2673 | 689.5085 | 0.0237 | מובהק |
| אין להם חברים יהודים | 8.06 | 3.643 | 351 | 7.13 | 3.824 | 281 | 3.1026 | 586.8528 | 0.002 | מובהק מאוד |
| נוצרים | 6.77 | 3.781 | 65 | 6.40 | 4.074 | 46 | 0.4855 | 92.4323 | 0.628 | לא מובהק |
| מוסלמים לא בדואים | 6.54 | 3.598 | 486 | 6.68 | 3.289 | 445 | 0.6203- | 928.9977 | 0.5352 | לא מובהק |
| בני 24-18 | 6.43 | 3.703 | 255 | 6.52 | 3.420 | 152 | 0.1936- | 337.7322 | 0.8466 | לא מובהק |
| בעלי השכלה אקדמית מלאה | 6.77 | 3.524 | 192 | 6.59 | 3.776 | 221 | 0.5008 | 408.8801 | 0.6168 | לא מובהק |
| בעלי הכנסה מתחת לממוצע | 7.10 | 3.845 | 356 | 6.60 | 3.886 | 303 | 1.6542 | 638.0824 | 0.0986 | לא מובהק |
| תושבי ערים מעורבות | 4.21 | 3.566 | 61 | 4.57 | 4.722 | 64 | 0.4824- | 116.9745 | 0.6304 | לא מובהק |
| דתיים ודתיים מאוד | 7.45 | 3.412 | 287 | 7.23 | 3.408 | 231 | 0.7299 | 492.8446 | 0.4658 | לא מובהק |
| נתקלו באיומים, ההשפלות או במכות מצד יהודים | 8.16 | 3.416 | 187 | 7.89 | 2.788 | 158 | 0.8082 | 342.6062 | 0.4195 | לא מובהק |
| לא קיבלו עזרה מיהודים | 7.95 | 3.667 | 358 | 7.53 | 3.460 | 256 | 1.4463 | 567.5914 | 0.1486 | לא מובהק |
| הצביעו לכנסת למפלגות יהודיות | 2.21 | 2.193 | 57 | 2.52 | 2.726 | 63 | 0.6892- | 116.4525 | 0.4921 | לא מובהק |
| הצביעו לכנסת למפלגות ערביות | 6.69 | 3.188 | 293 | 6.84 | 3.221 | 264 | 0.5515- | 547.7885 | 0.5815 | לא מובהק |
| אוהדים של התנועה האסלאמית | 8.17 | 3.314 | 212 | 6.99 | 3.696 | 161 | 3.1921- | 323.5613 | 0.0016 | מובהק מאוד |
| חברים, או פעילים בתנועה האסלאמית | 8.98 | 3.814 | 68 | 8.03 | 2.784 | 90 | 1.7343- | 117.4711 | 0.0855 | לא מובהק |

ערכנו השוואה בין 2013 ל-2015 בדומה להשוואה שעשינו בין 2012 ל-2013 כדי לבדוק אם עצירת מגמת ההחרפה ב-2013 הייתה אפיזודה חולפת או מפנה של ממש. הציון הממוצע על סולם הלוחמנות היה 6.11 ב-2013 ו-6.02 ב-2015, הפרש זניח ולא מובהק סטטיסטית (לוח 9.5). נראה שעצירת מגמת ההחרפה נמשכת. ברוב הקבוצות לא חל שינוי עמדות. חלק מהקבוצות התמתנו – בדואים בגליל, בעלי השכלה גבוהה מלאה, בעלי הכנסה מתחת לממוצע, מי שנתקלו באיומים, ההשפלות או במכות מצד יהודים ומי שהצביעו לכנסת למפלגות ערביות. זהו מגוון של קבוצות השונות באוריינטציה שלהן ליהודים ולמדינה. לעומתן היו קבוצות שעמדותיהן החריפו. הן כוללות בדואים בנגב, פליטים פנימיים, בני משפחות שסבלו מהפקעת אדמות ותושבי ערים מעורבות. לא ניתן להסביר את היציבות בעמדות בין 2013 ל-2015 על-ידי התגברות הפחד שדוחף את המרואיינים להימנע מהצגת עמדות ביקורתיות ורדיקליות. לוח 3.7 לעיל מראה שלא חלה כל עלייה בתפיסת האיומים הקולקטיביים על המיעוט הערבי כמו פגיעה חמורה בזכויות היסוד, טרנספר, אלימות מצד המדינה וסיפוח המשולש לפלסטין (יש אפילו ירידה בחשש מהפקעת אדמות מ-78.2% ב-2013 ל-69.6% ב-2015). יש עלייה קלה ולא מובהקת סטטיסטית בחשש האישי מהטרדת השלטונות ומפגיעה בפרנסה בשל השתתפות בפעולות מחאה (לוח 3.8 לעיל).

יש לסייג את תוצאות ההשוואה שהראתה דמיון בעמדות הערבים ב-2013 ו-2015 כפי שנמדדו בסולם הלוחמנות. עיון בלוחות 9.1, 9.2 ו-9.3 הראה שב-2015 חלה החרפה חלקית, כלומר, רק בחלק מהעמדות הערביות.

לוח 9.5 מובהקות סטטיסטית של הבדלים בין 2013 ל-2015 בממוצעי קבוצות אוכלוסייה על סולם לוחמנות, ערבים, 2013, 2015 (ממוצעים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **קבוצת אוכלוסייה** | **2013** | | | **2015** | | | **T-Test (2-Tailed Test)** | | |  |
|  | ממוצע | סטיית תקן | גודל קבוצה | ממוצע | סטיית תקן | גודל קבוצה | T-Value | דרגות חופש | P | רמת מובהקות |
| כל המדגם | 6.11 | 3.818 | 692 | 6.02 | 3.856 | 690 | 0.436- | 1379.774 | 0.6629 | לא מובהק |
| דרוזים | 1.93 | 2.641 | 66 | 2.71 | 3.668 | 54 | 0.9706 | 103.9983 | 0.334 | לא מובהק |
| בדואים בגליל | 6.29 | 4.922 | 54 | 4.53 | 3.841 | 31 | 4.6024- | 62.2624 | 0.0001> | מובהק מאוד |
| בדואים בנגב | 6.07 | 4.415 | 72 | 7.28 | 4.361 | 113 | 2.9835 | 159.0264 | 0.0033 | מובהק מאוד |
| ממשפחת עקורים (פליטים פנימיים) | 7.13 | 3.776 | 153 | 7.89 | 3.771 | 175 | 2.1597 | 301.6415 | 0.0316 | מובהק |
| ממשפחה שסבלה מהפקעת אדמות | 7.01 | 3.642 | 263 | 7.93 | 3.732 | 280 | 2.9087 | 540.2056 | 0.0038 | מובהק מאוד |
| נתקלו באפליה מצד יהודים או המדינה | 6.94 | 3.740 | 371 | 7.46 | 3.381 | 338 | 0.0754 | 710.8582 | 0.9399 | לא מובהק |
| אין להם חברים יהודים | 7.13 | 3.824 | 281 | 7.06 | 4.072 | 329 | 0.2187 | 602.5326 | 0.827 | לא מובהק |
| נוצרים | 6.40 | 4.074 | 46 | 5.85 | 3.054 | 65 | 0.7745 | 79.1113 | 0.4409 | לא מובהק |
| מוסלמים לא בדואים | 6.68 | 3.289 | 445 | 6.30 | 3.567 | 422 | 1.6283- | 849.7647 | 0.1038 | לא מובהק |
| בני 24-18 | 6.52 | 3.420 | 152 | 6.50 | 3.721 | 171 | 0.0503- | 320.6338 | 0.9599 | לא מובהק |
| בעלי השכלה גבוהה מלאה | 6.59 | 3.776 | 221 | 5.88 | 3.388 | 202 | 2.0382- | 420.8594 | 0.0422 | מובהק |
| בעלי הכנסה מתחת לממוצע | 6.60 | 3.886 | 303 | 5.69 | 3.956 | 373 | 3.0035- | 650.3379 | 0.0028 | מובהק מאוד |
| תושבי ערים מעורבות | 4.57 | 4.722 | 64 | 6.71 | 3.687 | 69 | 2.8977 | 119.1097 | 0.0045 | מובהק מאוד |
| דתיים ודתיים מאוד | 7.23 | 3.408 | 231 | 7.18 | 3.868 | 287 | 0.1582- | 501.7633 | 0.8759 | לא מובהק |
| נתקלו באיומים, ההשפלות או במכות מצד יהודים | 7.89 | 2.788 | 158 | 7.23 | 3.178 | 183 | 2.0428- | 338.9092 | 0.0418 | מובהק |
| לא קיבלו עזרה מיהודים | 7.53 | 3.460 | 256 | 7.45 | 3.835 | 287 | 0.2555- | 540.9272 | 0.7984 | לא מובהק |
| הצביעו לכנסת למפלגות יהודיות | 2.52 | 2.726 | 63 | 1.87 | 2.304 | 71 | 1.4806- | 122.0694 | 0.1413 | לא מובהק |
| הצביעו לכנסת למפלגות ערביות | 6.84 | 3.221 | 264 | 6.20 | 3.052 | 366 | 2.5152- | 548.2605 | 0.0122 | מובהק |
| אוהדים של התנועה האסלאמית | 6.99 | 3.696 | 161 | 6.98 | 3.689 | 200 | 0.0256- | 342.4992 | 0.9796 | לא מובהק |
| חברים, או פעילים בתנועה האסלאמית | 8.03 | 2.784 | 90 | 8.03 | 3.677 | 94 | 0.0000 | 172.9265 | 0.9999 | לא מובהק |

באשר למגמת השינוי שעברו היהודים באותה תקופה (2015-2003), הדעה הרווחת היא שחלה הקצנה בעמדות הציבור היהודי כמו שאפשר להיווכח מהסחף לימין ולימין הרדיקלי ומהתחזקות הדת. התמיכה במפלגות הימין הרדיקלי הוכפלה מ־6.7% מהקולות בבחירות לכנסת ב־1999 ל־12.5% ב־2013 אך ירדה ל-6.7% ב-2015 ואילו התמיכה במפלגות השמאל והשמאל המתון היהודי צנחה מ־31.6% ל־17.5%, אך חזרה ועלתה ל-24.2% בהתאמה (לוח 9.6). הקשחת עמדות היהודים צפויה גם בתגובה להחרפת עמדות הערבים באותה תקופה.[[96]](#footnote-96)

לוח 9.6 מגמת שינוי בתוצאות הבחירות לכנסת לפי זרם פוליטי, 2015-1999 (באחוזים ובמנדטים)

|  |  |  |  |  |  |  |
| --- | --- | --- | --- | --- | --- | --- |
|  | 1999 | 2003 | 2006 | 2009 | 2013 | 2015 |
| ימין רדיקלי | 6.7 (8) | 5.8 (7) | 16.7 (20) | 15.8 (19) | 12.5 (15)\* | 6.7 (8)\*\* |
| ימין | 43.3 (52) | 51.7 (62) | 25.0 (30) | 38.3 (46) | 38.3 (46) | 40.8 (49) |
| מרכז | 10.0 (12) | 12.5 (15) | 30.0 (36) | 23.3 (28) | 23.0 (27) | 17.5 (21)\*\*\* |
| שמאל מתון | 23.3 (28) | 18.3 (22) | 15.8 (19) | 10.8 (13) | 12.5 (15) | 20.0 (24) |
| שמאל | 8.3 (10) | 5.0 (6) | 4.2 (5) | 2.5 (3) | 5.0 (6) | 4.2 (5) |
| ערבי | 8.3 (10) | 6.7 (8) | 8.3 (10) | 9.2 (11) | 9.2 (11) | 10.8 (13) |
| סך הכול | 100.0 (120) | 100.0 (120) | 100.0 (120) | 100.0 (120) | 100.0 (120) | 100.0 (120) |

\* שיעור זה כולל את החלק של ישראל ביתנו בתוך הליכוד־ביתנו (11 מנדטים) ואת החלק של האיחוד הלאומי-תקומה בתוך הבית היהודי (4 מנדטים)

\*\* שיעור זה כולל את ישראל ביתנו ואת תקומה (2 מנדטים) בתוך הבית היהודי \*\*\*המרכז כולל את יש עתיד ואת כולנו המציגות את עצמן כמפלגות מרכז

לעומת זאת אפשר להציג גם פרשנות אחרת, שלפיה על עמדות היהודים השפיעו כוחות שבלמו החרפה ובמידה מסוימת אף הביאו לידי מיתון בהן. בדיקה של השינויים במפה הפוליטית בשנים 2015-2003 מעלה כי גוש הימין והמפלגות הדתיות זכו ב־69 מנדטים בכנסת ב־2003, ב־50 מנדטים ב־2006, ב־65 מנדטים ב־2009, ב־61 מנדטים ב־2013 וב-57 מנדטים ב-2015, כך שלא רק שכוחם לא גדל, הוא אפילו קטן במידה מסוימת (לוח 9.6 לעיל). במרוצת העשור הלך והתגבש מרכז פוליטי גדול שמשך אליו לא רק אנשים ממפלגת העבודה וממפלגת שינוי לשעבר, שלתומכיהן היו מלכתחילה עמדות מתונות כלפי האזרחים הערבים, אלא גם אנשי ימין שהתמתנו. למרות התפיסה המקובלת, נראה שמגמת השינוי הפוליטי העיקרי איננה סחף ימינה, אלא התכנסות במרכז. תזוזה זו מקבלת את ביטויה הנמרץ בגיבושה לראשונה של הסכמה לאומית, הכוללת יהודים וערבים, על פתרון שתי המדינות. רוב היהודים גם מבינים יותר ויותר שהמיעוט הערבי יוסיף לחיות בקרבם, ולכן יש למצוא דרך להסתדר אתו. התמתנות זו בעמדות הציבור היהודי קרתה בד בבד עם החרפה בעמדותיהם של הימין הרדיקלי, המחנה הדתי־לאומי והאגף הימני הלא-מתון בליכוד, שקיבלה ביטוי בולט ביוזמות חקיקה ובהצהרות לתקשורת. אפשר שהחרפה בעמדות של קבוצות מסוימות תאוזן על ידי התמתנות בעמדות של קבוצות אחרות, ובסך הכול תישמר יציבות.

היציבות בהגדרה העצמית של יהודים על הרצף ימין–מרכז–שמאל תומכת בציפייה זו. ואכן החלוקה הפוליטית של היהודים בשנים 2015-2003 נשארה כמעט ללא שינוי: בין 45% ל־50% הגדירו את עצמם בימין המתון ובימין, כ-25% במרכז וכ־20%-15% בשמאל המתון ובשמאל (פחות מ־10% לא הזדהו) (לוח 9.7).

לוח 9.7 מגמת שינוי בהגדרה עצמית לפי זרם פוליטי, יהודים, 2015-2003 (באחוזים)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | יהודים | | | | | | | | | | |
|  | 2003 | 2004 | 2006 | 2007 | 2008 | 2009 | 2010 | 2011 | 2012 | 2013 | 2015 |
| משייכים את עצמם לזרם כפי שהם מבינים ומגדירים אותו (י' 113) |  |  |  |  |  |  |  |  |  |  |  |
| ימין | 20.3 | 23.0 | 24.7 | 20.8 | 20.6 | 24.3 | 24.6 | 23.9 | 25.5 | 25.2 | 25.9 |
| ימין מתון | 29.0 | 22.7 | 22.3 | 23.1 | 24.7 | 23.1 | 22.2 | 25.0 | 27.8 | 21.6 | 24.8 |
| מרכז | 21.5 | 23.1 | 25.1 | 22.9 | 25.8 | 26.2 | 22.3 | 24.6 | 19.1 | 27.6 | 26.3 |
| שמאל מתון | 13.7 | 14.4 | 12.0 | 12.7 | 11.2 | 9.2 | 11.1 | 10.8 | 13.5 | 9.6 | 10.2 |
| שמאל | 7.1 | 8.9 | 8.1 | 8.8 | 8.1 | 5.7 | 9.0 | 9.3 | 7.0 | 5.7 | 5.9 |
| אין תשובה | 8.4 | 7.8 | 7.8 | 11.8 | 9.5 | 11.5 | 10.7 | 6.3 | 7.2 | 10.4 | 6.9 |
| סך הכול | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 | 100.0 |

אכן לא חל שינוי בהתנסויות היהודים עם האזרחים הערבים בשנים 2012-2003 וגם לא מ-2012 ל-2013 ולא מ-2013 ל-2015. שיעור היהודים שיש להם חברים ערבים וביקרו בבתיהם בשנתיים האחרונות היה 16.3% ב-2003, 15.4% ב-2012, 14.5% ב-2013 ו- 14.0% ב-2015 (לוח 9.8). דפוס דומה שורר גם בכל הנוגע לבילוי עם ערבים והיפגעות מאיומים, מהשפלות או ממכות, אך בנוגע לקבלת עזרה מערבים חלה ירידה ב-2013 וחזרה לממוצע ב-2015.

לוח 9.8 מגמת שינוי בהתנסויות עם ערבים, יהודים, 2013-2003, 2015 (באחוזים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | יהודים | | | | | | | | | |
|  |  |  |  |  |  |  |  | מגמה\*\* | | |
|  | 2003 | 2006 | 2009 | 2011 | 2012 | 2013 | 2015 | 2012-2013 | 2013-2015 | 2015-2003 |
| יש להם חברים ערבים וביקרו בבתיהם בשנתיים האחרונות (י' 108) | 16.3 | 17.9 | 11.1 | 13.5 | 15.4 | 14.5 | 14.0 | 0 | 0 | 0 |
| קיבלו עזרה מערבים מדי יום ביומו או לעתים קרובות (י' 106) | \* | \* | 20.4 | 17.8 | 20.1 | 12.3 | 18.8 | - | + | 0 |
| בילו זמן עם ערבים מדי יום או לעתים קרובות (י' 107) | \* | \* | 27.6 | 28.4 | 29.7 | 26.6 | 26.8 | 0 | 0 | 0 |
| כיהודים נפגעו באופן אישי מאיומים, מהשפלות או ממכות מצד ערבים שלוש פעמים או יותר (י' 109) | 6.9 | 7.4 | 8.0 | 8.4 | 8.6 | 8.0 | 9.4 | 0 | 0 | 0 |

\* השאלה לא הוצגה \*\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

בדיקת העמדות של היהודים בכל הנוגע ל־16 סוגיות המפתח (שממצאיה הוצגו בפרקים 7-2) אישרה את התזה החלופית שלפיה בשנות האלפיים לא רק שלא חלה החרפה, אלא גם הייתה התמתנות מסוימת בחלק מעמדות היהודים כלפי הערבים. לוח 9.9 מדגים את היציבות הכוללת בשיעור היהודים המחזיקים בעמדות מסוימות בשנים 2015-2003. כך שיעור היהודים החוששים שהאזרחים הערבים מסכנים את המדינה בגלל מאבקם לשינוי אופייה היהודי ירד מ-71.8% ב-2003 ל-64.9% ב-2012, ל-59.4% ב-2013 ול-61.2% ב-2015; ושיעור היהודים הסבורים שבהחלטות על אופי המדינה וגבולותיה צריך להיות רוב מקרב היהודים ולא מספיק רוב מכלל האזרחים ירד מ־81.9% ל־69.2% ול-65.3% ול-69.4%, בהתאמה. בשאלות אחרות ניכרת יציבות כמו בהכרת היהודים בזכות הערבים לחיות כמיעוט בעל זכויות אזרח מלאות, שעמדה על 72.6%, 75.0%, 73.7% ו-79.7% בהתאמה; שיעור התומכים בזכות הערבים להצביע לכנסת נשאר יציב עם עלייה ב-2015 – 65.2%, 70.5%, 66.6% ו-77.4% בהתאמה; בשיעור המסכימים שהיהודים ישלטו והערבים הישראלים לא יקבלו זכויות דמוקרטיות גם כן לא חל שינוי – 21.4%, 17.4%, 20.2% ו-17.8% בהתאמה; ובשיעור התמיכה במתן סמכויות לערבים לניהול עצמי של מוסדות הדת, החינוך והתרבות שלהם יש גם כן יציבות — 61.7%, 58.3%, 52.6% ו-59.0% בהתאמה.[[97]](#footnote-97)

ההחרפה החלקית בעמדות הערבים והיציבות בעמדות היהודים בין 2013 ל-2015 ראויות לציון מיוחד לאור הדיווח שלהם על הגדלת הריחוק ביניהם בעקבות שני אירועים מרכזיים שחוו בין מדד 2013 למדד 2015. 68.6% מהערבים ו-62.1% מהיהודים מסרו שבעקבות מבצע צוק איתן הרגישו יותר ריחוק אלה מאלה ו-58.4% מהערבים ו-44.9% מהיהודים חשו גידול בריחוק ביניהם בעקבות הבחירות לכנסת ב-2015 (לוח 2.6 לעיל). נראה שהכוחות המרסנים והממתנים היו חזקים יותר.

לוח 9.9 מגמת שינוי בעמדות נבחרות, יהודים, 2013-2003, 2015 (באחוזים)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | יהודים | | | | | | | | | |
|  |  |  |  |  |  |  |  | מגמה\*\*\*\* | | |
|  | 2003 | 2006 | 2009 | 2011 | 2012 | 2013 | 2015 | 2012-2013 | 2013-2015 | 2003-2015 |
| לא מאמינים שב־1948 קרה אסון (נכבה) לערבים הפלסטינים בכך שהם הפסידו את המלחמה עם היהודים, הפכו לפליטים, יישוביהם נהרסו והם לא הקימו מדינה משלהם (י' 55) | \* | \* | 57.7\*\*\* | 52.6 | 52.6 | 54.5 | 54.3 | 0 | 0 | 0 |
| חוששים שהאזרחים הערבים מסכנים את המדינה בגלל הילודה הגבוהה שלהם | 70.1 | 64.4 | 58.4 | 63.4 | 51.5 | \* | \* |  |  | + |
| חוששים שהאזרחים הערבים מסכנים את המדינה בגלל מאבקם לשינוי אופייה היהודי של המדינה (י' 27) | 71.8 | 71.3 | 70.6 | 71.1 | 64.9 | 59.4 | 61.2 | + | 0 | + |
| מסכימים שמוצדק שישראל תשמור על רוב יהודי | \* | 95.3 | 92.9 | 92.6 | \* | \* | \* |  |  | 0 |
| מסכימים שליהודים צריכה להיות זכות שליטה במדינה | \* | 92.8 | 83.9 | 87.8 | \* | \* | \* |  |  | 0 |
| מסכימים שלערבים יש זכות לחיות במדינה כמיעוט בעל זכויות אזרח מלאות (י' 31) | 72.6 | 76.9 | 78.8 | 62.2 | 75.0 | 73.7 | 79.7 | 0 | + | 0 |
| תומכים בזכות הצבעה לכנסת לערבים (י' 13) | 65.2 | 67.0 | 66.9 | 63.6 | 70.5 | 66.6 | 77.4 | 0 | + | + |
| מסכימים שבהחלטות על אופי המדינה וגבולותיה צריך להיות רוב מקרב היהודים ולא מספיק רוב מכלל האזרחים (י' 40) | 81.9 | 80.1 | 77.0 | 77.9 | 69.2 | 65.3 | 69.4 | 0 | 0 | + |
| מאמינים שערבי שמגדיר את עצמו כ"ערבי פלסטיני בישראל" לא יוכל להיות נאמן למדינה ולחוקיה (י' 33) | 75.6 | 75.4 | 72.9 | 72.0 | 69.4 | 68.1 | 66.5 | 0 | 0 | + |
| במקרה של סתירה בין אופייה היהודי לאופייה הדמוקרטי של המדינה, יבחרו באופייה היהודי (י' 52) | 69.7 | 72.3 | 67.1 | 67.4 | 64.5 | 61.7 | 65.3 | 0 | 0 | 0 |
| תומכים בסיפוח המשולש למדינת פלסטין | 45.3 | 42.2 | 41.4 | 39.4 | \* | \* | \* |  |  | 0 |
| מסכימים שבתחום התרבות על ישראל להשתלב באירופה־אמריקה יותר מבמזרח התיכון (י' 85) | 66.4 | 59.0 | 57.5 | 64.1 | 65.0 | 59.3 | 58.9 | - | 0 | 0 |
| שייכותם החשובה ביותר היא אזרחות ישראלית (י' 103) | 29.6 | 35.6 | 38.9 | 36.7 | 42.2 | 41.0 | 35.1 | 0 | - | + |
| מעריכים שרוב האזרחים הערבים יהיו נאמנים למדינה פלסטינית שהם לא תושביה יותר מאשר למדינת ישראל (י' 14) | 68.6 | 72.6 | 66.3\*\* | 68.2 | 64.6 | 59.1 | \* | 0 |  | 0 |
| מסכימים שהמדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם (י' 90) | 61.7 | 59.8 | 62.7 | 54.6 | 58.3 | 52.6 | 59.0 | - | + | 0 |
| מסכימים שערבים ישתמשו בשביתות כלליות לקידום ענייניהם (י' 95) | 46.1 | 35.1 | 37.0 | 28.7 | 29.3 | 30.5 | 34.0 | + | 0 | 0 |
| מסכימים שעל האזרחים הערבים לעזוב את הארץ ולקבל פיצוי מתאים (י' 49) | 38.9 | 41.0 | 33.4 | 36.6 | 31.0 | 29.7 | 32.2 | 0 | 0 | + |
| מסכימים שהיהודים ישלטו והערבים הישראלים לא יקבלו זכויות דמוקרטיות (י' 50) | 21.4 | 20.6 | 16.5 | 21.1 | 17.4 | 20.2 | 17.8 | 0 | 0 | 0 |
| מסכימים שלא יהיו הבדלים בבדיקות הביטחוניות במעברי הגבול בין ערבים ליהודים (י' 61) | \* | \* | 33.2 | 27.2 | 26.9 | 27.7 | 26.4 | 0 | 0 | 0 |
| על המדינה להבטיח שאזרח ערבי יוכל לגור בכל יישוב שירצה (י' 62) | \* | \* | 42.0 | 37.2 | 42.8 | 43.0 | 47.2 | 0 | 0 | 0 |
| מעריכים שהממשלה נוהגת היום עם האזרחים הערבים כאל אזרחים מדרגה שנייה או כאל אזרחים עוינים שאינם ראויים לשוויון (י' 101) | 37.9 | 37.7 | 36.3 | 30.0 | 31.0 | 30.4 | 28.7 | 0 | 0 | - |

\* השאלה לא הוצגה \*\* ב-2008 \*\*\* ב־2010 \*\*\*\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

מגמות שינוי ארוכות טווח (2015-1976)

בסקרים שנערכו מאז 1976 נשאלו כמה שאלות בקביעות. את השאלות הוותיקות הללו אפשר למיין לשתי קטגוריות לפי סוג העמדות כלפי הדו־קיום: שאלות הבודקות עמדות לוחמניות ללא שבר ביחסים בין ערבים ליהודים; ושאלות הבודקות עמדות סרבניות המערערות על עצם הדו־קיום.

לוח 9.10 מציג את העמדות הלוחמניות של הערבים בשנים 2015-1976. בעמדות אלה יש עליות וירידות, אך בסך הכול שוררת בהן יציבות (המגמה בשנים 2015-1976 ב-6 שאלות היא אפס, כלומר, אין שינוי, ב-2 שאלות מינוס, כלומר, החרפה, ורק בשאלה אחת פלוס, כלומר, התמתנות). העמדות של שלהי שנות השבעים, שעמדו בסימן ההחרפה בעקבות יום האדמה הראשון, דומות לעמדות של השנים האחרונות. כך למשל התמיכה בשביתות כלליות עומדת על 51%-71% — הנתון השכיח הוא 60%, ללא מגמת שינוי עקבי במשך השנים. גם שלילת זכות קיומה של ישראל כמדינה יהודית־ציונית משתרעת בין 35% ל־62% — הנתון השכיח ביותר הוא בערך 60%, ללא שינויים עקביים.

ואולם כמעט כל השאלות מצביעות על התמתנות, או לכל הפחות אי-החרפה, בעמדות הערביות בשנת 2013 לעומת 2012 (7 פלוסים ו-2 אפסים). כך למשל התמיכה במחאה בחוץ לארץ ירדה מ-56.5% ב-2012 ל-38.5% ב-2013; אי-שביעות רצון מהאזרחות הישראלית ירדה מ-56.5% ל-47.8%; והרגשת הקרבה לפלסטינים יותר מליהודים ירדה מ-55.7% ל-41.8%. במעבר מ-2013 ל-2015 אנו מוצאים מגמות סותרות שמאזנות זו את זו, כך שיש יציבות עם החרפה מסוימת (4 מינוסים, 2 פלוסים ו-4 אפסים). כך למשל בתמיכה בהקמת מדינה פלסטינית לצד ישראל חלה עלייה מ-63.7% ב-2013 ל-71.3% ב-2015. מאידך חלה עלייה באי-שביעות הרצון ממעמד של אזרח ערבי בישראל מ-47.8% ל-55.7%.

לוח 9.10 מגמת שינוי בעמדות לוחמניות נבחרות, ערבים, 2015-1976 (באחוזים)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  |  |  | ערבים | | | | | | | | | |
|  |  |  |  |  |  |  |  |  |  | מגמה\*\* | | |
|  | 1976 | 1980 | 1985 | 1995 | 2003 | 2008 | 2012 | 2013 | 2015 | 2012-2013 | 2013-2015 | 1976-2015 |
| שוללים את זכות קיום ישראל כמדינה יהודית־ציונית (ע' 145) | \* | 56.1 | 61.1 | 34.6 | 59.6 | 62.0 | 54.0 | 54.2 | 53.9 | 0 | 0 | 0 |
| מגדירים את עצמם אנטי־ציונים (ע' 159) | \* | \* | \* | 24.3 | 19.6 | 35.4 | 43.6 | 42.5 | 36.0 | 0 | + | - |
| זהותם החשובה ביותר היא היותם בני העם הפלסטיני (ע' 155) | \* | \* | \* | 22.6 | 18.8 | 29.2 | 41.3 | 33.9 | 39.5 | + | 0 | - |
| תומכים במחאה בחו"ל (ע' 146) | 63.3 | 51.6 | 54.4 | 45.8 | 46.7 | 64.4 | 56.5 | 38.5 | 55.4 | + | - | 0 |
| תומכים בשביתות כלליות (ע' 147) | 62.4 | 54.0 | 60.3 | 56.1 | 58.2 | 71.2 | 65.2 | 50.6 | 63.7 | + | - | 0 |
| מגדירים את עצמם פלסטינים בישראל (ע' 156) | \* | 28.6 | 38.4 | 36.0 | 40.1 | 43.3 | 45.0 | 39.0 | 37.1 | + | 0 | 0 |
| מרגישים קרוב לפלסטינים בגדה וברצועה יותר מליהודים בישראל (ע' 25) | \* | \* | \* | 49.2 | 53.1 | 49.9 | 55.7 | 41.8 | 43.7 | + | 0 | + |
| תומכים בהקמת מדינה פלסטינית לצד ישראל (ע' 102) | 73.4 | 62.2 | 66.3 | \* | 88.8 | 68.6 | 68.7 | 63.7 | 71.3 | - | + | 0 |
| אינם שבעי רצון מחייהם כאזרחים ערבים בישראל (ע' 153) | 48.2 | 54.7 | 57.2 | 26.1 | 34.8 | 49.0 | 56.5 | 47.8 | 55.7 | + | \_ | 0 |

\* השאלה לא הוצגה \*\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

לוח 9.11 (ותרשים 9.1) מראה הסלמה מסוימת בעמדות הסרבניות של הערבים בשנים 2015-1976, עצירת המגמה ב-2013 והחרפה ב-2015. בשנות האלפיים החריפו העמדות המתנגדות לדו־קיום בהשוואה לשנים קודמות. כך למשל שיעור השוללים את זכות קיומה של ישראל כמדינה עמד על 7%-27%, ממוצע של כ-14% עד 2002, אך השיעור של 11.0% ב־2003 הלך וטיפס עד 22.8% ב־2012, ירד ל-13.5% ב-2013 וחזר וקפץ ל-26.9% ב-2015. עד 2006 לא הסתמנה מגמה עקבית בשיעור הערבים שאינם מוכנים שיהיה להם חבר יהודי, אך מאז עלה הסירוב בהתמדה — מ־15.7% ב־2003 ל־27.8% ב־2012 אך ירד ל-20.7% ב-2013 ושוב עלה ל-24.3% ב-2015.

ממצא נוסף שראוי לציון נוגע לסקר 1995, החריג מכלל 16 סקרי העמדות של הערבים. בסקר זה נמצאו עמדות הערבים מתונות באופן יוצא מן הכלל: רק 6.7% שללו למשל את זכותה של ישראל להתקיים כמדינה (לוח 9.11), ורק 34.6% שללו את זכות קיומה כמדינה יהודית־ציונית (לוח 9.10). שיעורים נמוכים במיוחד אלה נרשמו בתקופת תור הזהב של ממשלת רבין השנייה (1995-1992), שהיטיבה הן עם הפלסטינים במדיניות החוץ והן עם האזרחים הערבים במדיניות הפנים. אין להתפלא שהשיעורים הגבוהים ביותר של שלילת זכותה של ישראל להתקיים כמדינה (29.5%) וכמדינה יהודית־ציונית (66.4%) נמצאו ב־2010 (הנתונים לא מופיעים בלוחות), בתקופת ממשלת נתניהו השנייה, שעוררה בערבים את ההתנגדות העזה ביותר. שינויי העמדות של הערבים התואמים את שינויי המדיניות כלפיהם מראים שלמדיניות כלפי המיעוט השפעה רבה על עיצוב השקפותיו. צמצום אפליית הערבים וחתירה אמיתית להסדר עם הפלסטינים מרככים את התנגדותם של האזרחים הערבים לישראל כמדינה יהודית וציונית ומגדילים את נכונותם להשלים עמה ואפילו לקבלה.

לוח 9.11 מגמת שינוי בעמדות סרבניות נבחרות, ערבים, 2015-1976 (באחוזים)\*

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | ערבים | | | | | | | | | | | |
|  |  |  |  |  |  |  |  |  |  | מגמה | | |
|  | 1976 | 1980 | 1985 | 1995 | 2003 | 2008 | 2012 | 2013 | 2015 | **2012-2013** | **2013-2015** | 1976-2015\* |
| שוללים את זכות הקיום של ישראל כמדינה (ע' 144) | 20.0 | 10.8 | 17.2 | 6.7 | 11.0 | 21.9 | 22.8 | 13.5 | 26.9 | + | \_ | 0 |
| תומכים במדינה פלסטינית בכל פלסטין במקום ישראל או בגבולות 1947 (ע' 84) | 53.8 | 34.4 | 31.1 | 16.2 | 18.9 | 49.8 | 48.5 | 41.7 | 45.7 | + | 0 | - |
| תומכים בהפגנות לא חוקיות (ע' 148) | 17.1 | 6.9 | 10.6 | 6.0 | 4.9 | 12.6 | 15.4 | 11.3 | 22.6 | 0 | - | - |
| תומכים בשימוש באלימות (ע' 149) | 17.8 | 7.5 | 8.0 | 2.6 | 3.0 | 13.1 | 10.5 | 7.2 | 15.6 | 0 | - | - |
| מגדירים את עצמם פלסטינים (ללא רכיב ישראלי בזהות) (ע' 156) | 32.9 | 25.5 | 29.0 | 10.2 | 5.6 | 16.5 | 21.5 | 17.6 | 25.8 | 0 | - | 0 |
| לא מוכנים שיהיה להם חבר יהודי (ע' 17) | 21.1 | 13.4 | 15.4 | 10.2 | 15.7 | 26.3 | 27.8 | 20.7 | 24.3 | + | 0 | - |

\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

תרשים 9.1 עמדות לוחמניות וסרבניות, ערבים, 2015-1976 (באחוזים)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 1976 | 1980 | 1985 | 1988 | 1995 | 2001 | 2002 | 2003 | 2004 |
| שוללים את זכות קיום ישראל כמדינה יהודית-ציונית |  | 56.1 | 61.1 | 62.5 | 34.6 | 44.8 | 60.9 | 59.6 | 70.8 |
| שוללים את זכות קיום ישראל כמדינה | 20.0 | 10.8 | 17.2 | 13.3 | 6.7 | 15.3 | 15.2 | 11.0 | 9.9 |
| תומכים בשימוש באלימות במאבקם של האזרחים הערבים לקידום ענייניהם | 17.8 | 7.5 | 8.0 | 7.9 | 2.6 | 4.3 | 5.3 | 3.0 | 1.9 |
|  |  |  |  |  |  |  |  |  |  |
|  | 2006 | 2007 | 2008 | 2009 | 2010 | 2011 | 2012 | 2013 | 2015 |
|  | 61.5 | 62.1 | 62.0 | 52.0 | 62.4 | 57.2 | 54.0 | 54.2 | 53.9 |
|  | 15.1 | 19.0 | 21.9 | 21.6 | 27.9 | 18.2 | 22.8 | 13.5 | 26.9 |
|  | 4.8 | 6.5 | 13.1 | 8.3 | 11.4 | 3.3 | 10.5 | 7.2 | 15.6 |

לוח 9.12 (ותרשים 9.2) מציג נתונים מקבילים על עמדות סרבניות של הציבור היהודי בשנים 2015-1980. הנתונים מצביעים על תנודות שונות, אך המגמה הכללית היא יציבות. בתקופה זו כשביעית מהיהודים אינם משלימים עם זכות הקיום של המיעוט הערבי בישראל, כשליש שוללים את זכותם של הערבים להצביע לכנסת ובין שליש למחצית חושבים שהמדינה צריכה לעודד ערבים לעזוב את הארץ. אלה מספרים לא מרנינים, אך לא חל בהם שינוי עקבי מאז 1980.

לוח 9.12 מגמת שינוי בעמדות סרבניות נבחרות, יהודים, 2015-1980 (באחוזים)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | יהודים | | | | | | | | | | |
|  |  |  |  |  |  |  |  |  | מגמה\*\*\* | | |
|  | 1980 | 1985 | 1995 | 2003 | 2008 | 2012 | 2013 | 2015 | **2012-2013** | **2013-2015** | 1980-2015 |
| אינם משלימים עם קיומו של מיעוט ערבי במדינת ישראל\*\* (י' 98) | \* | 15.7 | 9.7 | 17.2 | 13.7 | 15.2 | 15.3 | 14.8 | 0 | 0 | 0 |
| שוללים את זכות הקיום של מיעוט ערבי עם זכויות אזרח מלאות (י' 97) | \* | 21.3 | 16.4 | 19.8 | 18.9 | 21.8 | 21.9 | 15.4 | 0 | + | 0 |
| שוללים את זכות הערבים להצביע לכנסת (י' 13) | \* | 23.4 | 30.6 | 33.7 | 28.5 | 27.9 | 30.5 | 21.1 | 0 | + | 0 |
| מסכימים שישראל תעודד את האזרחים הערבים לעזוב את הארץ\*\* | 48.5 | 38.7 | 36.4 | 38.9 | 34.1 | \* | \* | \* |  |  | + |
| לא מוכנים שיהיה להם חבר ערבי | 38.1 | 37.0 | 32.0 | 31.3 | \* | \* | 37.1 | \* |  |  | 0 |

\* השאלה לא הוצגה \*\* ניסוח השאלה לא היה זהה בכל השנים \*\*\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

תרשים 9.2 עמדות סרבניות, יהודים, 2015-1980 (באחוזים)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1980 | 1985 | 1988 | 1995 | 2001 | 2003 | 2004 | 2006 |
| שוללים את זכות הקיום של מיעוט ערבי עם זכויות אזרח מלאות |  | 21.3 | 18.8 | 16.4 | 17.3 | 19.8 | 21.1 | 19.4 |
| שוללים את זכות הערבים להצביע לכנסת |  | 24.1 | 41.2 | 30.9 | 25.6 | 34.1 | 33.7 | 32.7 |
| לא מוכנים שיהיה להם חבר ערבי | 38.1 | 37.0 | 39.6 | 32.0 | 26.2 | 31.3 | 34.0 | 33.9 |
|  | 2007 | 2008 | 2009 | 2010 | 2011 | 2012 | 2013 | 2015 |
|  | 17.6 | 18.9 | 17.5 | 20.9 | 19.9 | 19.8 | 21.9 | 15.4 |
|  | 33.1 | 28.8 | 32.1 |  | 34.1 | 31.3 | 30.5 | 21.1 |
|  |  |  |  |  |  |  | 37.1 |  |

סיכום המגמות

ניתן לסכם את שלוש המגמות שנבדקו לפי ציון המגמה שניתן לכל השאלות שנבדקו לעיל. מלוח 9.13 עולה כי בשנים 2015-1976 עברו הערבים החרפה בעמדותיהם כלפי היהודים והמדינה, מלוח 9.14 ניתן להסיק כי בשנת 2013 התרחשה עצירה במגמת ההחרפה ומלוח 9.15 אנו למדים כי חלה יציבות עם החרפה בחלק מהעמדות ב-2015. הממצא על עצירת ההחרפה בעמדות הערבים הוא בלתי צפוי.

להחרפת העמדות של הציבור הערבי יש שני רבדים שונים. רובד אחד הוא הסלמה של המאבק הדמוקרטי לשוויון ולשלום שמתבטא בין השאר במאבק לשינוי אופייה היהודי-ציוני של המדינה והרחבת המחאה לחוץ לארץ. הרובד השני הוא הקצנת עמדות החורגת מנהלים דמוקרטיים כמו שלילת עצם קיומה של המדינה ותמיכה בכל אמצעי המאבק כולל אלימות.

לעומת זאת, שלושת הלוחות מלמדים כי בקרב היהודים לאורך כל התקופה 2015-1980 הייתה יציבות ואפילו התמתנות מסוימת בעמדות כלפי המיעוט הערבי. זהו ממצא בלתי צפוי ומנוגד לתזה לפיה היהודים נסחפים לימין ולדת ונעשים יותר ויותר אנטי-ערבים.

**לוח 9.13 סיכום מגמות השינוי ב-2015-1976, ערבים ויהודים**

|  |  |  |  |  |  |  |
| --- | --- | --- | --- | --- | --- | --- |
|  | **ערבים** | | | **יהודים** | | |
| מגמה\* | **-** | **0** | **+** | **-** | **0** | **+** |
| לוח 9.1 | 3 | 3 | 1 |  |  |  |
| לוח 9.2 | 4 | 0 | 0 |  |  |  |
| לוח 9.3 | 10 | 9 | 1 |  |  |  |
| לוח 9.8 |  |  |  | 0 | 4 | 0 |
| לוח 9.9 |  |  |  | 1 | 13 | 7 |
| לוח 9.10 | 2 | 6 | 1 |  |  |  |
| לוח 9.11 | 4 | 2 | 0 |  |  |  |
| לוח 9.12 |  |  |  | 0 | 4 | 1 |
| **סך הכל** | **23** | **20** | **3** | **1** | **21** | **8** |

\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

**לוח 9.14 סיכום מגמות השינוי ב-2013-2012, ערבים ויהודים**

|  |  |  |  |  |  |  |
| --- | --- | --- | --- | --- | --- | --- |
|  | **ערבים** | | | **יהודים** | | |
| מגמה\* | **-** | **0** | **+** | **-** | **0** | **+** |
| לוח 9.1 | 0 | 4 | 3 |  |  |  |
| לוח 9.2 | 3 | 1 | 0 |  |  |  |
| לוח 9.3 | 0 | 6 | 12 |  |  |  |
| לוח 9.8 |  |  |  | 1 | 3 | 0 |
| לוח 9.9 |  |  |  | 2 | 13 | 2 |
| לוח 9.10 | 1 | 2 | 6 |  |  |  |
| לוח 9.11 | 0 | 3 | 3 |  |  |  |
| לוח 9.12 |  |  |  | 0 | 3 | 0 |
| **סך הכל** | **4** | **16** | **24** | **3** | **16** | **2** |

\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

**לוח 9.15 סיכום מגמות השינוי ב-2015-2013, ערבים ויהודים**

|  |  |  |  |  |  |  |
| --- | --- | --- | --- | --- | --- | --- |
|  | **ערבים** | | | **יהודים** | | |
| מגמה\* | **-** | **0** | **+** | **-** | **0** | **+** |
| לוח 9.1 | 1 | 6 | 0 |  |  |  |
| לוח 9.2 | 0 | 4 | 0 |  |  |  |
| לוח 9.3 | 5 | 13 | 1 |  |  |  |
| לוח 9.8 |  |  |  | 0 | 3 | 1 |
| לוח 9.9 |  |  |  | 1 | 12 | 3 |
| לוח 9.10 | 3 | 4 | 2 |  |  |  |
| לוח 9.11 | 4 | 2 | 0 |  |  |  |
| לוח 9.12 |  |  |  | 0 | 1 | 2 |
| **סך הכל** | **13** | **29** | **3** | **1** | **16** | **6** |

\*פלוס מציין מגמה תומכת דו-קיום, מינוס – מגמה מזיקה לדו-קיום, ואפס – העדר מגמה, אי-שינוי, יציבות

פרק 10

מסקנות

בעשר השנים הראשונות (2012-2003) של מדד יחסי ערבים-יהודים בישראל הסתמנה בקרב הערבים מגמה של חידוד הביקורת כלפי אופייה הלאומי של המדינה וכלפי הרוב היהודי, ואילו בציבור היהודי נשארו העמדות יציבות ואפילו התמתנו במידה מסוימת. ממצאי מדד 2013 מצביעים על המשך מגמת ההתמתנות אצל היהודים לעומת עצירת מגמת ההחרפה אצל הערבים. ממדד 2015 עולה שלא חל שינוי בקרב היהודים ואילו אצל הערבים נמשכת אי-ההחרפה ברוב העמדות אך יש גם התחדשות ההחרפה בעמדות מסוימות. עצירת ההחרפה ב-2013 בקרב הערבים ומגמת היציבות-התמתנות לאורך כל התקופה בקרב היהודים הן התפתחויות בלתי-צפויות בעיני רבים באקדמיה, בשלטון ובתקשורת הרואים את שני הצדדים עוברים תהליך של הקצנת עמדות וצופים התנגשות בלתי-נמנעת ביניהם. באופן מיוחד המגמה של אי-החרפה בעמדות היהודים כלפי המיעוט הערבי עומדת בסתירה מובהקת עם המגמה הרחבה יותר בקרבם של סחף לימין ולדת והגידול בגילויי השנאה והגזענות.

ההחרפה בעמדות הערביות עד לשנת 2013 נובעת בראש ובראשונה מהפער הגדול בין הציפיות הגבוהות שיצרה ממשלת רבין השנייה (1995-1992) לבין המציאות העגומה שבאה אחריה, המשך האפליה וההדרה, התמשכותם של הכיבוש, ההתנחלויות, האלימות, חוסר התוחלת והמתחים הגואים בסכסוך הישראלי–פלסטיני, ומעל לכול — ההיוואשות הגוברת של הערבים מהנוסחה הקיימת של מדינה יהודית ודמוקרטית. מגמה דומה נצפתה גם בשלושה וחצי העשורים שלאחר יום האדמה הראשון (2012-1976), המסמן את תחילת שלב המחאה בתולדות יחסי ערבים–יהודים. עמדות הערבים שלאחר 1996 חריפות יותר מעמדותיהם לפני כן וחריפותן עלתה מדרגה מאז 2006. לעומת זאת, מאז 1980 אין מגמה של החרפה בעמדות היהודים בנוגע למיעוט הערבי בישראל.

העשור הראשון של שנות האלפיים היה עשור אבוד מבחינת הדו־קיום בין ערבים ליהודים. בעשור זה לא רק שלא חל שיפור במעמד המיעוט הערבי ובתשתית הדו־קיום אלא שחלה בהם נסיגה. בלחץ האירועים הקשים הורעו בפועל היחסים בין ערבים ליהודים ונמשכה ההחרפה בעמדות הערבים, ותהליכי שחיקה אלו איימו על השקט היחסי השורר בין ערבים ליהודים.

אם אכן עצירת החרפת העמדות של הציבור הערבי ב-2013 שנמשכה במידה לא מבוטלת גם ב-2015 היא שינוי מגמה, ניתן להסבירה על-ידי מספר התפתחויות. בזירה האזורית פעלו למיתון האזרחים הערבים האכזבה מהאביב הערבי בעקבות הדחת האחים המוסלמים מהשלטון במצריים, המשך הדיכוי ושפיכות הדמים בסוריה והאנדרלמוסיה בכמה ממדינות ערב, וסירוב הפלסטינים לדרישת ישראל להכיר בה כמדינתו של העם היהודי. בזירה הפנימית הכוחות המרככים היו הקמפיין לסיפוח המשולש למדינה פלסטינית שגרם באופן פרדוכסלי לחיזוק הדבקות של הערבים באזרחותם ובחייהם כחלק מישראל, פתיחת השירות האזרחי להתנדבות צעירים וצעירות ערבים שהעניק להם אפיק חדש לשיפור תנאי החיים, ופעולות שקטות של המדינה והמגזר השלישי לשילוב כלכלי של האוכלוסייה הערבית, במיוחד של אקדמאים ערבים בשירות המדינה והכלכלה היהודית ועידוד יזמות ועסקים ערביים. נראה כי כוחות אלה שפעלו בחלקם גם קודם לכן הבשילו וגרמו לשינוי תודעתי אצל חלק מהערבים מאז 2013.

בדיקה נרחבת של העמדות בעניין הצעדים לשיפור יחסי ערבים–יהודים מראה שהיהודים אמנם פתוחים לשינוי מסוים, אך הערבים תופסים את עצמם כקורבן מוחלט, מצפים מהמדינה ומהיהודים לעשות ויתורים ומסרבים לנקוט צעד כלשהו כדי לזכות באמונם וברצונם הטוב של המדינה ושל היהודים או כדי להניעם לשינוי. מסמכי החזון העתידי, למשל, מבוססים על ההנחה של דו־קיום בתוך ישראל שבתחום הקו הירוק ועל מאבק ערבי במסגרת החוק והכללים הדמוקרטיים, אולם בעיני היהודים והמדינה הם מציבים מטרה קיצונית ומטילים את כל כובד האחריות לשינוי עליהם בלבד. לפי המסמכים הללו, השינויים הנדרשים מהערבים עצמם הם שינויים חברתיים פנימיים בלבד, האמורים לשפר את סגנון חייהם ולדרבנם למאבק נמרץ יותר לשם הפיכת ישראל למדינה דו־לאומית.

מאז 1967 עברו האזרחים הערבים פוליטיזציה והעצמה, שהן פועל יוצא של השינויים שקרו בסביבתם. ישראל עברה תהליך דמוקרטיזציה מקיף (עם נסיגה מסוימת בזמן כהונת הממשלה הימנית ביותר בישראל, בשנים 2012-2009 ומאז מאי 2015) והתפשטות של תנועות מחאה יהודיות. אלה יצרו יחד הזדמנויות לערבים להתארגן ולהילחם באפליה ובהדרה שמהן הם סובלים. הערבים צברו כוח וגבו מחיר על הטיפול המפלה בהם. מתחילת שנות השבעים, בהנהגת רק"ח, הם מיקדו את מאבקם בשוויון אזרחי ובכינון שלום לפי הנוסחה של שתי מדינות לשני עמים. הסכמי אוסלו נתנו להם את התחושה ששתי המטרות הללו עומדות להתגשם, אך רצח רבין קטע את תקוותיהם. השיפור ביחס המדינה אליהם ואל בני עמם נפסק, והאלימות שהתפשטה טפחה על פניהם. הם גם הבינו שהישועה לא תצמח מההנהגה הפלסטינית וממדינה פלסטינית עתידית. לכן הם המירו מחאה במאבק לאומי. ההנהגה הערבית של חד"ש, בל"ד ורע"ם־תע"ל שוב אינה מסתפקת במחאה לביעור האפליה, להשגת שוויון אזרחי ולהקמת מדינת לאום פלסטינית לצד ישראל, אלא חותרת לשינוי מעמד הערבים כלאום, למחיקת זהותה היהודית של המדינה ולכינון מדינה דו־לאומית במקום מדינת הלאום היהודית. המאבק הזה קיבל ביטוי פורמלי במסמכי החזון העתידי, המאתגרים הן את המדינה היהודית והן את התנועה הלאומית הפלסטינית. הרעיון של מדינה דו־לאומית תובע מהיהודים לוותר על הפרויקט הציוני ועל המדינה היהודית ומאותת לראשי הפלסטינים שהמדינה הפלסטינית אינה מענה מספק עבור החלק הישראלי בעם הפלסטיני. מטרת המאבק הלאומי שמנהלים הערבים מול מדינת ישראל ומול התנועה הלאומית הפלסטינית היא להיחלץ משוליותם הכפולה — בתוך החברה הישראלית ועוד יותר בקרב הפלסטינים — ולזכות בתשומת לב, כבוד ועזרה משני הצדדים.

המדינה והרוב היהודי, המונהגים על ידי הימין, מפרשים את המאבק הלאומי הערבי כאיום קיומי. נשמעים מתוכם קולות המכריזים במפורש שהאיום מבית של הערבים בישראל הוא חמור יותר מהאיום הפלסטיני החיצוני או מצד אויבים אחרים באזור. הדמוקרטיה היהודית המתגוננת נכנסה לקרב בלימה. החקיקה האנטי־ערבית בכנסת היא איתות של ראשי המדינה להנהגה הערבית שעליה לעצור, מאחר שמאבקה נמצא על סף חציית הקווים האדומים.

המנהיגות והציבור היהודיים תופסים את המנהיגות הערבית כלא אמינה, לא מייצגת ולא יעילה, ואילו הציבור הערבי תופס אותה כמייצגת, אך כלא אמינה ולא יעילה. זהו מצב שמקשה על קידום יחסי ערבים–יהודים, משום שמנהיגות אמינה, מייצגת ויעילה של המיעוט בעיני קבוצת המיעוט עצמה, בעיני קבוצת הרוב ובעיני המדינה היא גורם מרכזי בקידום יחסי מיעוט–רוב. בהיעדר שותפות בשלטון, המנהיגות הערבית האידאולוגית עוסקת במחאה ובמאבק לאומי, אולם הציבור הערבי הפרגמטי מצפה ממנה להשתתף בשלטון, להביא לידי שינוי מדיניות של מוסדות המדינה, לעסוק בבעיות היומיום של האוכלוסייה הערבית ולמצוא להן פתרונות מעשיים. המנהיגות היהודית לא חשה צורך או אחריות ציבורית להביא לשינוי יסודי במצב, ואילו המנהיגות הערבית אינה מוכנה לשנות את האסטרטגיה שלה כדי לחולל תמורה במדיניות ובעמדות של המנהיגות היהודית והציבור היהודי. במצב זה שורר קיפאון. הן הצד היהודי והן הצד הערבי מתנערים מאחריות ציבורית ואינם נוקטים צעדים של ממש לשינוי.

הקמת הרשימה המשותפת ב-2015 יוצרת מצב חדש ושינוי כיוון. לשלטונות יש כעת כתובת – הנהגה ערבית נבחרת שאיתה ניתן לדון, לנהל משא ומתן ולהגיע לפשרה. להנהגה זו יש גם עוצמה שקשה להתעלם ממנה המתבטאת בייצוג משמעותי בכנסת. בראש הרשימה המשותפת עומד ראש חד"ש, חבר הכנסת איימן עודה, המוביל קו רענן של מאבק כלכלי-חברתי ושיתוף פעולה ערבי-יהודי, במטרה להניע את המדינה לתת פתרונות מעשיים לבעיות היומיום של הציבור הערבי. אסטרטגיה מבטיחה זו נתקלת בפעילות לאומית מתריסה מצד בל"ד גם בהיותה חלק מהרשימה המשותפת.

רבים העלו במשך השנים את ההשקפה, או את התקווה, שהערבים בישראל ישמשו "גשר לשלום" עם הפלסטינים והעולם הערבי, בהיותם קבוצה בעלת זיקה לשני הצדדים ובעלת אינטרס עליון בהשכנת שלום. אולם זוהי ציפייה לא מציאותית. הערבים אינם יכולים למלא תפקיד של משכיני שלום, משום שהם תומכים תמיכה חד־משמעית בצד הערבי, ולפיכך אינם יכולים לשמש מתווך הוגן. כמו כן אין בידיהם העוצמה או שפע המשאבים החיוניים לגורם המנהל סכסוכים (כמו לארצות הברית למשל). לעומת זאת, המיעוט הערבי עלול דווקא למלא תפקיד של "מחבל בשלום" (peace spoiler). האזרחים הערבים יכולים להקשות על השגת הסכם שלום עם הפלסטינים ועל ייצובו אם ינהלו מאבק לכלול בו את דרישותיהם, אם יפתחו באינתיפאדה משלהם, אם יצטרפו לאינתיפאדה פלסטינית, או אם יצביעו נגד הסדר קבע עם הפלסטינים שלא יתייחס לתביעותיהם מהמדינה. שיפור מצב הערבים בישראל עשוי לתרום לבלימת התפתחות רעה זו.

למרות השסע העמוק בין ערבים ליהודים ומגמת ההחרפה בעמדות הערבים, ממצאי המדד מצביעים על המשך קיומה של תשתית לדו־קיום ערבי–יהודי בישראל. רוב הערבים ורוב היהודים מאמינים בחברה משותפת, מקבלים את המדינה בתחום הקו הירוק כמסגרת שבה יתקיימו היחסים ביניהם, חשים שישראל היא מקום טוב לחיות בו, מחויבים לדמוקרטיה כמנגנון להסדרת היחסים ביניהם ומסכימים ששוויון אזרחי הוא הבסיס לדו־קיום ויעד ממלכתי חשוב.

רוב של ערבים, מעל למחצית, גם מקבל את ישראל כמדינה יהודית ודמוקרטית ומשלים עמה כבעלת רוב יהודי, שפה עברית שלטת, תרבות ישראלית־עברית ולוח שנה עברי. ההשלמה של הערבים עם מדינה יהודית מותנית בשוויון אזרחי מלא ובמילוי מאווייהם הלאומיים על ידי הקמת מדינה פלסטינית בגדה המערבית וברצועת עזה. ברור שמאחורי ההשלמה ניצבת א־סימטרייה חדה של כוח בין המדינה והרוב היהודי לבין המיעוט הערבי, אך אין היא הגורם העיקרי לשקט וליציבות — א־סימטרייה חדה שוררת גם בין ישראל לפלסטינים תחת הכיבוש, אך היא לא מנעה טרור, התקוממויות עממיות, מאבק במגוון אמצעים ודיכוי.

במשך השנים התגבש קונצנזוס אופרטיבי בין ערבים ליהודים, וזה מגשר על השסע העמוק ביניהם, מקרב אותם ומונע אי-יציבות ואלימות. אבני היסוד של ההסכמה הבסיסית הזאת הם העיקרון של פתרון שתי המדינות, קבלת האזרחים הערבים את זכות קיומה של ישראל בגבולות הקו הירוק, נאמנות למדינה, שוויון אזרחי, דמוקרטיה כמנגנון לניהול סכסוכים וכאמצעי לשינוי, ושילוב ללא טמיעה. כמובן שכל צד מפרש בדרכו את כל אחד מהעקרונות הללו ובשל כך יעילותם פוחתת, אבל הם עדיין מרגיעים ומייצבים את הדו-קיום הערבי-יהודי.

הגורמים התומכים בהמשך השקט והיציבות ביחסי ערבים–יהודים בישראל הם:

1. הערבים עוברים תהליך של ישראליזציה שמאזן את תהליך הפלסטיניזציה והאסלאמיזציה שהם עוברים ומפחית את השפעתו. ערבי בעזה או בשכם עובר פלסטיניזציה ללא ישראליזציה, ואילו ערבי בנצרת או ביפו עובר פלסטיניזציה עם ישראליזציה. ישראליזציה זו ממתנת את הפלסטיניזציה שהערבי חווה, קושרת אותו לישראל ומקרבת אותו ליהודים בשפה, בתרבות, באורח החיים ובדרכי המאבק. עמדתו כאזרח ישראלי מעצבת לו גורל שונה מגורלו של פלסטיני שאינו אזרח ישראלי. הישראליזציה גם מציבה גבולות לאסלאמיזציה. איש התנועה האסלאמית בישראל לא רק קשור לחייו כאזרח ישראלי ומושפע מהם אלא גם מודע לכך שהוא חלק ממיעוט מוסלמי שאין לו סיכוי להיהפך לרוב ולתפוס את השלטון בישראל. בכך הוא נעשה יותר מתון מאיש תנועה אסלאמית במצרים, באפגניסטן, בעירק, בסוריה, בגדה המערבית או ברצועת עזה, שבהן האסלאמיזציה לא רק שאינה מציבה גבולות אלא גם מעלה ציפיות לתפיסת שלטון ולמהפכה אסלאמית.

2. ישראל היא מדינה חזקה, דמוקרטית, המספקת שירותים והשולטת במצב. היא מאפשרת לערבים לנהל מאבק חוקי ומסודר הודות לדמוקרטיזציה שהיא עוברת ומספקת להם שירותים והטבות. ישראל היא מדינת חוק ודמוקרטיה נוהלית המבטיחה לערבים השתתפות בפוליטיקה פרלמנטרית וחוץ־פרלמנטרית, כך שאין הכרח שיפנו לפוליטיקה לא חוקית. ישראל היא גם מדינת רווחה המיטיבה במיוחד עם הערבים — לפי הסטנדרטים הישראליים הם נמנים עם הנזקקים יותר, משפחותיהם גדולות יותר, הכנסותיהם נמוכות יותר ויישוביהם מפותחים פחות. כמו כן המדינה בשום אופן אינה מתייחסת לאזרחיה הערבים כפי שהיא מתייחסת לפלסטינים מעבר לקו הירוק. לערבים בישראל יש חופש תנועה, נגישות לתעסוקה בכל הארץ, זכות הצבעה לכנסת, זכאות לרווחה, שירותי אכיפת חוק הוגנים, תנאי חיים של אזרח ועתיד בתוך מדינה דמוקרטית; לעומת תנאי חיים ועתיד לא ברור של מי שחיים כנתינים תחת כיבוש צבאי, כמו בני עמם בגדה המערבית, ברצועת עזה ובפזורה.

3. המדינה מפעילה פיקוח בטחוני יעיל על האוכלוסייה הערבית. הוא נעשה במרוצת השנים יותר סלקטיבי וממוקד. חובת קבלת אישור בטחוני הלכה והצטמצמה. הפיקוח מוגבל לפעילים מסיתים ולבעלי פוטנציאל טרוריסטי. הוא מתרכז במעשים ולא בדיעות. הוא נמנע ככל האפשר משימוש במעצרים מינהליים ובהוצאה מחוץ לחוק של ארגונים. במשך שנים עמדו על סדר היום של השלטונות יוזמות פוליטיקאים להוציא את הפלג הצפוני של התנועה האסלאמית מחוץ לחוק, אך לא הוחלט לעשות כן בשל התנגדות שירותי הביטחון. הבידוק הבטחוני בנמלי היציאה לחוץ לארץ עודנו גורם סבל והשפלה לחלק מהנוסעים הערבים וההבטחות שהוא יוחלף באמצעים טכנולוגיים טרם מולאו. יעילות הפיקוח נמדדת לא רק בסיכול או בהרשעה על הפרות חוק בטחוניות של כמה עשרות ערבים מדי שנה אלא גם ובעיקר בהרתעה שלא ניתנת למדידה. הערבים מודעים היטב שאם יפנו לחתרנות ולמאבק אלים הם יינזקו וייכשלו.

4. המדינה והרוב היהודי מחדדים יותר ויותר את הבחנה בין פלסטינים משני עברי הקו הירוק. המדינה, תחת כל ממשלותיה מאז 1967, מקיימת מדיניות המבחינה באופן חותך בין פלסטינים אזרחים לפלסטינים לא אזרחים. גם בעיני ממשלות הימין הקו הירוק שריר וקיים. הציבור היהודי למד להבחין ולהתייחס באופן יותר חיובי ומכיל לאזרחים הערבים לעומת "ערביי השטחים". תומכי ימין הזזים למרכז, שהפך לגוש למרות אי-היציבות של המפלגות המאיישות אותו, מתמתנים בעמדותיהם הפוליטיות ונעשים סובלניים יותר כלפי האזרחים הערבים. מאידך, התפתח בישראל ימין יהודי רדיקלי מתלהם הממנף את כוחו על ידי בחקיקה מגבילה, התקפות על המיעוט הערבי ויצירת אווירה לאומנית ולא דמוקרטית. אך ימין רדיקלי זה כשל בתפיסת השלטון וברדיקליזציה של הציבור היהודי, אם כי הצליח להגביר את הניכור של המיעוט הערבי ויצר חרדה מתפשטת מפני קריסת הדמוקרטיה בקרב האליטות היהודיות שבמרכז ובשמאל.

5. התנועה הלאומית הפלסטינית מקצה לפלסטינים בישראל את תפקיד השדולה הפוליטית למען העם הפלסטיני ואינה מצפה מהם להצטרף לתנועת ההתנגדות הפלסטינית ולחתור תחת קיום המדינה. בדומה לממשלות ישראל, אש"ף והרשות הפלסטינית מבדילים בין הפלסטינים מחוץ לישראל (כולל ערביי מזרח ירושלים) לבין הפלסטינים שבתוכה ("ערביי הפנים"). אין הם רואים את עצמם מייצגים את האזרחים הערבים, אינם דוחים את מדיניות הממשלה בישראל הגורסת כי בעיותיהם הן ענייני פנים, אינם מגייסים אותם לטרור ולמלחמה נגד ישראל ואינם קוראים להם להחרים את הבחירות לכנסת ולהפר חוק וסדר. הם מחשיבים אותם חלק בלתי נפרד מישראל וממריצים אותם לתמוך בתנועת השלום הישראלית ולפעול במישור הפוליטי לקידום ענייניו של העם הפלסטיני. גישה זו נותנת לגיטימציה לקיומה של מדינת ישראל ולהמשך קיומו של מיעוט ערבי פלסטיני בתוכה. רק במצבים מיוחדים הרשות הפלסטינית מתחשבת בצורכי הערבים בישראל. דרישת ממשלת נתניהו שהרשות הפלסטינית תכיר בישראל כמדינתו של העם היהודי, למשל, נדחית בלחץ מנהיגי המיעוט הערבי, הרואים בכך קיבוע של האופי היהודי־ציוני של המדינה, אך גם, ובעיקר, משום שהכרה כזאת עלולה לסתום את הגולל על זכות השיבה לישראל של הפליטים הערבים. אבל גם במקרים חריגים אלה הרשות הפלסטינית איננה מתערבת לגמרי באופן ישיר ביחסים בין מדינת ישראל לאזרחיה הערבים. ואכן לאזרחים הערבים יש תחושה המעוגנת במציאות שהם שוליים לעם הפלסטיני, כפי שהם שוליים לחברה הישראלית. המניע העיקרי לכתיבת מסמכי החזון העתידי היה התחושה שהתנועה הלאומית הפלסטינית אינה מייצגת אותם, האינטרסים שלהם נבדלים מהאינטרסים של יתר בני עמם, ולפיכך עליהם להיאבק ישירות מול מדינת ישראל לשם שיפור מעמדם.

6. הקהילה הבינלאומית אינה מתערבת בענייניה הפנימיים של ישראל ובמדיניותה כלפי המיעוט הערבי. האומות המאוחדות, האיחוד האירופי וארגונים לא ממשלתיים בינלאומיים תומכים בארגוני החברה האזרחית הערבית, בעיקר בכסף, אך אינם לוחצים על ישראל לשנות את אופייה או את מדיניותה כלפי המיעוט הערבי. החלטת החלוקה של האומות המאוחדות מ־1947 מכירה בישראל כמדינה יהודית, והיא מקובלת על רוב המדינות בעולם חוץ ממדינות ערב. הביקורת והלחצים הבינלאומיים על ישראל ממוקדים בסיום הכיבוש ובצורך להקים מדינה פלסטינית לצד ישראל.

ההחרפה בעמדות הערבים היא תולדה של היחלשות מסוימת של הגורמים הללו, אם כי נראה שההחרפה נעצרה ב-2013. אין סימנים להחרפה בעמדות היהודים לאורך זמן. מוקדי הלכידות הבין־קבוצתיים עדיין איתנים דיים להבטחת מודוס ויוונדי בין הצדדים. לא לערבים ולא ליהודים, ולא כל שכן למדינה, יש רצון לשבור את הכלים. כל צד נזהר שלא לחצות את הקווים האדומים שמציב לו הצד האחר.

הקווים האדומים שהמדינה והציבור היהודי מציבים לאזרחים הערבים הם אי־ביצוע של עברות ביטחון, אי־הפרה של חוק וסדר מחוץ ליישובים הערביים, אי־נקיטת צעדים שיגרמו להתערבות בינלאומית בענייני הפנים של ישראל ואי־פגיעה באופייה היהודי והציוני של המדינה. המבחן הוא בהתנהגות הערבים ולא כל כך בעמדותיהם, ולכן ההחרפה בעמדות הערבים אינה מדליקה נורה אדומה אצל השלטונות.

הקווים האדומים שהערבים והנהגתם מציבים למדינה ולציבור היהודי כוללים, בין השאר, אי־שלילה של זכויות יסוד של הערבים, אי-חקיקה של חוקים מפורשים נגד ערבים, אי־הפקעה המונית של אדמותיהם, אי־הטלת ממשל צבאי עליהם, אי־חיובם בחובת שירות אזרחי או צבאי, אי־אפלייתם באופן בוטה ובגלוי במתן שירותים ומשאבים ואי־הפעלת טרור נגדם. הכיבוד ההדדי של הקווים האדומים הוא אינטרס משותף. אין לשום צד עניין לחצות אותם, מאחר שהמחיר שכל צד עלול לשלם הוא גבוה. כך התברר ממהומות אוקטובר 2000, שחידדו את הקווים האדומים.

כדי להתמודד טוב יותר עם השסע, המחלוקות והקונפליקטים בין האזרחים הערבים ליהודים, חיוני להגיע לשלום עם הפלסטינים והעולם הערבי. הסכם כזה ישים קץ למעמד של המיעוט הערבי פלסטיני כחלק מאויב פעיל. יש גם צורך לגבש נוסחה מאוזנת יותר של מדינה יהודית ודמוקרטית, שתהיה הוגנת יותר לערבים ונסבלת בעיני היהודים. בישראל החדשה והמתוקנת, שלצדה תתקיים מדינת לאום פלסטינית ידידותית, יבוטלו האפליות וההדרות ויוענקו לערבים שוויון אזרחי מלא, הכרה כמיעוט לאומי פלסטיני, אוטונומיה תרבותית, ייצוג בשלטון, נתח מידתי בתקציב המדינה וחובת התייעצות של המדינה עם ראשי המפלגות הערביות המיוצגות בכנסת בעניינים חיוניים להם. הערבים, כמו היהודים, ימלאו חובת שירות למדינה. בכך יתמלאו רוב התביעות שמציבים הערבים במסמכי החזון העתידי. הערבים יחדלו ממאבק להפוך את ישראל למדינה דו־לאומית ויקבלו את ישראל כמדינה יהודית ודמוקרטית.

**סקר ערבים 2015**

שמי \_\_\_\_\_\_\_\_\_ ואני מראיין מאוניברסיטת חיפה. אנו עורכים סקר מדעי עבור מחקר המבוצע באוניברסיטהבנושא היחסים בין האזרחים הערבים והיהודים בישראל. ההשתתפות בסקר תאפשר לך לבטא את דעתך בנושא ולתרום לקבלת תמונה אמיתית של דעת הקהל במדינה. לצורך מחקר זה נבחרת באופן מקרי. תשובותיך לא תימסרנה לאיש ותשמשנה למטרות סטטיסטיות בלבד. לשאלות שיוצגו לך אין תשובות נכונות או לא נכונות. אנו מודים לך מראש על השתתפותך שהיא חיונית להצלחת המחקר.

להלן כמה משפטים על יחסים בין האזרחים הערבים ליהודים בישראל. לגבי כל משפט בנפרד, ציין אם אתה: לא מסכים למשפט, נוטה לא להסכים, נוטה להסכים, או מסכים עם המשפט:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 1 | שיהיו התארגנויות משותפות של ערבים ויהודים | 10.8 | 11.8 | 38.6 | 38.5 | 0.3 |
| 2 | שערבים יבלו במקומות בילוי יהודיים | 8.9 | 17.9 | 29.8 | 42.9 | 0.5 |
| 3 | שערבים ילמדו בבתי-ספר תיכוניים יהודיים | 24.3 | 28.9 | 23.0 | 23.5 | 0.3 |
| 4 | שערבים יחיו בשכונות יהודיות | 21.7 | 26.4 | 27.4 | 24.4 | 0.1 |
| 5 | שתהייה שותפות של מפלגות ערביות בקואליציות ממשלתיות | 14.3 | 12.5 | 34.0 | 38.4 | 0.8 |

ובאופן אישי:

|  |  |  |  |  |  |  |
| --- | --- | --- | --- | --- | --- | --- |
|  |  | **רוצה בהחלט** | **רוצה** | **לא רוצה** | **בכלל לא רוצה** | **אין תשובה** |
| 6 | האם אתה רוצה או לא רוצה להצטרף להתארגנויות משותפות של ערבים ויהודים? | 16.3 | 43.6 | 28.3 | 11.2 | 0.6 |
| 7 | האם אתה רוצה או לא רוצה לבלות במקומות בילוי של יהודים? | 25.1 | 44.0 | 19.4 | 11.3 | 0.2 |
| 8 | האם אתה רוצה או לא רוצה שילדיך ילמדו בבתי-ספר יהודיים? | 10.8 | 27.6 | 38.0 | 23.1 | 0.5 |
| 9 | האם אתה רוצה או לא רוצה לגור בשכונה יהודית? | 11.9 | 27.5 | 35.0 | 25.2 | 0.5 |

כעת ברצוני לשאול אותך על הרגשתך כאשר יוצא לך להיות עם יהודים:

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **מרגיש לגמרי בנוח** | **מרגיש בנוח** | **לא מרגיש בנוח** | **בכלל לא מרגיש בנוח** | **אין מצב כזה** | **אין תשובה** |
| 10 | כאשר יוצא לך להיות בקניון שיש בו גם יהודים, מה אתה מרגיש? | 17.4 | 41.4 | 20.1 | 13.5 | 7.1 | 0.4 |
|  | כאשר אתה מקבל שירות במשרד ממשלתי שגם יהודים מקבלים בו שירות, מה אתה מרגיש? | 15.2 | 47.2 | 17.11 | 14.0 | 5.9 | 0.5 |
| 12 | כאשר אתה עובד במקום עבודה שעובדים בו גם יהודים, מה אתה מרגיש? | 18.6 | 47.2 | 14.5 | 12.1 | 7.0 | 0.5 |

ציין אם אתה מסכים או לא מסכים עם כל אחד מהמשפטים הבאים:

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 13 | הארץ בין הירדן לים היא מולדת משותפת לערבים וליהודים | 26.7 | 18.9 | 31.4 | 22.2 | 0.8 |
| 14 | ישראל היא מקום שטוב לחיות בו | 13.8 | 22.0 | 34.1 | 29.9 | 0.2 |
| 15 | אני מעדיף לחיות במדינת ישראל מאשר בכל מדינה אחרת בעולם | 15.7 | 25.1 | 31.2 | 27.6 | 0.3 |
| 16 | כאשר ישראל זוכה באיזה הישג גדול בתחומים כמו ספורט, מדע וכלכלה, אני מרגיש גאווה במדינה | 24.9 | 26.6 | 29.5 | 18.8 | 0.1 |
| 17 | אני מוכן שיהיו לי חברים יהודים | 12.3 | 12.0 | 38.1 | 37.4 | 0.2 |
| 18 | אני מוכן שיהיה לי שכן יהודי | 19.0 | 20.2 | 30.7 | 29.7 | 0.4 |
| 19 | ליהודים יש הרבה ערכים ומינהגים טובים וחשובים שהערבים צריכים לאמץ | 17.9 | 18.6 | 35.6 | 27.7 | 0.2 |
| 20 | האזרחים היהודים והערבים צריכים ליצור ביחד ערכים ומנהגים משותפים, בנוסף למינהגים ולערכים שלהם | 13.1 | 18.8 | 39.2 | 28.5 | 0.4 |
| 21 | באורח החיים ובהתנהגות, האזרחים הערבים דומים ליהודים בישראל יותר מאשר לפלסטינים בגדה וברצועה | 19.9 | 21.3 | 36.2 | 21.9 | 0.6 |
| 22 | כאשר האזרחים הערבים מעריכים את הישגיהם, רובם משווים את עצמם בעיקר ליהודים | 20.3 | 21.9 | 35.3 | 22.0 | 0.4 |
| 23 | רוב האזרחים הערבים יהיו נאמנים למדינה פלסטינית שהם לא תושביה יותר מאשר למדינת ישראל | 22.4 | 30.8 | 26.2 | 20.4 | 0.1 |
| 24 | הזהות "ערבים פלסטינים בישראל" מתאימה לרוב האזרחים הערבים בישראל | 14.5 | 21.9 | 35.4 | 27.8 | 0.3 |
| 25 | אני מרגיש קרוב לפלסטינים בגדה וברצועה יותר מאשר ליהודים בישראל | 26.8 | 28.5 | 21.7 | 22.0 | 1.0 |
| 26 | אני מוכן לעבור לגור במדינה פלסטינית | 42.0 | 30.2 | 18.1 | 9.4 | 0.3 |
| 27 | אני מרגיש רחוק מהיהודים בישראל | 21.0 | 36.2 | 24.8 | 16.4 | 1.6 |
| 28 | בתור אזרח ישראלי, אני מרגיש זר ודחוי בישראל | 24.0 | 27.4 | 28.3 | 19.7 | 0.6 |
| 29 | בתור אזרח ערבי בישראל, אני מרגיש זר ודחוי על-ידי הפלסטינים בגדה וברצועה | 27.8 | 27.7 | 25.5 | 18.4 | 0.6 |

המשפטים הבאים הם על יחס האזרחים הערבים למדינה וליהודים. ציין אם אתה מסכים או לא מסכים עם כל אחד מהם:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 30 | לישראל כמדינה יש זכות קיום | 17.2 | 16.6 | 37.7 | 28.1 | 0.5 |
| 31 | טוב שהאזרחים הערבים והיהודים יחיו תמיד יחד בישראל | 15.1 | 17.9 | 35.1 | 30.9 | 0.9 |
| 32 | לאזרחים הערבים והיהודים בישראל צריכות להיות גם זכויות שוות וגם שוויון בחובת נאמנות למדינה | 14.6 | 20.7 | 35.1 | 28.9 | 0.7 |
| 33 | מותר לאזרחים הערבים והיהודים לפעול לשינוי היחסים ביניהם בדרכים חוקיות ודמוקרטיות בלבד | 10.6 | 10.9 | 44.4 | 33.4 | 0.6 |
| 34 | בין האזרחים הערבים והיהודים צריכים להתקיים גם קשרים שאנשים בוחרים בהם מרצונם כמו חברות אישית ופעילות בארגונים משותפים | 10.2 | 8.1 | 37.9 | 43.4 | 0.4 |
| 35 | אימנע ככל יכולתי ממגע אישי עם יהודים | 41.6 | 32.0 | 12.4 | 13.8 | 0.2 |

והנה עוד כמה משפטים על היהודים בישראל כקבוצה. ציין אם אתה מסכים או לא מסכים עם כל אחד מהם:

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 36 | אי-אפשר לתת אמון ברוב היהודים בישראל | 18.4 | 26.6 | 29.6 | 24.6 | 0.7 |
| 37 | רוב היהודים בישראל הם רמאים | 20.4 | 33.1 | 30.0 | 15.8 | 0.7 |
| 38 | רוב היהודים בישראל נוטים להתנהגות אלימה | 22.3 | 34.3 | 29.5 | 13.1 | 0.8 |
| 39 | רוב היהודים בישראל הם גזענים | 18.9 | 25.2 | 30.9 | 24.2 | 0.7 |

באיזו מידה אתה חושש או לא חושש שכל אחד מהדברים הבאים עלול לקרות בשנים הקרובות לאזרחים הערבים בישראל?

|  |  |  |  |  |  |  |
| --- | --- | --- | --- | --- | --- | --- |
|  |  | **לא חושש** | **לא כל-כך חושש** | **חושש במידה מסוימת** | **חושש** | **אין תשובה** |
| 40 | פגיעה חמורה בזכויות האזרחים הערבים | 13.9 | 17.7 | 36.9 | 31.0 | 0.5 |
| 41 | הפקעת אדמות רבות מאוד של הערבים | 10.7 | 19.1 | 29.8 | 39.8 | 0.6 |
| 42 | אלימות נגד הערבים מצד המדינה | 13.7 | 18.6 | 30.7 | 36.4 | 0.6 |
| 43 | סיפוח המשולש למדינה פלסטינית בניגוד לרצון תושביו הערבים | 20.9 | 24.9 | 24.4 | 29.1 | 0.7 |
| 44 | גירוש המוני (טרנספר) של חלק מהאזרחים הערבים | 26.1 | 18.7 | 19.8 | 34.7 | 0.7 |

באיזו מידהאתה מסכים או לא מסכים עם המשפטים הבאים הנוגעים ליהודים ולאופי המדינה?

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 45 | למרות חסרונותיו, המשטר בישראל הוא דמוקרטיה גם לאזרחים הערבים | 20.6 | 22.2 | 33.6 | 22.6 | 0.9 |
| 46 | האזרחים הערבים יכולים לשפר את מצבם על-ידי דברי שכנוע, לחצים פוליטיים והצבעה | 14.5 | 26.6 | 34.2 | 23.5 | 1.2 |
| 47 | ליהודים, בדומה לערבים, יש זכויות היסטוריות ולאומיות על הארץ | 16.7 | 22.8 | 33.4 | 25.3 | 1.7 |
| 48 | היהודים בישראל הם עם שיש לו זכות למדינה | 18.3 | 17.2 | 34.5 | 27.7 | 2.2 |
| 49 | לישראל שבתחום הקו הירוק יש זכות קיום כמדינה עצמאית שבה חיים יחד יהודים וערבים | 22.1 | 19.9 | 31.3 | 25.1 | 1.6 |
| 50 | לישראל שבתחום הקו הירוק יש זכות קיום כמדינה יהודית ודמוקרטית שבה חיים יחד יהודים וערבים | 25.9 | 19.0 | 29.8 | 23.8 | 1.5 |
| 51 | אם יתקיים משאל עם על חוקה שמגדירה את ישראל כמדינה יהודית ודמוקרטית ומבטיחה זכויות אזרח מלאות לערבים, אתמוך בה | 28.0 | 18.9 | 25.5 | 26.2 | 1.4 |
| 52 | לישראל שבתחום הקו הירוק יש זכות קיום כמדינה השומרת על רוב יהודי | 31.8 | 25.0 | 27.3 | 26.2 | 0.3 |
| 53 | לישראל שבתחום הקו הירוק יש זכות קיום כמדינה המשרתת את צרכי היהודים בארץ ובעולם | 29.4 | 29.8 | 24.2 | 16.3 | 0.3 |
| 54 | לישראל שבתחום הקו הירוק יש זכות קיום כמדינה בשליטה של יהודים | 31.5 | 22.4 | 27.5 | 18.2 | 0.4 |
| 55 | אני משלים עם ישראל היום כמדינה בעלת רוב יהודי | 18.7 | 20.6 | 30.4 | 29.9 | 0.4 |
| 56 | אני משלים עם ישראל היום כמדינה שהשפה השלטת בה היא השפה העברית | 18.5 | 17.55 | 32.6 | 30.8 | 0.6 |
| 57 | אני משלים עם ישראל היום עם התרבות השלטת בה | 20.4 | 22.5 | 28.9 | 27.3 | 0.9 |
| 58 | אני משלים עם ישראל היום כמדינה שיום השבת הוא יום המנוחה שלה | 21.4 | 16.4 | 26.3 | 34.4 | 1.5 |
| 59 | אני משלים עם ישראל היום כמדינה שבה נהוג חוק השבות, כלומר, החוק המעניק רק ליהודים את הזכות להגר לישראל ולקבל מייד אזרחות ישראלית | 34.4 | 25.6 | 23.1 | 15.9 | 0.9 |
| 60 | אני משלים עם ישראל היום כמדינה שהיהודים שולטים באדמותיה | 25.8 | 24.6 | 30.1 | 18.6 | 0.9 |
| 61 | אני משלים עם ישראל היום כמדינה שהיהודים הם מקבלי ההחלטות בה | 25.7 | 20.9 | 30.9 | 21.2 | 1.3 |
| 62 | אני משלים עם ישראל היום כמדינה המשרתת את צרכי היהודים בארץ ובעולם | 29.7 | 22.5 | 29.4 | 18.3 | 1.8 |
| 63 | אני מאמין שקרתה שואה שבה נרצחו מיליוני יהודים בידי הנאצים | 14.7 | 16.3 | 33.6 | 33.4 | 2.0 |
| 64 | מוצדק שישראל מציינת את יום השואה כיום זיכרון לרצח מיליוני יהודים בידי הנאצים | 14.8 | 16.4 | 34.8 | 33.0 | 1.0 |
| 65 | ישראל צריכה ללמד על השואה גם בבתי-ספר ערביים | 27.1 | 24.2 | 29.6 | 17.6 | 1.4 |
| 66 | מוצדק שסמלי המדינה יהיו סמלים יהודיים, אך צריך שלמדינה יהיו גם סמלים ערביים שערבים יוכלו להזדהות איתם | 13.7 | 14.9 | 39.6 | 31.3 | 0.5 |
| 67 | ישראל כמדינה ציונית, שבה חיים יחד יהודים וערבים, היא גזענית | 17.1 | 25.1 | 26.4 | 31.1 | 0.2 |

לגבי כל אחת מהאמירות הבאות שנאמרו במערכת הבחירות לכנסת ב-2015, ציין בבקשה אם היא גזענית או לא גזענית:

|  |  |  |  |  |  |  |
| --- | --- | --- | --- | --- | --- | --- |
|  |  | **גזענית בהחלט** | **גזענית** | **לא גזענית** | **בכלל לא גזענית** | **אין תשובה** |
| 68 | קריאת ראש הממשלה נתניהו לתומכיו ללכת להצביע כי הערבים מצביעים בכמויות גדולות | 54.7 | 31.1 | 11.5 | 2.4 | 0.3 |
| 69 | ההצהרה של ראש "כולנו" כחלון שלא יצטרף לקואליציה שנשענת על קולות הערבים | 47.4 | 35.2 | 12.2 | 4.7 | 0.5 |

באיזו מידה אתה נותן אמון בכל אחד מהמוסדות הבאים בישראל?

|  |  |  |  |  |  |  |
| --- | --- | --- | --- | --- | --- | --- |
|  |  | **בכלל לא** | **במידה קטנה** | **במידה מספקת** | **במידה רבה** | **אין תשובה** |
| 70 | מוסדות רפואיים | 2.7 | 12.9 | 45.3 | 38.9 | 0.2 |
| 71 | המוסדות להשכלה גבוהה | 3.5 | 17.3 | 43.2 | 35.8 | 0.3 |
| 72 | בתי המשפט | 13.4 | 24.5 | 42.4 | 19.0 | 0.7 |
| 73 | המשטרה | 31.7 | 32.5 | 21.7 | 13.9 | 0.1 |
| 74 | הכנסת | 28.8 | 34.9 | 24.3 | 11.9 | 0.1 |
| 75 | הממשלה | 40.5 | 27.3 | 19.2 | 13.0 | 0.1 |

67 האם אתה תומך או מתנגד שהערבים ייאבקו לשוויון אזרחי וחברתי-כלכלי ופחות לשלום ולשינוי אופי המדינה?

תומך בהחלט 16.6

תומך 43.0

מתנגד 20.3

מתנגד בהחלט 7.5

אין תשובה 12.6

נחזור לשאלות על האזרחים הערבים והיהודים בישראל. באיזו מידה אתה מסכים או לא מסכים לאפשרות שהאזרחים הערבים ישתמשו בכל אחת מהדרכים הבאות כדי לשפר את מצבם בישראל:

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 77 | שביתות כלליות | 10.6 | 18.7 | 28.1 | 42.4 | 0.1 |
| 78 | מחאות בחוץ-לארץ | 18.2 | 22.6 | 28.8 | 30.1 | 0.2 |
| 79 | הפגנות לא-חוקיות | 39.6 | 30.8 | 13.2 | 16.1 | 0.3 |
| 80 | החרמת הבחירות לכנסת | 41.6 | 25.5 | 16.4 | 16.1 | 0.4 |
| 81 | כל האמצעים, כולל אלימות | 52.4 | 28.7 | 8.9 | 9.6 | 0.3 |

באיזו מידה אתה מסכים או לא מסכים עם כל אחד מההסדרים הבאים לבעיית היחסים בין האזרחים הערבים והיהודים?

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 82 | לאזרחים הערבים יהיה מעמד של מיעוט בעל זכויות אזרח מלאות במדינה יהודית ודמוקרטית והם ישלימו איתו | 23.5 | 19.3 | 33.3 | 23.4 | 0.5 |
| 83 | האזרחים הערבים ייהנו מזכויות דמוקרטיות, יקבלו את חלקם היחסי בתקציבים וינהלו את מוסדות הדת, החינוך והתרבות שלהם בעצמם | 23.7 | 21.3 | 32.4 | 21.7 | 0.9 |
| 84 | תקום מדינה פלסטינית בכל פלסטין במקום ישראל | 27.0 | 25.7 | 20.7 | 25.0 | 1.5 |

85 האם אתה מוכן שצעיר ערבי יתנדב לשנת שירות אזרחי ויקבל את ההטבות שניתנות למי שעשה שירות צבאי?

1 בטוח שכן 10.6

2 חושב שכן 20.7

3 חושב שלא 25.0

4 בטוח שלא 29.0

אין תשובה 14.7

כעת אקרא לך מספר דברים שיתכן שיהיו דרושים כדי שהמדינה והיהודים יתייחסו לאזרחים הערבים בשוויון, בכבוד ובאמון. לגבי כל אחד מהם, ציין בבקשה אם אתה מסכים או לא מסכים שהאזרחים הערבים יעשו כדי שהמדינה והיהודים יתייחסו אליהם בשוויון, בכבוד ובאמון:

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 86 | האזרחים הערבים ימלאו חובת שירות כלשהו למדינה | 33.8 | 26.0 | 23.1 | 16.4 | 0.7 |
| 87 | האזרחים הערבים יקבלו את ישראל כמדינה יהודית ודמוקרטית | 27.2 | 29.3 | 23.3 | 19.6 | 0.5 |
| 88 | האזרחים הערבים יקבלו את ישראל כמדינתם של כל היהודים בעולם, ולא רק של היהודים בישראל | 37.7 | 26.8 | 21.4 | 13.5 | 0.5 |
| 89 | האזרחים הערבים יימנעו ממאבק לשינוי אופייה היהודי-ציוני של המדינה | 36.7 | 23.7 | 22.0 | 17.0 | 0.5 |
| 90 | האזרחים הערבים יימנעו ממחאה בחוץ לארץ נגד המדינה | 35.1 | 22.6 | 21.6 | 19.6 | 1.1 |
| 91 | האזרחים הערבים לא יציינו בפומבי את יום הנכבה | 43.5 | 23.7 | 13.9 | 18.0 | 0.9 |
| 92 | האזרחים הערבים לא יציגו דרישה שהעקורים (הפליטים הפנימיים) יורשו להקים מחדש את כפריהם שנהרסו ב-1948 | 42.6 | 22.0 | 21.9 | 12.9 | 0.5 |
| 93 | האזרחים הערבים לא יזדהו בפומבי עם הצד הערבי אם ישראל תותקף מילולית או פיסית | 37.9 | 25.5 | 22.2 | 13.4 | 0.9 |
| 94 | המנהיגים הערבים יימנעו מהתבטאויות חריפות נגד המדינה | 32.1 | 21.5 | 28.7 | 15.6 | 1.9 |
| 95 | המנהיגים הערבים יגנו באופן חד-משמעי פעולות אלימות של ערבים נגד יהודים בישראל | 30.4 | 28.1 | 26.2 | 14.4 | 0.9 |
| 96 | האזרחים הערבים יוותרו על זכות השיבה של הפליטים הפלסטינים למדינת ישראל | 46.1 | 25.8 | 17.4 | 10.1 | 0.6 |
| 97 | האזרחים הערבים לא יראו ביהודים מתנחלים זרים שגזלו את אדמות הארץ מהערבים | 34.0 | 21.8 | 24.0 | 19.4 | 0.8 |
| 98 | כל עוד לא שוררים יחסי שלום בין ישראל לפלסטינים, לא יגדירו האזרחים הערבים את זהותם בתור "ערבים פלסטינים בישראל" | 35.2 | 23.4 | 24.7 | 15.3 | 1.5 |
| 99 | האזרחים הערבים לא ידרשו הכרה בהם כמיעוט לאומי-פלסטיני | 39.6 | 31.5 | 14.1 | 13.6 | 1.2 |
| 100 | האזרחים הערבים יראו בישראל את מדינתם ויתמכו בה במקרה של סכסוך עם המדינה הפלסטינית | 43.4 | 27.1 | 17.6 | 11.1 | 0.7 |
| 101 | האזרחים הערבים יכירו בזכות היהודים לקבוע את השפה, את התרבות, את הסמלים ואת המדיניות של המדינה תוך הכרה בצרכי האזרחים הערבים | 32.7 | 19.6 | 28.0 | 18.7 | 1.0 |

באיזו מידה אתה מסכים או לא מסכים עם כל אחד מהעקרונות הבאים ליישוב הסכסוך בין ישראל והפלסטינים?

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 102 | שתי מדינות לשני עמים | 19.3 | 9.2 | 37.9 | 33.4 | 0.2 |
| 103 | גבולות 1967 יהיו הגבולות בין שתי המדינות עם אפשרות לחילופי שטחים | 22.2 | 17.0 | 35.6 | 25.0 | 0.2 |
| 104 | ירושלים תחולק לשתי ערים נפרדות, יהודית וערבית | 39.9 | 21.5 | 22.8 | 15.4 | 0.4 |
| 105 | הפליטים הפלסטינים יקבלו פיצוי מתאים ויורשו לחזור למדינת פלסטין בלבד | 28.7 | 18.0 | 29.1 | 24.2 | 0.1 |
| 106 | עם הביצוע המלא של העקרונות הללו, ייגמרו כל התביעות של שני הצדדים והסכסוך ביניהם יסתיים | 22.4 | 20.2 | 30.6 | 26.7 | 0.1 |
| 107 | חלק מיישובי המשולש יסופחו לפלסטין כאשר תוקם | 46.2 | 29.2 | 13.2 | 11.4 | 0.1 |
| 108 | היציאה של ישראל למבצע צוק איתן (מלחמת עזה) הייתה מוצדקת | 54.8 | 16.9 | 11.9 | 15.5 | 0.9 |
| 109 | אתמוך בהסכם שלום בין ישראל לפלסטינים גם אם לא יכלול פתרון לבעיית האדמות שהופקעו מאזרחי ישראל הערבים ולבעיית העקורים הפנימיים | 31.6 | 20.7 | 25.1 | 22.0 | .5 |
| 110 | אתמוך בהסכם שלום בין ישראל לפלסטינים גם אם יכלול הכרה בישראל כמדינה יהודית ודמוקרטית אך יבטיח שוויון אזרחי מלא לערבים | 22.2 | 19.3 | 32.8 | 25.6 | 0.1 |
| 111 | כל עוד לא שורר שלום בין ישראל והעולם הערבי, צריך שיהיה כוח חזק, ערבי או מוסלמי, שיעמוד בפני ישראל ויפגע בה קשות אם יהיה צורך בכך | 23.9 | 26.3 | 26.2 | 23.4 | 0.2 |

כעת אשאל אותך עוד כמה שאלות הנוגעות לסיום הסכסוך בין ישראל לפלסטינים ולמעמדה של ישראל באזור. באיזו מידה אתה מסכים או לא מסכים עם כל אחד מהמשפטים הבאים:

|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| --- | --- | --- | --- | --- | --- | --- |
| 112 | אני מאמין שמשא ומתן בין ישראל לפלסטינים יוביל להסכם קבע בשנים הקרובות | 25.5 | 25.3 | 30.6 | 18.6 | 0.0 |
| 113 | היהודים הם האשמים העיקריים בסכסוך הממושך בינם לפלסטינים | 9.7 | 22.2 | 34.5 | 33.7 | 0.0 |
| 114 | היהודים הם האשמים העיקריים באסון (בנכבה) שקרה לפלסטינים ב-1948 | 11.2 | 18.0 | 30.9 | 39.6 | 0.3 |
| 115 | הציונות היא תנועה קולוניאלית וגזענית | 8.0 | 13.6 | 28.0 | 29.1 | 1.3 |
| 116 | היהודים בישראל הם מתיישבים זרים, שאינם משתלבים באזור, סופם לעזוב והארץ תחזור לפלסטינים | 16.2 | 28.4 | 25.9 | 28.8 | 0.8 |
| 117 | מוצדק שהפלסטינים בגדה וברצועה יפתחו באינתיפאדה שלישית אם יימשך הקיפאון המדיני | 17.9 | 22.9 | 30.4 | 28.3 | 0.5 |
| 118 | מוצדק שהאזרחים הערבים בישראל יפתחו באינתיפאדה משלהם אם מצבם לא ישתפר באופן ניכר | 23.5 | 22.4 | 30.1 | 23.9 | 0.1 |
| 119 | בתחום התרבות, על ישראל להשתלב יותר באירופה-אמריקה מאשר במזרח התיכון | 18.2 | 18.8 | 35.2 | 26.8 | 0.9 |
| 120 | ישראל צריכה להשתלב בעולם המערבי יותר מאשר במדינות הערביות והמוסלמיות שבאזור | 16.7 | 22.7 | 33.0 | 26.6 | 0.9 |
| 121 | ישראל צריכה להשתלב במערב ולקיים עם מדינות ערב קשרים הכרחיים בלבד | 17.9 | 28.3 | 30.8 | 22.1 | 0.9 |

ציין בבקשה אם אתה מסכים או לא מסכים עם כל אחד מהמשפטים הבאים הנוגעים לאזורנו:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 122 | כאשר אני רואה את אי-השקט ואת אי-היציבות בעולם הערבי מאז התחלת האביב הערבי ב-2011, אני מרגיש שטוב שאני חי בישראל | 17.9 | 17.1 | 33.7 | 30.5 | 0.8 |
| 123 | דאעש הוא ארגון טרור קיצוני ואני כערבי מתבייש בו | 5.6 | 11.3 | 25.1 | 57.3 | 0.8 |
| 124 | אני מברך על הסכם הגרעין בין המעצמות לאיראן | 15.0 | 20.9 | 41.7 | 21.1 | 1.3 |
| 125 | ישראל צריכה לפעול כדי למנוע מאיראן לתפוס את מקומה כמדינה החזקה ביותר באזור | 28.8 | 29.3 | 21.9 | 18.7 | 1.2 |

לגבי כל אחד מהאירועים הבאים, ציין אם בעקבות אירוע זה אתה מרגיש קרוב או רחוק יותר מהיהודים?

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **אני מרגיש קרוב הרבה יותר ליהודים** | **קרוב קצת יותר** | **רחוק קצת יותר** | **אני מרגיש רחוק הרבה יותר מהיהודים** | **לא חל שינוי אצלי** | **אין תשובה** |
| 126 | בעקבות כשלון האביב הערבי | 9.6 | 13.3 | 14.0 | 20.9 | 40.9 | 1.3 |
| 127 | בעקבות מבצע צוק איתן (מלחמת עזה) בקיץ 2014 | 3.6 | 8.5 | 25.9 | 42.7 | 18.1 | 1.2 |
| 128 | בעקבות הבחירות לכנסת ב-2015 | 4.8 | 8.9 | 29.2 | 29.2 | 26.7 | 1.2 |

באיזו מידה אתה מסכים או לא מסכים שכל אחד מהארגונים הבאים מייצג בנאמנות את האזרחים הערבים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 129 | ועדת המעקב העליונה | 15.1 | 24.3 | 37.6 | 22.0 | 0.9 |
| 130 | ועד ראשי הרשויות המקומיות הערביות | 10.7 | 27.5 | 39.4 | 21.5 | 1.0 |
| 131 | התנועה האיסלאמית | 17.4 | 24.6 | 31.6 | 25.4 | 1.0 |

ברצוני כעת לשאול אותך כמה שאלות על המנהיגים הערבים בישראל:

|  |  | **בכלל לא** | **במידה קטנה** | **במידה מספקת** | **במידה רבה** | **אין תשובה** |
| --- | --- | --- | --- | --- | --- | --- |
| 132 | באיזו מידה יש לך אמון במנהיגים הערבים בישראל? | 14.7 | 45.1 | 29.0 | 10.4 | 0.9 |
| 133 | באיזו מידה המנהיגים הערבים בישראל משרתים את האוכלוסייה הערבית במציאת פתרונות מעשיים לבעיותיה? | 16.5 | 51.0 | 21.1 | 10.2 | 1.2 |

ציין אם אתה מסכים או לא מסכים עם כל אחד מהמשפטים הבאים הנוגעים לרשימה המשותפת של המפלגות הערביות:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 134 | הרשימה המשותפת של המפלגות הערביות מייצגת בנאמנות את הערבים בישראל | 17.2 | 25.8 | 36.8 | 19.1 | 1.2 |
| 135 | חשוב לי מאוד שהרשימה המשותפת תמשיך להתקיים כגוף אחד ולא תתפרק | 13.7 | 17.0 | 36.3 | 31.6 | 1.2 |
| 136 | הרשימה המשותפת צריכה להתרכז בפתרון בעיות היום-יום של האוכלוסייה הערבית | 8.8 | 11.1 | 36.9 | 42.3 | 0.9 |
| 137 | טוב תעשה הרשימה המשותפת אם תדבר עם השלטונות והמפלגות היהודיות כדי לקדם את ענייני האוכלוסייה הערבית | 9.2 | 13.9 | 39.8 | 35.9 | 1.2 |
| 138 | אם תיווצר הזדמנות שגוש שמאל-מרכז ירכיב את הממשלה, הרשימה המשותפת צריכה להיות מוכנה להצטרף לקואליציה בראשות גוש שמאל-מרכז ולשאת באחריות משותפת לכל ההחלטות והפעולות של הממשלה | 18.0 | 22.8 | 35.0 | 22.6 | 1.6 |
| 139 | אני מצפה שהרשימה המשותפת תשפר את מצב האוכלוסייה הערבית בישראל | 18.8 | 27.3 | 33.0 | 19.5 | 1.5 |
| 140 | אני חושש שהרשימה המשותפת תעמיק את הפירוד בין הערבים והיהודים בישראל | 21.8 | 31.3 | 25.0 | 20.0 | 1.9 |

באיזו מידה אתה מסכים או לא מסכים עם כל אחד מהמשפטים הבאים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **אין תשובה** |
| 141 | ישראל צריכה להכיר במוסד עליון שהערבים יבחרו אותו ליצג אותם | 7.0 | 10.7 | 40.3 | 41.2 | 0.8 |
| 142 | ישראל צריכה להכיר בועדת המעקב העליונה בתור גוף שמייצג את האזרחים הערבים | 10.8 | 16.3 | 33.4 | 38.7 | 0.81 |
| 143 | המדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם | 11.2 | 10.3 | 37.2 | 40.4 | 0.8 |

144 האם יש לישראל זכות קיום? (למראיין: יש להקריא את כל התשובות)

כן 38.0

כן בהסתייגות 31.4

לא 26.9

אין תשובה 3.6

145 האם אתה חושב שלישראל שבתחום הקו הירוק יש זכות קיום כמדינה יהודית-ציונית? (למראיין: יש להקריא את כל התשובות)

כן 19.8

כן בהסתייגות 22.8

לא 53.9

אין תשובה 3.6

האם אתה בעד, מסתייג, או נגד השימוש באמצעי הפעולה הבאים במסגרת המאבק של האזרחים הערבים לקידום ענייניהם?

|  |  | **תומך** | **מסתייג** | **מתנגד** | **אין תשובה** |
| --- | --- | --- | --- | --- | --- |
| 146 | פעולות מחאה בחוץ לארץ | 55.4 | 24.0 | 20.2 | 0.4 |
| 147 | שביתות כלליות | 63.7 | 23.4 | 12.4 | 0.5 |
| 148 | הפגנות לא-חוקיות | 22.6 | 28.2 | 48.7 | 0.5 |
| 149 | שימוש באלימות | 15.6 | 19.0 | 64.9 | 0.5 |

150 איך אתה מעריך את היחסים היום בין האזרחים הערבים והיהודים?

טובים מאוד 6.3

טובים במידה מספקת 35.2

לא טובים במידה מספקת 37.9

בכלל לא טובים 19.7

אין תשובה 0.9

151 האם אתה צופה שיפור או הרעה ביחסים בין האזרחים הערבים והיהודים במהלך חמש השנים הבאות?

שיפור רב 6.4

שיפור מסוים 30.3

הרעה מסוימת 41.1

הרעה רבה 20.7

אין תשובה 1.5

152 כיצד הממשלה נוהגת היום עם האזרחים הערבים?

כאל אזרחים שווים 7.5

כאל אזרחים שווים המופלים בתחומים מסוימים 24.1

כאל אזרחים מדרגה שנייה 40.2

כאל אזרחים עויינים שאינם ראויים לשוויון 26.8

אין תשובה 1.4

**כעת נסיים בשאלות עליך.**

153 באיזו מידה אתה שבע רצון מהיותך אזרח ישראלי?

שבע רצון בהחלט 15.3

שבע רצון במידה מספקת 28.4

לא שבע רצון במידה מספקת 38.3

בכלל לא שבע רצון 17.4

אין תשובה 0.6

154 לפי הערכתך, האם מצבך האישי כערבי במדינה נעשה לאורך השנים יותר טוב או יותר רע?

הרבה יותר טוב 7.4

קצת יותר טוב 35.2

קצת יותר רע 38.5

הרבה יותר רע 18.1

אין תשובה 0.7

155 איזו מבין הזהויות הבאות היא החשובה ביותר עבורך?

היותך אזרח ישראלי 13.4

היותך מוסלמי, נוצרי, או דרוזי 46.5

היותך בן לעם הפלסטיני 39.5

אין תשובה 0.6

156 איך היית מגדיר את זהותך, אילו התבקשת לבחור באחת מן האפשרויות הבאות?

ערבי 11.5

ערבי ישראלי 12.3

ערבי בישראל 6.5

ישראלי 5.9

ערבי פלסטיני 20.3

פלסטיני ישראלי 3.7

פלסטיני בישראל 6.6

ערבי פלסטיני בישראל 26.8

פלסטיני 5.5

אין תשובה 1.0

157 כאזרח ישראלי, באיזו מידה אתה רואה את עצמך כערבי-פלסטיני או כערבי-ישראלי?

רק ערבי-פלסטיני ובכלל לא ערבי-ישראלי 31.0

בעיקר ערבי-פלסטיני וגם ערבי-ישראלי במידה מסוימת 32.0

ערבי-פלסטיני וערבי-ישראלי באותה מידה 15.8

בעיקר ערבי-ישראלי וגם ערבי-פלסטיני במידה מסוימת 11.6

רק ערבי-ישראלי ובכלל לא ערבי-פלסטיני 8.5

אין תשובה 1.0

158 באיזו מידה זכרון הנכבה חשוב בחייך?

במידה רבה מאוד 29.8

במידה רבה 26.8

במידה מסוימת 29.8

בכלל לא 13.4

אין תשובה 0.2

159 לפי מה שאתה מבין ומגדיר את הציונות, האם אתה

ציוני בהחלט 2.5

ציוני 3.8

לא-ציוני 56.7

אנטי-ציוני 36.0

אין תשובה 1.0

160 האם אתה יודע מספיק עברית כדי לנהל שיחה בעברית בנושאים שונים עם יהודי ישראלי?

כן 81.2

לא 15.7

אין תשובה 3.2

161 באיזו תכיפות אתה פוגש יהודים בחיי היומיום?

מדי יום 26.4

לעיתים קרובות 38.6

לעיתים רחוקות 27.4

כמעט אף פעם לא 6.8

אין תשובה 0.7

162 האם יש לך חברים יהודים והאם ביקרת בבתיהם במשך השנתיים האחרונות?

אין לי חברים יהודים 47.2

יש לי חברים יהודים אך לא ביקרתי אצלם בשנתיים האחרונות 28.1

יש לי חברים יהודיים וביקרתי אצלם בשנתיים האחרונות 24.3

אין תשובה 0.4

האם השתתפת או לא השתתפת בכל אחד מהאירועים הבאים?

|  |  | **אף פעם לא** | **פעם או פעמיים** | **שלוש עד חמש פעמים** | **שש או יותר פעמים** | **אין תשובה** |
| --- | --- | --- | --- | --- | --- | --- |
| 163 | באירועי יום האדמה | 48.9 | 21.5 | 21.2 | 8.0 | 0.4 |
| 164 | באירועי הזיכרון של הנכבה | 52.2 | 20.8 | 17.9 | 8.6 | 0.4 |
| 165 | בפעולות מחאה כמו הפגנות ותהלוכות חוקיות | 48.4 | 24.2 | 18.3 | 8.8 | 0.4 |
| 166 | בפעולות מחאה כמו הפגנות לא-חוקיות ותהלוכות אלימות | 69.5 | 14.9 | 7.4 | 7.8 | 0.4 |

167 האם השתתפות או לא השתתפת בחודש מארס השנה באירועי יום האדמה?

לא השתתפתי 56.0

השתתפתי באחד מהאירועים המרכזיים 25.4

השתתפתי בדרך אחרת. ציין איזו 15.3

אין תשובה 3.2

168 האם השתתפות או לא השתתפת בחודש אפריל השנה באירועי הנכבה?

לא השתתפתי 65.1

צעדתי בתהלוכה לכפר חדת'ה 12.5

צעדתי בתהלוכה לכפר אחר 15.2

צעדתי בתהלוכה לכפר חדת'ה ולכפר אחר 4.4

אין תשובה 2.7

ציין אם כערבי קרה או לא קרה לך אחד מהאירועים הבאים:

|  |  | **אף פעם לא** | **פעם או פעמיים** | **שלוש עד חמש פעמים** | **שש או יותר פעמים** | **אין תשובה** |
| --- | --- | --- | --- | --- | --- | --- |
| 169 | האם קיבלת עזרה מיהודים? | 41.4 | 32.5 | 15.11 | 10.7 | 0.3 |
| 170 | האם בילית זמן עם יהודים? | 26.4 | 28.3 | 17.7 | 26.6 | 0.9 |
| 171 | האם כערבי נתקלת באופן אישי באיומים, בהשפלות, או במכות מצד יהודים? | 72.8 | 16.4 | 6.8 | 3.5 | 0.5 |
| 172 | האם כערבי נתקלת באופן אישי באפליה מצד יהודים או מוסדות המדינה בתחום כלשהו (חנויות, מקומות עבודה, מקומות בילוי, תחבורה ציבורית, משטרה, משרדי ממשלה)? | 50.6 | 26.4 | 12.1 | 10.4 | 0.5 |

ועוד ציין אם קרה לך או אתה חושש שיקרה לך אחד מהאירועים הבאים.

|  |  | **כן** | **לא** | **אין תשובה** |
| --- | --- | --- | --- | --- |
| 173 | האם בשלוש השנים האחרונות הוטרדת על-ידי השלטונות בשל השתתפות בפעולות מחאה? | 12.0 | 87.1 | 0.9 |
| 174 | האם בשלוש השנים האחרונות נפגעה פרנסתך בשל השתתפות בפעולות מחאה? | 11.5 | 87.3 | 1.2 |
| 175 | האם אתה חושש שתוטרד על-ידי השלטונות בשל השתתפות בפעולות מחאה? | 29.3 | 69.4 | 1.3 |
| 176 | האם אתה חושש שפרנסתך תיפגע בשל השתתפות בפעולות מחאה? | 31.0 | 67.5 | 1.5 |

177 לאיזה ערוץ טלויזיה מהרשימה הבאה אתה מרגיש הכי קרוב? (למראיין: להקריא את התשובות)

אל-ג'זירה 19.2

אל-ערבייה 11.0

ערוצי טלויזיה בלבנון, סוריה, ירדן ומצרים 36.5

ערוץ הטלויזיה הישראלית בערבית 7.9

אחד מערוצי הטלויזיה הישראלית בעברית 23.8

אין תשובה 1.6

178 לאיזו מפלגה או תנועה מהרשימה הבאה אתה מרגיש הכי קרוב? (למראיין: להקריא את התשובות, אם הנשאל יציין "רשימה משותפת", יש לשאול לאיזו מפלגה מתוכה)

חד"ש בראשות איימן עודה 20.7

בל"ד (ברית לאומית דמוקרטית) בראשות ג'מאל זחלקה 7.8

תע"ל (תנועה ערבית להתחדשות) בראשות אחמד טיבי 21.0

רע"ם (רשימה ערבית מאוחדת) בראשות מסעוד ג'נאיים 13.1

המפלגה הלאומית הערבית בראשות מוחמד כנעאן 0.1

חזית האחדות הערבית בראשות האשם מחאמיד 0.6

הפלג הדרומי של התנועה האיסלאמית בראשות חמאד אבו-דעאבס 3.6

הפלג הצפוני של התנועה האיסלאמית בראשות ראיד סלאח 9.4

תנועת בני הכפר 4.9

העבודה בראשות יצחק הרצוג 2.7

מרצ בראשות זהבה גלאון 4.9

יש עתיד בראשות יאיר לפיד 0.5

קדימה בראשות שאול מופז 0.1

התנועה בראשות ציפי לבני 0.9

כולנו בראשות משה כחלון 1.0

הליכוד בראשות בנימין נתניהו 2.5

ישראל ביתנו בראשות אביגדור ליברמן 0.6

הבית היהודי (מפד"ל) בראשות נפתלי בנט 0.2

יהדות התורה (אגודת ישראל ודגל התורה) 0.1

ש"ס בראשות אריה דרעי 0.8

מפלגה או תנועה יהודית אחרת 0.7

אין תשובה 3.7

179 אילו התקיימו הבחירות לכנסת היום, עבור איזו מפלגה היית מצביע מהרשימה הבאה?

הרשימה המשותפת בראשות איימן עודה 51.7

מפלגה ערבית אחרת 0.7

המחנה הציוני בראשות הרצוג ולבני 3.1

מרצ בראשות זהבה גלאון 2.4

יש עתיד בראשות יאיר לפיד 0.5

כולנו בראשות משה כחלון 0.8

הליכוד בראשות בנימין נתניהו 1.8

ישראל ביתנו בראשות אביגדור ליברמן 0.6

הבית היהודי-מפד"ל בראשות נפתלי בנט 0.2

יהדות התורה (אגודת ודגל התורה ישראל) 0.0

ש"ס בראשות אריה דרעי 0.5

יחד – העם איתנו בראשות אלי ישי 0.0

מפלגה או תנועה יהודית אחרת 0.5

לא החלטתי 10.6

לא אצביע 15.2

אשים פתק לבן 3.4

מסרב להשיב 6.4

אין תשובה 0.7

180 עבור איזו מפלגה הצבעת בבחירות האחרונות לכנסת ב-2015?

הרשימה המשותפת בראשות איימן עודה 52.4

מפלגה ערבית אחרת 0.5

המחנה הציוני בראשות הרצוג ולבני 3.2

מרצ בראשות זהבה גלאון 2.4

יש עתיד בראשות יאיר לפיד 0.5

כולנו בראשות משה כחלון 1.0

הליכוד בראשות בנימין נתניהו 1.9

ישראל ביתנו בראשות אביגדור ליברמן 0.5

הבית היהודי-מפד"ל בראשות נפתלי בנט 0.2

יהדות התורה (אגודת ישראל ודגל התורה) 0.0

ש"ס בראשות אריה דרעי 0.7

יחד – העם איתנו בראשות אלי ישי 0.0

מפלגה או תנועה יהודית אחרת 0.0

לא הצבעתי למרות שהייתה לי זכות הצבעה 23.2

לא הצבעתי ולא הייתה לי זכות הצבעה 0.7

פתק לבן 1.6

מסרב להשיב 9.4

אין תשובה 1.7

181 מהי דתך?

מוסלמי 82.0

נוצרי 9.4

דרוזי 7.8

אין תשובה 0.8

182 ביחס לשמירת הדת, האם אתה חושב שאתה היום:

דתי מאוד 7.7

דתי 33.6

דתי במידה מסוימת 34.9

לא דתי 22.3

אין תשובה 1.5

183 מה עמדתך כלפי התנועה האיסלאמית בישראל?

מתנגד 7.6

לא מתנגד ולא אוהד 48.8

אוהד 28.7

חבר מהשורה 8.6

חבר פעיל 4.9

אין תשובה 1.4

184 האם היית מרשה לצעירה רווקה ערבייה שיהיה לה חבר אישי?

כן מרשה 10.2

במידה מסוימת 29.0

לא 58.9

אין תשובה 1.9

185 האם מאז קום המדינה הופקעו אדמות ממשפחתך או מהוריך?

כן, הרבה 21.3

כן, מעט 19.1

יש אדמות אך לא הופקעו 33.8

למשפחתי או להורי אין אדמות 23.8

אין תשובה 1.9

186 האם אתה ממשפחת עקורים (פליטים פנימיים)?

כן 25.3

לא 73.0

אין תשובה 1.7

187 האם אתה ממוצא בדווי?

כן 24.2

לא 73.6

אין תשובה 2.2

188 בן כמה אתה? (בשנים)\_\_\_\_\_\_\_\_

קבוצות גיל

21-18 12.6

24-22 12.1

30-25 20.3

35-31 10.4

40-36 12.1

45-41 9.2

50-46 8.7

55-51 3.7

60-56 5.6

61+ 4.5

אין תשובה 0.7

189 מהו מצבך המשפחתי?

רווק 33.1

נשוי 61.9

גרוש/פרוד 0.9

אלמן 0.9

אין תשובה 3.2

190 רמת השכלתך:

לא הלכתי לבית-ספר 3.2

למדתי בחדר או בבית-ספר יסודי אך לא סיימתי 2.1

סיימתי בית-ספר יסודי 8.0

למדתי בבית-ספר תיכון (עיוני, מקצועי או ישיבה) אך לא סיימתי 5.3

סיימתי בית-ספר תיכון 44.2

למדתי בבית-ספר על-תיכוני, מכללה, או אוניברסיטה אך לא סיימתי 7.1

סיימתי מכללה או אוניברסיטה וקיבלתי תואר ראשון (ב.א.) 22.7

סיימתי מכללה או אוניברסיטה וקיבלתי תואר שני (מ.א.) 5.3

סיימתי אוניברסיטה וקיבלתי תואר דוקטור 1.2

אין תשובה 1.0

191 האם אתה:

עובד שכיר (כולל אזרח עובד צבא, חייל בשירות קבע, חבר קואופרטיב) 50.8

עצמאי 8.1

חייל בשירות חובה 0.2

לא עובד אך מחפש עבודה 6.1

לא עובד ולא מחפש עבודה 4.0

פנסיונר 3.2

סטודנט, תלמיד בית ספר, צעיר לפני גיוס לצבא, מתנדב 11.9

עקרת בית 14.3

אין תשובה 1.2

192 ההוצאה הממוצעת למשפחה ערבית בת 6 נפשות בישראל היא 11,000 ₪ לחודש. בהשוואה, האם ההוצאה של משפחתך היא**:**

הרבה מעל לממוצע 9.0

קצת מעל לממוצע 20.0

כמו הממוצע 14.6

קצת מתחת לממוצע 23.9

הרבה מתחת לממוצע 29.9

אין תשובה 2.7

**בזה סיימנו. תודה רבה**

**דוח המראיין**

193 באיזו רשימה מופיע המרואיין?

ברשימה המקורית 80.9

ברשימת המחליפים 13.6

לא ידוע 5.5

194 מין:

גבר 49.3

אישה 49.1

לא ידוע 1.6

195 שם יישוב המגורים (יש לכתוב בעברית ולהקיף בעיגול)\_\_\_\_\_\_\_\_\_\_\_\_\_\_\_\_\_

אבו סנאן 3.6

אעצם 5.5

כסיפה 2.7

אום אל פאחם 5.3

אכסאל 3.5

בועיינה נוג'ידאת 2.7

ג'וליס 2.1

ג'ת 3.5

דאלית אל כרמל 3.6

זמר 3.5

חיפה 3.0

ביר אל מכסור 1.7

טירה 3.8

כפר יאסיף 3.5

כפר מנדא 3.1

ערערה 3.7

שעב 2.4

רמלה 2.5

מג'דל אל-כרום 4.4

נעורה 1.5

נחף 4.8

נצרת 6.0

סחנין 3.5

עכו 4.7

רהט 6.3

שגב שלום 2.2

שפרעם 4.8

שייך דנון 2.0

לא ידוע 0.0

196 איך היית מעריך את המהימנות הכללית של המידע שמסר המרואיין?

לא מספקת 4.9

מספקת 21.2

טובה 24.6

טובה מאוד 28.8

לא ידוע 20.5

197 החודש שבו נערך הראיון (יש לציין מספר החודש)

מאי 22.4

יוני 40.4

יולי 35.5

אוגוסט 0.4

לא ידוע 1.4

198 היום בחודש שבו הסתיימה עריכת הראיון (יש לציין מספר)\_\_\_\_

**לשימוש משרדי**

199 אימות ביצוע הראיון

אומת 42.2

לא אומת 1.8

לא ידוע 56.1

**משתני שירות חדשים**

Vote15 הצבעה לכנסת ב-2015 (מבוסס על שאלה 180)

רשימה משותפת 52.9

מפלגות יהודיות 10.4

לא הצביע למרות שהיתה להם זכות הצבעה 23.2

לא הצביעו – קטינים 0.7

אחר, אין תשובה 12.7

Wgt מקדמי שקלול (מבוסס על Vote15)

רשימה משותפת 0.8348

מפלגות יהודיות 0.6484

לא הצביעו למרות שהיתה להם זכות הצבעה 3.7760

לא הצביעו – קטינים 0.3827

אחר, אין תשובה 1.0000

**סקר יהודים 2015**

שמי \_\_\_\_\_\_\_\_\_ ואני מראיין מאוניברסיטת חיפה. אנו עורכים סקר מדעי עבור מחקר המבוצע באוניברסיטהבנושא היחסים בין האזרחים הערבים והיהודים בישראל. ההשתתפות בסקר תאפשר לך לבטא את דעתך בנושא ולתרום לקבלת תמונה אמיתית של דעת הקהל במדינה. לצורך מחקר זה נבחרת באופן מקרי. תשובותיך לא תימסרנה לאיש ותשמשנה למטרות סטטיסטיות בלבד. לשאלות שיוצגו לך אין תשובות נכונות או לא נכונות. אנו מודים לך מראש על השתתפותך שהיא חיונית להצלחת המחקר.

נתחיל בשאלות לגבי אפשרויות היחסים בינך לבין אזרחים ערבים בישראל:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 1 | האם אתה מסכים או לא מסכים שערבים ילמדו בבתי-ספר תיכוניים יהודיים? | 29.4 | 7.1 | 14.0 | 46.4 | 3.1 |
| 2 | האם אתה מסכים או לא מסכים שערבים יחיו בשכונות יהודיות? | 35.1 | 10.2 | 12.6 | 40.1 | 2.0 |
| 3 | האם אתה מסכים או לא מסכים שתהייה שותפות של מפלגות ערביות בקואליציות ממשלתיות? | 36.7 | 8.5 | 13.1 | 38.4 | 3.3 |

ובאופן אישי:

|  |  |  |  |  |  |  |
| --- | --- | --- | --- | --- | --- | --- |
|  |  | **מוכן בהחלט** | **מוכן** | **לא מוכן** | **בכלל לא מוכן** | **לא יודע/מסרב** |
| 4 | האם אתה מוכן או לא מוכן שערבים ישראלים יבלו במקומות בילוי שבהם אתה מבלה? | 23.6 | 41.5 | 13.7 | 18.1 | 3.0 |
| 5 | האם אתה מוכן או לא מוכן שילדים ערבים ישראלים ילמדו בבתי-ספר של ילדיך? | 19.1 | 38.4 | 13.8 | 25.0 | 3.6 |
| 6 | האם אתה מוכן או לא מוכן שערבים ישראלים יגורו בשכונת מגוריך? | 18.7 | 35.4 | 19.3 | 24.4 | 2.1 |

באיזו מידה אתה מסכים או לא מסכים עם כל אחד מהמשפטים הבאים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 7 | הארץ בין הירדן לים היא מולדת משותפת לערבים וליהודים | 41.6 | 6.7 | 15.1 | 30.2 | 6.4 |
| 8 | אני מקבל את האזרחים הערבים כחברים מלאים בחברה הישראלית | 23.0 | 5.9 | 16.9 | 52.6 | 1.7 |
| 9 | אני מוכן שיהיה לי שכן ערבי | 35.9 | 5.1 | 10.5 | 47.5 | 1.0 |
| 10 | אני מוכן שהממונה עלי בעבודה יהיה ערבי | 26.5 | 2.5 | 13.4 | 53.6 | 3.9 |
| 11 | לערבים יש הרבה ערכים ומינהגים טובים וחשובים שהיהודים צריכים לאמץ | 35.3 | 9.2 | 17.2 | 28.5 | 9.9 |
| 12 | האזרחים הערבים והיהודים צריכים ליצור ביחד ערכים ומינהגים משותפים, בנוסף למנהגים והערכים שלהם | 32.4 | 6.6 | 13.1 | 45.5 | 2.5 |

באיזו מידה אתה מסכים או לא מסכים שיש לאפשר לאזרחים הערבים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 13 | להצביע לכנסת | 16.5 | 4.6 | 11.5 | 65.9 | 1.6 |
| 14 | לקנות אדמות בכל מקום שירצו | 43.4 | 12.4 | 8.4 | 31.5 | 4.3 |

באיזו מידה אתה מסכים או לא מסכים שהמדינה צריכה:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 15 | לתת העדפה מסויימת ליהודים על פני האזרחים הערבים | 39.9 | 11.6 | 12.3 | 34.5 | 3.7 |

המשפטים הבאים הם על האזרחים הערבים בישראל כקבוצה**,** ציין אם אתה מסכים או לא מסכים עם כל אחד מהם:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 16 | טוב שהאזרחים הערבים והיהודים יחיו תמיד יחד בישראל | 24.7 | 9.5 | 17.9 | 41.0 | 7.0 |
| 17 | לאזרחים הערבים והיהודים בישראל צריכות להיות גם זכויות שוות וגם שוויון בחובת נאמנות למדינה | 10.6 | 3.9 | 12.6 | 72.1 | 0.8 |
| 18 | מותר לאזרחים הערבים והיהודים לפעול לשינוי היחסים ביניהם בדרכים חוקיות ודמוקרטיות בלבד | 6.9 | 1.7 | 7.9 | 81.0 | 2.6 |
| 19 | בין האזרחים הערבים והיהודים צריכים להתקיים גם קשרים שאנשים בוחרים בהם מרצונם כמו חברות אישית ופעילות בארגונים משותפים | 12.2 | 2.8 | 11.8 | 70.2 | 3.0 |
| 20 | אמנע ככל יכולתי ממגע אישי עם אזרחים ערבים | 62.9 | 6.1 | 5.1 | 23.4 | 2.5 |

והנה עוד כמה משפטים על האזרחים הערבים בישראל כקבוצה**.** ציין אם אתה מסכים או לא מסכים עם כל אחד מהם:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 21 | אי אפשר לתת אמון ברוב האזרחים הערבים | 40.2 | 13.4 | 9.4 | 32.4 | 4.6 |
| 22 | רוב האזרחים הערבים נוטים להתנהגות אלימה | 49.8 | 13.1 | 9.7 | 23.9 | 7.5 |
| 23 | רוב האזרחים הערבים לעולם לא יגיעו לרמה התרבותית של היהודים | 54.1 | 11.6 | 8.4 | 22.0 | 3.9 |
| 24 | רוב האזרחים הערבים הם לא שומרי חוק | 48.8 | 10.5 | 8.8 | 22.9 | 9.0 |
| 25 | אני מרגיש רחוק מהאזרחים הערבים בישראל | 32.1 | 6.5 | 13.8 | 44.1 | 3.5 |
| 26 | אני נמנע מלהיכנס לישובים ערביים בישראל | 32.6 | 5.6 | 11.8 | 47.5 | 2.6 |

באיזו מידה אתה מסכים או לא מסכים עם כל אחת מהדעות הבאות:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 27 | האזרחים הערבים מסכנים את המדינה בגלל מאבקם לשינוי אופייה היהודי | 27.2 | 7.4 | 13.1 | 48.1 | 4.2 |
| 28 | האזרחים הערבים מסכנים את המדינה בגלל תמיכתם במאבק של העם הפלסטיני | 17.1 | 6.6 | 15.3 | 58.2 | 2.9 |
| 29 | האזרחים הערבים מסכנים את המדינה בגלל שהם עלולים לפתוח במרד עממי | 25.5 | 7.9 | 13.5 | 49.9 | 3.3 |

באיזו מידה אתה מסכים או לא מסכים עם המשפטים הבאים הנוגעים למעמדם של האזרחים הערבים במדינה:

|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| --- | --- | --- | --- | --- | --- | --- |
| 30 | בין האזרחים הערבים והיהודים צריך להתקיים שוויון בזכויות הפרט, בתקציבי הממשלה ובהזדמנויות להשכלה ולתעסוקה | 17.4 | 5.1 | 12.9 | 61.3 | 3.4 |
| 31 | לאזרחים הערבים יש זכות לחיות במדינה כמיעוט בעל זכויות אזרח מלאות | 14.7 | 3.1 | 13.2 | 66.5 | 2.6 |
| 32 | לאזרחים הערבים יש זכות לחיות במדינה כמיעוט בעל זכויות אזרח מלאות, בין אם הם מקבלים או לא מקבלים את זכות ישראל להיות מדינה יהודית | 54.55 | 8.7 | 7.3 | 24.9 | 4.7 |
| 33 | אזרח ערבי שמגדיר את עצמו כ"ערבי פלסטיני בישראל" לא יכול להיות נאמן למדינה ולחוקיה | 21.1 | 7.0 | 10.3 | 56.2 | 5.4 |

באיזו מידה אתה מסכים או לא מסכים עם המשפטים הבאים הנוגעים לאופייה של המדינה וליהודים ולערבים החיים בה:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 34 | למרות חסרונותיו, המשטר בישראל הוא דמוקרטיה גם לאזרחים הערבים | 11.7 | 6.6 | 10.6 | 66.6 | 4.5 |
| 35 | לערבים, בדומה ליהודים, יש זכויות היסטוריות ולאומיות על הארץ | 47.3 | 9.3 | 11.8 | 24.7 | 7.0 |
| 36 | בעיני ישראל היא קודם כל מדינה יהודית ורק אחר כך מדינה דמוקרטית | 22.61 | 5.5 | 9.2 | 59.4 | 3.4 |
| 37 | דרוש חוק שיקבע כי דמוקרטיה תתקיים בישראל רק אם איננה פוגעת במדינה יהודית | 22.8 | 4.8 | 7.3 | 60.0 | 5.3 |
| 38 | לישראל שבתחום הקו הירוק יש זכות קיום כמדינה השומרת על רוב יהודי | 7.2 | 2.9 | 10.0 | 74.7 | 5.2 |
| 39 | לישראל שבתחום הקו הירוק יש זכות קיום כמדינה בשליטה של היהודים | 7.1 | 1.5 | 8.7 | 78.4 | 4.2 |
| 40 | בהחלטות על אופי המדינה וגבולותיה, צריך להיות רוב מקרב היהודים ולא מספיק רוב מכלל האזרחים | 17.4 | 4.7 | 7.9 | 61.5 | 8.5 |

לגבי כל אחת מהאמירות הבאות שנאמרו במערכת הבחירות לכנסת ב-2015, ציין בבקשה אם היא גזענית או לא גזענית:

|  |  |  |  |  |  |  |
| --- | --- | --- | --- | --- | --- | --- |
|  |  | **גזענית בהחלט** | **גזענית** | **לא גזענית** | **בכלל לא גזענית** | **לא יודע/מסרב** |
| 41 | קריאת ראש הממשלה נתניהו לתומכיו ללכת להצביע כי הערבים מצביעים במספרים גדולים | 18.3 | 23.9 | 27.7 | 24.8 | 5.3 |
| 42 | ההצהרה של ראש "כולנו" כחלון שלא יצטרף לקואליציה שנשענת על קולות הערבים | 8.8 | 29.9 | 35.9 | 17.9 | 7.4 |

באיזו מידה אתה נותן או לא נותן אמון בכל אחד מהמוסדות הבאים בישראל:

|  |  |  |  |  |  |  |
| --- | --- | --- | --- | --- | --- | --- |
|  |  | **בכלל לא** | **במידה קטנה** | **במידה מספקת** | **במידה רבה** | **לא יודע/מסרב** |
| 43 | מוסדות הבריאות | 6.9 | 16.1 | 48.9 | 26.2 | 2.9 |
| 44 | המוסדות להשכלה גבוהה | 9.4 | 11.7 | 40.7 | 30.2 | 8.1 |
| 45 | בתי המשפט | 19.5 | 18.6 | 31.5 | 25.3 | 5.1 |
| 46 | המשטרה | 20.7 | 31.2 | 33.9 | 11.5 | 2.7 |
| 47 | הכנסת | 21.2 | 33.5 | 33.9 | 9.5 | 1.8 |
| 48 | הממשלה | 22.3 | 33.4 | 31.3 | 10.5 | 2.5 |

באיזו מידה אתה מסכים או לא מסכים עם כל אחד מההסדרים הבאים לבעיית היחסים בין האזרחים הערביים והיהודים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 49 | על האזרחים הערבים לעזוב את הארץ ולקבל פיצוי מתאים | 50.4 | 13.3 | 9.4 | 22.8 | 4.1 |
| 50 | היהודים ישלטו והערבים הישראלים לא יקבלו זכויות דמוקרטיות | 69.1 | 10.0 | 3.7 | 14.1 | 3.1 |
| 51 | לאזרחים הערבים יהיה מעמד של מיעוט בעל זכויות אזרח מלאות במדינה יהודית ודמוקרטית והם ישלימו איתו | 15.7. | 5.2. | 12.3 | 62.6 | 4.2 |
| 52 | במקרה של ניגוד בין האופי הדמוקרטי והאופי היהודי של המדינה, אבחר באופי היהודי | 22.8 | 7.0 | 6.4 | 58.9 | 4.9 |

האם אתה מסכים או לא מסכים עם כל אחד מהמשפטים הבאים הנוגעים לסכסוך בין היהודים והפלסטינים:

|  |  | לא מסכים | נוטה לא להסכים | נוטה להסכים | מסכים | לא יודע/מסרב |
| --- | --- | --- | --- | --- | --- | --- |
| 53 | הפלסטינים הם ערבים שהתיישבו בארץ ישראל השייכת לעם היהודי | 22.8 | 9.6 | 9.6 | 52.4 | 5.5 |
| 54 | לפלסטינים אין זכויות לאומיות על הארץ כי אינם התושבים המקוריים שלה | 24.4 | 8.1 | 8.3 | 53.5 | 5.7 |
| 55 | אני מאמין שב-1948 קרה אסון (נכבה) לערבים הפלסטינים בכך שהם הפסידו את המלחמה עם היהודים, הפכו לפליטים, יישוביהם נהרסו ולא הקימו מדינה משלהם | 48.2 | 6.1 | 10.6 | 28.2 | 6.9 |

אקרא לך מספר דברים שיתכן שיהיו דרושים כדי שהאזרחים הערבים ירגישו שישראל היא מדינתם והם אזרחים שווי זכויות בה. לגבי כל אחד מהם, ציין בבקשה אם אתה מסכים או לא מסכים שהיהודים יעשו אותו כדי שהערבים ירגישו שישראל היא מדינתם והם אזרחים שווי זכויות בה:

|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| --- | --- | --- | --- | --- | --- | --- |
| 56 | היהודים והפלסטינים יעשו ויתורים כואבים ותוקם מדינה פלסטינית בגבולות 1967 עם אפשרות לחילופי שטחים | 46.7 | 4..2 | 12.6 | 31.1 | 5.5 |
| 57 | במסגרת של שלום עם הפלסטינים המדינה תיתן פיצוי באדמות או בכסף לאזרחים הערבים על האדמות שהיא הפקיעה מהם | 42.9 | 5.4 | 15.2 | 31.8 | 4.7 |
| 58 | המדינה תכיר בישובים הערביים הלא-מוכרים שכיום אין להם מעמד רשמי ותקצה להם משאבים, כמו חיבור לרשת המים והחשמל, שמגיעים לישובים מוכרים | 32.9 | 6.7 | 14.4 | 41.8 | 4.2 |
| 59 | המדינה תיתן לאזרחים הערבים ביטוי מתאים בסמליה, בדגלה ובהמנונה | 59.0 | 7.8 | 10.1 | 18.0 | 5.1 |
| 60 | המדינה תיתן לאזרחים הערבים לנהל בעצמם את ענייני החינוך, הדת והתרבות שלהם | 35.0 | 6/4 | 13.9 | 41.9 | 2.8 |
| 61 | לא יהיו הבדלים בבדיקות הבטחוניות במעברי הגבול בין ערבים ליהודים | 60.5 | 9.3 | 6.9 | 19.5 | 3.8 |
| 62 | המדינה תבטיח שאזרח ערבי יוכל לגור בכל יישוב שירצה | 42.9 | 6.7 | 12.7 | 34.5 | 3.2 |
| 63 | המדינה תכיר בגוף עליון שהערבים יבחרו בו ליצג אותם | 38.9 | 5.4 | 14.6 | 32.5 | 8.6 |
| 64 | המדינה תהיה חייבת להתייעץ עם המנהיגים של האזרחים הערבים לגבי החלטות חשובות הנוגעות לאוכלוסייה הערבית | 25.2 | 3.8 | 17.5 | 48.3 | 5.3 |
| 65 | המדינה תקבע בחוק שהאזרחים הערבים יקבלו ייצוג מתאים בכל מוסדות המדינה וגופים ציבוריים | 34.6 | 6.1 | 18.6 | 36.5 | 4.2 |
| 66 | המפלגות הערביות יוזמנו להשתתף בקואליציות ממשלתיות כמו המפלגות היהודיות | 37.2 | 7.5 | 14.4 | 33.6 | 7.3 |
| 67 | המדינה תקבע בחוק שהאזרחים הערבים יקבלו את חלקם היחסי בתקציב המדינה | 29.9 | 4.9 | 18.5 | 40.7 | 6.0 |
| 68 | השפה הערבית תהייה בשימוש במוסדות המדינה כמו השפה העברית ותהיה חובה ללמוד אותה בבתי ספר יהודיים | 42.0 | 5.6 | 14.6 | 35.3 | 2.6 |
| 69 | המדינה תכיר באזרחים הערבים כפלסטינים ותבטיח את זכותם לקיים קשרים עם העם הפלסטיני והאומה הערבית | 57.5 | 10.5 | 9.3 | 15.9 | 6.9 |
| 70 | המדינה תכיר באחריותה לנכבה, כלומר, לאסון שקרה לפלסטינים במלחמה ב-1948 | 74.6 | 7.7 | 3.6 | 8.0 | 6.1 |
| 71 | תינתן העדפה מתקנת לאזרחים הערבים בקבלה לעבודה במוסדות המדינה וללימודים באוניברסיטאות ובמכללות | 59.2 | 5.7 | 9.5 | 21.8 | 3.9 |
| 72 | המדינה תבצע תוכנית חירום לסגירת הפערים בין האזרחים הערבים והיהודים | 35.9 | 4.9 | 20.7 | 34.3 | 4.2 |

באיזו מידה אתה מסכים או לא מסכים עם כל אחד מהעקרונות הבאים ליישוב הסכסוך בין ישראל לפלסטינים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 73 | שתי מדינות לשני עמים | 32.0 | 2.9 | 11.4 | 48.6 | 5.1 |
| 74 | גבולות 1967 יהיו הגבולות בין שתי המדינות עם אפשרות לחילופי שטחים | 48.0 | 4.8 | 9.3 | 31.2 | 6.6 |
| 75 | יפורקו ההתנחלויות מחוץ לגושי ההתיישבות שמעבר לקו הירוק | 52.8 | 5.9 | 9.5 | 27.0 | 4.8 |
| 76 | ירושלים תחולק לשתי ערים נפרדות, יהודית וערבית | 72.4 | 3.4 | 6.7 | 13.5 | 4.0 |
| 77 | הפליטים הפלסטינים יקבלו פיצוי מתאים ויורשו לחזור למדינת פלסטין בלבד | 45.9 | 3.8 | 12.2 | 31.6 | 6.6 |
| 78 | עם הביצוע המלא של העקרונות הללו, ייגמרו כל התביעות של שני הצדדים והסכסוך ביניהם יסתיים | 40.5 | 5.0 | 10.2 | 38.3 | 6.0 |

כעת אשאל אותך עוד כמה שאלות הנוגעות לסיום הסכסוך בין ישראל לפלסטינים ולמעמדה של ישראל באזור. באיזו מידה אתה מסכים או לא מסכים עם כל אחד מהמשפטים הבאים:

|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| --- | --- | --- | --- | --- | --- | --- |
| 79 | חלק מהישובים הערביים במשולש (ואדי ערה) יסופחו למדינה פלסטינית | 38.1 | 6.3 | 9.5 | 31.0 | 15.0 |
| 80 | הכרה בישראל כמדינתו של העם היהודי צריכה להיות תנאי להסדר עם הפלסטינים | 16.7 | 1.4 | 6.5 | 73.2 | 2.2 |
| 81 | ישראל צריכה לקחת סיכונים כדי להגיע להסדר עם הפלסטינים | 35.9 | 4.0 | 13.1 | 43.5 | 3.5 |
| 82 | אני מאמין שמשא ומתן בין ישראל לפלסטינים יוביל בשנים הקרובות להסכם קבע | 47.2 | 10.9 | 11.5 | 26.3 | 4.0 |
| 83 | היציאה של ישראל למבצע צוק איתן (מלחמת עזה) הייתה מוצדקת | 8.5 | 2.0 | 7.2 | 78.2 | 4.3 |
| 84 | הפלסטינים הם האשמים העיקריים בסכסוך הממושך בינם ליהודים | 18.1 | 6.6 | 9.7 | 62.5 | 3.2 |
| 85 | בתחום התרבות, על ישראל להשתלב באירופה-אמריקה יותר מאשר במזרח התיכון | 23.0 | 6.7 | 11.6 | 47.3 | 13.3 |
| 86 | ישראל צריכה להשתלב במערב ולקיים עם מדינות ערב קשרים הכרחיים בלבד | 24.7 | 7.6 | 13.9 | 46.7 | 3.2 |

לגבי כל אחד מהאירועים הבאים, ציין אם בעקבות אירוע זה אתה מרגיש קרוב או רחוק יותר מהערבים בישראל?

|  |  |  |  |  |  |  |
| --- | --- | --- | --- | --- | --- | --- |
|  |  | **אני מרגיש קרוב הרבה יותר לערבים בישראל** | **קרוב קצת יותר** | **רחוק קצת יותר** | **אני מרגיש רחוק הרבה יותר מהערבים בישראל** | **לא חל שינוי אצלי, אין תשובה** |
| 87 | בעקבות מבצע צוק איתן בקיץ 2014 | 1.9 | 2.8 | 21.4 | 40.7 | 33.2 |
| 88 | בעקבות הבחירות לכנסת ב-2015 | 2.6 | 7.4 | 17.6 | 27.3 | 45.1 |

באיזו מידה אתה מסכים או לא מסכים עם המשפטים הבאים על התארגנויות האזרחים הערבים:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 89 | ועד ראשי הרשויות המקומיות הערביות מייצג בנאמנות את האזרחים הערבים | 35.9 | 7.2 | 12.4 | 22.0 | 22.5 |
| 90 | המדינה צריכה לתת לאזרחים הערבים סמכויות לניהול עצמי של מוסדות הדת, החינוך והתרבות שלהם | 29.5 | 7.3 | 16.8 | 42.2 | 4.2 |

ציין אם אתה מסכים או לא מסכים עם כל אחד מהמשפטים הבאים הנוגעים לרשימה המשותפת של המפלגות הערביות:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 91 | הרשימה המשותפת של המפלגות הערביות מייצגת בנאמנות את האזרחים הערבים | 37.8 | 8.8 | 14.5 | 24.5 | 14.4 |
| 92 | המפלגות היהודיות צריכות לקבל את הרשימה המשותפת כמועמדת לגיטימית לחברות בקואליציה ממשלתית כמו כל מפלגה אחרת | 38.1 | 7.6 | 14.2 | 32.5 | 7.6 |
| 93 | צריך להוציא את הרשימה המשותפת מחוץ לחוק | 55/6 | 8.9 | 3.5 | 26.0 | 6.0 |

ברצוני כעת לשאול אותך כמה שאלות על המנהיגים הערבים בישראל:

|  |  |  |  |  |  |  |
| --- | --- | --- | --- | --- | --- | --- |
|  |  | **בכלל לא** | **במידה קטנה** | **במידה מספקת** | **במידה רבה** | **לא יודע/מסרב** |
| 94 | באיזו מידה יש לך אמון במנהיגים הערבים בישראל? | 54.6 | 25.4 | 11.3 | 2.3 | 6.4 |

באיזו מידה אתה מסכים או לא מסכים עם האפשרות שהאזרחים הערבים ישתמשו בכל אחת מהדרכים הבאות כדי לשפר את מצבם בישראל:

|  |  |  |  |  |  |  |
| --- | --- | --- | --- | --- | --- | --- |
|  |  | **לא מסכים** | **נוטה לא להסכים** | **נוטה להסכים** | **מסכים** | **לא יודע/מסרב** |
| 95 | שביתות כלליות | 55.1 | 6.6 | 11.2 | 22.8 | 4.3 |
| 96 | מחאה בחוץ לארץ | 67.5 | 7.1 | 5.0 | 15.7 | 4.7 |

97 האם אתה חושב שיש זכות קיום בתוך ישראל, למיעוט לאומי ערבי בעל זכויות אזרח מלאות? (למראיין: הקרא את התשובות לפני שישיב)

כן 45.0

כן, בהסתייגות 37.4

לא 15.4

לא יודע/מסרב 2.1

98 האם אתה משלים כיום עם קיומו של מיעוט ערבי במדינת ישראל? (למראיין: נא להקריא את התשובות לפני שישיב)

כן 53.5

כן, בהסתייגות 29.5

לא 14.8

לא יודע/מסרב 2.3

99 איך אתה מעריך את היחסים היום בין האזרחים הערבים והיהודים?

טובים מאוד 1.7

טובים במידה מספקת 24.9

לא טובים במידה מספקת 44.0

בכלל לא טובים 26.2

לא יודע/מסרב 3.2

100 האם אתה צופה שיפור או הרעה ביחסים בין האזרחים הערבים והיהודים במהלך חמש השנים הבאות?

שיפור רב 3.2

שיפור מסוים 25.2

הרעה מסוימת 33.8

הרעה רבה 15.3

(לא להקריא) לא יחול שינוי 9.5

לא יודע/מסרב 13.0

101 כיצד הממשלה נוהגת היום עם האזרחים הערבים:

כאל אזרחים שווים 28.9

כאל אזרחים שווים המופלים בתחומים מסוימים 35.0

כאל אזרחים מדרגה שנייה 19.8

כאל אזרחים עוינים שאינם ראויים לשוויון 8.9

לא יודע/מסרב 7.4

**נסיים בכמה שאלות עליך**.

102 באיזו מידה אתה שבע רצון מהיותך אזרח ישראלי?

שבע רצון בהחלט 50.2

שבע רצון במידה מספקת 37.5

לא שבע רצון במידה מספקת 6.5

בכלל לא שבע רצון 4.7

לא יודע/מסרב 1.1

103 איזו מבין הזהויות הבאות היא החשובה ביותר עבורך?

היותך אזרח ישראלי 35.1

היותך שייך לדת היהודית 15.6

היותך בן לעם היהודי 45.6

לא יודע/מסרב 3.8

104 איזו מבין הזהויות הבאות היא הנכונה ביותר לגביך?

רק יהודי ובכלל לא ישראלי 6.8

בעיקר יהודי וגם ישראלי במידה מסוימת 13.9

יהודי וישראלי באותה מידה 61.1

בעיקר ישראלי וגם יהודי במידה מסוימת 12.6

רק ישראלי ובכלל לא יהודי 3.3

לא יודע/מסרב 2.3

105 לפי מה שאתה מבין ומגדיר את הציונות, האם אתה:

ציוני בהחלט 41.2

ציוני 40.0

לא ציוני 12.5

אנטי ציוני 2.8

לא יודע/מסרב 3.6

106 האם קיבלת עזרה מאזרחים ערבים?

מדי יום 4.2

לעיתים קרובות 14.6

לעיתים רחוקות 26.4

כמעט אף פעם לא 53.1

לא יודע/מסרב 1.8

107 האם בילית זמן עם אזרחים ערבים?

מדי יום 8.7

לעיתים קרובות 18.1

לעיתים רחוקות 33.5

כמעט אף פעם לא 37.8

לא יודע/מסרב 1.9

108. האם יש לך חברים ערבים והאם ביקרת בבתיהם במשך השנתיים האחרונות?

אין לי חברים ערבים 67.9

יש לי חברים ערבים אך לא ביקרתי אצלם בשנתיים האחרונות 16.3

יש לי חברים ערבים וביקרתי אצלם בשנתיים האחרונות 14.0

לא יודע/מסרב 1.9

109 האם נתקלת באופן אישי באיומים, בהשפלות, או במכות מצד אזרחים ערבים?

אף פעם לא 78.2

פעם או פעמיים 11.1

שלוש עד חמש פעמים 3.0

שש או יותר פעמים 6.4

לא יודע/מסרב 1.2

110 לאיזו מפלגה בארץ אתה מרגיש הכי קרוב? (למראיין: להקריא את התשובות במידת הצורך)

העבודה 13.1

מרצ 3.9

יש עתיד 8.6

קדימה 0.2

התנועה 0.7

כולנו בראשות משה כחלון 3.3

הליכוד 18.7

ישראל ביתנו 4.5

הבית היהודי (מפד"ל) 6.9

יהדות התורה (אגודת ישראל ודגל התורה) 5.3

ש"ס 4.1

יחד – העם איתנו בראשות אלי ישי 0.9

כך (חזית יהודית לאומית בראשות ברוך מרזל), תנועת כהנא חי 0.2

עלה ירוק 0.4

מפלגה יהודית אחרת 0.1

הרשימה המשותפת 0.7

חד"ש (רק"ח) בראשות מוחמד ברכה 0.1

בל"ד (ברית לאומית דמוקרטית) בראשות ואצל טאהא 0.0

רע"ם (הרשימה הערבית המאוחדת בראשות אברהים צרצור) 0.6

תע"ל (והתנועה הערבית להתחדשות בראשות אחמד טיבי) 0.0

דע"ם-מפלגת הפועלים 0.0

מפלגה ערבית אחרת 0.0

(לא להקריא) אף לא אחת 15.9

(לא להקריא) מסרב להשיב 5.5

אין תשובה 6.6

111 לאיזו מפלגה היית מצביע אילו הבחירות לכנסת היו נערכות היום?

המחנה הציוני (העבודה-התנועה) 15.7

מרצ 3.3

קדימה 0.2

יש עתיד 9.2

כולנו 4.4

הליכוד 16.9

ישראל ביתנו בראשות אביגדור ליברמן 4.8

הבית היהודי (מפד"ל) 7.4

יהדות התורה (אגודת ישראל ודגל התורה) 5.0

ש"ס 5.1

יחד – העם איתנו בראשות אלי ישי 1.1

כך (חזית יהודית לאומית בראשות ברוך מרזל), תנועת כהנא חי 0.5

עלה ירוק 0.4

מפלגה יהודית אחרת 0.7

הרשימה המשותפת 0.1

חד"ש (רק"ח) בראשות איימן עודא 0.1

בל"ד (ברית לאומית דמוקרטית) בראשות ואצל טאהא 0.0

רע"ם (הרשימה הערבית המאוחדת בראשות אברהים צרצור) 0.6

תע"ל (והתנועה הערבית להתחדשות בראשות אחמד טיבי) 0.0

דע"ם-מפלגת הפועלים 0.0

מפלגה ערבית אחרת 0.0

(לא להקריא) אף לא אחת מהנ"ל 4.6

(לא להקריא) לא החלטתי 3.9

(לא להקריא) פתק לבן 2.0

(לא להקריא) לא אצביע 3.3

אין תשובה 10.7

112 עבור איזו מפלגה הצבעת בבחירות לכנסת ב-2015?

המחנה הציוני (העבודה-התנועה) 15.3

מרצ 3.0

קדימה 0.2

יש עתיד 7.4

כולנו 6.0

הליכוד 19.6

ישראל ביתנו בראשות אביגדור ליברמן 4.1

הבית היהודי (מפד"ל) 5.7

יהדות התורה (אגודת ישראל ודגל התורה) 4.2

ש"ס 4.7

יחד – העם איתנו בראשות אלי ישי 2.5

כך (חזית יהודית לאומית בראשות ברוך מרזל), תנועת כהנא חי 0.1

עלה ירוק 0.6

מפלגה יהודית אחרת 0.2

הרשימה המשותפת 0.1

מפלגה ערבית אחרת 0.0

(לא להקריא) לא הצבעתי למרות שהיתה לי זכות הצבעה 17.0

(לא להקריא) לא הצבעתי כי לא הייתה לי זכות הצבעה 0.5

(לא להקריא) לא זוכר 0.5

(לא להקריא) מסרב להשיב (למראיין, יש לומר: הנתונים חשובים 7.0

לנו רק כדי לבדוק אם המדגם מייצג את האוכלוסייה)

אין תשובה 1.2

113 לפי מה שאתה מבין ומגדיר מה הוא ימין, מרכז ושמאל, לאיזה זרם אתה שייך?

ימין 25.9

ימין מתון 24.8

מרכז 26.3

שמאל מתון 10.2

שמאל 5.9

לא יודע/מסרב 6.9

114 האם אתה: חרדי, דתי, מסורתי, או חילוני?

חרדי 12.0

דתי 12.9

מסורתי 24.5

חילוני 50.1

לא יודע/מסרב 0.6

115 באיזו ארץ נולדת?

יליד הארץ 61.8

מרוקו, טנג'ר 2.3

אלג'יריה, תוניס, לוב 1.2

עיראק 1.9

תימן, עדן 1.6

סוריה, לבנון, מצריים 0.8

תורכיה, בולגריה, יוון 1.1

יתר הארצות באסיה ובאפריקה 2.0

ברית המועצות לשעבר (חבר המדינות העצמאיות, רוסיה) 17.4

פולין 1.4

רומניה 2.2

גרמניה 0.1

ארצות דוברות אנגלית (אנגליה, ארצות הברית, דרום אפריקה,

אוסטרליה, ניו-זילנד) 2.1

יתר הארצות באירופה ואמריקה 3.7

לא יודע/מסרב 0.6

116 באיזו שנה עלית לארץ? שנת עלייה\_\_\_\_\_\_\_\_\_\_

תקופת עלייה

עד 1989 19.4

מאז 1989 18.9

יליד הארץ 61.7

117 באיזו ארץ נולד אביך? \_\_\_\_\_\_\_\_\_\_\_\_\_\_\_\_\_

יליד הארץ 23.6

מרוקו, טנג'ר 7.4

אלג'יריה, תוניס, לוב 0.5

עיראק 4.8

תימן, עדן 2.7

סוריה, לבנון, מצריים 2.3

תורכיה, בולגריה, יוון 2.6

יתר הארצות באסיה ובאפריקה 6.4

ברית המועצות לשעבר (חבר המדינות העצמאיות, רוסיה) 19.2

פולין 10.3

רומניה 5.1

גרמניה 2.2

ארצות דוברות אנגלית (אנגליה, ארצות הברית, דרום אפריקה,

אוסטרליה, ניו-זילנד) 4.2

יתר הארצות באירופה ואמריקה 6.8

לא יודע/מסרב 2.0

118 אם היית צריך להגדיר את עצמך מבחינת מוצא עדתי, באיזו מן האפשרויות הבאות היית בוחר?

בן עדות המזרח, מזרחי, ספרדי, או 32.2

אשכנזי, או 49.9

מעורב 14.3

לא יודע/מסרב/אחר 3.6

119 מהו גילך בבקשה?\_\_\_\_\_\_\_

קבוצות גיל

21-18 4.3

24-22 4.9

30-25 9.1

35-31 8.1

40-36 5.1

45-41 7.2

50-46 5.8

55-51 7.2

60-56 10.4

65-61 10.1

74-66 16.4

75+ 10.5

אין תשובה 0.8

120 מהו מצבך המשפחתי?

רווק 16.7

נשוי 65.8

גרוש/פרוד 8.9

אלמן 8.0

לא יודע/מסרב/אחר 0.6

121 מהי כיתת הלימוד האחרונה שסיימת?

לא הלכתי לבית הספר 0.2

למדתי בחדר או בבית ספר יסודי אך לא סיימתי 0.4

סיימתי בית ספר יסודי 1.3

למדתי בבית ספר תיכון (עיוני, מקצועי או ישיבה) אך לא סיימתי 6.6

סיימתי בית ספר תיכון (עיוני, מקצועי או ישיבה) 27.4

למד בבית ספר על תיכוני, מכללה, או באוניברסיטה אך לא סיים 13.5

סיים מכללה או אוניברסיטה וקיבל תואר ראשון (ב.א.) 29.0

סיים מכללה או אוניברסיטה וקיבל תואר שני (מ.א.) 16.6

סיים אוניברסיטה וקיבל תואר דוקטור 4.0

לא יודע/מסרב/אחר 1.1

122 האם אתה:

עובד שכיר (כולל אזרח עובד צה"ל, חייל בשירות קבע, חבר מושב, חבר קיבוץ, חבר קואופרטיב) 42.1

עצמאי 11.5

חייל בשירות חובה 1.1

לא עובד אך מחפש עבודה 2.6

לא עובד ולא מחפש עבודה 3.4

פנסיונר 30.7

סטודנט, תלמיד ישיבה, תלמיד בית ספר, צעיר לפני גיוס לצבא, מתנדב 4.6

עקרת בית 2.0

לא יודע/מסרב/אחר 2.0

123 ההוצאה הממוצעת למשפחה בת 4 נפשות בישראל היא 13,000 ₪ לחודש. בהשוואה, האם ההוצאה של משפחתך היא:

הרבה מעל הממוצע 14.1

קצת מעל לממוצע 16.0

כמו הממוצע 24.2

קצת מתחת לממוצע 16.2

הרבה מתחת לממוצע 19.9

לא יודע/מסרב/אחר 9.6

**תודה רבה. סיימנו**

**דוח המראיין**

gender מין

גבר 43.9

אשה 56.1

Yishuv\_name שם בעברית של יישוב המגורים

Yishuv\_code קוד מספרי של יישוב המגורים

Municipal מעמד מוניציפלי של ישוב המגורים

עיר 83.5

מושב/ישוב כפרי 4.2

קיבוץ 1.9

התנחלות 4.7

לא ציין/מסרב 5.8

Districtאזור של ישוב המגורים

ירושלים 11.6

צפון 11.2

חיפה 14.6

מרכז 22.5

תל אביב 19.8

דרום 15.2

יהודה ושומרון 5.1

group קבוצת המדגם

רגיל 70.9

חברי מושבים/ישובים כפריים 4.2

חברי קיבוצים 1.8

מתנחלים 4.5

עולים 14.0

לא ציין/מסרב 4.6

language שפת הראיון

עברית 86.0

רוסית 14.0

immigration יליד הארץ/תקופת עלייה

יליד הארץ 61.8

עלה לפני 1989 (ותיקים) 19.4

עלה מאז 1989 (עולים) 18.7

Sector מגזר – ותיקים/עולים

ותיקים 86.0

עולים 14.0

Date יום עריכת הראיון

07/06/2015 1.4

08/06/2015 3.8

09/06/2015 4.3

10/06/2015 10.6

11/06/2015 1.2

14/06/2015 14.7

16/06/2015 5.9

17/06/2015 1.2

18/06/2015 3.2

21/06/2015 11.9

22/06/2015 0.4

23/06/2015 4.2

24/06/2015 10.3

25/06/2015 12.7

28/06/2015 14.2

**משתני שירות חדשים**

Vote15 הצבעה לכנסת ב-2015 (מבוסס על שאלה 112)

הליכוד 19.6

יש עתיד 7.4

כולנו 6.0

המחנה הציוני 15.3

הבית היהודי-המפד"ל 5.7

ש"ס 4.7

יהדות התורה 4.2

ישראל ביתנו 4.1

מרצ 3.0

הרשימה המשותפת 0.1

יחד 2.5

הצביעו למפלגות שלא עברו את אחוז החסימה, חוץ מיחד 1.1

לא הצביעו למרות שהיתה להם זכות הצבעה 17.0

לא הצביעו – קטינים 0.5

אין תשובה 8.8

Wgt מקדמי שקלול (מבוסס על Vote15)

הליכוד 0.9657

יש עתיד 0.8444

כולנו 1.5172

המחנה הציוני 0.8057

הבית היהודי-המפד"ל 0.8425

ש"ס 1.4282

יהדות התורה 0.7845

ישראל ביתנו 0.5020

מרצ 0.4026

הרשימה המשותפת 0.3671

יחד 1.3127

הצביעו למפלגות שלא עברו את אחוז החסימה, חוץ מיחד 0.7093

לא הצביעו למרות שהיתה להם זכות הצבעה 4.4080

לא הצביעו – קטינים 0.6564

אין תשובה 1.0000

**שאלות סינון והשלמת ראיונות**

ID מספר סידורי

File קובץ

ותיקים טלפון קווי 64.9

עולים טלפון נייד 14.0

ותיקים טלפון נייד 7.0

השלמות: ותיקים, צעירים 14.2

id\_per\_file קובץ ומספר סידורי

datetime יום ושעה של עריכת הראיון

Hour שעת עריכת הראיון

Q1c מין

גבר 45.3

אשה 54.7

Q2c קבוצת גיל

18–24 9.9

25–34 15.8

35–44 10.8

45–54 13.1

55–64 19.7

65+ 30.6

Q3c הגדרה עצמית מבחינה דתית

חילוני 50.7

מסורתי 25.2

דתי 12.0

חרדי 12.1

Q4c קבוצת ותק בארץ (שנת עלייה)

1990-1995 8.6

1996+ 5.3

יליד הארץ, אחר, אין תשובה 86.0

Q5c יבשת לידה

אירופה-אמריקה 12.7

אסיה-אפריקה 1.2

יליד הארץ, אחר, אין תשובה 86.0

1. לסקירות מקיפות על יחסי ערבים–יהודים, ראו סמי סמוחה, "יחסי ערבים–יהודים בישראל כמדינה יהודית ודמוקרטית", בתוך: אפרים יער וזאב שביט (עורכים), **מגמות בחברה הישראלית**, תל אביב: האוניברסיטה הפתוחה, 2001, עמ' 364-231; אלי רכס ואריק רודניצקי (עורכים), **אוגדן המידע: החברה הערבית בישראל**, נווה אילן: יוזמות קרן אברהם, 2013 (מהדורה שנייה); אריק רודניצקי, **הערבים אזרחי ישראל בפתח המאה העשרים ואחת***, מזכר 139,* תל אביב: המכון למחקרי ביטחון לאומי, אוניברסיטת תל אביב, 2014; אריק רודניצקי, **המיעוט הערבי בישראל והשיח על "מדינה יהודית",** ירושלים: המכון הישראלי לדמוקרטיה, 2015. [↑](#footnote-ref-1)
2. מאוכלוסיית הערבים בישראל באוגוסט 2015 הוצאו ערביי מזרח ירושלים (307,600) והדרוזים בגולן (22,600). אמנם רשמית הם נמנים עם אוכלוסיית הקבע של ישראל כי החוק הישראלי הוחל עליהם, אך רק למיעוט זעיר מהם יש אזרחות ישראלית. היהודים והאחרים (כלומר, בני המשפחה הלא-יהודים שלהם) מנו 6,654,800 שהוו 82.5% מאוכלוסיית אזרחי המדינה. [↑](#footnote-ref-2)
3. את תזת ההקצנה מוביל אלי רכס. ראו: Elie Rekhess, “The Arabs of Israel after Oslo: Localization of the National Struggle,” *Israel Studies* 7 (3) (Fall 2002), pp. 1–44; Elie Rekhess, “The Evolvement of an Arab-Palestinian National Minority in Israel”, *Israel Studies* 12 (3), (Fall 2007), pp. 1-28; Elie Rekhess, "The Arab Minority in Israel: Reconsidering the '1948 Paradigm'", *Israel* Studies 19 (2) (Summer 2014), pp. 187-217.. על תזה זו חזר אפרים קארש: Efraim Karsh,. “Israel’s Arabs: Deprived or Radicalized?” *Israel Affairs* (January 2013), pp. 1-19; תזת ההקצנה פורטה וחוזקה בספרו של דן שיפטן, **פלסטינים בישראל: מאבקו של המיעוט הערבי במדינה היהודית**, אור יהודה: זמורה ביתן, 2011. היא קיבלה פן ביטחוני מובהק בספרHillel Frisch, *Israel’s Security and Its Arab Citizens*, Cambridge: Cambridge University Press, 2011; נתן לה ביטוי גם רבאח חלבי, "לקראת התנגשות בלתי נמנעת", בתוך: **דילמות ביחסי יהודים-ערבים בישראל**, בעריכת יצחק רייטר, ירושלים: שוקן, 2005, עמ' 197-190. [↑](#footnote-ref-3)
4. לראשונה הופיעה תזה זו בספרי Sammy Smooha, *The Orientation and Politicization of the Arab Minority in Israel*, Haifa: The Jewish-Arab Center, University of Haifa, 1984, ומאז חזרתי עליה בפרסומים נוספים. [↑](#footnote-ref-4)
5. לדיון בתזה זו ראו As’ad Ghanem, *The Palestinian-Arab Minority in Israel, 1948-2000: A Political Study*, Albany, NY: SUNY [↑](#footnote-ref-5)
6. איאן לוסטיק, **ערבים במדינה היהודית: שליטת ישראל במיעוט לאומי**, חיפה: מפרש, 1985. [↑](#footnote-ref-6)
7. הפונקציות של הממשל הצבאי, הסיבות לביטולו ומשמעויותיו לגבי אופייה של המדינה זכו לפרשנויות רבות וסותרות. להלן כמה פרשנויות ביקורתיות: יאיר בוימל, "הממשל הצבאי ותהליך ביטולו, 1968-1958", *המזרח החדש* מ"ג (2002): 156-133; שרה אוסצקי-לזר, "הממשל הצבאי כמנגנון שליטה באזרחים הערבים: העשור הראשון, 1958-1948", *המזרח החדש* מ"ג (2002): 132-103; Shira Robinson, *Citizen Strangers: Palestinians and the Birth of Israel’s Liberal Settler State*. Stanford, CA: Stanford University Press, 2013; Arnon Yehuda Degani, “The Decline and Fall of the Israeli Military Government, 1948–1966: A Case of Settler-Colonial Consolidation?” *Settler Colonial Studies*, 2014, <http://dx.doi.org/10.1080/2201473X.2014.905236> [↑](#footnote-ref-7)
8. הודעת הממשלה על הסכם אוסלו הראשון אושרה בכנסת ביום 23.9.1993 ברוב של 61 שכלל את חמשת חברי הכנסת הערבים מחד"ש ומהמפלגה הדמוקרטית הערבית שתמכו בממשלה מבחוץ בלי להיות חברים בקואליציה. מפלגות הימין עשו דה-לגיטימציה להסכם אוסלו ולממשלת רבין בגלל שלא נתמכו על-ידי רוב יהודי בכנסת, אי-לגיטימיות שפלסה את הדרך לרצח רבין. [↑](#footnote-ref-8)
9. ועדת אור, **ועדת החקירה הממלכתית לבירור ההתנגשויות בין כוחות הביטחון לבין אזרחים ישראלים באוקטובר 2000, דין וחשבון**, שני כרכים. ירושלים, המדפיס הממשלתי, 2003. <http://or.barak.net.il/inside_index.htm> [↑](#footnote-ref-9)
10. אריק רודניצקי (עורך), **הפוליטיקה הערבית בישראל והבחירות לכנסת ה-19**, גליון מס' 3, 7.2.2013, תכנית קונרד אדנאואר לשיתוף פעולה יהודי-ערבי, מרכז דיין, אוניברסיטת תל-אביב. [↑](#footnote-ref-10)
11. עדאלה-המרכז המשפטי לזכויות המיעוט הערבי בישראל פרסם מסמך "שמכיל רשימה של 31 חוקים חדשים והצעות חוק המונחים עתה על שולחן הכנסת, המפלים את בני המיעוט הערבי בישראל, מאיימים על זכויותיהם כאזרחי המדינה ובכמה מקרים פוגעים בזכויות של הפלסטינים תושבי השטחים". כמו כן, הוקם מאגר נתונים מקוון ופתוח לציבור של חוקים והצעות חוק המפלים את האוכלוסייה הערבית בישראל ובשטחים הכבושים. ראו את המסמך ואת המאגר: <http://adalah.org/heb/Israeli-Discriminatory-Law-Database>. [↑](#footnote-ref-11)
12. עודד חקלאי מנתח בספרו את תקופת המאבק הלאומי ומכנה אותה "תקופת הגיוס האתנו-לאומי". הוא מייחס אותה לתהליך צמצום תפקיד המדינה בחיי החברה שאיפשר בנייה של חברה אזרחית ערבית וגיוס הערבים למאבק. ראו: Oded Haklai, *Palestinian Ethnonationalism in Israel*, Philadelphia: University of Pennsylvania Press, 2011.. [↑](#footnote-ref-12)
13. המרכז היהודי-ערבי לפיתוח כלכלי**,** "אמנה לשוויון אזרחי, הודעה לעיתונות מס' 4. [↑](#footnote-ref-13)
14. אריק רודניצקי (עורך), **הפוליטיקה הערבית בישראל והבחירות לכנסת ה-19, עדכן בחירות 2013**, תכנית קונרד אדנאואר לשיתוף פעולה יהודי-ערבי, מרכז דיין, אוניברסיטת תל אביב, 2013. [↑](#footnote-ref-14)
15. יהונתן ליס ורויטל תובל,"לפיד: לא נקים גוש חוסם עם מפלגות המרכז-שמאל", **הארץ**, 23.1.2013, רויטל תובל וג'קי חורי, "לפיד התקשר לטיבי: 'זועביז – ביטוי לא מוצלח'", **הארץ**, 7.2.2013. [↑](#footnote-ref-15)
16. עדאלה, "ארגונים פלסטינים בישראל מתנגדים לחוק הייצוג העדתי: שומרים על זהותנו הערבית-פלסטינית", אתר עדאלה. [↑](#footnote-ref-16)
17. [עופר אדרת](http://www.themarker.com/misc/writers/1.842), [יהונתן ליס](http://www.haaretz.co.il/misc/writers/1.723), [ג'קי חורי](http://www.haaretz.co.il/misc/writers/1.641), [שירלי סיידלר](http://www.haaretz.co.il/misc/writers/1.2112636), "בגין הודיע: ייעצר קידום חוק פראוור להסדרת התיישבות הבדואים בנגב"**, הארץ**, 12.12.2013. [↑](#footnote-ref-17)
18. צפריר רינת, "החטיבה להתיישבות מחדשת את תוכנית ייהוד הגליל", **הארץ**, 1.12.2013. [↑](#footnote-ref-18)
19. אור קשתי, "משרד החינוך משכתב ספר באזרחות בשל 'ביקורת רבה מדי על המדינה'", **הארץ**, 29.8.2013. [↑](#footnote-ref-19)
20. [זוהר בלומנקרנץ](http://www.themarker.com/misc/writers/1.460), "בג"ץ על הבידוק בנתב"ג: המדינה מודעת לכך שלא ניתן לתייג אוכלוסייה שלמה כסיכון ביטחוני", **הארץ** 2.3.2013. בית המשפט העליון לחץ לשינוי נוהלי הבדיקה. כך ב-9 במרס 2014 הופעלה בנמל תעופה בן גוריון מערכת אוטומטית חדשה לבידוק כבודה (Hold Baggage Screening), שמבטלת את ההסדרים הפומביים של תשאול ובדיקה פיזית שנולדו מתוך הבחנה בסיסית בין אזרח ערבי לאזרח יהודי. [↑](#footnote-ref-20)
21. ג'קי חורי, "כעשרת אלפים איש השתתפו באירועים לציון יום הנכבה**", הארץ**, 16.4.2013. [↑](#footnote-ref-21)
22. ג'קי חורי, "ח"כ זחאלקה מפציר בצעירים ערבים להתנגד לשירות לאומי: לא יתחתנו איתכם", **הארץ**, 9.6.2013. [↑](#footnote-ref-22)
23. רכס טוען שהמדיניות הליברלית של הממשלה כבר גובשה בשנתה הראשונה ומבקר קשות את לוסטיק וסמוחה, שתיארו באופן חד-צדדי, לדעתו, את מדיניות הממשלה אז בתור פיקוח ושליטה על המיעוט הערבי כדי לשמור על ביטחונה של המדינה ועל אופייה היהודי-ציוני וכדי לנצל את משאביו לטובת הרוב היהודי. ראו: Elie Rekhess, “Initial Israeli Policy Guidelines toward the Arab Minority, 1948–1949”, in: Laurence Silberstein (ed.), *New Perspectives in Israeli History*, New York: New York University, 1991, pp. 103–23. [↑](#footnote-ref-23)
24. Elie Rekhess, "The Arab Minority in Israel: Reconsidering the '1948 Paradigm'", *Israel Studies* 19 (2), (Summer 2014): 187-217. [↑](#footnote-ref-24)
25. לעומת זאת יש הרואים באביב הערבי דגם לחיקוי להתקוממות עממית של הפלסטינים תחת הכיבוש והמיעוט הערבי הסובל מאפליה ומהדרה. על כך כתב העיתונאי גדעון לוי: "כן, זה יקרה יום אחד: ההמונים יעלו על ההתנחלויות ועל המחסומים, על מחנות הצבא ועל בתי הכלא. אז גם ערביי ישראל לא יוכלו עוד לעמוד מנגד. גם הם צופים בתחריר וגם הם מבינים שמגיע להם משטר אחר ומדינה אחרת" ("מחכה להתקוממות פלסטינית", הארץ, 4.7.2013). [↑](#footnote-ref-25)
26. עודה בשאראת, "מוכן לעבור לפלסטין", **הארץ**,13 בינואר 2014. [↑](#footnote-ref-26)
27. מוטי בסוק, "פלוג: 'לציבור הערבי יש קושי להשתלב בענפים מסוימים במשק'", **הארץ**, 29.10.2013. [↑](#footnote-ref-27)
28. לסקירת פעולות אלו, ראו: Robert Cherry, "Increased Constructive Engagement among Israeli Arabs: The Impact of Government Economic Initiatives", *Israel Studies* 19 (1) (Spring 2014), pp. 75-97; Avivit Hai, "Arab Citizen Employment in Israel: Critical Concern and Great Potential", *Inter‐Agency Task Force on Israeli Arab Issues*, July 2013; Avivit Hai, "Shared Society Between Jewish and Arab Citizens of Israel: Visions, Realities and Practices", *Inter‐Agency Task Force on Israeli Arab Issues*, February 2014 [↑](#footnote-ref-28)
29. לסקירה של התנהגות הצדי הערבי והצד היהודי במהלך מבצע צוק איתן, ראו: Avivit Hai, **Jewish-Arab Relations in Israel and the Summer of 2014: Assessments and Insights**, Inter‐Agency Task Force on Israeli Arab Issues (November). **www.iataskforce.org** [↑](#footnote-ref-29)
30. נעמה אנגל משאלי, "הרוג ו-22 פצועים בעימותים עם המשטרה ברהט",NRG, 18.1.2015. [↑](#footnote-ref-30)
31. עדאלה, הודעה לעיתונות, "בית המשפט העליון אישר את תכנית המדינה להרוס את הכפר עתיר/אום אל-חיראן", 6.5.2015. [↑](#footnote-ref-31)
32. שירלי סיידלר, "מאות הפגינו נגד פינוי הכפר אום אל-חיראן: לא נוותר על אף כפר", **הארץ**, 11.6.2015. [↑](#footnote-ref-32)
33. לפרטים על הגישה הגורסת שהמיעוט הערבי הוא חלש, משוסע ובעל התפתחות לא נורמלית ראו: אסעד גאנם, "הפלסטינים בישראל חלק מהבעיה ולא מהפתרון: שאלת מעמדם בעידן של שלום", **מדינה, ממשל ויחסים בינלאומיים** 42-41 (1997), עמ' 154-123; As’ad Ghanem and Nadim Rouhana, “Citizenship and Parliamentary Politics of Minorities in Ethnic States: The Palestinian Citizens in Israel,” **Nationalism and Ethnic Politics** (winter 2001), pp. 66-86. [↑](#footnote-ref-33)
34. "מדד השלום" נחנך לראשונה ב־1994 באוניברסיטת תל אביב, אך מאז 2010 מתנהל כפרויקט משותף של התכנית לחקר סכסוכים ויישובם ע"ש אוונס ומרכז גוטמן לסקרים של המכון הישראלי לדמוקרטיה. בשנת 2000 הוא התרחב גם לאוכלוסייה הערבית, ובכך הוא מודד את הפער בין יהודים לערבים בעמדות כלפי הסכסוך בין ישראל לבין הפלסטינים והעולם הערבי. "מדד הדמוקרטיה" של המכון הישראלי לדמוקרטיה, שנחנך ב־2003, בודק את עמדות הציבור היהודי והציבור הערבי בשאלות הנוגעות למשטר הדמוקרטי ונושאים קרובים. גם "מדד החוסן הלאומי" של המרכז לחקר הביטחון הלאומי באוניברסיטת חיפה, שממצאיו מתפרסמים משנת 2000 בכנס הרצליה, מבוסס על סקר עמדות של יהודים וערבים וחוקר את ההבדלים בעמדותיהם לאורך זמן. ואולם, אף אחד משלושת המדדים הללו איננו מתמקד ביחסי ערבים-יהודים בישראל, איננו מבוסס על סקרים מייצגים גדולים של שתי האוכלוסיות הללו ואיננו עורך סקרי פנים-אל-פנים, המבטיחים יותר אמינות, בקרב האוכלוסייה הערבית. [↑](#footnote-ref-34)
35. לדיון מפורט יותר בשאלת המהימנות והתקפות של הסקרים הערביים ראו בספרי Sammy Smooha, “Appendix A: Methodology of the Surveys,” in: *Arabs and Jews in Israel*, Vol. 2, Boulder, CO.: Westview Press, 1992, pp. 279-288 [↑](#footnote-ref-35)
36. נוסף על מאמרים שנעשה בהם שימוש בממצאים נבחרים של המדד, יצאו לאור ארבעה פרסומים מסכמים בעניינו: סמי סמוחה, **מדד יחסי יהודים–ערבים בישראל 2004**, חיפה, תל אביב וירושלים: המרכז היהודי-ערבי, קרן פרידריך אברט, הפורום להסכמה אזרחית, 2005 (פרסום זה יצא לאור גם באנגלית); Sammy Smooha, *Index of Arab-Jewish Relations in Israel 2003-2009*, Haifa: The Jewish-Arab Center, University of Haifa, 2010; סמי סמוחה, **לא שוברים את הכלים: מדד יחסי ערבים-יהודים בישראל 2012**, ירושלים וחיפה: המכון הישראלי לדמוקרטיה, אוניברסיטת חיפה, 2013, סמי סמוחה, **לא שוברים את הכלים: מדד יחסי ערבים-יהודים בישראל 2013**, ירושלים וחיפה: המכון הישראלי לדמוקרטיה, אוניברסיטת חיפה, 2015 [↑](#footnote-ref-36)
37. נוהאד עלי, **בין עובדיה לעבדאללה: פונדמנטליזם אסלאמי ופונדמנטליזם יהודי בישראל**, תל אביב: רסלינג, 2013. [↑](#footnote-ref-37)
38. ההבדלים הפנימיים בקרב הערבים בסוגיית הניכור כמו בכל הסוגיות האחרות עקביים למדי. ערבים בעלי עמדות ביקורתיות או רדיקליות הם לא-דרוזים, דתיים מאוד או דתיים, מי שחשים הכי קרובים לאגף הצפוני של התנועה האסלאמית, תומכים במפלגות ערביות, בעלי זהות פלסטינית ללא רכיב ישראלי, מי ששייכותם החשובה ביותר היא לדת או לעם הפלסטיני (ולא אזרחות ישראלית), מי שהיו להם התנסויות אישיות שליליות עם יהודים או המדינה (סבלו מאיומים, מהשפלות, ממכות, מאפליה, מהטרדה מצד השלטונות, מהפקעת אדמות, מעקירה), מי שלא היו להם התנסויות אישיות חיוביות עם יהודים (אין להם חברים יהודים, לא קיבלו מהם עזרה או לא בילו עמם זמן). לגיל, להשכלה ולמגדר אין השפעה. כדי למנוע חזרות, לא נציין מכאן והלאה את ההבדלים הפנימיים הללו בכל סוגיה וסוגיה. בפרק 8 ("מנבאים") נדווח על כושר הניבוי של הגורמים הללו את הציון על סולם הדו-קיום, הנמצא במתאם גבוה עם עמדות הנוגעות לשאלות ביחסי ערבים-יהודים. [↑](#footnote-ref-38)
39. ההבדלים הפנימיים בקרב היהודים, כמו בקרב הערבים, עקביים למדי. יהודים בעלי עמדות לא סובלניות כלפי ערבים הם תומכי ימין וימין מתון, חרדים ודתיים, חסרי השכלה אקדמית מלאה, בני 24-18, מרואיינים בשפה הרוסית, מי ששייכותם החשובה ביותר היא הדת היהודית או העם היהודי (ולא אזרחות ישראלית), מי שהיו להם התנסויות אישיות שליליות עם אזרחים ערבים (סבלו מאיומים, מהשפלות או ממכות מאזרחים ערבים), מי שלא היו להם התנסויות אישיות חיוביות עם אזרחים ערבים (אין להם חברים ערבים, לא קיבלו מהם עזרה או לא בילו עמם זמן). למען הקיצור לא נציין אותם מכאן והלאה. כושר ההבחנה שלהם ידווח בפרק 8 ("מנבאים") באמצעות ניבוי הציון על סולם דו-קיום. [↑](#footnote-ref-39)
40. אי-אמון הערבים במוסדות הרפואה הוא נמוך משום שהם מקבלים שירותים רפואיים סבירים וייצוגם במקצועות הרפואיים והפרה-רפואיים, כולל רפואה וסיעוד, הוא טוב יותר מבתחומים אחרים. בעניין זה ובשאלת האפליה הנובעת מגיל המינימום שנקבע לקבלה ללימודים במקצועות אלו במוסדות להשכלה גבוהה, ראו דפנה בירנבוים־כרמלי, "לא בבית ספרנו", **מטעם** 23 (אוגוסט 2010): 47-39. [↑](#footnote-ref-40)
41. מירי אנדבלד, אורן הלר, נתנאלה ברקלי, דניאל גוטליב ואורן הלר, [**ממדי העוני והפערים החברתיים: דוח שנתי 2013**, ירושלים: מינהל המחקר והתכנון, המוסד לביטוח לאומי, נובמבר 2014](http://www.btl.gov.il/Publications/oni_report/Pages/oni2011.aspx), לוח 8. [↑](#footnote-ref-41)
42. שירות התעסוקה הישראלי, דוחות סטטיסטיים, נתונים נבחרים בישובים שהאוכלוסייה בהם גדולה מ-2,000. [↑](#footnote-ref-42)
43. הלשכה המרכזית לסטטיסטיקה, **אפיון יחידות גיאוגרפיות וסיווגן לפי הרמה החברתית־כלכלית של האוכלוסייה בשנת 2008**, אפריל 2013. [↑](#footnote-ref-43)
44. רמסיס גרא (עורך), **ספר החברה הערבית בישראל, 6**, ירושלים: מכון ון ליר בירושלים, 2013, ספר אלקטרוני, לוח ה1. [↑](#footnote-ref-44)
45. הלשכה המרכזית לסטטיסטיקה, **שנתון סטטיסטי לישראל 2013**, מס' 64, לוח 8.48. [↑](#footnote-ref-45)
46. שוקי הנדלס, **תחושת אפליה של מחפשי עבודה ועובדים ומה חושב הציבור על כך**, מינהל מחקר וכלכלה, משרד התעשייה, המסחר והתעסוקה, פברואר 2010, עמ' 4. [↑](#footnote-ref-46)
47. במכון ון ליר בירושלים פעלה בשנים 2014-2011 קבוצת מחקר בראשותו של עזיז חיידר שעסקה בנושא "צמיחתו וגיבושו של המעמד הבינוני הערבי בישראל". [↑](#footnote-ref-47)
48. ערן ישיב וניצה קסיר, **שוק העבודה של ערביי ישראל: סקירת מאפיינים וחלופות למדיניות**, תל אביב: החוג למדיניות ציבורית, אוניברסיטת תל אביב, 2013. [↑](#footnote-ref-48)
49. בעניין זה הגיש אהוד קינן, היועץ המשפטי של משרד החוץ, חוות דעת: "חילופי שטחים – העברת ריבונות על שטחים מאוכלסים במסגרת הסכם הקבע עם הפלסטינים – היבטים משפטיים", **הארץ**, 25.3.2014. המשפטן אייל גרוס גורס שהסדר כזה פסול מטעמים של זכויות אדם אם הוא ייכפה על התושבים: אייל גרוס, **"פרשנות: תוכנית השטחים של ליברמן: להיפטר מהאוכלוסייה בשם הדמוגרפיה",** **הארץ**, 25.3.2014. ועיתון **הארץ** מגנה את ההצעה כצעד של טיהור אתני: "לא רוצים ערבים", מאמר מערכת, **הארץ** 26.3.2014 [↑](#footnote-ref-49)
50. הגרסה הפלסטינית של הנכבה, גם זו שכותבים האזרחים הפלסטינים של ישראל, אינה מציינת שהפלסטינים דחו את החלטת החלוקה ופתחו במלחמה כדי להכחיד את המדינה היהודית שעמדה לקום. היא מונה את פעולות הטיהור האתני שעוללו היהודים במהלך המלחמה, אך אינה מתייחסת כלל למה שהכוחות הפלסטינים והערביים עוללו. ראו: הונידה ע'אנם, "הנכבה", בתוך: נדים רוחאנא ואריז' סבאע'-ח'ורי (עורכים), **הפלסטינים בישראל: עיונים בהיסטוריה, בפוליטיקה ובחברה**, חיפה: מדה אל-כרמל, 2011, עמ' 25-16. [↑](#footnote-ref-50)
51. בעניין הפולמוס על הנכבה, ראו [שלמה אבינרי](http://he.wikipedia.org/wiki/%D7%A9%D7%9C%D7%9E%D7%94_%D7%90%D7%91%D7%99%D7%A0%D7%A8%D7%99), "[כאב הפלסטינים ואחריותם](http://www.haaretz.co.il/hasite/spages/1227520.html)", [**הארץ**](http://he.wikipedia.org/wiki/%D7%94%D7%90%D7%A8%D7%A5), 11.5.2011; בן דרור ימיני, "מכתב לפליטים", **NRG**, 17.5.2011; הארץ מאמר מערכת, "להכיר בנכבה", **הארץ**, 29.4.2014; שלמה אבינרי, "הנכבה לפי עיתון הארץ", **הארץ**, 4.5.2014; משה ארנס, "שקר הנכבה", **הארץ**, 21.5.2014; עודה בשאראת, "ארנס מדריך הנכבה", **הארץ**, 26.5.2014; שלמה אבינרי, "על מלחמה ואחריות מוסרית", **הארץ**, 6.6.2014. [↑](#footnote-ref-51)
52. לסקירה על השואה והעולם הערבי ראו Meir Litvak and Esther Webman, *From Empathy to Denial: Arab Responses to the Holocaust*, New York: Columbia University Press, 2009; Gilbert Achcar, *The Arabs and the Holocaust: The Arab-Israeli War of Narratives*, New York: Metropolitan Books, 2010. [↑](#footnote-ref-52)
53. יהונתן ליס, "האם נאומו של אחמד טיבי הוא הטוב ביותר שנשמע במליאת הכנסת?", **הארץ**, 8.1.2010. [↑](#footnote-ref-53)
54. בעניין הסערה התקשורתית שעורר ביקורו של ברכה באושוויץ, ראו אספהאן בהלול, "עיצוב שיח השואה בעיתונות בשפה הערבית בישראל", **מנבר ון ליר**, גיליון שלישי, 22.4.2014. [↑](#footnote-ref-54)
55. פרסום ממצאי מדד 2008 על אי־הכרה בשואה של חלק מהציבור הערבי חולל סערה בארץ. העלייה בהכרת התרחשות השואה בסקרי המדד לאחר 2008 הושפעה כנראה מהשיח הציבורי ומהעמדה החד-משמעית שהביעה המנהיגות הערבית בנושא זה. [↑](#footnote-ref-55)
56. ההיסטוריה של השואה נלמדת בבתי הספר הערביים בהיקף של 30 שעות, כמו בבתי הספר העבריים, אך יום השואה אינו מצוין ואין מסעות תלמידים לפולין. הדגש בלימוד השואה ליהודים הוא פרטיקולריסטי (היהודי כקורבן ופיתוח זהות יהודית) ולערבים הוא אוניברסליסטי (לקחים הומניים כלליים). הוראת השואה בחינוך היהודי והערבי מעוררת דילמות קשות משום שהנכבה אינה נלמדת כלל. פרופ' גבריאל סלומון, מראשי החוקרים והפעילים בחינוך לשלום ולדו-קיום, מציע ללמד את השואה ואת הנכבה לתלמידים יהודים וערבים כדי לפתח אמפתיה לנרטיב ולסבל של האחר ולעודד דו-קיום, ראו Gavriel Salomon, "A Narrative-Based View of Coexistence Education", *Journal of Social Issues* 60 (2) (2004), pp. 273-287. [↑](#footnote-ref-56)
57. במכון ון ליר בירושלים נפגשו ב-2008 מחנכים יהודים ופלסטינים אזרחי ישראל לדיון בשואה ובנכבה כשני אירועים טראומטיים ומכונני נרטיבים וזהויות. ב-2015 הקבוצה והוגים אחרים ערכו ספר בנושא זה שעורר ביקורת של הממסד היהודי על העמדת שתי הקטסטרופות על בסיס שווה כפי שמשתמע מכותרת הספר "השואה והנכבה". ראו: בשיר בשיר ועמוס גולדברג (עורכים), **השואה והנכבה: זיכרון, זהות לאומית ושותפות יהודית-ערבית**, ירושלים: מכון ון ליר בירושלים, תל אביב: הקיבוץ המאוחד, 2015. [↑](#footnote-ref-57)
58. ועדת המעקב העליונה קבלה החלטה ופרסמה גילוי דעת ביום 18.11.2007 שכותרתו "עמדה קולקטיבית ומאוחדת, המהווה מסמך יסוד משותף לציבור הערבי הפלסטיני בארץ ולהנהגתו, הדוחה את רעיון יהדותה של המדינה" (מצוטט על-ידי אריק רודניצקי, **הערבים אזרחי ישראל בפתח המאה העשרים ואחת***. מזכר 139,* תל אביב: המכון למחקרי ביטחון לאומי, אוניברסיטת תל אביב, עמ' 36, הערה 56). [↑](#footnote-ref-58)
59. לדיון מפורט בהבחנה בין מדינה יהודית למדינה ציונית ראו במאמרי Sammy Smooha, “A Zionist State, a Binational State and an In-Between Jewish and Democratic State,” in: Anita Shapira, Alexander Yakobson and Yedidia Stern (eds.), *Nationalism and Binationalism: The Perils of Perfect Structures*, Brighton: Sussex Academic Press, 2013, pp. 206-224. [↑](#footnote-ref-59)
60. ביום 22.2.2000 התקבל בכנסת תיקון לסעיף 2 בחוק חינוך ממלכתי, התשי"ג-1953, בנושא מטרות החינוך הממלכתי. [↑](#footnote-ref-60)
61. המועצה הפדגוגית הערבית, "מטרות החינוך וההוראה של החברה הערבית פלסטינית בישראל", נצרת: דיראסאת-המרכזי הערבי למשפט ומדיניות, 2014. [↑](#footnote-ref-61)
62. הוועד הארצי לראשי הרשויות המקומיות הערביות בישראל, **החזון העתידי לערבים הפלסטינים בישראל**, נצרת, 2006. [↑](#footnote-ref-62)
63. ראו בין השאר את מאמר המערכת, "'חוק דיכטר' מסוכן לדמוקרטיה" **הארץ**, 7.11.2011; [יהונתן ליס](http://www.haaretz.co.il/misc/writers/1.723), "בלחץ לבני, דיכטר גנז את הצעת 'חוק הלאום'", **הארץ**, 14.11.2011; הנ"ל, "הליכוד והבית היהודי יקדמו את 'חוק הלאום' הגנוז", **הארץ**, 15.3.2011; ג'קי חורי, "ביקורת על חוק המדינה היהודית: דגל שחור מתנוסס מעליו", **הארץ**, 18.3.2013; מאמר המערכת, "מאבק על זהות", **הארץ**, 18.3.2013; יואל גולובנסקי, "חוק שזמנו הגיע", **הארץ, דעות**, 6.4.2013; [אלכסנדר יעקובסון](http://www.haaretz.co.il/misc/writers/1.1446484), "הצילו את האיכר מהדוב", **הארץ, דעות**, 6.4.2013. ראו גם את ניירות העמדה של הימין והשמאל: אביעד בקשי, "חוק יסוד: ישראל מדינת הלאום של העם היהודי – הצורך המשפטי", ירושלים: המכון לאסטרטגיה ציונית, 2013; נעמי זוסמן, "חוק יסוד: ישראל מדינת הלאום של העם היהודי – נייר עמדה", ירושלים: מולד-המרכז להתחדשות דמוקרטית, 2013. [↑](#footnote-ref-63)
64. רק 38.2% מהערבים בישראל תומכים בעמדה הפלסטינית של חלוקת ירושלים. בכך הם חולקים על העמדה הרשמית של הרשות הפלסטינית ומבטאים אינטרס מובהק שלהם כי רק בירושלים מאוחדת תהיה להם נגישות מלאה לירושלים המזרחית ולמקומות הקדושים לאסלאם שבה. [↑](#footnote-ref-64)
65. שאול אריאלי ודובי שורץ, **עוון ואיוולת: על ההצעות להעביר יישובים ערביים מישראל לפלסטין**, פרסום 3/48, ירושלים: מכון פלורסהיימר למחקרי מדיניות, 2006; הילו גלזר, "מה חושבים ערביי ישראל על תוכנית חילופי השטחים**",** **הארץ** **סוף שבוע**, 10.1.2014. [↑](#footnote-ref-65)
66. אנשי ציבור ופרשנים ערבים טוענים שבכל מקרה האזרחים הערבים יתמכו בהסכם שלום עם הפלסטינים כי יש להם אינטרס עליון בסיום הכיבוש והם ירצו לסייע לבני עמם. אף מפלגה או תנועה ערבית לא תעז לקרוא להם להימנע מתמיכה. [↑](#footnote-ref-66)
67. אין כמעט דיון בשאלה אם הערבים בישראל יסייעו להשגת שלום עם הפלסטינים או יפריעו לו. הדיון מתמקד בעיקר בשאלה אם ההסדר יגביר את השלמתם או דווקא את מאבקם לשינוי אופייה של המדינה. בעניין זה ראו: **השפעת הקמת מדינה פלסטינית על ערביי ישראל**, נתניה: מרכז ש' דניאל אברהם לדיאלוג אסטרטגי, המכללה האקדמית נתניה, 2011. [↑](#footnote-ref-67)
68. אחת העדויות לכך היא עמדתם והתנהגותם של האזרחים הערבים במלחמת לבנון השנייה, ראו סמי סמוחה, "הערבים בישראל ומלחמת לבנון השנייה", בתוך: פייסל עזאיזה, ניצה נחמיאס ומירי כהן(עורכים), **שירותי רווחה, בריאות וחינוך בשעת חירום: לקחים ממלחמת לבנון השנייה**, חיפה: פרדס, 2009, עמ' 173-162. [↑](#footnote-ref-68)
69. אסעד גאנם, "למה הציבור הערבי שותק", **הארץ**, 13.2.2012. [↑](#footnote-ref-69)
70. לאכזבה מהאביב הערבי נתן ביטוי האקונומיסט במאמר מסכם: "כתבת השער ב'אקונומיסט': עוני, אלימות ושנאה - העולם הערבי הוא כישלון", **דה מרקר**, 8.7.2014. [↑](#footnote-ref-70)
71. לדיון במגוון הרכיבים (מערביים, מזרחיים, ים-תיכוניים) של ההוויה הישראלית, ראו סמי סמוחה, "האם ישראל מערבית?" בתוך: אורי כהן, אליעזר בן-רפאל, אבי בראלי ואפרים יער (עורכים), **ישראל והמודרניות: למשה ליסק ביובלו**, שדה בוקר: מכון בן-גוריון לחקר ישראל, 2006, עמ' 83-49; David Tal (Ed.), *Israeli Identity: Between Orient and Occident*, London: Routledge, 2013; David Ohana, *Israel and Its Mediterranean Identity,* New York: Palgrave Macmillan, 2011; Alexandra Nocke, *The Place of the Mediterranean in Modern Israeli Identity*, Leiden: Brill, 2009. [↑](#footnote-ref-71)
72. סמוחה, **מדד יחסי ערבים-יהודים 2004** (לעיל הערה 24). [↑](#footnote-ref-72)
73. בישראל פעלו במהלך השנים תנועות אידאולוגיות שונות לא ציוניות, חילוניות ומתכחשות ליהדות, ששמו להן למטרה ליצור עם אזרחי, ילידי, מקומי, בלי שים לב לדת או למוצא האתני. גלגולן העכשווי הוא תנועת "אני ישראלי", שבראשה עומד עוזי אורנן. התנועה מאגדת ישראלים בני דתות שונות, דוגלת בהפרדה בין דת למדינה ומנהלת מאבק משפטי לרשום את לאום חבריה כ"ישראלי" בטענה שלאום כזה כבר קיים. באוקטובר 2013 דחה בית המשפט העליון את ערעורה וקיבל את טענת המדינה שאין בנמצא לאום ישראלי. [↑](#footnote-ref-73)
74. לניתוח משווה מפורט יותר בין עמדות המנהיגות ובין עמדות הציבור הרחב ראו אצל סמוחה, **מדד יחסי ערבים-יהודים בישראל 2004** (לעיל הערה 36 24), עמ' 58-48. [↑](#footnote-ref-74)
75. סמי סמוחה (ובהשתתפות נוהאד עלי), **שירות אזרחי לערבים בישראל: ממצאי סקר עמדות הציבור והמנהיגים הערביים בסתיו 2007**, חיפה: המרכז היהודי-ערבי, אוניברסיטת חיפה, 2008, לוח 4, עמ' 20. [↑](#footnote-ref-75)
76. אסעד גאנם ופייסל עזאיזה (עורכים), **האם ניתן לצאת מהמשבר? השלטון המקומי הערבי בישראל בתחילת המאה ה־21**, ירושלים: כרמל, 2008. [↑](#footnote-ref-76)
77. סמי סמוחה, "ערבים ויהודים במדינה יהודית ודמוקרטית: התנערות רב־צדדית מאחריות ציבורית?" בתוך: רפאל כהן־אלמגור, אורי ארבל־גנץ ואסא כשר (עורכים), **אחריות ציבורית בישראל**, תל אביב: הקיבוץ המאוחד, המרכז לאתיקה בירושלים משכנות שאננים, 2012, עמ' 551-527. [↑](#footnote-ref-77)
78. לדיון בשאלת האוטונומיה לערבים בישראל ראו סמי סמוחה, **אוטונומיה לערבים בישראל?**, רעננה: המרכז לחקר החברה הערבית בישראל, 1999. לדיון בפעולות התנועה האסלאמית להקמת חברה ערבית נפרדת, ראו: נוהאד עלי, **בין עובדיה לעבדאללה: פונדמנטליזם אסלאמי ופונדמנטליזם יהודי בישראל**, תל אביב: רסלינג, 2013. [↑](#footnote-ref-78)
79. אריק רודניצקי, "ניתוח תוצאות הבחירות לכנסת ה-20 בקרב הערבים בישראל", **ביאן** 5 (מאי 2015): 12-3. [↑](#footnote-ref-79)
80. קפריסין היא חברה שסועה לעומק שהסכסוך בה הביא לידי מלחמת אזרחים ולפיצולה של המדינה לשתי ישויות מדיניות. בסקר עמדות שנערך בקפריסין היו תשובותיו של המיעוט הטורקי דומות לתשובותיו של המיעוט הערבי, ותשובותיו של הרוב היווני דמו לתשובותיו של הרוב היהודי. התשובות בקפריסין על השאלות בלוח 7.1 היו כדלקמן: עמידה על הזכויות — 77% מהטורקים ו־71% מהיוונים; ראייה דו־צדדית של הסכסוך — 62% ו־68%, בהתאמה; פתרון מהיר ומעשי — 62% ו־62%, בהתאמה; ומנהיגות מיעוט כנה ומעשית — 41% ו־6%, בהתאמה. את הסקר ערך ארגון Cyprus 2015 בחודשים מרץ־אפריל 2011, והוא התבסס על מדגם של 1,000 טורקים ו־1,000 יוונים. ראו:*Bridging the Gap in the Inter-Communal Negotiations: An Island-Wide Study of Public Opinion in Cyprus*, [www.Cyprus2015.org](http://www.Cyprus2015.org). [↑](#footnote-ref-80)
81. החזון העתידי (לעיל הערה 46). [↑](#footnote-ref-81)
82. על מסמכי החזון העתידי יש שפע פרסומים. ראו בין השאר שרה אוסצקי־לזר ומוסטפא כבהא (עורכים), **בין חזון למציאות: מסמכי החזון של הערבים בישראל, 2007-2006**, ירושלים: הפורום להסכמה אזרחית, 2008; Uriel Abulof, “ ‘Back to the Future’: A Comparative Ethical Look at Israeli Arab Future Vision Documents,” *Israel Studies Forum* 23 (2) (Winter 2008): 29-54. [↑](#footnote-ref-82)
83. איימן אגבאריה ומוהנד מוצטפא גורסים שמסמכי החזון תובעים שלוש ישויות מדיניות: חצי מדינה יהודית, חצי מדינה פלסטינית (לערבים בישראל) ומדינה פלסטינית. רעיונות אלה מאתגרים את התנועה הלאומית הפלסטינית ואת ישראל באותה המידה. ראו Ayman K. Agbaria and Muhanad Mustafa, “Two States for Three Peoples: The ‘Palestinian-Israeli’ in the Future Vision Documents of the Palestinians in Israel,” *Ethnic and Racial Studies* 35 (4) (2012): 718-736. [↑](#footnote-ref-83)
84. לתפיסה שהיהודים נעשו לעם במהלך התיישבותם הקולוניאלית במאה העשרים, ראיף זריק הציג עמדה לפיה היהודים היו עם עוד באירופה, כך שהתיישבותם הייתה והינה מאז התחלת המאה העשרים ועד היום התיישבות הן לאומית והן קולוניאלית. תפיסה זו מעוררת התנגדות לא רק של הימין היהודי אלא גם של השמאל הציוני שמוכן להסכים שההתנחלות מעבר לקו הירוק הייתה קולוניאלית, אך לא התיישבות היהודים בארץ ישראל לפני 1967. בעניין זה ראו: ראיף זריק, "לאומית וקולוניאלית", **הארץ**, 21.7.2015; שלמה אבינרי, "על ימין ועל שמאל", **הארץ, 30.7.2015;** ראיף זריק, "כשנגמרים הטיעונים", **הארץ,** 14.8.2015**.** [↑](#footnote-ref-84)
85. בכל הנוגע להעדפה מתקנת לערבים יש ניגוד עניינים בין ערבים ליהודים. בישראל נהוגה העדפה מתקנת של ערבים בקבלת מועמדים חדשים לעבודה בשירות המדינה ולחברות בדירקטוריונים של חברות ממשלתיות. אף שהעדפה מתקנת איננה מועלית כדרישה במאבק הערבי לשוויון זכויות, פעילים ערבים משמיעים אותה. בהקשר זה ראו יוסף ג'בארין, "על הייצוג ההולם לאוכלוסייה הערבית: מי הוא נציג? עד כמה זה הולם? את מי הוא הולם?", **אנליזה ארגונית** 11 (2007): 36‑54. ג'בארין טוען ששוויון מהותי משמעותו ייצוג מידתי, חובת היוועצות כללית עם נציגי המיעוט ומתן זכות וטו להם בעניינים מהותיים להם. [↑](#footnote-ref-85)
86. ראו סמי סמוחה וזהר לכטמן, **שירות אזרחי של ערבים בישראל: פרויקט מחקר 2011-2007**, חיפה: המרכז היהודי-ערבי, אוניברסיטת חיפה, 2012. [↑](#footnote-ref-86)
87. לתמונת מצב מעודכנת ראו הכנסת, מרכז המחקר והמידע, **התיישבות הבדואים בנגב**, 5 בנובמבר 2013. [↑](#footnote-ref-87)
88. **הצעת חוק להסדר התיישבות הבדואים בנגב**, התשע"ג-2013, 27 במאי 2013. [↑](#footnote-ref-88)
89. **דוח הוועדה להצעת מדיניות להסדרת התיישבות הבדואים בנגב בראשות השופט בדימוס אליהו גולדברג**, הוגש לשר הבינוי והשיכון ביום 13 בדצמבר 2008; ועדת פראוור, המלצות צוות היישום של דו"ח גולדברג להסדרת התיישבות הבדואים בנגב, 31 במאי 2011; דוח בגין, הסדרת התיישבות בדואים בנגב: סיכום מהלך ההקשבה לציבור לגבי תזכיר החוק להסדרת התיישבות בדואים בנגב והמלצות למדיניות ולתיקון תזכיר החוק, מוגש לממשלה על-ידי זאב ב' בגין, ביום 23 בינואר 2013. [↑](#footnote-ref-89)
90. המועצה האזורית לכפרים הבלתי-מוכרים בנגב ובמקום-מתכננים למען זכויות תכנון, **תכנית אב להכרה בכפרים הבלתי-מוכרים בנגב**, 2012; ת'אבת אבו ראס, "האוכלוסייה הערבית-הבדווית בכפרים הלא-מוכרים בנגב: בין הפטיש של פראוור לסדן של גולדברג", **הירחון האלקטרוני של עדאלה** 81 (אפריל 2011). [↑](#footnote-ref-90)
91. חסן שעלאן, מתי סיבר, אחיה ראב"ד, נועם (דבול) דביר, אליאור לוי ועומרי אפרים,"מחאה ועימותים נגד התוכנית ליישוב הבדואים", **Ynet,** 30 בנובמבר 2013. [↑](#footnote-ref-91)
92. ניתוח הגורמים במדגם הערבי הראה כי 6 הפריטים התקבצו לשני גורמים שהראשון והגדול מהם מסביר 45% מהשונות בסולם הדו-קיום והגורם השני מסביר 19%. המהימנות של 6 פריטי הסולם הערבי השתרעה על טווח שבין 0.58 ל-0.79. התוצאות על הסולם היהודי היו קצת יותר טובות: ניתוח הגורמים במדגם היהודי העלה שכל 6 הפריטים מהווים גורם אחד שמסביר לבדו 47% מהשונות בסולם הדו-קיום ולכך ניתן להוסיף 14% של הגורם השני. המהימנות של 6 פריטי הסולם הייתה בטווח שנע בין 0.52 ל-0.77. [↑](#footnote-ref-92)
93. הבדיקה נעשתה באמצעות השוואת ממוצעים בשיטת independent-samples t-test, בהנחה של אי-שוויון בשונות. כל ההבדלים בין קבוצות האוכלוסייה המדווחים הם משמעותיים סטטיסטית וכמעט כולם ברמת מובהקות של פחות מ-0.000. כך למשל ממוצע הדרוזים על סולם הדו-קיום הוא 5.33 וממוצע הלא-דרוזים הוא 4.38. ההפרש בין הממוצעים הללו משמעותי ברמת מובהקות של פחות מ-0.000. [↑](#footnote-ref-93)
94. שלא כצפוי לא נמצא קשר בין סולם הדו-קיום ובין מעקירה ב-1948 ולהשתייכות לבדואים בנגב. [↑](#footnote-ref-94)
95. תוקף הניבוי של 5 המנבאים הללו מקבל אישור מהפעלתם לניבוי סולם הלוחמנות שיידון בפרק הבא. כושר הניבוי שלהם את הציון על סולם הלוחמנות הוא 0.684, גבוה מ-0.562 לניבוי סולם הדו-קיום (הסבר של 46.8% מההבדלים לעומת 31.6%). המתאם בין שני הסולמות הוא 0.699. [↑](#footnote-ref-95)
96. יואב פלד נותן ביטוי חריף ביותר לפרשנות זו של המציאות הפוליטית בישראל. לטענתו ישראל נהפכה לדמוקרטיה גם לערבים רק עם ביטול הממשל הצבאי ב-1966, אך מאז אירועי אוקטובר 2000 דמוקרטיה זו הולכת ונשחקת, הקו הירוק הולך ומיטשטש, ומעמד האזרחים הפלסטינים נעשה דומה יותר ויותר למעמד הפלסטינים שאינם אזרחים. תהליכים אלה תואמים את תהליכי הסחף של הציבור היהודי לימין ולדת. ספרו ההשוואתי נותן פרספקטיבה רחבה על תהליכים אלה: Yoav Peled, *The Challenge of Ethnic Democracy: The State and Minority Groups in Israel, Poland and Northern Ireland,* London: Routledge, 2013*.* [↑](#footnote-ref-96)
97. תמיר שורק, סוציולוג ישראלי מאוניברסיטת פלורידה החוקר את המיעוט הערבי, דוחה (בשיחה אישית) את ההסבר המוצע ליציבות בעמדות הציבור היהודי מאז רצח רבין ב־1995, ובכך מצטרף לדעת רוב מדעני החברה בישראל. לטענתו, כל המערכת הפוליטית זזה ימינה, והדבר נכון בנוגע לרוב חברי הכנסת מטעם מפלגת קדימה לשעבר, שבהיותם אנשי ימין מובהקים הצביעו בעד החקיקה האנטי־ערבית בכנסת. היציבות בהגדרה העצמית של ימין, מרכז ושמאל אינה שוללת, לדעתו, את האפשרות של תזוזה ימינה, שכן אפשר שכל הזרמים הפוליטיים זזו ימינה, כך שההבדלים ביניהם נשארו ללא שינוי. זאת ועוד, צמיחתו של רוב יהודי התומך בשתי מדינות לשני עמים מתאזנת עם ההשלמה של היהודים עם הכיבוש והסיפוח דה פקטו ובחוסר המאבק נגדם. טיעונים אלה מבקשים לחזק את התזה המקובלת של הימנה והדתה של המערכת הפוליטית והציבור היהודי, שאמורות להביא לידי הקצנה בעמדות הציבור היהודי. הביקורת של שורק מחריפה עוד יותר את הסתירה בין התזה הזאת ובין ממצאי המדד, ואיננה מובילה לשום הסבר חלופי. הטיעונים עצמם אינם מבוססים. כך למשל באחדות מעמדותיהם היו תומכי קדימה במרכז, באחרות היו קרובים לימין ובאחרות היו קרובים לשמאל, כך שהטיעון שהם בימין אינו נכון. עם זאת שורק אינו מטיל ספק בממצאי המחקר עצמם. [↑](#footnote-ref-97)